<header data-type="book">
<h1>太平惠民和劑局方</h1>
<dl class="元資料">
<div><dt>朝代</dt><dd>宋</dd></div>
<div><dt>作者</dt><dd>太平惠民和劑局</dd></div>
<div><dt>底本</dt><dd>電子文本整理自行政院中醫藥委員會94年文本CM064</dd></div>
</dl>
</header>
<h2>目錄</h2>
<p>　卷二
　　治傷寒（附中暑）
　　　人參敗毒散
　　　小柴胡湯
　　　林檎散
　　　柴胡石膏散
　　　麻黃湯
　　　小青龍湯
　　　聖散子
　　　五積散
　　　升麻葛根湯
　　　葛根解肌湯
　　　金沸草散
　　　大柴胡湯
　　　朮附湯
　　　防己黃耆湯
　　　薑附湯
　　　竹葉石膏湯
　　　五苓散
　　　四逆湯
　　　大順散
　　　白虎湯
　　　香薷圓
　　　香薷散
　　　黃連香薷散
　　　枇杷葉散
　　〔紹興續添方〕
　　　僧伽應夢人參散
　　　香蘇散
　　　加減三五七散（方見諸風類）
　　　大已寒圓
　　　太陽丹
　　　和解散
　　　正氣散
　　　十華散
　　　剉散
　　　桂苓圓
　　　消暑圓
　　〔寶慶新增方〕
　　　辰砂五苓散
　　　柴胡升麻湯
　　　縮脾飲
　　　解暑三白散
　　　保真湯
　　　人參順氣散
　　　消風百解散
　　〔淳祐新添方〕
　　　人參養胃湯
　　　參蘇飲
　　　神朮散
　　〔吳直閣增諸家名方〕
　　　對金飲子
　　　劫勞散
　　　人參輕骨散
　　　蔥白散
　　　桂枝湯
　　　黃龍圓
　　　不換金正氣散
　　　川芎茶調散
　　　滲濕湯
　　　冰黃散
　　　續添諸局經驗秘方〕
　　　神仙百解散
　　　八解散
　　　白朮散
　　　人參順氣散
　　　藿香正氣散
　　　三拗湯
　　　來蘇散
　　　香薷湯
　　　十神湯
　　　水浸丹
　　　荊芥散
　　　六和湯
　卷三
　　治一切氣（附脾骨、積聚）
　　　蘇合香圓
　　　安息香圓
　　　丁沉圓
　　　大沉香圓
　　　理中圓
　　　和胃圓
　　　紫蘇子圓
　　　養脾圓
　　　五膈圓
　　　嘉禾散
　　　理中湯
　　　調中沉香湯
　　　勻氣散
　　　烏沉湯
　　　五膈寬中散
　　　膈氣散
　　　建中散
　　　平胃散
　　　三和散
　　　七氣湯
　　　益智散
　　　藿香半夏散
　　　草豆蔻散
　　　積氣圓
　　　丁香圓
　　　小丁香圓
　　　三稜煎圓
　　　青木香圓
　　　消食圓
　　　小獨聖圓
　　　溫白圓
　　　九痛圓
　　　生氣湯
　　〔紹興續添方〕
　　　如聖餅子
　　　四柱散
　　　俞山人降氣湯
　　　神保圓
　　　撞氣呵魏圓
　　　沉香降氣湯
　　　小鳥沉湯
　　　下沉煎圓
　　　感應圓
　　　小理中圓
　　　大七香圓
　　　小七香圓
　　　連翹圓
　　　酒舡圓
　　　分氣紫蘇飲
　　　四倍散
　　　木香餅子
　　　草果飲
　　　溫中良姜圓
　　　煨姜圓
　　　參苓白水散
　　　紅圓子
　　〔寶慶新增方〕
　　　蘇子降氣湯
　　　安中散
　　　分心氣飲
　　　奪命抽刀散
　　　金露圓
　　　秘傳降氣湯
　　　木香分氣圓
　　　鐵刷湯
　　　燒脾散
　　　新法半夏湯
　　　白水六一湯
　　　鹽煎散
　　　神仙沉麝圓
　　　治中湯
　　〔淳祐新添方〕
　　　枳實理中圓
　　　進食散
　　　白沉香散
　　〔吳直閣增諸家名方〕
　　　丁香煮散
　　　雞舌香散
　　　二薑圓
　　　薑合龍
　　　順氣術香散
　　　和氣散
　　　快氣湯
　　　蓬煎圓
　　　守中金圓
　　　集香圓
　　　異香散
　　　肉豆蔻圓
　　　三稜散
　　　如神圓
　　　丁香脾積圓
　　〔新添諸局經驗秘方〕
　　　分心氣飲
　　　木香分氣圓
　　　化氣湯
　　　降氣湯
　　　幹金大養脾圓
　　　蟠蔥散
　　　五皮散
　　　四君子湯
　　　鹽煎散
　　　參苓壯脾圓
　　　人參丁香散
　　　人參煮散
　　　棗肉平胃散
　　　盧氏異方感應圓
　　　木香流氣飲
　　　五香散
　　　人參木香散
　　　十入味下沉透膈湯
　　　麝香蘇合香圓
　　　甘四味流氣飲
　　　木香檳郎圓
　卷四
　　治痰飲（附咳哎）
　　　倍術圓
　　　消飲圓
　　　化痰玉壺圓
　　　辰砂化痰圓
　　　金珠化痰圓
　　　玉液圓
　　　玉芝圓
　　　桔梗湯
　　　胡椒理中圓
　　　備急五嗽圓
　　　大珂膠圓
　　　百部圓
　　　麩冬花散
　　　鐘乳補肺湯
　　　華蓋散
　　　丁香半夏圓
　　　藿香散
　　〔紹興續添方〕
　　　二陳湯
　　　溫肺湯
　　〔寶慶新增方〕
　　　麻黃散
　　　人參養肺圓
　　　人參訶子圓
　　　溫中化痰圓
　　〔淳祐新添方〕
　　　新法半夏湯
　　　丁香五套圓
　　　縮砂圓
　　　渫白圓
　　　破飲圓
　　〔吳直閣增諸家名方〕
　　　溫中化痰圓
　　　養中湯、
　　　人參款花膏
　　　括皮半夏湯
　　〔續添諸局經驗秘方〕
　　　人參潤肺圓
　　　定喘瑞應丹
　　　人參清肺湯
　　　新法半夏湯
　　　人參定喘湯
　　　細辛五味子湯
　　　茯苓半夏湯
　　　人參藿香湯
　　　半夏圓
　　　杏參散
　　　杏子湯
　　　四七湯
　卷五
　　治諸虛（附骨蒸）
　　　膃肭臍圓
　　　菟絲子圓
　　　金釵石斛圓
　　　何首烏圓
　　　石南圓
　　　八味圓
　　　黃耆圓
　　　茴香圓
　　　五補圓
　　　無比山藥圓
　　　大山蕷圓
　　　定志圓
　　　黃耆建中湯
　　　人參黃著散
　　　成煉鐘乳粉
　　　玉霜圓
　　　預知子圓
　　〔紹興續添方〕
　　　安腎圓
　　　麝香鹿茸圓
　　　妙香散
　　〔寶慶新增方〕
　　　養氣丹
　　　朴附圓
　　　川楝散
　　　雙和湯
　　　平補鎮心丹
　　　十四味建中湯
　　　思仙續斷圓
　　　黃耆六一湯
　　　木瓜圓
　　　茱萸內消圓
　　　青娥呵
　　〔淳祐新添方〕
　　　接氣丹
　　　寧志膏
　　　三仙丹
　　　樂令建中湯
　　　金鈴子圓
　　〔吳直閣增諸家名方〕
　　　張走馬玉霜圓
　　　降心丹
　　　黃著鱉甲散
　　　四神丹
　　　十全大補湯
　　　秦艽鱉甲散
　　　沉香鱉甲散
　　　小菟絲子圓
　　〔續添諸局經驗秘方〕
　　　沉香鹿茸圓
　　　權附圓
　　　平補鑌心丹
　　　肓娥圓
　　　威喜圓
　　　遠志圓
　　　小安腎圓
　　　三建丹
　　　伏火二氣丹
　　　靈砂
　　　上丹
　　　鹿茸四斤圓
　　　玄兔丹
　　　龍齒鎮心丹
　　　羊肉圓
　　　蓯蓉大補圓
　　　十四友圓
　　　鐘乳白澤圓
　　　三建湯
　　　十全飲
　　治痾冷（附消渴）
　　　二氣丹
　　　崔氏馬頭圓
　　　苜公卓鐘乳圓
　　　金液丹
　　　梧皮煎圓
　　　附子理中圓
　　　北亭圓
　　〔紹興續添方〕
　　　安腎圓
　　　麝香鹿茸圓
　　　妙香散
　　〔寶慶新增方〕
　　　養氣丹
　　　朴附圓
　　　川楝散
　　　雙和湯
　　　平補鎮心丹
　　　十四味建中湯
　　　思仙續斷圓
　　　黃耆六一湯
　　　木瓜圓
　　　茱萸內消圓
　　　青娥呵
　　〔淳祐新添方〕
　　　接氣丹
　　　寧志膏
　　　三仙丹
　　　樂令建中湯
　　　金鈴子圓
　　〔吳直閣坫諸家名方〕
　　　震靈丹
　　　來復丹
　　　養正丹
　　　黑鎊丹
　　　玉華白丹
　　〔續添諸局經驗秘方〕
　　　沉香鹿茸圓
　　　權附圓
　　　平補鑌心丹
　　　肓娥圓
　　　威喜圓
　　　遠志圓
　　　小安腎圓
　　　三建丹
　　　伏火二氣丹
　　　靈砂
　　　上丹
　　　鹿茸四斤圓
　　　玄兔丹
　　　龍齒鎮心丹
　　　羊肉圓
　　　蓯蓉大補圓
　　　十四友圓
　　　鐘乳白澤圓
　　　三建湯
　　　十全飲
　卷六
　　治積熱
　　　紫雪
　　　紅雪通中散
　　　涼膈散
　　　洗心散
　　　八正散
　　　龍腦飲子
　　　妙香圓
　　　龍腦雞蘇圓
　　　牛黃涼隔圓
　　　抱龍圓
　　　甘露圓
　　〔紹興續添方〕
　　　甘露飲
　　　桂苓圓（方見傷寒類）
　　　消暑圓（方見傷寒類）
　　〔寶慶新增方〕
　　　五淋散
　　　消毒麻仁圓
　　〔淳祐新添方〕
　　　導赤散
　　〔吳直閣增諸家名方〕
　　　三黃圓
　　　消毒犀角飲
　　〔續添諸局經驗秘方〕
　　　碧雪
　　　勝冰丹
　　　導赤圓
　　　五淋散
　　　麥門冬散
　　　真珠散
　　　靈液丹
　　治瀉痢（附秘澀）
　　　鐘乳健脾圓
　　　朝真丹
　　　駐車圓
　　　訶黎勒圓
　　　大溫脾圓
　　　黃連阿膠圓
　　　神效胡粉圓
　　　桃花圓
　　　靈砂丹
　　　不二圓
　　　訶黎勒散
　　　木香散
　　　神功圓
　　　麻仁圓
　　　脾約麻仁圓
　　　七聖圓
　　　七宣圓
　　　七棗湯
　　　胃風湯
　　　半硫圓
　　　赤石脂散
　　〔紹興續添方〕
　　　甘露飲
　　　桂苓圓（方見傷寒類）
　　　消暑圓（方見傷寒類）
　　〔寶慶新增方〕
　　　五淋散
　　　消毒麻仁圓
　　〔淳祐新添方〕
　　　導赤散
　　〔吳直閣增諸家名方〕
　　　三黃圓
　　　消毒犀角飲
　　〔續添諸局經驗秘方〕
　　　碧雪
　　　勝冰丹
　　　導赤圓
　　　五淋散
　　　麥門冬散
　　　真珠散
　　　靈液丹
　卷七
　　治眼目疾
　　　錦鳩圓
　　　駐景圓
　　　密蒙花散
　　　羚羊角散
　　　秦皮散
　　　鎮肝圓
　　　菊睛圓
　　〔紹興續添方〕
　　　菩薩散
　　　撥雲散
　　〔寶慶新增方〕
　　　草龍膽散
　　　蟬花散
　　〔淳祐新添方〕
　　　春雪膏
　　〔吳直閣增諸家名方〕
　　　流氣飲
　　　洗肝散
　　　菊花散
　　　明睛散
　　〔續添諸局經驗秘方〕
　　　蟬花無比散
　　　明睛地黃圓
　　　洗眼紫金膏
　　　草龍膽散
　　　湯泡散
　　　還睛圓
　　　曾青散
　　　秘傳羊肝圓
　　治咽喉口齒
　　　龍石散
　　　如聖湯
　　　硼砂圓
　　　麝臍散
　　　玉屑無憂散
　　〔寶慶新增方〕
　　　草龍膽散
　　　蟬花散
　　〔淳祐新添方〕
　　　春雪膏
　　〔吳直閣增諸家名方〕
　　　流氣飲
　　　洗肝散
　　　菊花散
　　　明睛散
　　〔續添諸局經驗秘方〕
　　　蟬花無比散
　　　明睛地黃圓
　　　洗眼紫金膏
　　　草龍膽散
　　　湯泡散
　　　還睛圓
　　　曾青散
　　　秘傳羊肝圓
　卷八
　　治雜病
　　　耆婆萬病圓
　　　神應圓
　　　集效圓
　　　乳香圓
　　　解毒雄黃圓
　　　克效餅子
　　　烏梅圓
　　　神助散
　　　立效散
　　　必勝散
　　　釣腸圓
　　　石韋散
　　　牡蠣散
　　　法制熟艾
　　〔紹興續添方〕
　　　常山飲
　　　封金飲子方〕見傷寒類
　　　清心蓮子飲方〕見痼冷類
　　〔寶慶新增方〕
　　　槐角圓
　　　勝金圓
　　〔淳祐新添方〕
　　　腸風黑散
　　　神應黑玉丹（方見瀉痢類）
　　〔吳直閣增諸家名方〕
　　　備急圓
　　　青解毒圓
　　　寸金圓
　　　奪命丹
　　〔續添諸局經驗秘方〕
　　　茱萸內消圓
　　　麝香大戟圓
　　　三白散
　　　葫蘆巴圓
　　　治瘡腫傷折
　　　雲母膏
　　　小犀角圓
　　　何苜烏散
　　　樺皮散
　　　太岳活血丹
　　　玉龍膏
　　　花蕊石散
　　〔紹興續添方〕
　　　常山飲
　　　封金飲子方〕見傷寒類
　　　清心蓮子飲方〕見痼冷類
　　〔寶慶新增方〕
　　　槐角圓
　　　勝金圓
　　〔淳祐新添方〕
　　　腸風黑散
　　　神應黑玉丹（方見瀉痢類）
　　〔吳直閣增諸家名方〕
　　　備急圓
　　　青解毒圓
　　　寸金圓
　　　奪命丹
　　〔續添諸局經驗秘方〕
　　　茱萸內消圓
　　　麝香大戟圓
　　　三白散
　　　葫蘆巴圓
　　　治瘡腫傷折
　　　雲母膏
　　　小犀角圓
　　　何苜烏散
　　　樺皮散
　　　太岳活血丹
　　　玉龍膏
　　　花蕊石散
　卷九
　　治婦人諸疾（附產圖）
　　　熟幹地黃圓
　　　澤蘭圓
　　　鐘乳澤蘭圓
　　　人參荊芥散
　　　牡丹煎圓
　　　椒紅圓
　　　熟幹地黃散
　　　安息活血丹
　　　吳茱萸湯
　　　伏龍肝散
　　　溫經湯
　　　禹餘糧圓
　　　逍遙散
　　　白薇圓
　　　小白薇圓
　　　紫石英圓
　　　四物湯
　　　陽起石圓
　　　白水散
　　　膠艾湯
　　　保生龍
　　　榆白皮散
　　　當歸圓
　　　當歸建中湯
　　　大通真圓
　　　半夏茯苓湯
　　　茯苓圓
　　　催生丹
　　　芎勞湯
　　　蒲黃散
　　　當歸散
　　　牛膝湯
　　　四順理中圓
　　　漏蘆散
　　　大聖散
　　〔紹興續添方〕
　　　黑神散
　　　油煎散
　　〔寶慶新增方〕
　　　滋血湯
　　　烏金散
　　　暖宮圓
　　　琥珀澤蘭煎
　　　安胎飲
　　〔淳祐新添方〕
　　　神仙聚寶丹
　　　詵詵圓
　　　人參鱉甲圓
　　〔吳直閣增諸家名方〕
　　　濟危上丹
　　　琥珀黑龍丹
　　　南岳魏夫人濟陰丹
　　　琥珀黑散
　　　滑胎枳殼散
　　　茂香散
　　　竹茹湯
　　〔續添諸局經驗秘方〕
　　　琥珀圓
　　　皺血圓
　　　內灸散
　　　烏雞煎圓
　　　白堊丹
　　　暖宮圓
　　　滋血湯
　　　安胎飲
　　　益陰丹
　　　產圖
　　　妙應丹
　　　人參養血圓
　　　牡丹散
　　　紅花當歸散
　　　烏金散
　　　艾煎圓
　　　當歸芍藥散
　　　調經散
　　　調中湯
　　　旋覆湯
　　　黑龍丹
　　　人參當歸散
　　　當歸養血圓
　　　四神散
　　　當歸黃耆湯
　　　神授散
　　　小地黃圓
　　　交感地黃煎圓
　　　加減吳茱萸湯
　　　熟乾地黃湯
　　　阿膠枳殼圓
　　　失笑散
　　　增損四物湯
　　　成煉鐘乳散
　　　豬蹄湯
　　產圖
　　　入月安產圖
　　　體玄子借地法
　　　禁草法
　　　禁水法
　　　產前將護法
　　　產後將護法
　　　胎神游方
　　　催生符
　　　推婦人行年法
　　　逐日產母生子宜向方
　　　逐月產母忌向方
　　　藏胎衣吉方
　　　逐日日游神
　卷十
　　治小兒諸疾附諸湯
　　　反魂丹
　　　定命丹
　　　八珍丹
　　　太一銀朱丹
　　　軟金丹
　　　鶴頂丹
　　　至聖丹
　　　定吐救生丹
　　　五福化毒丹
　　　靈砂歸命丹
　　　大天南星圓
　　　五疳保童圓
　　　熊膽圓
　　　虎睛圓
　　　天麻防風圓
　　　化蟲圓
　　　進食圓
　　　金箔鎮心圓
　　　比金圓
　　　香連圓
　　　紫霜圓
　　　開胄圓
　　　沒食子圓
　　　水銀扁圓子
　　　牛黃膏
　　　金屑辰砂膏
　　　潤肺散
　　　惺惺散
　　　人參羌活散
　　　辰砂金箔散
　　　消毒散
　　　人參散
　　　生犀散
　　　清涼飲子
　　　天竺飲子
　　　朱砂圓
　　　蘆薈圓
　　　和中散
　　　人參半夏圓
　　　辰砂半夏圓
　　　丁香散
　　　六神丹
　　　太一丹
　　　大驚圓
　　〔紹興續添方〕
　　　睡驚丹
　　　使君子圓
　　　加減四君子湯
　　　消毒犀角飲（方見夥熱類）
　　〔寶慶新增方〕
　　　肥兒圓
　　　至聖保命丹
　　　挨積圓
　　　急風丹
　　〔淳祐新添方〕
　　　助胃膏
　　　觀音散
　　　小抱龍圓
　　　鉤薜膏
　　〔吳直閣增諸家名方〕
　　　蚵蛆圓
　　　高良姜散
　　　人參圓
　　　溫脾散
　　　白豆蔻散
　　　當歸圓
　　　厚樸散
　　　柴胡散
　　　葛根散
　　　人參散
　　　豆蔻香連圓
　　　木香白水散
　　　龍骨圓
　　　烏梅散
　　　白芨散
　　　附子散
　　　赤石脂散
　　　檗墨散
　　　半夏散
　　　朱礬散
　　　紫蘇子散
　　　犀角人參散
　　　益黃散
　　　錢氏白水散
　　〔續添諸局經驗秘方〕
　　　全蠍觀音散
　　　鎮心至寶丹
　　　小黃連阿膠圓
　　　蛇頭圓
　　　五疳消食圓
　　　麥煎散
　　　辰砂茯神膏
　　　秘傳神仙消痞圓
　　　小駐車圓
　　　銀白散
　　　蝦蟆圓
　　　磨積圓
　　　龍膽圓
　　諸湯
　　　豆蔻湯
　　　木香湯
　　　桂花湯
　　　破氣湯
　　　玉真湯
　　　薄荷湯
　　　紫蘇湯
　　　棗湯
　　　二宜湯
　　　厚樸湯
　　　五味湯
　　　仙術湯
　　　杏霜湯
　　　生姜湯
　　　益智湯
　　　茴香湯
　　〔寶慶新增方〕
　　　肥兒圓
　　　至聖保命丹
　　　挨積圓
　　　急風丹
　　〔吳直閣增諸家名方〕
　　　蚵蛆圓
　　　高良姜散
　　　人參圓
　　　溫脾散
　　　白豆蔻散
　　　當歸圓
　　　厚樸散
　　　柴胡散
　　　葛根散
　　　人參散
　　　豆蔻香連圓
　　　木香白水散
　　　龍骨圓
　　　烏梅散
　　　白芨散
　　　附子散
　　　赤石脂散
　　　檗墨散
　　　半夏散
　　　朱礬散
　　　紫蘇子散
　　　犀角人參散
　　　益黃散
　　　錢氏白水散
　　〔續添諸局經驗秘方〕
　　　全蠍觀音散
　　　鎮心至寶丹
　　　小黃連阿膠圓
　　　蛇頭圓
　　　五疳消食圓
　　　麥煎散
　　　辰砂茯神膏
　　　秘傳神仙消痞圓
　　　小駐車圓
　　　銀白散
　　　蝦蟆圓
　　　磨積圓
　　　龍膽圓
　　諸香
　　　芬積香
　　　衙香
　　　降真香
　　　清遠香</p>

<h1>卷之一</h1>
<h2>治諸風（附腳氣）</h2>
<h3>至寶丹</h3>
<p>療卒中急風不語，中惡氣絕，中諸物毒暗風，中熱疫毒，陰陽二毒，山嵐瘴氣毒，
蠱毒水毒，產後血暈，口鼻血出，惡血攻心，煩躁氣喘，吐逆，
難產悶難（一本作亂），死胎不下。已上諸疾，並用童子小便一合，
生薑自然汁三、五滴，入於小便內溫過，化下三圓至五圓，神效。又療心肺積熱，
伏熱嘔吐，邪氣攻心，大腸風秘，神魂恍惚，頭目昏眩，睡眠不安，唇口乾燥，
傷寒狂語，並皆療之。生烏犀屑（研）朱砂（研，飛）雄黃（研，飛）、
生玳瑁屑（研）琥珀（研）各一兩　麝香（研）龍腦（研）各一分、
金箔（半入藥，半為衣）銀箔（研）各五十片牛黃（研）半兩　安息香一兩半。
為末，以無灰酒攪澄飛過，濾去沙土，約得淨數一兩，慢火熬成膏。上將生犀、
玳瑁為細末，入餘藥研勻，將安息香膏重湯煮凝成後，入諸藥中和搜成劑，
盛不津器中，並旋圓如桐子大，用人參湯化下三圓至五圓。
又療小兒諸癇急驚心熱，卒中客忤，不得眠睡，煩躁風涎搐搦。每二歲兒服二圓，
人參湯化下。</p>
<h3>靈寶丹（有三名，一名歸命丹，又名返魂丹，入芒硝者名破棺丹）</h3>
<p>治中風手足不仁，言語蹇澀。或痛連骨髓，或痺襲皮膚，瘙癢如蟲行，
頑痺如鐵石，或多痰好睡；或健忘多嗔，血脈不行，肉色乾瘦；或久在床枕，
起便須人，語澀面浮，惟覺不健；或偶縈疾苦，卒暴而終，並皆治之。
硫黃（打如皂莢子大，絹袋盛，以無灰酒煮三伏時，取出研如粉），一兩、
自然銅（打碎，研細如粉）一兩　雄黃（打如皂莢子大，絹袋盛，
以米醋煮三伏時，取出研如粉）一兩　光明砂（打如皂莢子大，絹袋盛，
以蕎麥灰汁煮三伏時，取出研如粉）一兩半已上四味，用一有蓋瓷瓶子，
先以金箔三片鋪于瓶子底上，便入硫黃，又以金箔兩片蓋之，次入雄黃，
又金箔兩片蓋之；次入朱砂，又金箔兩片蓋之，次入自然銅，又金箔三片蓋之。
以瓶子蓋合卻，不用固濟，於灰池內坐瓶子令穩，以火養三日三夜。第一日，
用熟炭火半斤，圍瓶子三寸，第二日，用熟火十兩，去瓶子二寸半，第三日，
用火一斤，去瓶子二寸，以火盡為度。候冷，取藥出瓶子，以紙三重裹藥，
於淨濕土中培至來旦取出，更研令細。磁石（燒，以醋淬二十遍，搗羅，研如粉）、
紫石英（研如粉）陽起石（研如粉）長理石（研如粉）已上四味，各三分，
用一有蓋瓷瓶子，先入磁石，次入陽起石，次入長理石，次入紫石英。
其所入金箔，一依前法，重重入之，以蓋子合其口，不固濟。用火養三日三夜，
第一日，用熟炭火一斤，去瓶子三寸；第二日，用火半稱，去瓶子二寸半，
第三日，用火半稱，去瓶子二寸。一日至夜，任火自消。候冷；取出藥，用紙裹，
入濕土中培至來旦取出，更研令極細。虎脛骨（酒塗，炙令黃）膃肭臍（酒刷，
微炙）龍齒　龍腦　麝香　牛黃已上六味，各一兩，搗羅為末，更細研如粉。
鐘乳十兩（絹袋盛。先以長流水煮半日，棄其水，別用五斗，煎取一斗，
煮諸草藥。留鐘乳水三合，磨生犀角）三分天麻（去苗）遠志（去心）仙靈脾、
巴戟　烏蛇（酒浸，微炙，去皮、骨用肉）苦參各一兩一分已上七味，搗為粗散，
以前鐘乳水一斗，煎至七升，用生絹濾去滓澄清。肉桂（去粗皮）鹿茸（去毛，
酥炙微黃）木香　肉豆蔻各一兩半　延胡索　胡桐律各三分已上六味，
搗粗羅為末，以前鐘乳汁七升，煎至四升，以生絹瀘去滓澄清。
半夏（湯洗七遍去滑）當歸（去苗）各一兩
已上二味，搗粗羅為末，以前鐘乳汁四升，煎至三升，以生絹濾去滓澄清。
生地黃汁　童子小便　無灰酒　各一升　皂莢仁（打、羅如粉）一兩半
上件地黃汁等，合前藥汁，都計六升，內銀鍋中，于靜室內，
以文武慢火養至一升。下金石藥末在內，以柳木篦攪，勿令住手，看稀稠得所，
去火。然後入牛黃等六物，攪令極勻，即下皂莢仁末，及磨了犀角水，以綿濾過，
入在藥內。然後乳缽內以錘令力士研三、五千研下，研訖分為三分，
內一分入芒硝一兩，更研勻（名破棺丹）圓如綠豆大。凡治風病及撲傷肢節，
不問輕重年月淺深，先以茶清調下紅雪通中散一、二錢（方見卷之六）。須臾，
以熱茶投令宣瀉一。兩行，便依法煎生薑黑豆湯，下三粒。
當以他人熱手更摩所患處，須覺熱徹，當覺肉內有物如火至病所。一、
二百日及一年內風疾下床不得者，十服後便可行步。如患至重者，每利一度後，
隔日服五粒，又住三、五日即更利，不過三十粒，平復如故。若打撲損多年，
每遇天陰疼痛動不得者，可五、七服。如患風疾及撲傷肢節，
十年五歲運動不能者，但依法服之，十粒便效，重者不過三十粒。
有人患卒中惡暴亡者，但心頭未冷，取藥五粒，以醋調，摩臍中一千餘遍，
當從臍四面漸暖，待眼開後，以熱醋研下十圓，入口即活。如有中一切風，
牙關緊急及屍厥暴亡者，以熱醋研三、兩圓，灌在口中，下得咽喉即活。
如要常服，空心，溫酒下二圓，服十粒許，壽限之內，永無風疾。此藥神驗，
功非人智能測。</p>
<h3>潤體圓</h3>
<p>治諸風手足不遂，神志昏憒，語言蹇澀，口眼喎僻，筋脈攣急，骨節煩疼，
頭旋眩運，恍惚不寧，健忘怔忪，痰涎壅滯，及皮膚頑厚，麻痺不仁。
防風（去蘆及叉）一兩半、
白龍腦（別研）乳香（別研如麻）羚羊角末（別研如粉）附子（炮，去皮、
臍）白僵蠶（微炒）檳榔　肉豆蔻仁　沉香　蒺藜子（微炒）丁香、
蔓荊子（去白皮）牛黃（別研如粉）藿香葉　麻黃（去節、根）生犀角末（別研）、
雄黃（研飛）麝香（研如粉）木香　辰砂（研飛）各一兩　茯苓（去皮）、
白附子（炮）羌活（去蘆）原蠶蛾（微炒）人參（去蘆）肉桂（去粗皮）、
芎藭各一兩半　真珠末（別研如粉）獨活（去蘆）各三分　乾蠍（微炒）、
半夏（水煮三十沸，薄切焙乾，生薑汁炒）川烏頭（炮，去皮、臍、搗碎，炒黃）、
各二兩　白花蛇（酒浸炙，去皮、骨取肉）天麻（去苗）各三兩、
琥珀（別研如粉）膩粉（研）白豆蔻仁　各半兩　金箔（六十片為衣）上為細末，
入研藥令勻，煉蜜搜和，圓如雞頭大。每服一圓，細嚼，溫酒下，荊芥茶下亦得。
加至二圓。如破傷中風，脊強手搐，口噤發癇，即以熱豆淋酒化破三圓，
斡口開灌下，少時再服，汗出乃愈。若小兒驚風諸癇，每服半圓，薄荷湯化下，
不拘時。</p>
<h3>烏犀圓</h3>
<p>治丈夫、婦人卒中諸風，牙關緊急，膈上多痰，或語言蹇澀，口眼喎斜。
用薄荷汁與酒各少許，化三圓服之，良久再服，立有大效。又治癱緩，暗風癇病，
手足潮搐，心神不安，遍身煩麻，腸風痔瘺，腎臟風毒，上攻下注。婦人血風，
頭旋吐逆，皮膚腫癢，遍身疼痛。白朮（米泔浸一宿，切，焙乾，微炒）白芷、
乾薑（炮）枳殼（去瓤，麩炒）天竺黃（細研）虎骨（酒醋塗，
炙令黃）厚朴（去粗皮，薑汁塗，炙令熟）何首烏（米泔浸一宿，煮過，切，
焙）敗龜（酒醋塗，炙令黃）桑螵蛸（微炒）縮砂仁蔓荊子（去白皮）丁香、
晚蠶蛾（微炒）各三分　萆薢（微炙）細辛（去苗）蘗本（去土）槐膠、
阿膠（杵碎，炒）陳皮（去白，微炒）天南星（浸洗，生薑自然汁煮軟，切，
焙乾，炒黃）羌活（去蘆）麝香（別研）天麻（酒洗，切，焙）半夏（湯洗七次，
薑汁浸三日，炒）茯苓（去皮）獨活（去苗）人參（去蘆）羚羊角（鎊）、
藿香葉（去土）檳榔　川烏（燒令通赤，留煙少許，入坑內，以盞覆，新土圍，
食頃出）肉桂（去粗皮）沉香　麻黃（去根、節）白僵蠶（去絲、嘴，微炒）、
白附子（炮）乾蠍（微炙）防風（去蘆）白花蛇（酒浸一宿，炙熟用肉）、
烏蛇（酒浸一宿，炙，去皮、骨，令熟，用肉）木香各一兩　石斛（去根）水銀、
蟬殼（去土，微炒）川芎　肉豆蔻（去殼，微炮）硫黃（末，用瓷盞盛，
慢火養成汁，入前水銀，急炒如青泥，細研）附子（水浸後，炮，去皮、臍）、
龍腦（別研）朱砂（研飛）雄黃（研飛）牛黃（別研）各半兩　狐肝（三具，
臘月採取，同烏鴉一隻，入新瓦罐內，以瓦盆子蓋頭，用固濟，用炭火一稱，
燒令通赤，待煙盡取出，候冷，研令極細用）烏鴉（一隻，臘月採取，去嘴、翅、
足）膩粉（別研）一分　當歸（去蘆，酒浸，焙，炒）烏犀（鎊）、
各二兩右五十八味，並須如法修事，搗研令細，煉白蜜合和，入酥，再搗五千下，
圓如梧子大。常服一圓，不計時，薄荷湯或茶嚼下。</p>
<h3>牛黃清心圓</h3>
<p>治諸風緩縱不隨，語言蹇澀，心怔健忘，恍惚去來，頭目眩冒，胸中煩鬱，
痰涎壅塞，精神昏憒。又治心氣不足，神志不定，驚恐怕怖，悲憂慘戚，
虛煩少睡，喜怒無時，或發狂顛，神情昏亂。白芍藥　麥門冬（去心）黃芩、
當歸（去苗）防風（去苗）白朮各一兩半　柴胡　桔梗　芎藭　白茯苓（去皮）、
杏仁（去皮、尖，雙仁，麩炒黃，別研）各一兩二錢半　神曲（研）蒲黃（炒）、
人參（去蘆）各二兩半　羚羊角末　麝香（研）龍腦（研）各一兩、
肉桂（去粗皮）大豆黃卷（碎炒）阿膠（碎炒）各一兩七錢半　白歛　乾薑（炮）、
各七錢半　牛黃（研）一兩二錢　犀角末二兩　雄黃（研飛）八錢　乾山藥七兩、
甘草（剉，炒）五兩　金箔（一千二百箔，內四百箔為衣）大棗一百枚（蒸熟，
去皮、核，研成膏）上除棗、杏仁、金箔、二角末及牛黃、麝香、雄黃、
龍腦四味外，為細末。入餘藥和勻，用煉蜜與棗膏為圓，每兩作一十圓，
用金箔為衣。每服一圓，溫水化下，食後服之。小兒驚癇，即酌度多少，
以竹葉湯溫溫化下。</p>
<h3>摩挲圓</h3>
<p>治中風癱緩，半身不遂，口眼喎斜，言語蹇澀，精神昏塞，步履艱難，
或肌肉偏枯，手足嚲曳，或筋脈拘攣，不得屈伸及氣痺，並諸風身體疼痛。
黑參（揀潤者洗，焙乾）地榆（去苗）川烏（炮，去皮、臍）木香　丁香各八兩、
天台烏藥　薰陸香（用滴乳香別研）雄黃（研飛）烏犀（鎊，別研細）、
龍腦（別研）辰砂（研飛）自然銅（燒赤，醋淬）麝香（別研）各四兩、
天麻（去苗）一斤　真珠末（細研）二兩（闕以龍齒代）上一十五味，為末研勻，
煉蜜和圓如楮實大。每服一圓，溫酒化下，不拘時候。服訖，避風處，
衣被蓋覆令汗出。患重者服一月全安，輕者半月瘥，初患五、七服可安。</p>
<h3>透冰丹</h3>
<p>治一切風毒上攻，頭面腫癢，痰涎壅塞，心胸不利，口舌乾澀，風毒下注，
腰腳沉重，腫痛生瘡，大便多秘，小便赤澀。及治中風癱緩，一切風疾。
蔓荊子（去白皮）白茯苓（去皮）川大黃（去粗皮）山梔子（去皮）、
益智子（去皮）威靈仙（去蘆頭，洗，焙乾）白芷各半兩　香墨（燒酒淬訖，
細研）麝香（研）各一錢　茯神（去木）半兩　川烏二兩（用河水浸半月，
切作片，焙乾，用鹽炒）天麻（去苗）仙靈脾葉（洗，焙）各半兩上細末，
入藥研勻，煉蜜搜和，如麥飯相似，以真酥塗杵臼，搗萬杵，如乾，
旋入蜜令得所，和搜成劑，每服旋圓如梧子大。用薄荷自然汁同溫酒化下兩圓。
如卒中風，涎潮昏塞，煎皂莢白礬湯放溫，化四圓灌之，癱緩風，每日服三、
五圓，漸覺有效，常服一圓。疏痰利膈，用溫酒下，食後服。小兒驚風，
入膩粉少許，薄荷汁化下半圓，立效，治瘰癘用蔥湯下一圓。忌動風、毒物。</p>
<h3>龍腦天麻煎</h3>
<p>治一切風及癱緩風，半身不隨，口眼喎斜，語澀涎盛，精神昏憒。或筋脈拘攣，
遍身麻痺，百節疼痛，手足顫掉。及腎臟風毒上攻，頭面虛腫，耳鳴重聽，
鼻塞口乾，痰涎不利，下注腰腿，腳膝緩弱，腫痛生瘡。又治婦人血風攻注，
身體疼痛，面浮肌瘦，口苦舌乾。頭旋目眩，昏睏多睡。或皮膚瘙癢，癮疹生瘡。
暗風夾腦風，偏正頭痛，並皆治之。甜瓜子（湯洗令淨）浮萍草（揀，洗淨）、
川烏（炮、去皮、臍）地榆（去苗，刮削令淨）黑參（洗淨，焙）各五十兩、
天麻（去苗）一百兩已上六味，為細末，用雪水、
白沙蜜各一十五斤零一十兩同化開，用絹袋子濾過，銀、石器內慢火熬成稠膏。
生龍腦（研）八兩　麝香（研）四兩
上為細末，除龍、麝外，用天麻烏頭膏和搜令勻，放冷，入龍、麝再搜令勻。
入臼內搗千百杵，搓為挺子。每服一皂莢子大，與薄荷同嚼，茶酒任下，
不計時候。治癱緩風、並服見效。如破傷風，黑豆淋酒下。要發汗，
用煨蔥。熱酒並服三服，常服亦得。</p>
<h3>牛黃小鳥犀圓</h3>
<p>治諸風筋脈拘急，手足麻痺，語言蹇澀，口面喎鈄，心怔恍惚，痰涎壅滯，
頭目昏眩，肢節煩疼。及中風癱緩，暗風癇病。腎風上攻，面腫耳鳴，下注腰腳，
沉重疼痛。婦人血風，頭旋吐逆，皮膚腫癢，遍身疼痛。天麻（去苗）二十兩、
川烏（炮，去皮、臍）地榆（去苗，洗，焙）玄參（洗，焙）各十兩已上四味，
為細末，以水少許化蜜，同于石鍋內，慢火熬攪成稠膏，放冷，次入後藥。
浮萍草（淨洗，焙）龍腦薄荷葉（去土）甜瓜子　各十兩　生犀　朱砂（研，飛）、
各五兩　龍腦（研）牛黃（研）麝香（研）各一兩上為細末，與前膏子一處搜和，
圓如雞頭大。每服一圓，細嚼，荊芥茶下，溫酒亦得，不計時候。</p>
<h3>婁金圓</h3>
<p>治諸風神志不定，恍惚去來，舌強語澀，心怔煩悶，口眼喎僻，手足嚲曳，
及風虛眩冒，頭目昏痛，或旋運僵仆，涎潮搐搦，卒中急風，不省人事。
小兒驚風諸癇，並皆治之。甘菊（去土）四兩　黃耆（去蘆頭）蕈本（洗）、
白僵蠶（去絲、嘴，爁）甘草（爁）羌活（去苗）麻黃（去根、節）茯苓（去皮）、
芍藥　犀角（鎊）各二兩　白芷（洗）南星（末，以牛膽汁和作餅，陰乾）、
細辛（去苗，洗，焙）人參（去蘆）防風（去蘆）川芎各一兩半　龍腦（研）、
牛黃（研）麝香（研）白附子（炮）天竺黃各一兩　白花蛇（酒浸，去皮、骨，
炙）天麻（去苗）各三兩　生地黃汁五升（入蜜一兩，酒二升，酥一兩半，
慢火熬成膏，放冷）金箔一百片（為衣）上為細末，以地黃汁膏子搜和，
每兩作五十圓，以金箔為衣。每服一圓，細嚼，溫酒下。若中風涎潮不語，
昏塞甚者，加至三圓，用薄荷自然汁同溫酒共半盞，化藥灌之，常服一圓，
濃煎人參湯嚼下，薄荷湯亦得。小兒每服皂莢子大，薄荷湯化下。</p>
<h3>龍虎丹</h3>
<p>治丈夫、婦人新得、久患急、緩風，半身不遂，手腳筋衰；及風毒攻注，
遍身瘡疥，頭風多饒白屑，毒風面上生瘡，刺風狀如針刺，癇風急倒作聲，
頑風不認痛癢，癧風頸生斑駁，暗風頭旋眼黑，㾴風面生赤點，
肝風鼻悶眼瞤矚，偏風口眼喎斜，節風肢節斷續，脾風心多嘔逆，酒風行步不前，
肺風鼻塞項疼，膽風令人不睡，氣風肉似蟲行，腎風耳內蟬鳴，陰間濕癢。
黑牽牛（爁）藿香葉（生）天麻（去苗）牛膝（去苗，酒浸，切，焙，
微炒）硫黃（結沙）天竺黃（生研）細辛（去苗，洗）半夏（湯洗七次，
生薑汁製）附子（炮，去皮、臍）何首烏（去粗皮）羌活（去苗，洗，
焙）獨活（去苗）柴胡（去苗）川芎（洗）桔梗（生）各二兩　寒水石（燒通赤，
研，飛）一斤　茴香（淘，去土，焙）甘松（洗去土，焙）肉桂（去粗皮）、
五靈脂（生）白芷（生）菊花（去土）川烏（炮，去皮、臍）白僵蠶（去絲、嘴，
炒）縮砂仁（生）各五兩　牙硝（研）木香（生）水銀（與硫黃用慢火結成沙子）、
雄黃（研，飛）麝香（研）各一兩　地龍（去土，爁）白乾薑（炮）朱砂（研，
飛）白蒺藜（炮）防風（去苗）各三兩　烏蛇（酒浸，炙，去皮、骨）八兩、
龍腦（研）半兩上為細末，煉蜜為劑。每服一圓，如雞頭大，用薄荷酒嚼下。
日進一服，重即兩服。產後驚風，亂道見物，朱砂酒磨下；產後身多虛腫，血風，
頻增昏沉，身如針刺，髮隨梳落，面黃心逆，並煎當歸酒嚼下，日進兩服，
若治傷寒，炒蔥、豉，酒嚼下一、二服，蓋覆出汗立愈，小兒驚風，
薄荷酒化下少許，大人急風，口噤失音等，薄荷酒化灌之，常服茶、酒任下，
不拘時候服。</p>
<h3>麝香天麻圓</h3>
<p>治風痺手足不隨，或少力顫掉，血脈凝澀，肌肉頑痺，遍身疼痛，轉側不利，
筋脈拘攣，不得屈伸。紫背乾浮萍草（去土）四兩　麻黃（去根、節）二兩、
防風（去蘆、叉）天麻（去蘆，鄆州者佳）各一兩已上四味，依法事持了，
碾為細末。沒藥（別研極細）朱砂（研，飛）各二兩　安息香（別研細）、
乳香（研）麝香（研）各一兩　血竭（別研極細）三兩　槐膠（別研細）、
一兩半上件藥，除研藥外，將碾出藥同研拌勻，煉濾白沙蜜與安息香同熬過，
搜成劑，入臼搗杵熟，為圓如彈子大。每服一圓，以溫酒或荊芥湯化下，空心服，
患處微汗為效。如不欲化服，即圓如梧桐子大，每服三十圓，依前湯使下。</p>
<h3>龍腦芎犀圓</h3>
<p>消風化痰，除心肺邪熱，去頭面諸風。治偏正頭痛，心怔煩鬱，面熱目瞤，
鼻塞腦昏，痰熱咳嗽，咽膈不利。石膏（細研）川芎各四兩　生龍腦（別研）、
生犀角　山梔子（去皮）各一兩　朱砂（研，飛）四兩（內一兩為衣）、
人參（去蘆）茯苓（去皮，用白者）細辛（去苗）甘草（炙）各二兩、
阿膠（碎炒）一兩半　麥門冬（去心）三兩上除別研、後入外，並搗、羅為細末，
煉蜜為圓。每服一圓至二圓，細嚼，茶、酒任下，食後服。銀液丹、
治諸風痰涎蘊結，心膈滿悶，頭痛目運，面熱心忪，痰唾稠粘，精神昏憒，
及風癇潮搐，涎潮昏塞，並宜服之。黑鉛（煉十遍，稱三兩，與水銀結沙子，
分為小塊，同甘草十兩，水煮半日，候冷，取出研用）鐵粉　水銀（結沙子）、
各三兩　朱砂（研飛）半兩　天南星（炮，為末）三分　膩粉（研）一兩。
上同研勻，以麵糊為圓，梧桐子大。每服二圓，用薄荷蜜湯下，生薑湯亦得，
微利為度，食後服。如治風癇，不計時候服。和太師牛黃圓　治卒暴中風，
眩運倒仆，精神昏塞，不省人事，牙關緊急，目睛直視，胸膈、喉中痰涎壅塞，
及諸癇潮發，手足瘈瘲，口眼相引，項背強直，並皆治之。石燕　蛇黃、
磁石（已上三味，並火燒醋淬九遍，細研）雄黃（研，飛）辰砂（研，飛）、
石綠（研，飛）各一兩　牛黃　粉霜（研）輕粉（細研）麝香（細研）各半兩、
銀箔（研）一百片　金箔一百片（為衣）上件都研勻細，用酒煮麵糊和圓，
如雞頭大。每服一圓，煎薄荷酒磨下。老人可服半圓。小兒十歲以下，分為四服，
蜜水磨下，四歲以下，分為五服，未滿一歲，可分為七服。如牙關緊急，
以物斡開灌之。</p>
<h3>碧霞丹</h3>
<p>治卒中急風，眩運僵仆，痰涎壅塞，心神迷悶，牙關緊急，目睛上視，
及五種癇病，涎潮搐搦。石綠（研，九度飛）十兩　附子尖　烏頭尖、
蠍梢各七十個上將三味為末，入石綠令勻，麵糊為圓，如雞頭大。
每服急用薄荷汁半盞化下一圓，更入酒半合溫暖服之，須臾吐出痰涎，
然後隨證治之。如牙關緊急，斡開灌之立驗。</p>
<h3>雄朱圓</h3>
<p>治中風涎潮，咽膈作聲，目眩不開，口眼喎斜，手足不隨。
應是一切風疾並宜服之。雄黃（研）朱砂（研）龍腦（研）麝香（研）各一錢、
白僵蠶（去絲、嘴，生）白附子（生）天南星（洗，生）烏蛇（去皮、骨，生）、
各半兩上除研外，餘皆為末，煉蜜為圓，如梧桐子大。如中風涎潮，牙關不開，
先用大蒜一瓣搗攔，塗在兩牙關外腮上，次用豆淋酒化一圓，揩牙齦上即開，
續用薄荷酒化下一、兩圓。如丈夫風氣、婦人血風，牙關緊急者，
只用豆淋酒化藥，揩牙齦上即開。如頭風目眩，暗風眼黑欲倒者，急嚼一、兩圓，
用薄荷酒下。</p>
<h3>八風丹</h3>
<p>治諸風及痰熱上攻，頭痛面赤，目眩旋運，鼻塞咽乾，頸項不利，痰唾稠濁，
神情如醉，百節疼痛，耳嘯蟬嗚，面上游風，口眼蠕動。滑石（細研）、
天麻（酒浸）各一兩　龍腦（研）麝香（研）各一分　白僵蠶（微炒）、
白附子（炮）各半兩　半夏（白礬製）二兩　寒水石（火燒通赤，細研，水飛）、
半斤上件藥，搗羅為細末，入研者藥同研令勻，煉蜜和圓如櫻桃大。每服一圓，
細嚼，溫荊芥湯下，茶清亦得，食後服。</p>
<h3>牛黃生犀圓</h3>
<p>治風盛痰壅，頭痛目眩，咽膈煩悶，神思恍惚，心怔面赤，口乾多渴，睡臥不安，
小便赤澀，大便多秘。黃丹（研）雄黃（研，飛）膩粉（研）羚羊角（鎊）、
各五兩　鉛水銀（與鉛同結沙子）朱砂（研，飛）龍齒（研，飛）各十兩、
天麻（去苗）牙硝（研）半夏（白礬製）各二十兩　生犀（鎊）龍腦（研）、
各二兩半　牛黃（研）二錢半。上為末，煉蜜為圓，每兩作二十圓。每服一圓，
溫薄荷湯化下。中風涎潮，牙關緊急，昏迷不省，用膩粉一錢，藥三圓，
生薑自然汁七點，薄荷水同化下，得吐或利，逐出痰涎即愈。小兒風熱痰壅，
睡臥不安，上竄齦齒，每服半圓。如急驚風，涎潮搐搦，眼目戴上，
牙關緊急膩粉半錢，生薑自然汁三、五點，薄荷水同化下一圓。
更看歲數大小加減。</p>
<h3>辰砂天麻圓</h3>
<p>治諸風痰盛，頭痛目眩，旋運欲倒，嘔噦惡心，恍惚健忘，神思昏憒，肢體疼倦，
頸項拘急，頭面腫癢，手足麻痺。常服除風化痰，清神思，利頭目。川芎二兩半、
麝香（研）白芷各一兩一分　辰砂（研飛，一半入藥，一半為衣）白附子（炮）、
各五兩　天麻（去苗）十兩　天南星（虀汁浸，切，焙乾）二十兩上末，
麵糊圓如梧桐子大。每服二十圓，溫荊芥湯下，不拘時。</p>
<h3>青州白圓子</h3>
<p>治男子、婦人半身不遂，手足頑麻，口眼喎斛，痰涎壅塞，及一切風，
他藥所不能療者。小兒驚風，大人頭風，洗頭風，婦人血風，並宜服之。
半夏（白好者，水浸洗過）七兩（生用）川烏頭（去皮、臍，生用）半兩、
南星（生）三兩　白附子（生）二兩上搗羅為細末，以生絹袋盛，用井花水擺，
未出者更以手揉令出。如有滓，更研，再入絹袋擺盡為度，放瓷盆中，日中曬，
夜露至曉，棄水，別用井花水攪，又曬，至來日早，再換新水攪。如此春五日，
夏三曰，秋七日，冬十日，去水曬乾，候如玉片，碎研，以糯米粉煎粥清為圓，
如綠豆大。初服五圓，加至十五圓，生薑湯下，不拘時候。如癱緩風，
以溫酒下二十圓，日三服，至三日後，浴當有汗，便能舒展。服經三、五曰，
呵欠是應。常服十粒已來、永無風痰膈壅之患。小兒驚風，薄荷湯下兩、三圓。</p>
<h3>辰砂圓</h3>
<p>治諸風痰盛，頭痛惡心，精神昏憒，目眩心忪，嘔吐痰涎，胸膈煩悶。硼砂（研）、
牛黃（研）各一錢　白附子（炮）白僵蠶（去絲、嘴，爁）天南星（炮裂，研）、
蠍梢（溫）各一分　辰砂（研）半兩　半夏（湯洗七遍）一兩上為細末，
同研令勻，水煮，麵糊為圓，如梧桐子大。每服二十圓，用生薑荊芥湯下，
不計時候。</p>
<h3>牛黃金虎丹</h3>
<p>治急中風，身背強直，口噤失音，筋脈拘急，鼻乾面黑，遍身壯熱，汗出如油，
目瞪唇青，心神迷悶，形體如醉，痰涎壅塞，胸膈、喉中如拽鋸聲。天雄（炮，
去皮、臍）十二兩半　白礬（枯過）天竺黃（研）天南星（湯洗，焙，為末，
用牛膽和作餅，焙熱。如無牛膽，用法酒蒸七晝夜）膩粉（研）各二十五兩、
牛黃（研）二兩半　生龍腦（研）五兩　金箔八百片（為衣）雄黃（研飛）、
一百五十兩上為末，煉蜜搜和，每一兩半作十圓，以金箔為衣。每服一圓，
以新汲水化灌之，扶坐使藥行化。良久，續以薄荷自然汁，更研化一圓灌之，
立愈。肥盛體虛，多涎有風之人，宜常以此藥隨身備急。忽覺眼前暗黑，
心膈悶亂，有涎欲倒，化藥不及，急嚼一圓，新汲水下。小兒急驚風，
一歲兒服綠豆大一圓，薄荷自然汁化灌之，更量歲數臨時加減。有孕婦人不得服。</p>
<h3>防風圓</h3>
<p>治一切風，及痰熱上攻，頭痛惡心，項背拘急，目眩旋運，心怔煩悶，手足無力，
骨節疼痺，言語蹇澀，口眼瞤動，神思恍惚，痰涎壅滯，昏憒健忘，虛煩少睡。
防風（洗）川芎　天麻（去苗，酒浸一宿）甘草（炙）各二兩　朱砂（研，為衣）、
半兩上為末，煉蜜為圓，每兩作十圓，以朱砂為衣。每服一圓，荊芥湯化服，荼、
酒嚼下亦得，不拘時候。</p>
<h3>川芎圓</h3>
<p>消風壅，化痰涎，利咽膈，清頭目。治頭痛旋運，心忪煩熱，頸項緊急，
肩背拘倦，肢體煩疼，皮膚瘙癢，腦昏目疼，鼻塞聲重，面上游風，狀如蟲行。
川芎　龍腦薄荷葉（焙乾）各七十五兩　細辛（洗）五兩　防風（去苗）、
二十五兩桔梗　一百兩　甘草（爁）三十五兩上為細末，煉蜜搜和，每一兩半，
分作五十圓。每服一圓，細嚼，臘茶清下，食後、臨臥。</p>
<h3>薄荷煎圓</h3>
<p>消風熱，化痰涎，利咽膈，清頭目。治遍身麻痺，百節痠痛，頭昏目眩，
鼻塞腦痛，語言聲重，項背拘急，皮膚瘙癢，或生癮疹。及治肺熱喉腥，
脾熱口甜，膽熱口苦。又治鼻衄、唾血，大小便出血，及脫著傷風。並沐浴後，
並可服之。龍腦薄荷（取葉）十斤　防風（去苗）川芎，各三十兩　縮砂仁五兩、
桔梗五十兩　甘草（炙）四十兩上為末，煉蜜為圓，每兩作三十圓，每服一圓。
細嚼，茶、酒任下。</p>
<h3>天南星圓</h3>
<p>治風化痰，清神爽氣，利胸膈，消酒毒，止痰逆惡心，中酒嘔吐。
天南星一斤（每個重一兩上下者，用溫湯浸洗，刮去裡外浮皮並虛軟處令淨。
用法酒浸一宿，用桑柴蒸，不住添熱湯，令釜滿，甑內氣猛，更不住灑酒，
常令藥潤，七伏時滿取出，用銅刀切開一個大者，嚼少許，不麻舌為熟，
未即再炊，候熟，用銅刀切細，焙乾）辰砂（研飛）二兩（一半為衣）丁香、
麝香（研）各一兩　龍腦（研）一兩半上為細末，入研藥勻，煉蜜並酒搜和為圓，
每兩作五十圓，以朱砂末為衣。每服一圓，爛嚼，濃煎生薑湯下，不計時候。
酒後含化，除煩渴，止嘔逆。</p>
<h3>犀角圓</h3>
<p>除三焦邪熱，疏一切風氣。治風盛痰實，頭目昏重，肢節拘急，痰涎壅滯，
腸胃燥澀，大小便難。黃連（去須）犀角（鎊）各十兩　人參（去蘆）二十兩、
大黃八十兩　黑牽牛一百二十兩（炒，別搗取粉六十兩）上與牽牛粉合和為細末，
煉蜜為圓，如梧桐子大。每服十五圓至二十圓，臨臥溫水下。更量虛實加減。</p>
<h3>皂角圓</h3>
<p>治風氣攻注，頭面腫癢，遍身拘急，痰涎壅滯，胸膈煩悶，頭痛目眩，鼻塞口乾，
皮膚瘙癢，腰腳重痛，大便風秘，小便赤澀，及咳嗽喘滿，痰唾稠濁，語澀涎多，
手足麻痺，暗風癇病，偏正頭痛，夾腦風，婦人血風攻注遍身疼痛，心怔煩躁，
癮疹瘙癢，並宜服之。皂角（捶碎，以水一十八兩六錢揉汁，用蜜一斤，
同熬成膏）乾薄荷葉　槐角（爁）各五兩　青橘皮（去瓤）知母　貝母（去心，
炒黃）半夏（湯洗七次）威靈仙（洗）白礬（枯過）甘菊（去枝）各一兩、
牽牛子（爁）二兩，上為末，以皂角膏搜和為圓，如梧桐子大。每服二十圓，
食後，生薑湯下。痰實咳嗽，用蛤粉虀汁下，手足麻痺，用生薑薄荷湯下，
語澀涎盛，用荊芥湯下，偏正頭疼、夾腦風，用薄荷湯下。</p>
<h3>小續命湯</h3>
<p>治卒暴中風，不省人事，漸覺半身不遂，口眼喎斜，手足戰掉，語言蹇澀，
肢體麻痺，神情氣亂，頭目眩重，痰涎並多，筋脈拘攣，不能屈伸，骨節煩疼，
不得轉側，及治諸風，服之皆驗。若治腳氣緩弱，久服得差。久病風人，
每遇天色陰晦，節候變更，宜預服之，以防喑瘂。防己　肉桂（去粗皮）黃芩、
杏仁（去皮、尖，炒黃）芍藥（白者）甘草（爁）芎藭　麻黃（去根、節）、
人參（去蘆）各一兩　防風（去蘆）一兩半　附子（炮，去皮、臍）、
半兩上除附子、杏仁外，搗為粗末，後入二味令勻。每服三錢，水一盞半，
生薑五片，煎取一盞，去滓，稍熱服。食前，加棗一枚尤好。</p>
<h3>防風湯</h3>
<p>治風虛發熱，項背拘急，肢節不遂，恍惚狂言，來去無時，不自覺悟。
亦治腳氣緩弱甚效。此藥溫和，不虛人。秦艽（去苗土）獨活（去蘆）、
麻黃（去節）半夏（湯洗七次，切片）防風（去蘆）各二兩　升麻　防己　白朮、
石膏（煆）芍藥（白）黃芩　甘草　當歸（去蘆）遠志（去心）人參（去蘆）、
各一兩上粗末，入半夏片令勻。每服四錢，水二中盞，生薑七、八片，煎至一盞，
去滓，取清汁六分，入麝香末少許，食後、臨臥帶熱服。</p>
<h3>排風湯</h3>
<p>男子、婦人風虛冷濕，邪氣入臟，狂言妄語，精神錯亂。肝風發則面青心悶，
吐逆嘔沫，脅滿頭眩重，耳不聞人聲，偏枯筋急，曲拳而臥。
心風發則面赤翕然而熱，悲傷嗔怒，目張呼喚。脾風發則面黃，身體不仁，
不能行步，飲食失味，夢寐倒錯，與亡人相隨。肺風發則面白，咳逆唾膿血，
上氣奄然而極。腎風發則面黑，手足不隨，腰痛難以下俛仰，痺冷骨疼。
若有此候，令入心驚，志意不定，恍惚多忘。服此湯安心定志，聰耳明目，
通臟腑諸風疾。白鮮皮　當歸（去蘆，酒浸一宿）肉桂（去粗皮）芍藥（白者）、
杏仁（去皮、尖，麩炒）甘草（炒）防風（去蘆）芎藭　白朮各二兩、
獨活（去蘆）麻黃（去根。節）茯苓（去皮，白者）各三兩上為粗末。每服三錢，
水一盞半，入生薑四片，同煎至八分，去滓，溫服，不計時候。</p>
<h3>大通聖白花蛇散</h3>
<p>大治諸風，無問新久，手足嚲曳，腰腳緩弱，行步不正，精神昏冒，口面喎斜，
語言蹇澀，痰涎壅盛，或筋脈攣急，肌肉頑痺，皮膚瘙癢，骨節煩疼，
或痛無常處，游走不定。及風氣上攻，面浮耳鳴，頭痛目眩；下注腰腳，
腰疼腿重，腫癢生瘡，並宜服之。海桐皮（去粗皮）杜仲（剉，炒）天麻（去苗）、
乾蠍（炒）郁李仁　赤箭當歸（去蘆頭，酒浸）厚朴（生薑汁製）、
蔓荊子（去白皮）木香　防風（去苗）藁本（去土）白附子（炮）、
肉桂（去粗皮）羌活（去蘆頭）萆薢（酒浸一宿）虎骨（醋炙）白芷　山藥、
白花蛇（酒浸，炙，去皮、骨，用肉）菊花（去枝、梗）牛膝（去苗）甘草（炙）、
威靈仙（去土）各一兩上等分，為末。每服一錢至二錢，溫酒調下，荊芥湯亦得，
空心服之。常服祛逐風氣，通行榮衛，久病風人，尤宜常服，輕可中風，
不過二十服，平復如故。</p>
<h3>消風散</h3>
<p>治諸風上攻，頭目昏痛，項背拘急，肢體煩疼，肌肉蠕動，目眩旋運，耳嘯蟬鳴，
眼澀好睡，鼻塞多嚏，皮膚頑麻，瘙癢癮疹。又治婦人血風，頭皮腫癢，
眉稜骨痛，旋運欲倒，痰逆惡心。荊芥穗　甘草（炒）芎藭　羌活　白僵蠶（炒）、
防風（去蘆）茯苓（去皮用白底）蟬殼（去土，微炒）藿香葉（去梗）、
人參（去蘆）各二兩　厚朴（去粗皮，薑汁塗，炙熟）陳皮（去瓤，洗，焙）、
各半兩上為細末。每服二錢，茶清調下。如久病偏風，每日三服，便覺輕減。
如脫著沐浴，暴感風寒，頭痛身重，寒熱倦疼，用荊芥茶清調下，溫酒調下亦得，
可並服之。小兒虛風，目澀昏睏，及急、慢驚風，用乳香荊芥湯調下半錢，
並不計時候。</p>
<h3>羌活散</h3>
<p>治風氣不調，頭目昏眩，痰涎壅滯，通身拘急，及風邪寒壅，頭痛項強，
鼻塞聲重，肢節煩疼，天陰風雨，預覺不安。前胡（去蘆）羌活（去蘆）、
麻黃（去根、節）白茯苓（去皮）川芎　黃芩　甘草（爁）蔓荊子（去白皮）、
枳殼（去瓤，麩炒）細辛（去苗）石膏（別研）菊花（去梗）防風（去蘆）、
各一兩。上為末，入石膏研勻。每服二錢，水一大盞，入生薑三、四片，薄荷三、
兩葉，同煎至七分，稍熱服，不拘時候。</p>
<h3>八風散</h3>
<p>治風氣上攻，頭目昏眩，肢體拘急煩疼，或皮膚風瘡癢痛，及治寒壅不調，
鼻塞聲重。藿香（去土）半斤　白芷　前胡（去蘆）各一斤　黃耆（去蘆）、
甘草（爁）人參（去蘆）各二斤羌活（去蘆）防風（去蘆）各三斤上為細末。
每服二錢，水一中盞，入薄荷少許，同煎至七分，去滓，食後溫跟。
臘茶清調一大錢亦得。小兒虛風、乳香臘荼清調下半錢，更量兒大小加減服。</p>
<h3>清神散</h3>
<p>消風壅，化痰涎。治頭昏目眩，心忪面熱，腦痛耳鳴，鼻塞聲重，口眼瞤動，
精神昏憒，肢體疼倦，頸項緊急，心膈煩悶，咽嗌不利。檀香（剉）人參（去蘆）、
羌活（去苗）防風（去苗）各一十兩　薄荷（去土）荊芥穗　甘草（爁）、
各二十兩　石膏（研）四十兩　細辛（去苗洗，焙）五兩上為末。每服二錢，
沸湯點服，或入茶末點服亦得，食後服。</p>
<h3>虎骨散</h3>
<p>治風毒邪氣，乘虛攻注皮膚骨髓之間，與血氣相搏，往來交擊，痛無常處，
游走不定，晝靜夜甚，少得眠睡，筋脈拘急，不能屈伸。一名乳香趨痛散。
蒼耳子（微炒）骨碎補　自然銅（酒淬，細研）麒麟竭（細研）白附子（炮）、
赤芍藥各三兩　當歸（去苗）肉桂（去粗皮）白芷　沒藥　防風（去苗）各三分、
牛膝（去苗，酒浸一宿）五加皮　天麻（去蘆）檳榔　羌活（去蘆）各一兩、
虎脛骨（酥炙）敗龜（酥炙）各二兩上件搗羅為末，入研藥勻。每服一錢，
溫酒調下，不拘時候。</p>
<h3>骨碎補圓</h3>
<p>治肝腎風虛，上攻下注，筋脈拘攣，骨節疼痛，頭面浮腫，手臂少力，腰背強痛，
腳膝緩弱，屈伸不利，行履艱難，並宜服。荊芥穗　白附子（炮）牛膝（酒浸，
焙乾）肉蓯蓉（酒浸一宿，切作片，焙）各一兩　骨碎補（去毛，炒）、
威靈仙（去苗）縮砂仁各半兩　地龍（去土，微炒）沒藥各二錢、
自然銅（酒淬九遍）草烏頭（炮，去皮、臍）半夏（湯洗七次）、
各半兩上同為細末，酒煮麵糊，圓如梧桐子大。每服五圓至七圓，溫酒下，
婦人醋湯或當歸酒下，妊娠不宜服之。不計時候。</p>
<h2>〔紹興續添方〕</h2>
<h3>烏荊圓</h3>
<p>治諸風緩縱，手足不遂，口眼喎斜，言語蹇澀，眉目瞤動，頭昏腦悶，
筋脈拘攣，不得屈伸，遍身麻痺，百節疼痛，皮膚瘙癢，抓成瘡瘍。
又治婦人血風，渾身痛癢，頭疼眼暈。又腸風臟毒，下血不止，服之尤效。
久服令人顏色和悅，力強輕健，鬚髮不白。川烏（炮，去皮、臍）一兩、
荊芥穗二兩上為細末，醋、麵糊，圓如梧桐子大。每服二十粒，酒或熱水下。
有疾食空時，日三、四服，無疾早晨一服。（有少府郭監丞，少病風攣搐，
頭頷寬嚲不收，手承頷，然後能食，服此六、七服即瘥。遂長服之，已五十餘年。
年七十餘，強健，鬚髮無白者。此藥療腸風下血尤妙，屢有人得效。予所目見，
下血人服而瘥者，一歲之內，已數人矣）</p>
<h3>加減三五七散</h3>
<p>治八風、五痺，癱瘓嚲曳，口眼喎斜，眉角牽引，項背拘強，牙關緊急，
心中憒悶，神色如醉，遍身發熱，骨節煩痛，肌肉麻木，腰膝不仁，
皮膚瞤動或如蟲行。又治陽虛頭痛，風寒入腦，目旋運轉，有似舟船之上，
耳內蟬鳴或如風雨之聲。應風寒濕痺，腳氣緩弱等疾，並能治之。
（即係大三五七散）山茱萸　乾薑（炮）茯苓（去皮）各三斤　附子（炮，去皮、
臍）三十五個　細辛一斤八兩　防風（去蘆）四斤上為細末。每服二錢，
溫酒調下，食前。</p>
<h3>太陽丹（方見傷寒類）</h3>
<h3>如聖餅子（方見一切氣類）</h3>
<h3>沒藥降聖丹（方見瘡腫傷折類）</h3>
<h3>乳香沒藥圓</h3>
<p>治男子婦人一切風氣，通經絡，活血脈。治筋骨疼痛，手足麻痺，半身不遂，
暗風頭旋，偏正頭風，小中急風，手足疼痛，牙關緊急，四肢軟弱。腎臟風毒，
上攻頭面，下注腰腳，生瘡，遍體疼痠，並宜服之。撫芎一百八兩　躑躅花（炒）、
木鱉仁　白膠香（揀淨）藿香（揀，炒）白僵蠶（洗，焙）五靈脂（揀）、
白芷（揀）當歸各七十二兩　地龍一百四十四兩　何首烏二百四十四兩、
威靈仙（洗）二百二十二兩　草烏頭（炒）六百四十八兩上為末，
醋糊圓如梧桐子大。每服五圓，不可多服，食後，用薄荷茶吞下，溫酒亦得。
有孕婦人不可服。</p>
<h3>白龍圓</h3>
<p>治男子、婦人一切風，遍身瘡癬，手足頑麻，偏正頭疼，鼻塞腦悶，大解傷寒，
治頭風。
藁本（去土）細辛　白芷　川芎　甘草
上為細末，各等分，用藥四兩，入石膏末一斤，系煆了者，水搜為圓，每兩八粒。
薄荷茶嚼下，每服一粒，食後服。風蚰牙，一粒分作三服，乾揩後用鹽湯漱之，
更用蔥茶嚼下。</p>
<h3>七聖散</h3>
<p>治風濕流注經絡間，肢節緩縱不隨；或腳膝疼痛，不能步履。
續斷　獨活　防風　杜仲　萆薢　牛膝（酒浸一宿）甘草等分
上件各修事淨，焙乾半兩，為細末。每服二錢，溫酒調下。</p>
<h3>活血應痛圓</h3>
<p>治風濕客於腎經，血脈凝滯，腰腿重疼、不能轉側，皮膚不仁，遍身麻木。上攻，
頭面虛腫，耳內常鳴；下注，腳膝重痛少力，行履艱難。亦治項背拘攣，
不得舒暢。常服活血脈，壯筋骨，使氣脈宣流。狗脊（去毛）四斤、
蒼朮（米泔浸一宿，去皮）六斤　香附子（去毛，炒）七斤半　陳皮（洗，去蒂）、
五斤半　沒藥（別研）一十二兩　威靈仙（洗）二斤草　烏頭一斤半（半炮）、
上為細末，用酒煮麵糊為圓，如梧桐子大。每服十五粒至二十粒，
溫酒或熟水任下，不拘時候。久服忌桃、李、雀、鴿、諸血物。</p>
<h3>四生散</h3>
<p>治男子、婦人肝腎風毒，上攻，眼赤癢痛，不時羞明多淚；下注，腳膝生瘡，
及遍身風癬，服藥不驗，居常多覺兩耳中癢，正宜服此，無不取效。
黃耆　川羌活　蒺藜（沙苑）白附子各等分（生用）
上為細末。每服二錢，薄荷酒調下。如腎臟風毒下注生瘡，以腰子批開，
以藥末二錢合定，裹煨香熟，空心，細嚼，以鹽酒送下。</p>
<h3>通關散</h3>
<p>治中風、傷寒，發熱惡風，頭痛目眩，鼻塞聲重，肩背拘急，身體痠痛，
肌肉瞤動，牙關緊急，久新頭風，攻痰眼暗，並宜服之。
撫芎二兩　川芎一兩　川烏二兩　龍腦薄荷一兩半　白芷　甘草各二兩　細辛半兩、
上為細末。每服一大錢，蔥白、茶清調下，薄荷湯亦得，不拘時。</p>
<h3>四斤圓</h3>
<p>治腎經不足，下攻腰腳，腿膝腫癢，不能屈伸，腳弱少力，不能踏地，腳心隱痛、
行步喘乏，筋脈拘攣，腰膝不利，應風寒濕痺，腳氣緩弱，並宜服之。
宣州木瓜（去瓤）牛膝（去蘆，剉）天麻（去蘆，細剉）蓯蓉（洗淨，切，
各焙乾）稱一斤已上四味，如前修事了，用無灰酒五升浸，春秋各五日，夏三日，
冬十日足，取出焙乾，再入附子（炮，去皮、臍）虎骨（塗酥炙）、
各二兩上同為細末，用浸前藥酒打麵糊為圓，如梧桐子大。每服三、五十圓，
空心，煎木瓜酒下，或鹽湯吞下亦得。此藥常服，補虛除濕，大壯筋骨。</p>
<h3>鐵彈圓</h3>
<p>治卒暴中風，神志昏憒，牙關緊急，目睛直視，手足瘈瘲，口面喎斜，涎潮語塞，
筋攣骨痛，癱瘓偏枯，或麻木不仁，或瘙癢無常，應是風疾及打撲傷損，
肢節疼痛皆治之。通經絡，活血脈。乳香（別研）沒藥（別研）各一兩、
川烏頭（炮，去皮、尖、臍，為末）一兩半　麝香（細研）一錢　五靈脂（酒浸，
淘去沙石，曬乾）四兩（為末）上先將乳香、沒藥於陰涼處細研，次入麝香，
次入藥末再研，滴水和藥，如彈子大。每服一圓，薄荷酒磨化下，食後、臨臥服。</p>
<h2>〔寶慶新增方〕</h2>
<h3>大聖一粒金丹</h3>
<p>治男子、婦人急患中風，左癱上瘓，手足瘈瘲，口眼喎斜，涎潮語澀，遍身疼痛，
偏正頭風。凡屬風疾悉皆療之。大黑附子（炮，去皮尖）大川烏頭（炮，去皮尖）、
新羅白附子（炮）各二兩　白蒺藜（炒、去尖刺）白僵蠶（洗，去絲，微炒）、
五靈脂（研）各一兩　沒藥（別研）白礬（枯，別研）麝香淨肉（研）、
細香墨（磨汁）朱砂（研）各半兩　金箔二百箔（為衣）上前六味同為細末，
後四味研停合和，用井花水一盞，研墨盡為度，將墨汁搜和，杵臼內搗五百下，
圓如彈子大；金箔為衣，窨研。每服一粒，食後、臨臥，生薑自然汁磨化，
入熱酒服，再以熱酒隨意多少飲之，就無風暖處臥，衣蓋被覆，汗出即瘥。
病少者每粒分二服。忌發風物，孕婦不可服。</p>
<h3>乳香應痛圓</h3>
<p>治一切風氣，左癱右瘓，口眼喎斜，半身不遂，語言蹇澀、精神恍惚，痰涎壅塞，
筋脈拘攣，或遍身頑痺，走注疼痛，腳膝緩弱，行步艱難。又治打撲傷損，
瘀血不散，痛不可忍，或行路勞傷，腳膝浮腫疼痛，或腎臟風毒，上攻，
面腫耳鳴，下注，腳膝沉重。及治偏正頭痛，攻注眼目，並皆療之。
龍骨（酒浸一宿，焙乾，研粉水飛三度，日乾）四兩半　蜈蚣六條（去尾針，
以薄荷葉裹，煨熟）赤小豆（生用）虎骨（酥炙焦）各六兩　白僵蠶（炒，去絲、
嘴）草烏頭（炮，去皮、尖）各十二兩　白膠香（揀淨，煉過）天麻（去蘆，洗）、
川牛膝（酒浸，去蘆）川當歸（去蘆，酒浸）各三兩　全蠍（去尾針，微炙）、
七十個　乳香（研）六錢　木鱉仁七十二隻（別研）上為細末，用醋糊圓，
如梧桐子大。每服五圓至七圓，冷酒吞下，或冷荼清下亦得，不計時候，
忌諸熱物一時辰久。此藥但臨睡服尤妙，忌濕、面、炙煿、鮓脯、發熱、
動風等物。</p>
<h3>省風湯</h3>
<p>治卒急中風，口噤全不能言，口眼喎斜，筋脈攣急，抽攣疼痛，風盛痰實，
旋暈僵仆，頭目眩重，胸膈煩滿，左癱右瘓，手足麻痺，骨節煩疼，步履艱辛，
恍惚不定，神志昏憒。應一切風證可預服之。防風（去蘆）南星（生用）各四兩、
半夏（白好者，水浸洗，生用）黃芩（去粗皮）甘草（生用）各二兩上㕮咀。
每服四大錢，用水二大盞，生薑十片，煎至一中盞，去滓，溫服，不拘時候。</p>
<h3>追風散</h3>
<p>治年深日近，偏正頭痛。又治肝臟久虛，血氣衰弱，風毒之氣上攻頭痛，
頭眩目暈，心忪煩熱，百節痠疼，腦昏目痛，鼻塞聲重，項背拘急，皮膚瘙癢，
面上游風，狀若蟲行，及一切頭風。兼治婦人血風攻注，頭目昏痛，並皆治之。
常服清頭目，利咽膈，消風壅，化痰涎。（又方見後）川烏（炮，去皮、臍、尖）、
防風（去蘆、叉）川芎（洗）白僵蠶（去絲、嘴，微炒）荊芥（去梗）石膏（煆，
爛研）甘草（炙）各一兩　白附子（炮）羌活（去蘆，洗，剉）全蠍（去尾針，
微炒）白芷　天南星（炮）天麻（去蘆）地龍（去土，炙）半兩　乳香（研）、
草烏（炮，去皮、尖）沒藥（細研）雄黃（細研）各一分上為細末。每服半錢，
入好茶少許同調，食後及臨睡服。</p>
<h3>乳香圓</h3>
<p>治一切風疾，左癱右瘓，口眼喝斜，半身不遂，語言蹇澀，精神恍惚，痰涎壅塞，
手足嚲曳，筋脈拘攣，或遍身頑痺，走注疼痛，腳膝緩弱，行步艱辛。
又治打撲損傷，瘀血不散，痛不可忍，或行路勞傷，腳膝浮腫疼痛，或腎臟風毒，
上攻面腫耳鳴，下注，腳膝沉重，並皆治之。糯米（炒）川烏頭（炒，去皮、尖）、
五靈脂（去砂土）各二兩　乳香（研）白芷（剉）藿香葉（洗）天南星（炮）、
沒藥（研）荊芥（去枝、梗）赤小豆（生）骨碎補（去毛）白附子（炮）各一兩、
松脂（研）半兩　香墨（煆）草烏頭（炮，去皮、臍）各五兩上為細末，
酒煮麵糊圓，如梧桐子大。每服十圓至一十五圓，冷酒吞下，茶清亦得，不拘時。
忌熱物一時辰。</p>
<h3>黑神圓</h3>
<p>治男子、女人左癱右瘓，腳手頑麻，腰膝疼痛，走注四肢百節皆痛，並宜服之。
（又方見後）熟乾地黃（淨洗）赤小豆（生）乾薑（炮）藁本（洗，去蘆）、
麻黃（剉，去節，湯去沫）川芎各六兩　羌活（不見火）甘松（洗去土）、
當歸（洗，去蘆）各三兩　川烏（炮，去皮、臍）甘草（剉）各十八兩、
藿香（洗去土）香墨（燒醋淬）各半斤　草烏（炮，去皮、尖）一斤、
白芷十二兩上為細末，以水煮麵糊圓，如龍眼大。每服一、二粒，細嚼，
茶酒任下。如婦人血風，腳手疼痛，打撲損傷，亦宜服之。</p>
<h3>拒風丹</h3>
<p>治一切風，尋常些小傷風，頭痛鼻塞，項強筋急，皆可服。
蓽撥半兩　防風（去蘆、叉）一兩半　川芎四兩　細辛（洗，去葉）三錢半、
天麻（去蘆）甘草（剉）各一兩上為細末，煉蜜圓如龍眼大。每服一粒，細嚼，
荊芥湯或溫酒送下亦得，食後服之，立效。</p>
<h3>急風散</h3>
<p>治男子、婦人偏正頭痛，夾腦風，太陽穴痛，坐臥不安。
生川烏（炮，去皮、臍）辰砂（研飛）各二兩　生南星（洗，去皮）、
四兩上為細末，每服酒調塗痛處。兼治小兒傷風，鼻塞清涕，酒調塗囟門上，
不可服之。</p>
<h2>〔淳祐新添方〕</h2>
<h3>人參養胃湯</h3>
<p>治外感風寒，內傷生冷，憎寒壯熱，頭目昏疼，肢體拘急，
不問風寒二證及內外之殊，均可治療。先用厚被蓋睡，連進此藥數服，
以薄粥湯之類佐之，令四肢微汗濈濈然。俟汗乾，則徐徐去被，謹避外風，
自然解散。若原自有汗，亦須溫潤以和解之，或有餘熱，則以參蘇飲款款調之；
或尚頭疼，則以濃煎生薑蔥白湯下如聖餅子。三證既除，則不必服藥，
但節其飲食，適其寒溫，自然平治。大抵感冒，古人不敢輕發汗者，
止由麻黃能開腠理，用或不能得其宜，則導泄真氣，因而致虛，變生他證。
此藥乃平和之劑，止能溫中解表而已，不致妄擾也。兼能闢山嵐瘴氣。四時瘟疫，
常服尤佳。半夏（湯洗七次）厚朴（去粗皮，薑汁製）蒼朮（米泔浸一宿，洗，
切，炒）各一兩　藿香葉（洗去土）草果（去皮膜）茯苓（去黑皮）人參各半兩、
甘草（炙）二錢半　橘紅七錢半右為㕮咀。每服四錢，水一盞半，薑七片，
烏梅一個，煎至六分，去滓，熱服之。兼治飲食傷脾，發為痎瘧；
或脾胃中脘虛寒，嘔逆惡心，皆可化之。或發寒瘧、寒疲及惡寒者，並加附子，
是為十味不換金散。</p>
<h3>參蘇飲</h3>
<p>治感冒發熱頭疼，或因痰飲凝結，兼以為熱，並宜服之。若因感冒發熱，
亦如服養胃湯法，以被蓋臥，連進數服，微汗即愈。面有餘熱，更宜徐徐服之，
自然平治。因痰飲發熱，但連日頻進此藥，以熱退為期，不可預止。雖有前胡、
乾葛，但能解肌耳。既有枳殼、橘紅輩，自能寬中快膈，不致傷脾，
兼大治中脘痞滿，嘔逆惡心，開胃進食，無以逾此。毋以性涼為疑，
一切發熱皆能取效，不必拘其所因也。小兒、室女亦宜服之。木香半兩　紫蘇葉、
乾葛（洗）半夏（湯洗七次，薑汁製，炒）前胡（去苗）人參　茯苓（去皮）、
各三分　枳殼（去瓤，麩炒）桔梗（去蘆）甘草（炙）陳皮（去白）、
各半兩右㕮咀。每服四錢，水一盞半，薑七片，棗一個，煎六分，去滓，
微熱服，不拘時候。（易簡方）不用木香，只十味。</p>
<h3>神朮散</h3>
<p>治四時瘟疫，頭痛項強，發熱憎寒，身體疼痛，及傷風鼻塞聲重，咳嗽頭昏，
並皆治之。蒼朮（米泔浸一宿，切，焙）五兩　藁本（去土）香白芷、
細辛（去葉土）羌活（去蘆）川芎　甘草（炙）各一兩上為細末。每服三錢，
水一盞，生薑三片，蔥白三寸，煎七分，溫服，不拘時。如覺傷風鼻塞，
只用蔥茶調下。</p>
<h2>〔吳直閣增諸家名方〕</h2>
<h3>活絡丹</h3>
<p>治丈夫元臟氣虛，婦人脾血久冷，諸般風邪濕毒之氣，留滯經絡，流注腳手、
筋脈攣拳，或發赤腫，行步艱辛，腰腿沉重，腳心吊痛，及上衝腹脅膨脹，
胸膈痞悶，不思飲食，衝心悶亂，及一切痛風走注，渾身疼痛。川烏（炮，去皮、
臍）草烏（炮，去皮、臍）地龍（去土）天南星（炮）各六兩　乳香（研）、
沒藥（研）各二兩二錢上為細末，入研藥和勻，酒麵糊為圓，如梧桐子大。
每服二十圓，空心、日午冷酒送下，荊芥茶下亦得。</p>
<h3>七生圓</h3>
<p>治丈夫、婦人三十六種風，五般腰疼，打撲傷損，入骨疼痛，背膊拘急，
手足頑麻，走注不定，筋脈攣縮，久患風疾，皆療之。地龍（去土）、
五靈脂（去石）松脂（去木）荊芥（去枝、梗）川烏（炮，去皮、臍）、
天南星（炮）各一兩　草烏（炮，去皮、尖）二兩上為細末，醋煮麵糊為圓，
如梧桐子大。每服五圓至七圓，茶酒任下。孕婦不可服。</p>
<h3>川芎茶調散（方見傷寒類）</h3>
<h3>乳香趁痛散（方與虎骨散同）</h3>
<h3>黑龍圓</h3>
<p>治一切中風頭疼。
白芷（剉）藁本（洗）各二兩　軟石膏（細研）川烏（去皮、尖，烏豆蒸三次）、
南星（洗）各半斤　麻黃（去根、節）乾薄荷葉各四兩　京墨（不燒）、
一兩半上為細末，煉蜜杵圓如彈子大。每服一圓，薄荷湯嚼下。</p>
<h3>驚氣圓</h3>
<p>治驚憂積氣，心受風邪，發作牙關緊急，涎潮昏塞，醒則精神若痴，大宜服之。
紫蘇子（炒）一兩　橘紅　南木香　附子（生，去皮、臍）麻黃（去根，節）、
花蛇（酒浸，炙，去皮、骨）白僵蠶（微炒）南星（洗浸，薄切，薑汁浸一宿）、
天麻（去苗）各半兩　朱砂（研）一分半（為衣）乾蠍（去尾針，微炒）、
一分上為末，入研腦、麝少許，同研極停，煉蜜杵，圓如龍眼大。每服一粒，
用金銀薄荷湯化下，溫酒亦得。（此方，戊申年軍中一人犯法，禠衣將受刃，
得釋，神失如痴，與一粒服訖而寐，及覺，疾已失。江東提轄張載陽妻避寇，
失心數年，受此方，不終劑而愈。又，巡檢黃彥妻狂厥逾年，
授此方去附子加鐵粉，不終劑而愈。鐵粉，化痰、鎮心、抑肝邪，若多恚怒，
肝邪大盛，鐵粉能制伏之。（素問）言：「陽厥狂怒，治以鐵粉」，
金克木之意也）</p>
<h3>乳香宣經圓</h3>
<p>治體虛為風、濕、寒、暑進襲，四氣相搏，半身不遂，手足頑麻，骨節煩疼，
足脛浮腫，惡寒發熱，漸成腳氣，肝腎不足，四肢攣急，遍身攻注；或閃肭打撲，
內傷筋骨，男子疝氣，婦人經脈不調。常服活血止痛，補虛，壯筋骨。
川楝子（剉，炒）牽牛子（炒）烏藥（去木）茴香（淘去沙土，炒）橘皮（去白）、
萆薢（微炙）防風各二兩　乳香（研）草烏（烏豆一合同煮，竹刀切透黑，去皮、
尖，焙）五靈脂（酒浸，淘去沙石，曬乾，研）各半兩　威靈仙（去蘆，洗）、
二兩。上為細末，酒糊為圓，如梧桐子大。每服五十圓，鹽湯、鹽酒任下，
婦人醋湯下。</p>
<h3>換腿圓</h3>
<p>治足三陰經虛，為風、寒、暑、濕進襲，攣痺緩弱，上攻胸脅肩背，
下注腳膝疼痛，漸成風濕腳氣，行步艱辛，足心如火，上氣喘急，食不思食。
薏苡仁（炒）石南葉　石斛（去苗，酒浸）萆薢（微炙）川牛膝（去苗，酒浸）、
天南星（炮）羌活（去蘆）防風（去蘆、叉）黃耆（去蘆頭，蜜炙）當歸（去苗，
酒浸）天麻（去苗）續斷各一兩半　檳榔二兩半　木瓜四兩上為末，酒煮麵糊圓，
如梧桐子大。每服五十圓，溫酒、鹽湯任服。</p>
<h2>〔續添諸局經驗秘方〕</h2>
<h3>大聖保命丹</h3>
<p>治丈夫、女人一切風疾，氣血俱虛，陰陽偏發，卒暴中風，僵臥昏塞，涎潮搐搦，
腳手顫掉，不省人事，舌彊失音，手足嚲曳，口眼喎斜，或癱瘓偏枯，半身不遂，
語言蹇澀，舉止錯亂，四肢麻木，又治癲癇倒臥，目瞑不開，涎盛作聲，
或角弓反張，目睛直視，口禁悶絕，牙關緊急。又治風搏於陽經，目眩頭痛，
耳作蟬聲，皮膚瞤搐，頻欠好睡，項強拘急，不能回顧，及腎臟風虛，
腳膝疼痛，步履艱辛，偏風流注一邊，屈伸不得，無問久新，並皆治之。
方與前大聖一粒金丹同。上為細末拌勻，用上件墨汁和藥，每一兩分作六圓，
窨乾，用金箔為衣。每服一圓，用生薑半兩和皮擦取自然汁，
將藥圓於薑汁內化盡為度，用無灰酒半盞暖熱，同浸化，溫服，量病人酒性多少，
更吃溫酒一、二升，投之以助藥力。次用衣被蓋覆便臥，汗出力度。勢輕者，
每服半圓，不拘時。如有風疾，常服尤佳，補五臟，固真元，通流關節，
祛逐風邪，壯筋骨，活血駐顏。</p>
<h3>四生圓</h3>
<p>專治左癱右瘓，口眼喎斜，中風涎急，半身不遂，不能舉者，悉皆療之。
五靈脂（去石）骨碎補　川烏頭（去皮、尖）當歸各等分
上為細末，用無灰酒打麵糊為圓，如梧桐子大。每服七圓，漸加至十圓至十五圓，
溫酒下。服此藥莫服靈寶丹，恐藥無效。</p>
<h3>輕腳圓</h3>
<p>治左癱右瘓，腳弱不能行履。
木鰲子（別研）白膠香（別研）白芍藥各二兩　草烏（去皮、尖）四兩、
赤小豆一兩（別研為末，打糊）上末，赤小豆糊為圓，如梧子大。每七圓，
旋加至十圓，溫酒或木瓜湯下。病在上，食後臨臥服，病在下，空心服。
忌熱物少時。</p>
<h3>大防風湯</h3>
<p>祛風順氣，活血脈，壯筋骨，除寒濕，逐冷氣。又治患痢後腳痛瘓弱，不能行履，
名曰「痢風」；或兩膝腫大痛，髀脛枯臘，但存皮骨，拘攣踡臥，不能屈伸，
名曰“鶴膝風”，服之氣血流揚，肌肉漸生，自然行履如故。川芎（撫芎不用）、
附子（炮，去皮、臍）各一兩半　熟乾地黃（洗）白朮　防風（去蘆）當歸（洗，
去蘆，酒浸，焙炒）白芍藥　黃耆　杜仲（去粗皮，炒令絲斷）各二兩、
羌活（去蘆）人參（去蘆）甘草（炙）牛膝（去蘆，酒浸，切，微炒）、
各一兩上為粗末。每服五錢，水一盞半，入薑七片，大棗一枚，同煎八分，去滓，
溫服，空心、食前。</p>
<h3>經進地仙丹</h3>
<p>治男子五勞七傷，腎氣虛憊，精神耗減，行步艱辛，飲食無味，眼昏耳焦，
面色黧黑，皮膚枯燥；女入血海虛冷，月經不調，臟寒少子，下部穢惡。
又治諸痔瘺瘡，腸風瀉血，諸風諸氣，並皆療之。人參　黃耆各一兩半、
附子（炮）川椒（去目，並閉口者，少炒出汗）蓯蓉（酒浸，焙）各四兩、
川烏（炮）茯苓（白）甘草　白朮各一兩　菟絲子（酒浸）覆盆子天南星（湯洗，
薑汁製焙）防風（去蘆）白附子　何首烏各二兩　牛膝（去蘆，酒浸二宿）四兩、
狗脊（去毛）赤小豆　骨碎補（去毛）烏藥　羌活　萆薢各二兩　木鱉子（去殼）、
地龍（去土）各三兩上為細末，煮酒麵糊為圓，如梧桐子大。每服三十圓，
加至四十圓，空心，溫酒吞下。（此方陶隱居編入（道藏經），云：
是時有人母幼年得風氣疾，後作發攣結疼痺，久不能起，百治不瘥，
臥床五十餘年，脂肉消盡，止有筋骨。乃於居士處得此方，依方修合，日進二服，
才至五百餘服，是母病頓除，髮白再黑，齒落更生。至八十歲，顏色如二十歲人，
筋力倍壯，耳聰目明。時有老奴，常偷服其藥，嚴冬御稀葛，履霜雪，無寒色，
負荷倍重於常時，行步如飛。疑為鬼物所憑，遂打殺埋於水傍沙中。久復為怪，
而里俗且云：凡奴婢死為鬼，但折其脛，令不得動作。遂掘出，折其脛，
見其骨盡實，如金黃色，折其臂亦然，其效頗異。隱居云：此奴若不打殺，
成地仙矣）</p>
<h3>伏虎丹</h3>
<p>專治左癱右瘓。（張徽猷方）、
生乾地黃　蔓荊子（去白）白僵蠶（炒，去絲）各一分　五靈脂（去皮）半兩、
躑躅花（炒）天南星　白膠香　草烏頭（炮）各一兩上為細末，酒煮半夏末為糊，
圓如龍眼大。每一圓分作四服，酒吞下，日進二服。
（此方乃建康府鳥衣巷有一老人姓鍾，平生好道，朝夕瞻仰茅山，緣多酒，
偶患風疾，百治無效。一日，見有一道人至，言其困酒太過，教服此藥，
道人遂不見，服之果驗，乃知仙方）</p>
<h3>烏藥順氣散</h3>
<p>治男子、婦人一切風氣，攻注四肢，骨節疼痛，遍身頑麻，頭目旋暈。及療癱瘓，
語言蹇澀，筋脈拘攣。又治腳氣，步履艱難，腳膝軟弱。婦人血風，老人冷氣，
上攻胸臆，兩脅刺痛，心腹膨脹，吐瀉腸鳴。麻黃（去根、節）陳皮（去瓤）、
烏藥（去木）各二兩　白僵蠶（去絲、嘴，炒）川芎　枳殼（去瓤，麩炒）、
甘草（炒）白芷　桔梗各一兩　乾薑（炮）半兩上為細末。每服三錢，水一盞，
薑三片、棗一枚，煎至七分，溫服。如四時傷寒，憎寒壯熱，頭痛肢體倦怠，
加蔥白三寸，同煎並服，出汗見效。如閃挫身體疼痛，溫酒調服。遍身瘙癢，
抓之成瘡、用薄荷三葉煎服。孕婦不可服。常服疏風順氣。</p>
<h3>秘方換腿圓</h3>
<p>治腎經虛弱，下注腰膝，或當風取涼，冷氣所乘，沉重少力，
移步遲緩，筋脈攣痛，不能屈伸，腳心隱痛，有妨履地。大治乾、濕腳氣，
赤腫痛楚，發作無時，呻吟難忍，氣滿喘促，舉動艱難。面色黧黑，傳送秘澀，
並皆療之。
薏苡仁
石南葉　天南星（洗，薑製，炒）川牛膝（酒浸，焙）肉桂（去粗皮）、
當歸（去蘆）天麻（去苗）附子（炮，去皮、臍）羌活　防風（去叉）、
石斛（去根）萆薢（微炙）黃耆（蜜炙）續斷各一兩　蒼朮（米泔浸）一兩半、
檳榔半兩乾木瓜四兩上為細末，麵糊為圓，如梧桐子大。每服三十圓至五十圓，
空心，溫酒或木瓜湯吞下，日進二、三服。常服舒筋輕足、永無腳氣之患。
（昔人有此疾，服之一月，腳力頓健，委有換腿之功。）</p>
<h3>左經圓</h3>
<p>治左癱右瘓，手足顫掉，言語蹇澀，渾身疼痛，筋脈拘攣，不得屈伸，項背強直，
下注腳膝，行履艱難，骨節煩痛，不能轉側，跌撲閃肭，外傷內損，並皆治之。
常服通經絡，活血脈，疏風順氣，壯骨輕身。生黑豆一斤（以斑蝥二十一個，
去頭、足同煮，候豆脹為度，去斑蝥不用，取豆焙乾）川烏（炮，去皮、臍）、
二兩　乳香（研）二兩　沒藥一兩半　草烏（炮）四兩上為末，醋糊為圓，
如梧桐子大。每服三十圓，溫酒下，不拘時。</p>
<h3>木瓜圓</h3>
<p>治腎經虛弱，下攻腰膝，沉重少力，腿部腫癢，疰破生瘡，腳心隱痛，筋脈拘攣；
或腰膝緩弱，步履艱難，舉動喘促，面色黧黑，大小便秘澀，飲食減少，
無問久新，並宜服之。熟乾地黃（洗，焙）陳皮（去瓤）烏藥各四兩、
黑牽牛三兩（炒）石南藤　杏仁（去皮尖）當歸　蓯蓉（酒浸，焙）乾木瓜、
續斷　牛膝（酒浸）各二兩　赤芍藥一兩上為細末，酒糊為圓，如梧桐子大。
每服三、五十圓，空心，木瓜湯吞下，溫酒亦可。</p>
<h3>追風應痛圓</h3>
<p>一切風疾，左癱右瘓，半身不遂，口眼喎斜，牙關緊急，語言蹇澀，
筋脈攣急，百骨節痛，上攻下注，游走不定，腰腿沉重，耳鳴重聽，腳膝緩弱，
不得屈伸，步履艱難，遍身麻痺，皮膚頑厚。又，婦人血風攻注，身體疼痛，
面浮肌瘦，口苦舌乾，頭旋目眩，昏睏多睡；或皮膚瘙癢，癮疹生瘡，暗風夾腦，
偏正頭疼，並治之。威靈仙　狗脊（去毛）各四兩　何首烏　川烏（炮，
去皮。臍）各六兩　乳香（研）一兩　五靈脂（酒浸，淘去沙石）五兩半上為末，
酒糊為圓。每服十五圓，加至二十圓，麝香溫酒吞下，只溫酒亦得，食稍空服。
常服輕身體，壯筋骨，通經活絡，除濕去風。孕婦不可服。</p>
<h3>磁石圓</h3>
<p>治腎臟風毒上攻，頭面浮腫，耳鳴眼暗，頭皮腫癢，太陽穴痛，鼻塞腦悶，
牙齒搖動，項背拘急，渾身瘙癢，癮疹生瘡，百節疼痛，皮膚麻痺，下注腳膝，
筋脈拘攣，不能屈伸，腳下隱痛，步履艱難，並宜服之。常服能補益，去風明目，
活血駐顏。磁石（燒，醋淬二十遍，搗羅如扮）一十兩　牛膝（酒浸，焙）六兩、
黃躑躅（炒）八兩　川芎　肉桂（去粗皮）赤芍藥　黑牽牛（炒）各四兩、
草烏（炮，去皮、臍）十四兩上為細末，酒糊為圓。每服三十圓，煨蔥鹽酒吞下，
煨蔥茶下亦得，偏正頭疼，生蔥茶下，婦人血風，渾身疼痛，頭目眩暈，
面浮體瘦，淡醋湯下，日進三服，大有神效。</p>
<h3>胡麻散</h3>
<p>治脾、肺風毒攻衝，遍身皮膚瘙癢，或生瘡疥，或生癮疹，用手搔時，浸淫成瘡，
久而不瘥，愈而復作，面上游風，或如蟲行；紫癜、白癜、頑麻等風；
或腎臟風攻注，腳膝生瘡，並宜服之。胡麻十二兩　荊芥　苦參各八兩、
何首烏（洗，焙）十兩　甘草（炙）威靈仙各六兩上為細末。每服二錢，
薄荷茶點，食後服，或酒調蜜湯點亦得。服此藥後，頻頻洗浴，貴得汗出而立效。</p>
<h3>黑神圓</h3>
<p>治一切風疾，及癱瘓風，手足顫掉，渾身麻痺，肩背拘急，骨節疼痛。
兼治婦人血風，頭旋眼暈，精神睏倦。牡丹皮　白芍藥　川芎　麻黃（去根、節）、
各四兩　赤芍藥　甘草各十兩　荊芥　草烏（炮）各六兩　烏豆八兩、
何首烏（米泔浸，切，焙）十二兩上為細末，水糊為圓，如雞頭大。每服一圓，
細嚼，茶酒任下，不計時侯。婦人血風流注，用黑豆淋酒下。小兒驚風，
煎金銀湯下。傷風咳嗽，酒煎麻黃下。頭痛，蔥茶下。</p>
<h3>追風散</h3>
<p>治證與前追風散同。
白僵蠶（去絲、嘴，炒）全蠍（微炒）甘草（炙）荊芥各二兩　川烏（炮，
去皮臍）防風（去蘆。叉）石膏（研）各四兩　川芎三兩　麝香（研）、
一兩上為細末。每服半錢，好茶調下，食後，臨臥服。清頭目，利咽膈，消風壅，
化痰涎。</p>
<h3>苦參圓</h3>
<p>治心肺積熱，腎臟風毒攻于皮膚，時生疥癩，瘙癢難忍，時出黃水，
及大風手足爛壞，眉毛脫落，一切風疾，並皆治之。
苦參三十二兩　荊芥（去梗）十六兩
上為細末，水糊為圓，如梧桐子大。每服三十圓，好茶吞下，或荊芥湯下，</p>

<h1>卷之二</h1>
<h2>治傷寒（附中暑）</h2>
<h3>人參敗毒散</h3>
<p>治傷寒時氣，頭痛項強，壯熱惡寒，身體煩疼，及寒壅咳嗽，鼻塞聲重，
風痰頭痛，嘔噦寒熱，並皆治之。柴胡（去苗）甘草（爁）桔梗 人參（去蘆）、
芎藭 茯苓（去皮）枳殼（去瓤，麩炒）前胡（去苗，洗）羌活（去苗）、
獨活（去苗）右十味，各三十兩，為粗末，每服二錢，水一盞，入生薑、
薄荷各少許，同煎七分，去滓，不拘時候，寒多則熱服，熱多則溫服。</p>
<h3>小柴胡湯</h3>
<p>治傷寒、溫熱病，身熱惡風，頸項強急，胸滿脅痛，嘔噦煩渴，寒熱往來，
身面皆黃，小便不利，大便秘硬，或過經未解，或潮熱不除；及瘥後勞復，
發熱疼痛；婦人傷風，頭痛煩熱；經血適斷，寒熱如瘧，發作有時；及產後傷風，
頭痛煩熱，並宜服之。半夏（湯洗七次，焙乾）二兩半  柴胡（去蘆）半斤、
人參  甘草（炙）黃芩各三兩右為粗末。每服三大錢，水一盞半，生薑五片，
棗一個，擘破，同煎至七分，去滓，稍熱服，不拘時。小兒分作二服，
量大小加減。</p>
<h3>林檎散</h3>
<p>治傷寒及時行疫癘，頭痛項強，壯熱惡寒，腰背四肢拘急煩疼，面赤咽乾，
嘔逆煩渴。麻黃（去節）肉桂（去粗皮）蒼朮（去皮）川大黃  乾葛  石膏、
山梔子（去皮）各一兩半  木通  瞿麥  甘草（炙）前胡  川芎各一兩、
藿香（用葉）川烏頭（炮，去皮、臍）各半兩右為粗末。每服二錢，水一盞，
入林擒糝十數片，新者亦得，煎至七分，去滓，稍熱服，不計時，相次再服。
衣被蓋覆，汗出為度。</p>
<h3>柴胡石膏散</h3>
<p>治時行瘟疫，壯熱惡風，頭痛體疼，鼻塞咽乾，心胸如滿，寒熱往來，痰實咳嗽，
涕唾稠粘。赤芍藥  柴胡（去苗）前胡（去苗）石膏（煆）乾葛各五十兩、
升麻二十五兩  黃芩桑白皮各三十七兩半  荊芥穗（去土）三十七兩右為粗末。
每服二錢，水一盞，入生薑三片，豉十餘粒，同煎七分，去滓，稍熱服。
小兒分作三服，更量大小加減，不計時候。</p>
<h3>麻黃湯</h3>
<p>治傷寒頭痛，發熱惡風，骨節疼痛，喘滿無汗。
麻黃（去節）三兩  甘草（炙）一兩  肉桂（去粗皮）二兩  杏仁（七十枚，
去皮尖，炒，別研膏）右為粗末，入杏仁膏令勻。每服三錢，水一盞半，
煎至八分，去滓，溫服，以汗出為度。若病自汗者，不可服。不計時候。</p>
<h3>小青龍湯</h3>
<p>治傷寒表不解，心下有水氣，乾嘔發熱，咳嗽微喘。又治溢飲，身體疼重，
及咳逆倚息不得安臥；或因形寒飲冷，內傷肺經，咳嗽喘急，嘔吐涎沫，
並宜服之。乾薑（炮）細辛（去葉）麻黃（去節、根）肉桂（去粗皮）芍藥、
甘草（剉，炒）各三兩  五味子二兩  半夏（湯洗七次，切作片）、
二兩半右將七味為粗末，入半夏令勻。每服三錢，水一盞半，煎至一盞，去滓，
溫服，食後。</p>
<h3>聖散子</h3>
<p>治傷寒、時行疫癘、風溫、濕溫，一切不問陰陽兩感，表裡未辨，或外熱內寒，
或內熱外寒，頭項腰脊拘急疼痛，發熱惡寒，肢節疼重，嘔逆喘咳，鼻塞聲重；
及食飲生冷，傷在胃脘，胸膈滿悶，腹脅脹痛，心下結痞，手足逆冷，
腸鳴泄瀉，水谷不消，時自汗出，小便不利，並宜服之。厚朴（去粗皮，薑汁炙）、
白朮  防風（去蘆頭）吳茱萸（湯洗七次）澤瀉  附子（炮裂，去皮、臍）、
藁本（去土）高良薑  豬苓（去皮）藿香（去枝、土）蒼朮  麻黃（去根、節）、
細辛（去苗）芍藥  獨活（去蘆）半夏（湯洗七次，薑汁製）茯苓（去皮）、
柴胡（去蘆）枳殼（去瓤，麩炒）各半兩  甘草（炙）一兩  草豆蔻仁（十個，
去皮）石菖蒲半兩右為粗散。每服四錢，水一盞半，煎取一盞，去滓，熱服，
不計時候，取遍身微汗即愈。時氣不和，空腹飲之，以辟邪疫。</p>
<h3>五積散</h3>
<p>調中順氣，除風冷，化痰飲。治脾胃宿冷，腹脅脹痛，胸膈停痰，嘔逆惡心；
或外感風寒，內傷生冷，心腹痞悶，頭目昏痛，肩背拘急，肢體怠惰，寒熱往來，
飲食不進；及婦人血氣不調，心腹撮痛，經候不調，或閉不通，並宜服之。白芷、
川芎  甘草（炙）茯苓（去皮）當歸（去蘆）肉桂（去粗皮）芍藥、
半夏（湯洗七次）各三兩  陳皮（去白）枳殼（去瓤，炒）麻黃（去根、節）、
各六兩  蒼朮（米泔浸，去皮）二十四兩乾薑（爁）四兩  桔梗（去蘆頭）、
十二兩  厚朴（去粗皮）四兩右除肉桂、枳殼二味別為粗末外，
一十三味同為粗末，慢火炒令色轉，攤冷，次入桂、枳殼末令勻。每服三錢，
水一盞半，入生薑三片，煎至一中盞，去滓，稍熱服。如冷氣奔衝，心、脅、
臍、腹脹滿刺痛，反胃嘔吐，泄利清谷，及痃癖癥瘕，膀胱小腸氣痛，
即入煨生薑三片、鹽少許同煎。如傷寒時疫，頭痛體疼，惡風發熱，項背強痛，
入蔥白三寸、豉七粒同煎。若但覺惡寒，或身不甚熱，肢體拘急，或手足厥冷，
即入炒茱萸七粒、鹽少許同煎。如寒熱不調，咳嗽喘滿，入棗煎服。婦人難產，
入醋一合同煎服之。並不拘時候。</p>
<h3>升麻葛根湯</h3>
<p>冶大人、小兒時氣溫疫，頭痛發熱，肢體煩疼；及瘡疹已發及未發，疑貳之間，
並宜服之。
升麻  白芍藥  甘草（炙）各十兩  葛根十五兩
右為粗末。每服三錢，用水一盞半，煎取一中盞，去滓，稍熱服，不計時候，
日二、三服，以病氣去，身清涼為度。小兒量力服之。</p>
<h3>葛根解肌湯</h3>
<p>治傷寒、溫病、時行寒疫，頭痛項強，發熱惡寒，肢體拘急，骨節煩疼，
腰脊強痛，胸膈煩悶。葛根四兩  麻黃（去節）三兩  肉桂（去粗皮）一兩、
甘草（炙）黃芩  芍藥各二兩右為粗末。每服三錢，水一盞半，入棗一枚剝破，
煎至八分，去滓，稍熱服，不拘時候，取汗出為度。</p>
<h3>金沸草散</h3>
<p>治風化痰，除頭目昏痛，頸項強急，往來寒熱，肢體煩疼，胸膈滿悶，痰涎不利，
咳嗽喘滿，涕唾稠粘，及治時行寒疫，壯熱惡風。旋覆花（去梗）麻黃（去節）、
前胡（去蘆）各三兩  荊芥穗四兩  甘草（炒）半夏（湯洗七次，薑汁浸）、
赤芍藥各一兩右為粗末。每服三錢，水一盞半，入生薑三片，棗一個，
同煎至八分，去滓，溫服，不計時候。有寒邪則汗出，如風盛則解利。</p>
<h3>大柴胡湯</h3>
<p>傷寒十餘日，邪氣結在裡，寒熱往來，大便秘澀，腹滿脹痛，語言譫妄，
心中痞硬，飲食不下；或不大便五、六日，繞臍刺痛，時發煩躁，及汗後如瘧，
日晚發熱，兼臟腑實，脈有力者，可服。枳實（去瓤，炒）半兩  柴胡（去蘆）、
半斤  大黃二兩  半夏（湯洗七次，切，焙）二兩半  赤芍藥、
黃芩各三兩右五味，為粗末，入半夏拌勻。每服三大錢，以水一盞半，
入生薑五片，棗一枚，煎至一中盞，濾去滓，溫服，食後、臨臥。
此藥治傷寒內熱裡實，若身體疼痛，是表證末解，不可服之。</p>
<h3>朮附湯</h3>
<p>治風濕相搏，身體疼煩，不能轉惻，不嘔不渴，大便堅硬，小便自利。
及風虛頭目眩重，甚者不知食味。此藥暖肌補中，助陽氣，止自汗。甘草（炒）、
二兩  白朮四兩  附子（炮，去皮、臍，薄切片）一兩半  右搗白朮、
甘草為粗末，入附子令勻。每服三錢，水一盞半，入生薑五片，棗一個擘破，
同煎至一盞，去滓，溫服，食前。</p>
<h3>防己黃耆湯</h3>
<p>治風濕相搏，客在皮膚，一身盡重，四肢少力，關節煩疼，時自汗出，灑淅惡風，
不欲去衣。及治風水客搏，腰腳浮腫，上輕下重，不能屈伸。
防己四兩  黃耆五兩  甘草（炙）二兩  白朮三兩
右為粗末。每服三錢，水一盞半，入生薑三片，棗一個，同煎至一盞，去滓，
稍熱服，不計時候，服訖蓋覆溫臥，令微汗，瘥。</p>
<h3>薑附湯</h3>
<p>治傷寒已經轉下，又曾發汗，內外俱虛，邪氣未解，表證不見，身無大熱，
晝日煩躁，不得眠睡，夜即安靜，不嘔不渴，脈候沉微者，宜服之。
又治暴中風冷，久積痰水，心腹冷痛，霍亂轉筋，一切虛寒，並皆治之。
乾薑一兩  附子（生，去皮、臍，細切）一枚右合勻。每服三錢，水一盞半，
煎至一盞，去滓，溫服，食前。</p>
<h3>竹葉石膏湯</h3>
<p>治傷寒時氣，表裡俱虛，遍身發熱，心胸煩悶；或得汗已解，內無津液，
虛羸少氣，胸中煩滿，氣逆欲吐，及諸虛煩熱，並宜服之。諸虛煩熱，
與傷寒相似，但不惡寒，身不疼痛，頭亦不痛，脈不緊數，即不可汗下，
宜服此藥。人參（去蘆頭）甘草（炙）各二兩  石膏一斤  半夏（湯洗七次）、
二兩半  麥門冬（去心）五兩半右為粗末，入半夏令勻。每服三錢，水兩盞，
入青竹葉、生薑各五、六片，煎至一盞半，濾去滓，入粳米百餘粒再煎，
米熟去米，溫服，不計時候。</p>
<h3>五苓散</h3>
<p>治傷寒、溫熱病，表裡未解，頭痛發熱，口燥咽乾，煩渴飲水，或水入即吐，
或小便不利，及汗出表解。煩渴不止者，宜服之。又治霍亂吐利，躁渴引飲。
澤瀉二十五兩  白朮  豬苓（去皮）赤茯苓（去皮）各十五兩  肉桂（去粗皮）、
十兩右為細末。每服二錢，熱湯調下，不計時候，服訖多飲熱湯，有汗出即愈。
又治瘀熱在裡，身發黃疸，濃煎茵陳蒿湯調下，食前服之。疸病發渴，
及中暑引飲，亦可用水調服之。小兒加白朮末少許服之。如發虛熱，加綿黃耆、
人參末少許服之。</p>
<h3>四逆湯</h3>
<p>治傷寒自利不渴，嘔噦不止，或吐利俱發，小便或澀、或利，或汗出過多，
脈微欲絕，腹痛脹滿，手足逆冷，及一切虛寒厥冷，並宜服之。
凡病傷寒有此證候，皆由陽氣虛，裡有寒，雖更覺頭痛體疼，發熱惡寒，
四肢拘急，表證悉具者，未可攻表，先宜服此藥，助陽救裡。甘草（炙）二兩、
乾薑一兩半  附子（生，去皮、臍，細切）半兩右以甘草、乾薑為粗末，
入附子令勻。每服三錢，水一盞半，煎至一中盞，去滓，溫服，不計時候，
常服消暑氣，分水谷。</p>
<h3>大順散</h3>
<p>治冒暑伏熱，引飲過多，脾胃受濕，水谷不分，清濁相干，陰陽氣逆，霍亂嘔吐，
臟腑不調。甘草（剉長寸）三十斤  乾薑  杏仁（去皮、尖，炒）肉桂（去粗皮，
炙）四斤  右先將甘草用白砂炒及八分黃熟，次入乾薑同炒，令薑裂，
次入杏仁又同炒，候杏仁不作聲為度，用篩隔淨，後入桂，一處搗，羅為散。
每服二錢，水一中盞，煎至七分，去滓，溫服。如煩躁，井花水調下，不計時候。
以沸湯點服亦得。</p>
<h3>白虎湯</h3>
<p>治傷寒大汗出後，表證已解，心胸大煩，渴欲飲水，及吐或下後七、八日，
邪毒不解，熱結在裡，表裡俱熱，時時惡風，大渴，舌上乾燥而煩，
欲飲水數升者，宜服之。又治夏月中暑毒，汗出惡寒，身熱而渴。
知母七十五兩  甘草（爁）三十七兩半  石膏（洗）十二斤半
右為細末。每服三錢，水一盞半，入粳米三十餘粒，煎至一盞，濾去滓，溫服。
小兒量力少與之。或加人參少許同煎亦得，食後服。此藥立夏後、立秋前可服。
春時及立秋後，並亡血虛家，並不可服。</p>
<h3>香薷圓</h3>
<p>治大人、小兒傷暑伏熱，躁渴瞀悶，頭目昏眩，胸膈煩滿，嘔噦惡心，口苦舌乾，
肢體睏倦，不思飲食，或發霍亂，吐利轉筋，並宜服之。香薷（去土）、
紫蘇（莖葉，去粗梗）乾木瓜各一兩  丁香  茯神（去木）檀香（剉）藿香葉、
甘草（炙）各五錢右為細末，煉蜜和圓，每兩作三十圓。每服一圓至二圓，細嚼，
溫湯下，或新汲水化下亦得。小兒服半圓，不計時候。</p>
<h3>香薷散</h3>
<p>治臟腑泠熱不調，飲食不節，或食腥鱠、生冷過度，或起居不節，或路臥濕地，
或當風取涼，而風冷之氣，歸于三焦，傳於脾胃，脾胃得冷，不能消化水谷，
致令真邪相于，腸胃虛弱，因飲食變亂于腸胃之間，便致吐利，心腹疼痛，
霍亂氣逆。有心痛而先吐者，有腹痛而先利者，有吐利俱發者，有發熱頭痛，
體疼而復吐利虛煩者，或但吐利心腹刺痛者，或轉筋拘急疼痛，或但嘔而無物出，
或四肢逆冷而脈欲絕，或煩悶昏塞而欲死者，此藥悉能主之。白扁豆（微炒）、
厚朴（去粗皮，薑汁炙熟）各半斤  香薷（去土）一斤右粗末。每三錢，水一盞，
入酒一分，煎七分，去滓，水中沉冷，連吃二服，立有神效，隨病不拘時。
《活人書》方不用白扁豆，加黃連四兩剉碎，以生薑汁同研勻，炒令黃色，
名曰黃連香薷散。</p>
<h3>枇杷葉散</h3>
<p>治冒暑伏熱，引飲過多，脾胃傷冷，飲食不化，胸膈痞悶，嘔噦惡心，頭目昏眩，
口乾煩渴，肢體睏倦，全不思食，或陰陽不和，致成霍亂，吐利轉筋，煩躁引飲。
枇杷葉（去毛，炙）陳皮（湯去瓤，焙）丁香各半兩  厚朴（去皮，塗薑汁炙）、
四兩  白茅根  麥門冬（去心，焙）乾木瓜  甘草（炙）各一兩、
香薷三分右件藥搗、羅為末。每服二錢，水一盞，入生薑二片，煎至七分，去滓，
溫服，溫水調下亦得。如煩躁，用新汲水調下，不計時候。小兒三歲以下，
可服半錢，更量大小加減。</p>
<h2>〔紹興續添方〕</h2>
<h3>憎伽應夢人參散</h3>
<p>治傷寒體熱頭痛，及風壅痰嗽咯血等疾。甘草（炙）六兩　人參　桔梗（微炒）、
青皮（去瓤）白芷　乾葛　白朮各三兩　乾薑（炮）五錢半右為細末。每服二錢，
水一盞，生薑二片，棗二個，煎七分，通口進。如傷寒，入豆豉同煎熱進，
大有神效，不計時候。（一方無甘草）</p>
<h3>香蘇散</h3>
<p>治四時瘟疫、傷寒。
香附子（炒香，去毛）紫蘇葉各四兩　甘草（炙）一兩　陳皮二兩（不去白）、
右為粗末。每服三錢，水一盞，煎七分，去滓，熱服，不拘時候，日三服。
若作細末，只服二錢，入鹽點服。（嘗有白髮老人授此方與一富人家，其家合施，
當大疫，城中病者皆愈。其後疫鬼問富人，富人以實告。鬼曰：“此老教三人矣，
稽顙而退”。）</p>
<h3>加減三五七散　治證並方見諸風類。</h3>
<h3>大已寒圓</h3>
<p>治久寒積冷，臟腑虛弱，心腹廣痛，脅肋脹滿，泄瀉腸鳴，自利自汗，
米穀不化；陽氣暴衰，陰氣獨勝，手足厥冷；傷寒陰盛，神昏脈短，四肢怠惰，
並宜服之。
蓽撥　肉桂　各四斤　乾薑（炮）高良薑各六斤
右為細末，水煮麵糊為圓，如梧桐子大。每服二十粒，米飲湯下，食前服之。</p>
<h3>太陽丹</h3>
<p>治頭疼，傷寒、感風、氣積，偏正、夾腦一切頭疼。每服一粒，薄荷茶嚼下。
風壅痰盛，咽膈不利，亦宜服之。腦子二兩（別乾）川芎　甘草　白芷各一斤、
石膏（別研）二斤　大川烏（炮，去皮、臍）一斤右為細末，蜜同麵糊為圓，
每兩作一十八粒，朱紅為衣。</p>
<h3>和解散</h3>
<p>治男子、婦人四時傷寒頭痛，憎寒壯熱，煩躁自汗，咳嗽吐痢。
厚朴（去粗皮，薑汁炙）陳皮（洗）各四兩　藁本　桔梗　甘草各半斤、
蒼朮（去皮）一斤右同為粗末。每服三錢，水一盞半，入生薑三片，棗二枚，
煎至七分，不計時候，熱服。</p>
<h3>正氣散</h3>
<p>治傷寒陰證，憎寒惡風，正氣逐冷，胸膈噎塞，脅肋膨脹，心下堅痞，吐、痢，
嘔逆酸水，咳逆，怠惰嗜臥，不思飲食。甘草（炒）七錢　陳皮　藿香（去梗）、
白朮各一兩　厚朴　半夏（同厚朴各三兩，為末，生薑四兩，研爛，同為餅子，
微炒）右為細末。每服二錢，生薑三片，棗一枚，水一盞，煎至七分，
食前稍熱服。又治久患瘧疾，膈氣心痛，日進三服。常服順氣寬中，
闢除瘟疫（一方無白朮）。</p>
<h3>十華散</h3>
<p>治丈夫五勞七傷，渾身疼痛，四肢拘急，腰膝無力，脾元氣虛，不思飲食，
霍亂吐瀉，四肢冷麻。兼解二毒傷寒，療腳氣流注腫痛，行步不得，及虛勞等患，
並皆治之。</p>
<h3>五加皮</h3>
<p>陳皮（去白）乾薑（炮）甘草各六兩　桔梗　羌活　黃耆　肉桂（去粗皮）、
蒼朮（去皮，炒）各八兩八錢　附子六兩　大川烏三兩右為細末。每服二錢，
水一盞，薑二片，棗一枚，煎至六分，不拘時候，熱鹽酒調服亦得。剉散、
治男子、婦人五勞七傷，感冷冒寒氣弱體虛，多倦少力。常服壯筋骨，肢體輕健，
進食。天仙藤 青蒿子（炒）桑白皮（炒）香附子（炒）荊芥穗、
前胡（生薑汁製，炒）柴胡　桔梗　麻黃（去根、節）蒼朮（炒）乾葛、
陳皮各十斤　茴香（炒）秦艽　川芎　白芍藥　藁本　黃耆　半夏（為粗末，
薑汁炙）羌活各二斤半　甘草（炒）肉桂（去粗皮）白芷　厚朴（去粗皮，
薑汁炒）各五斤右二十四味，為粗末。每服三大錢，水一盞半，入生薑、烏梅、
棗子，煎至七分，去滓，溫服。並兩滓作一服煎。</p>
<h3>桂苓圓　大解暑毒。</h3>
<p>肉桂（去粗皮，不見火）茯苓（去粗皮）、
各等分右為細末，煉蜜為圓，每兩作八圓。每服一圓，用新汲水或熱水嚼下，
化下亦得。</p>
<h3>消暑圓　治傷暑，發熱頭疼。</h3>
<p>半夏（醋五升煮乾）甘草（生）茯苓（去皮）各半斤
右細末，生薑汁作薄糊為圓，如梧桐子大。每服五十粒，水下。（易簡方）云，
此藥合時，須用好醋煎煮半夏，薑汁作糊，毋見生水，臻志修合，用之神效。
中暑為患，藥下即蘇，傷暑發熱頭疼，用之尤驗。夏月常服，止渴利便，
雖多飲水，亦不為害，應是暑藥皆不及此。若痰飲停積，並用薑湯咽下。
入夏之後，不可闕此。</p>
<h2>〔寶慶新增方〕</h2>
<h3>辰砂五苓散</h3>
<p>治傷寒表裡末解，頭痛發熱，心胸鬱悶，唇口乾焦，神思昏沉，狂言譫語，
如見神鬼，及治瘴瘧煩悶未省者。辰砂（研）白朮（去蘆）木豬苓（去黑皮）、
澤瀉（洗，剉）赤茯苓（去皮）各十二兩　肉桂（去粗皮）八兩上為細末。
每服二錢，沸湯點服，不拘時。加中暑發渴，小便赤澀，用新汲水調下。
小兒五心煩熱，焦躁多哭，咬牙上攛，欲為驚狀，每服半錢，溫熟水調下。</p>
<h3>柴胡升麻湯</h3>
<p>治時行瘟疫，壯熱惡風，頭痛體疼，鼻塞咽乾，心胸煩滿，寒熱往來，痰盛咳嗽，
涕唾稠粘。柴胡（去蘆）前胡（去蘆）乾葛　石膏（煆）赤芍藥各十兩、
升麻五兩　荊芥（去梗）七兩半　黃芩（去粗皮）桑白皮各六兩半右㕮咀。
每服三大錢，水一盞半，生薑三片，豉十餘粒，同煎一盞，去滓，稍熱服，
不拘時。小兒更量大小加減。</p>
<h3>縮脾飲</h3>
<p>解伏熱，除煩渴，消暑毒，止吐利。霍亂之後服熱藥大多致煩躁者，並宜服之。
縮砂仁　烏梅肉（淨）草果（煨，去皮）甘草（炙）各四兩　乾葛（剉）、
白扁豆（去皮，炒）各二兩右㕮咀。每服四錢，水一大碗，煎八分，去滓，
以水沉冷服以解煩，或欲熱欲溫，並任意服。代熟水飲之極妙。</p>
<h3>解暑三白散</h3>
<p>治冒暑伏熱，引飲過多，陰陽氣逆，霍亂嘔吐，小便不利，臟腑不調，惡心頭暈，
並皆治之。
澤瀉　白朮　白茯苓各等分
右㕮咀。每服一貼，水一盞，薑五片，燈心十莖，煎八分，去滓服，不拘時。
每貼重半兩。</p>
<h3>保真湯</h3>
<p>治四時傷寒，不問陰陽二證，才覺疾作，急服此藥立效。
藁本（去蘆）川芎各四兩　甘草（炒）二兩　蒼朮（洗，剉，麩炒）、
十六兩右㕮咀為粗末。每服三錢，水一盞半，生薑三片，同煎七分，去滓，
熱服，不拘時，神效不可具述。</p>
<h3>人參順氣散</h3>
<p>治丈夫、婦人風虛氣弱，榮衛不和，肢節疼痛，身體沉重，頭目旋暈，肩背拘急，
手足冷麻，半身不遂，口眼喎斜，痰涎不利，言語蹇澀；或脾胃不和，心腹刺痛，
胸膈痞滿，倦怠少力，霍亂轉筋，吐瀉不止，胎前產後，並宜服之。乾薑、
人參各一兩　川芎　甘草（炙）苦梗（去蘆）厚朴（去粗皮，薑汁製）白朮、
陳皮（洗，去白）白芷　麻黃（去節）各四兩　乾葛（去粗皮）三兩半上為細末。
每服二錢，水一盞，薑三片，棗一枚，薄荷五、七葉，同煎八分，不拘時。
如傷風感冷，頭疼腰重，咳嗽鼻塞，加蔥白煎。</p>
<h3>消風百解散</h3>
<p>治四時傷寒，頭疼項強，壯熱惡寒，身體煩疼，四肢倦怠，行步喘乏，
及寒壅咳嗽，鼻塞聲重，涕唾稠粘，痰涎壅盛，氣急滿悶，並宜服之。荊芥、
白芷　陳皮（洗，去白）蒼朮　麻黃（去節）各四兩　甘草（炙）二兩　上細末，
每二大錢，水一大盞，薑三片，烏梅一個，同煎七分，不拘時，溫服，
或茶酒調下。欲發散邪風，入連鬚蔥白三寸同煎。</p>
<h2>〔淳祐新添方〕</h2>
<h3>人參養胃湯</h3>
<p>治外感風寒，內傷生冷，憎寒壯熱，頭目昏疼，肢體拘急，
不問風寒二證及內外之殊，均可治療。先用厚被蓋睡，連進此藥數服，
以薄粥湯之類佐之，令四肢微汗濈濈然。俟汗乾，則徐徐去被，謹避外風，
自然解散。若原自有汗，亦須溫潤以和解之，或有餘熱，則以參蘇飲款款調之；
或尚頭疼，則以濃煎生薑蔥白湯下如聖餅子。三證既除，則不必服藥，
但節其飲食，適其寒溫，自然平治。大抵感冒，古人不敢輕發汗者，
止由麻黃能開腠理，用或不能得其宜，則導泄真氣，因而致虛，變生他證。
此藥乃平和之劑，止能溫中解表而已，不致妄擾也。兼能闢山嵐瘴氣。四時瘟疫，
常服尤佳。半夏（湯洗七次）厚朴（去粗皮，薑汁製）蒼朮（米泔浸一宿，洗，
切，炒）各一兩　藿香葉（洗去土）草果（去皮膜）茯苓（去黑皮）人參各半兩、
甘草（炙）二錢半　橘紅七錢半右為㕮咀。每服四錢，水一盞半，薑七片，
烏梅一個，煎至六分，去滓，熱服之。兼治飲食傷脾，發為痎瘧；
或脾胃中脘虛寒，嘔逆惡心，皆可化之。或發寒瘧、寒疲及惡寒者，並加附子，
是為十味不換金散。</p>
<h3>參蘇飲</h3>
<p>治感冒發熱頭疼，或因痰飲凝結，兼以為熱，並宜服之。若因感冒發熱，
亦如服養胃湯法，以被蓋臥，連進數服，微汗即愈。面有餘熱，更宜徐徐服之，
自然平治。因痰飲發熱，但連日頻進此藥，以熱退為期，不可預止。雖有前胡、
乾葛，但能解肌耳。既有枳殼、橘紅輩，自能寬中快膈，不致傷脾，
兼大治中脘痞滿，嘔逆惡心，開胃進食，無以逾此。毋以性涼為疑，
一切發熱皆能取效，不必拘其所因也。小兒、室女亦宜服之。木香半兩　紫蘇葉、
乾葛（洗）半夏（湯洗七次，薑汁製，炒）前胡（去苗）人參　茯苓（去皮）、
各三分　枳殼（去瓤，麩炒）桔梗（去蘆）甘草（炙）陳皮（去白）、
各半兩右㕮咀。每服四錢，水一盞半，薑七片，棗一個，煎六分，去滓，
微熱服，不拘時候。（易簡方）不用木香，只十味。</p>
<h3>神朮散</h3>
<p>治四時瘟疫，頭痛項強，發熱憎寒，身體疼痛，及傷風鼻塞聲重，咳嗽頭昏，
並皆治之。蒼朮（米泔浸一宿，切，焙）五兩　藁本（去土）香白芷、
細辛（去葉土）羌活（去蘆）川芎　甘草（炙）各一兩上為細末。每服三錢，
水一盞，生薑三片，蔥白三寸，煎七分，溫服，不拘時。如覺傷風鼻塞，
只用蔥茶調下。</p>
<h2>〔吳直閣增諸家名方〕</h2>
<h3>對金飲子</h3>
<p>治諸疾無不愈者。常服固元陽，益氣，健脾進食，和胃祛痰，自然榮衛調暢，
寒暑不侵。此藥療四時傷寒，極有功效。厚朴（去皮，薑汁炙）、
蒼朮（米泔浸一宿）甘草（炙）各二兩　陳皮（去白，炒令黃色）、
半斤上為粗末。每服三錢，空心，以水一盞，薑錢二片，如茶法煎取八分，
餘滓重煎兩度服食。瘟疫時氣，二毒傷寒，頭痛壯熱，加連鬚蔥白五枚、
豉三十粒同煎，服數劑汗出得安。如未得汗，以稀粥投之，
厚蓋衣服取汗立愈。五勞七傷，腳手心熱，煩躁不安，肢節痠疼，
如柴胡去蘆頭同煎。痰嗽發瘧，加薑制半夏煎。本臟氣痛，加茴香煎。水氣腫滿，
加桑白皮煎。婦人赤白帶下，加黃耆煎。酒傷，加丁香。食傷，加高良薑。
四時泄瀉，加肉豆蔻。風疾，加荊芥穗。腿膝冷疼，加牛膝。渾身拘急及虛壅，
加地骨皮。腿痺，加菟絲子。白痢，加吳芙萸。赤痢，加黃連。頭風，加藁本。
轉筋霍亂，加楠木皮。已上助使，止加一銖。此藥不問老少，胎前產後，
五勞七傷，六極八邪，耳鳴眼昏，夢泄盜汗，四肢沉重，腿膝痠疼，
婦人宮藏久冷，月水不調，若能每日空心一服，即出顏容，豐肌體，調三焦，
壯筋骨，祛冷氣，快心胸，神效莫述。</p>
<h3>劫勞散</h3>
<p>治五勞七傷，四時傷寒，山嵐瘴瘧，時行疫癘，心神煩躁，口苦舌乾，憎寒壯熱，
頭疼鼻塞，腰腳痠倦，背脊強急，渾身疼痛。地骨皮二兩半　前胡（去蘆）、
荊芥各二兩七錢　香附子（炒，去毛）蒼朮（浸，去皮，焙）甘草（爁）、
各三兩六錢　麻黃（去根、節）白芷各四錢半　川芎二兩二錢半　桔梗（去蘆）、
七兩二錢　當歸七兩三錢半　肉桂（去粗皮）一兩三錢半　石膏九錢、
陳皮（去白）一兩三錢　天仙藤二兩半上為細末。每服二錢，水一盞，烏梅半個，
入鹽同煎服。如要出汗，加蔥白、薑錢煎，連進三服。常服，溫鹽酒調，
熱鹽湯點亦得。</p>
<h3>人參輕骨散</h3>
<p>解利四時傷寒，頭痛壯熱，項背拘急，骨節煩疼，憎寒惡風，肢體睏倦，
大便不調，小便赤澀，嘔逆煩渴；或傷風感寒，頭痛體熱，鼻塞聲重，咳嗽痰涎；
及山嵐瘴氣，時行疫癘，潮熱往來，及療五勞七傷，中脘氣滯，心腹痞悶，
停痰嘔逆，冷氣奔衝，攻注刺痛。又治婦人血氣撮痛，經候不調，並宜服之。
貝母（去心）白茯苓（焙）半夏（煮）各一兩　枳殼（去瓤，炒）二兩半、
蒼朮（浸一宿）六兩　人參　白朮（焙）白芷（不見火）陳皮（去白）秦艽、
赤芍藥各二兩　川芎　當歸（去蘆，焙）肉桂（去粗皮）乾薑（炮）各一兩半、
柴胡（去蘆）麻黃（去根、節）各三兩　桔梗（去蘆）甘草（爁）、
厚朴各四兩（薑汁浸）右件為細末。每服三錢，水一盞，生薑三片，同煎至七分，
通口稍熱服‧身體倦怠加烏梅一個，咳嗽加棗二枚，同煎，不拘時。</p>
<h3>蔥白散</h3>
<p>解四時傷寒，頭痛壯熱，項背拘急，骨節煩疼，憎寒惡風，肢體睏倦，大便不調，
小便赤澀，嘔逆煩渴，不思飲食。又傷風感寒，頭痛體熱，鼻塞聲重，咳嗽痰涎，
山嵐瘴氣，時行疫癘，並皆治之。川芎　蒼朮（米泔浸）白朮各二兩　甘草（爁）、
石膏（煆）乾葛（焙）各一兩　麻黃（去根、節）三兩上件為細末。每服二錢，
水一盞，生薑三片，蔥白二寸，煎至七分，熱服不拘時候。如要出汗，並煎三服，
被蓋，汗出為度。</p>
<h3>桂枝湯</h3>
<p>治太陽中風，陽浮而陰弱，陽浮者熱自發，陰弱者汗自出，嗇嗇惡寒，淅淅惡風，
翕翕發熱，鼻鳴乾嘔。
桂枝（去皮）芍藥各一兩半　甘草一兩
上為粗末。每服二錢，以水一盞，入生薑三片，棗三枚擘破，同煎取七分，去滓，
溫服，不計時候。惟春初可行，自春末及夏至以前可加黃芩半兩。
夏至後加知母半兩、石膏二兩或升麻半兩。若病人素虛寒者，不用加減。
無汗休服。</p>
<h3>黃龍圓</h3>
<p>丈夫、婦人伏暑，發熱作渴，嘔吐惡心，年深暑毒不瘥者。
黃連（去鬚）三十二兩　好酒五升。
上黃連以酒煮乾為度，研為細末。用麵水煮糊搜和為圓，如梧桐子大。
每服三十圓，熱水吞下。又療傷酒過多，壯毒下血，大便泄瀉，用溫米飲吞下，
食前進，一日兩服。</p>
<h3>不換金正氣散</h3>
<p>治四時傷寒，瘴疫時氣，頭疼壯熱，腰背拘急；五勞七傷、山嵐瘴氣，寒熱往來，
五膈氣噎，咳嗽痰涎，行步喘乏，或霍亂吐瀉，臟腑虛寒，下痢赤白，並宜服之。
厚朴（去皮，薑汁製）藿香（去枝、土）甘草（爁）半夏（煮）蒼朮（米泔浸）、
陳皮（去白）上等分為剉散。每服三錢，水一盞半，生薑三片，棗子二枚，
煎至八分，去滓，食前稍熱服。忌生冷、油膩、毒物。若四方人不伏水土，
宜服之。常服能闢嵐氣，調和脾胃，美飲食。</p>
<h3>川芎茶調散</h3>
<p>治丈夫、婦人諸風上攻，頭目昏重，偏正頭疼，鼻塞聲重；傷風壯熱，肢體煩疼，
肌肉蠕動，膈熱痰盛，婦人血風攻注，太陽穴疼，但是感風氣，悉皆治之。
薄荷葉（不見火）八兩　川芎　荊芥（去梗）各四兩　香附子（炒）、
八兩（別本作細辛去蘆一兩）防風（去蘆）一兩半　白芷　羌活　甘草（爁）、
各二兩右件為細末。每服二錢，食後，茶清調下。常服清頭目。</p>
<h3>滲濕湯</h3>
<p>治寒濕所傷，身重腰冷，如坐水中，小便或澀或出，大便溏泄。皆因坐臥濕處，
或因雨露所襲，或因汗出衣衾泠濕，久久得之。腰下重疼，兩腳疼痛，
腿膝或腫或不腫，小便利，反不渴，悉能主之。蒼朮　白朮　甘草（炙）各一兩、
茯苓（去皮）乾薑（爁）各二兩　橘紅　丁香各一分右㕮咀。每取四錢，
水一盞半，棗一枚，薑三片，煎七分，食前溫服。</p>
<h3>冰黃散</h3>
<p>治冒暑伏熱，頭目昏暈，嘔吐瀉痢，口乾煩渴，背寒面垢。
赤茯苓（去皮）甘草（生）各四兩　寒食麵　生薑（切碎，搜麵勻，日乾）、
各一斤上為細末。每服二錢。新汲水或冷熟水調下，不拘時候。</p>
<h2>〔續添諸局經驗秘方〕</h2>
<h3>神仙百解散（一名神仙截傷寒四季加減百解散）</h3>
<p>治傷寒遍身疼痛，百節拘急，頭目昏痛，肢體勞倦，壯熱憎寒，神志不爽；
感冒瘟疫瘴氣。常服辟瘟疫，治勞倦。山茵陳　柴胡（去蘆）前胡（生薑製，炒）、
人參　羌活　獨活　甘草　蒼朮（米泔浸，剉，炒）乾葛　白芍藥　升麻、
防風（去苗）藁本（去蘆）藿香（去梗）白朮　半夏（薑汁炙）、
各一兩立春已後不加減，立夏已後一料加：柴胡一分　赤茯苓　當歸、
各半兩立秋已後減柴胡一分，不用當歸、茯苓，只加乾薑（炮）肉桂（去粗皮）、
各一分　麻黃（去節）半兩。立冬已後並無加減。（一方無當歸，有黃芩（去蘆）、
半兩）。上為細末。每服三錢，水一盞半，薑三片，棗二個，煎至一盞，熱服，
不計時候，並進二服。如要表散，加蔥白三寸，淡豆豉三十粒，同煎服，
以衣被蓋覆，汗出而愈。</p>
<h3>八解散</h3>
<p>治四時傷寒，頭疼壯熱，感風多汗，及療勞傷過度，骨節痠疼，飲食無味，
四肢疼倦，行步喘乏，面色痿黃，怠惰少力，咳嗽寒熱，羸弱自汗，胸膈不快，
嘔逆惡心。人參　茯苓　甘草（炙）陳皮（去白）白朮　藿香（去土）各一兩、
厚朴（去粗皮，剉，生薑自然汁浸一宿，炒紫色）二兩　半夏（湯洗七次）、
一兩上為細末。每服二錢，水一盞，生薑三片，棗子一枚，蔥白三寸，
同煎至七分，溫服，不拘時候。</p>
<h3>白朮散</h3>
<p>治傷寒氣脈不和，憎寒壯熱，鼻塞腦悶，涕唾稠粘，痰嗽壅滯；或冒涉風濕，
憎寒發熱，骨節疼痛；或中暑嘔吐眩暈；及大病後將理失宜，食復、勞復，
病證如初。又治五勞七傷，氣虛頭眩，精神恍惚，睡臥不寧，肢體倦怠，
潮熱盜汗，脾胃虛損，面色痿黃，飲食不美，口吐酸水，臟腑滑泄，腹內虛鳴，
反胃吐逆，心腹絞痛，久瘧久痢；及膈氣咽塞，上氣喘促，坐臥不安；
或飲食所傷，胸膈痞悶，腹脅膨脹；婦人胎前產後，血氣不和；霍亂吐瀉，
氣厥不省人事。常服辟四時不正之氣，及山嵐瘴疫，神效不可具述。山藥　桔梗、
茯苓（去皮）甘草　白芷　陳皮（去白）青皮（去白）香附子各三兩　白朮四兩、
乾薑（炮）二兩上為末。每服二錢，水一盞，薑三片，棗一枚，木瓜乾一片，
紫蘇三葉，煎七分，食前服。若吐瀉，入白梅煎。喘，入桑白皮、杏仁煎。
傷寒勞復，入薄荷。膈氣，入木通三寸、麝香少許。中暑嘔逆，入香薷。產前、
產後血氣不和，入荊芥煎。霍亂，入藿香煎。氣厥，入鹽湯調下。</p>
<h3>人參順氣散</h3>
<p>治證、服法並與前人參順氣散同。
人參　桔梗　甘草（炙）乾葛　白朮　白芷各一兩　麻黃（去根、節）一兩半、
乾薑半兩服法見前。</p>
<h3>藿香正氣散</h3>
<p>治傷寒頭疼，憎寒壯熱，上喘咳嗽，五勞七傷，八般風痰，五般膈氣，心腹冷痛，
反胃嘔惡，氣瀉霍亂，臟腑虛鳴，山嵐瘴瘧，遍身虛腫；婦人產前、產後，
血氣刺痛；小兒疳傷，並宜治之。大腹皮　白芷　紫蘇　茯苓（去皮）各一兩、
半夏曲　白朮　陳皮（去白）厚朴（去粗皮，薑汁炙）苦梗各二兩　藿香（去土）、
三兩　甘草（炙）二兩半上為細末。每服二錢，水一盞，薑錢三片，棗一枚，
同煎至七分，熱服。如欲出汗，衣被蓋，再煎並服。</p>
<h3>三拗湯</h3>
<p>治感冒風邪，鼻塞聲重，語音不出；或傷風傷冷，頭痛目眩，四肢拘倦，
咳嗽多痰，胸滿氣短。
甘草（不炙）麻黃（不去根、節）杏仁（不去皮、尖）
上等分，㕮咀為粗散。每服五錢，水一盞半，薑錢五片，同煎至一盞，去滓，
通口服，以衣被蓋覆睡，取微汗為度。</p>
<h3>來蘇散</h3>
<p>解利四時溫疫，傷寒，身體壯熱，頭痛憎寒，項脊拘急，渾身疼痛，煩渴悶亂，
大小便澀，嗜臥少力，全不思飲食，及諸氣疾，五勞七傷，山嵐瘴瘧，
寒熱往來等疾，並皆治之。柴胡（去蘆）甘草（炙）乾薑各二兩　肉桂（去粗皮，
不見火）桔梗　防風　荊芥穗　五如皮各一兩　芍藥（半兩）麻黃（去節）、
陳皮（去白）各一兩半　黃耆（蜜水浸一宿，炙一分）上為細末。每服二錢，
水一盞，生薑三片，同煎至八分，熱服，不拘時候。常服和順三焦，闢瘴氣，
進飲食。</p>
<h3>香薷湯</h3>
<p>寬中和氣，謂榮衛。治飲食不節，饑飽失時，或冷物過多，或硬物壅駐，
或食畢便睡，或驚憂恚怒，或勞役動氣，便欲飲食，致令脾胃不和，
三脘痞滯；內感風冷，外受寒邪，憎寒壯熱，遍體疼痛，胸膈滿悶，霍亂嘔吐，
脾疼翻胃；中酒不醒；四時傷寒頭痛，並進三服，得汗即痊。常服益脾溫胃，
散宿痰停飲，能進食，辟風、寒、暑、濕、霧露之氣。白扁豆（炒）茯神、
厚朴（去粗皮，剉，薑汁炒）各一兩　香薷（去土）二兩　甘草（炙）、
半兩上為細末。每服二錢，沸湯點服，入鹽點亦得，不拘時。</p>
<h3>十神湯</h3>
<p>治時令不正，瘟疫妄行，人多疾病。此藥不問陰陽兩感，或風寒濕痺，皆可服之。
川芎　甘草（炙）麻黃（去根、節）升麻各四兩　乾葛十四兩　赤芍藥　白芷、
陳皮（去瓤）紫蘇（去粗梗）香附子（杵去毛）各四兩上為細末。每服三大錢，
水一盞半，生薑五片，煎至七分，去滓，熱服，不以時候。如發熱頭痛，
加連鬚蔥白三莖。如中滿氣實，加枳殼數片同煎服。雖產婦、嬰兒、
老人皆可服餌。如傷寒，不分表、裡證，以此導引經絡，不致變動，其功效非淺。</p>
<h3>水浸丹</h3>
<p>治伏暑傷冷，冷熱不調，霍亂吐利，口乾煩渴，並宜服之。
巴豆（大者）二十五枚（去皮、膜，研，取油盡如粉）黃丹（炒，研，羅過，）、
取一兩一分上同乾勻，用黃蠟熔作汁，別為圓如梧桐子大。每服五圓，
以水浸少頃，別以新汲水吞下，不拘時候。</p>
<h3>荊芥散</h3>
<p>治傷寒頭疼，鼻塞流涕，聲重咽乾，胸膈滿悶，頭痛如破。
天南星（浸洗，生薑自然汁煮軟，切，焙乾）草烏頭（炮，去皮、臍）、
荊芥穗各半兩　石膏（研）一兩上為細末。每服二錢，陳茶末一錢，
生薑自然汁半呷，薄荷三葉，水二盞，同煎八分，通口服。</p>
<h3>六和湯</h3>
<p>治心脾不調，氣不升降，霍亂轉筋，嘔吐泄瀉，寒熱交作，痰喘咳嗽，胸膈痞滿，
頭目昏痛，肢體浮腫，嗜臥倦怠，小便赤澀，並傷寒陰陽不分，冒暑伏熱煩悶，
或成痢疾，中酒煩渴畏食。婦人胎前、產後，並宜服之。縮砂仁、
半夏（湯炮七次）杏仁（去皮、尖）人參　甘草（炙）各一兩　赤茯苓（去皮）、
藿香葉（拂去塵）白扁豆（薑汁略炒）木瓜各二兩　香薷　厚朴（薑汁製）、
各四兩上剉。每服四錢，水一盞半，生薑三片，棗子一枚，煎至八分，去滓，
不拘時候服。</p>

<h1>卷之三</h1>
<h2>治一切氣（附脾胃、積聚）</h2>
<h3>蘇合香圓</h3>
<p>療傳屍骨蒸，殗殜肺痿，疰忤鬼氣卒心痛，霍亂吐利，時氣鬼魅瘴瘧，
赤白暴利，瘀血月閉，痃癖丁腫驚癇，鬼忤中人，小兒吐乳，大人狐狸等病。
（麝香蘇合香圓方見後）白朮　青木香　烏犀屑　香附子（炒去毛）硃砂（乾，
水飛）訶黎勒（煨，去皮）白檀香　安息香（別為末，用無灰酒一升熬膏）沉香、
麝香（研）丁香　蓽撥各二兩龍腦（研）蘇合香油（入安息香膏內）各一兩、
薰陸香（別研）一兩上為細末，入研藥勻，用安息香膏並煉白蜜和劑，
每服旋圓如梧桐子大。早朝取井華水，溫冷任意，化服四圓。老人、
小兒可服一圓。溫酒化服亦得，並空心服之。用蠟紙裹一圓如彈子大。緋絹袋盛，
當心帶之，一切邪神不敢近。</p>
<h3>安息香圓</h3>
<p>治一切冷氣，心腹疼痛，胸膈噎塞，脅肋膨脹，心下堅痞，腹中虛鳴，
噦逆惡心，噫氣吞酸，胃中冷逆，嘔吐不止，宿飲不消，胸膈刺痛，時吐清水，
不思飲食，並皆治之。肉桂（去粗皮）二兩半　訶子（炮，取皮）二兩、
阿魏（細乾，白麵少許搜和作餅子，炙令香熟）一分　茯苓（白底）當歸（湯洗，
切片，焙乾）乾薑（炮，去皮）肉豆蔻（去殼）川芎　丁香（皮）縮砂仁、
五味子（微炒）巴戟（去心，麵炒）益智（子，去皮）白豆蔻（去皮）各一兩半、
硇砂（酒半盞化，去石，入蜜中）檳榔（炮）蓽澄茄　芍藥　莪茂　三稜（炮）、
安息香（酒半盞化，去砂，入蜜）香附（去毛）茴香（微炒）各一兩半　胡椒、
高良薑　木香　沉香　乳香（別乾）丁香各一兩上件藥，除安息香、硇砂外，
並一處杵，羅為細末，用蜜三十兩，入安息香、硇砂於蜜中煉熟，劑上件藥，
杵一、二千下，圓如雞頭肉大。每服一圓，細嚼，溫酒下，濃煎生薑湯下亦得，
食前服。</p>
<h3>丁沉圓</h3>
<p>治一切冷氣攻心腹、脅肋，脹滿刺痛，胸膈噎塞，痰逆惡心，噫氣吞酸，
不思飲食，胃中冷逆，嘔吐不止，及翻胃隔氣，宿食留飲，心痛霍亂；
婦人血氣心腹痛，並皆治之。甘草（炙）青皮（去瓤，剉，炒）丁香　白豆蔻仁、
沉香　木香　檳榔　肉豆蔻仁各五兩　白朮（剉，微炒）四十兩　人參（去蘆）、
茯苓（去皮）訶黎勒（煨取皮）各十兩　肉桂（去粗皮）乾薑（炮裂）各二兩半、
麝香（別研）一兩上為細末，入麝香令勻，煉蜜和圓，如酸棗大。每服一圓，
細嚼，炒生薑鹽湯下，溫酒亦得，空心食前服。</p>
<h3>大沉香圓</h3>
<p>治一切冷氣攻心腹刺痛，胸膈噎塞，嘔吐痰水，噫氣吞酸，口苦舌澀，
不思飲食；膀胱、腎間冷氣攻衝，腰背拘急，臍腹絞痛，手足逆冷，小便滑數。
又治卒暴心痛，霍亂吐利，疝瘕氣痛，婦人血氣刺痛，並宜服之。
天台烏藥
白芷　甘松（洗，曬）甘草（爁）各二斤半　薑黃（去皮）檀香　乾薑（炮）、
肉桂（去粗皮）各二十兩　白豆蔻（去皮）十兩　沉香二十兩　香附子（去毛，
爁）五斤上為末。煉蜜搜和，每一兩作二十圓。每服一圓，嚼破，炒生薑鹽湯下。
元氣發動，炒茴香熱酒下，空心、食前服。</p>
<h3>理中圓</h3>
<p>理中焦不和，脾胃宿冷，心下虛痞，腹中疼痛，胸脅逆滿，噎塞不通，
嘔吐冷痰，飲食不下，噫醋吞酸，口苦失味，怠惰嗜臥，全不思食。
又治傷寒時氣，裡寒外熱，霍亂吐利，心腹絞痛，手足不和，身熱不渴，
及腸鳴自利，米穀不化。
白朮　乾薑（炮）人參　甘草（爁）各二十兩
上為末，煉蜜為圓，每一兩作一十圓。每服一圓，食前，沸湯化下，嚼服亦得，
或圓如梧桐子大服並得。大病新瘥，多睡不止，及新產內虛，皆可服之。
常服溫脾暖胃，消痰逐飲，順三焦，進飲食，闢風、寒、濕、冷邪氣。</p>
<h3>和胃圓</h3>
<p>治脾胃不和，中脘氣痞，心腹脹悶，不思飲食，嘔吐痰逆，噫氣吞酸，面色萎黃，
肌肉消瘦，腹脅刺痛，便利不調，少力嗜臥，體重節痛，及治虛勞，脾胃虛弱，
飲食不化，心腹痞滿，並宜服之。此藥老幼氣弱皆可常服，能溫和脾胃，
調進飲食。厚朴（去粗皮，剉碎，以生薑二兩，研爛，同炒）半夏（一半湯洗，
曰乾，微炒，一半生薑汁製作餅，炙黃）鱉甲（九肋，大者一枚，黃泥外固，
以米醋二碗，化硇砂一兩，放鱉甲內，慢火熬乾，取二兩，細研如粉用）、
神麯（碎，炒）麥蘗（微炒）白朮（剉，炒）肉桂（去粗皮）各二兩、
枳殼（去瓤，麩炒）三稜（炮）青皮（去白，炒）人參各三兩　陳皮（去白）、
訶子（炮，去核）各四兩　檳榔　當歸各一兩半　芍藥　甘草（炒）各一兩、
乾薑（炮）赤茯苓（去皮）各三分上為細末，蜜圓如小豆大。每服二十圓，
加至三十圓，微嚼破，溫水下，不計時候。</p>
<h3>紫蘇子圓</h3>
<p>治一切氣逆，胸膈噎悶，心腹刺痛，脅肋脹滿，飲食不消，嘔逆欲吐，
及治肺胃傷冷，咳嗽痞滿，或上氣奔急，不得安臥。紫蘇子（揀淨）陳皮（去白）、
各二兩　肉桂（去粗皮）人參（去蘆）高良薑（炒）各一兩上五味為細末，
煉蜜和圓，如彈子大。每服一圓，細嚼，溫酒下，米飲亦得，不計時候。
或作小圓服之亦得。若食瓜膾生冷，覺有所傷，噫氣生熟，欲成霍亂者，
含化一圓，細細咽汁，服盡應時立愈。常服此藥，永不患霍亂，甚妙。</p>
<h3>養脾圓</h3>
<p>治脾胃虛冷，心腹紋痛，胸膈滿悶，脅肋虛脹，嘔逆惡心，噫氣吞酸，
泄瀉腸鳴，米穀不化，肢體倦怠，不思飲食。大麥蘗（炒）白茯苓（去皮）、
人參（去蘆）各一斤　乾薑（炮）縮砂（去皮）各二斤　白朮半斤　甘草（剉，
爁）一斤半上為細末，煉蜜和圓，每兩作八圓。每服一圓，細嚼，生薑湯送下，
食前服。此藥養胃進食。</p>
<h3>五膈圓</h3>
<p>治因愁憂思慮，飲食不節，動氣傷神，致陰陽不和，臟腑生病，結于胸膈，
遂成憂膈、氣膈、食膈、飲膈、勞膈之病。若食生冷即發，心胸痞滿，氣不得通，
疼痛如刺，及引背膂，食即不下，心下堅痛，痛即欲吐，得吐即已，
甚者手足逆冷，上氣咳逆，喘息短氣。蜀椒（去目並閉口者，微炒去汗）、
細辛（去苗、土）肉桂（去粗皮）遠志（去心）各三兩　麥門冬（去心，焙）、
甘草（炙）各五兩　乾薑（炮）二兩　人參（去蘆）四兩　附子（炮，去皮、臍）、
一兩半上為細末，煉蜜和圓，如彈子大。每服一圓，含化咽之，胸膈喉中當熱，
藥力稍盡，更服一圓，日三服，夜二服，服藥七日即愈；或圓如梧桐子大，
溫酒服之亦得，食後服。</p>
<h3>嘉禾散（亦名穀神散）</h3>
<p>治中滿下虛，五噎五膈，脾胃不和，胸膈痞悶，脅肋脹滿，心腹刺痛，
不思飲食，或多痰逆，口苦舌酸，胸滿短氣，肢體怠惰，面色萎黃。如中焦虛痞，
不任攻擊，臟氣虛寒，不受峻補，或因病氣衰，食不復常，稟受怯弱，不能多食，
尤宜服之。常服育神養氣，和補脾胃，進美飲食。枇杷葉（去毛，盡塗薑汁，
炙令香熟為度）薏苡仁（微炒）白茯苓（去皮）人參（去蘆）縮砂仁（去皮）、
各一兩　大腹子（微炒）隨風子（如無，楝實、訶子亦得）杜仲（去皮，
用薑汁與酒合和塗，炙令香熟微焦）石斛（細剉，酒拌，微炒）藿香葉　木香、
沉香　陳皮（去白）各三分　穀蘗（微炒）檳榔（炒）丁香　五味子（微炒）、
白豆蔻（微炒，去皮）青皮（去瓤）桑白皮（微炒）各半兩　白朮（炒）二兩、
神麯曲（微炒）半夏（湯洗七遍，生薑一分，切作片子，與半夏同搗爛，
作餅炙黃）各一分　甘草（炙）一兩半右搗、羅為末。每服二錢，水一盞，
入生薑二片，肥棗三枚，同煎至七分，溫服不計時候。及療四時傷寒，
能調治陰陽，使無變動，克日得安。如療五噎，入乾柿一枚同煎，十服見效。
如療膈氣，吐逆羸困，入薤白三寸、棗五枚同煎。婦人亦可服。</p>
<h3>理中湯</h3>
<p>脾胃不和，中寒上衝，胸脅逆滿，心腹療痛，痰逆惡心，或時嘔吐，心下虛痞，
隔塞不通，飲食減少，短氣羸困，溫中逐水，止汗去濕。又腸胃冷濕，泄瀉注下，
水穀不分，腹中雷鳴，傷寒時氣，裡寒外熱，霍亂吐利，手足厥冷，胸痺心痛，
逆氣結氣，並皆治之。
人參　甘草（炒）白朮　乾薑（炮）各三兩
上粗末。每三錢，以水一盞半，煎取中盞，去滓，稍熱服，空心、食前。</p>
<h3>調中沉香湯</h3>
<p>調中順氣，除邪養正。治心腹暴痛，胸膈痞滿，短氣煩悶，痰逆惡心，食飲少味，
肢體多倦。常服飲食增進，腑臟和平，肌膚光悅，顏色光潤。麝香（研）半錢、
沉香二兩　生龍腦（研）一錢　甘草（炙）一分　木香、
白豆蔻仁各一兩上為細末、入研藥勻。每服半錢，用沸湯點服，或入生薑一片、
鹽少許亦得。酒食後服之大妙。</p>
<h3>勻氣散</h3>
<p>治氣滯不勻，胸膈虛痞，宿冷不消，心腹刺痛。除脹滿噎塞，止嘔吐惡心。
常服調順脾胃，進美飲食。
丁香　檀香　木香　白豆蔻仁各二兩　藿香葉　甘草（爁）各八兩　縮砂仁四兩，
上為末。每服一錢，入鹽末一字，用沸湯點服，不計時候。</p>
<h3>烏沉湯</h3>
<p>和一切氣，除一切冷，調中補五臟，益精壯陽道，暖腰膝，去邪氣。治吐瀉轉筋，
癥癖疼痛，風水毒腫，冷風麻痺。又主中惡心腹痛，蠱毒疰忤鬼氣，宿食不消，
天行瘴疫，膀胱，腎間冷氣攻衝，背膂俯仰不利，及婦人血氣攻擊，心腹撮痛，
並宜服之。
天台烏一百兩　沉香五十兩　人參三兩　甘草（爁）四兩半
上為末。每服半錢，入生薑三片，鹽少許，沸湯點服，空心、食前。</p>
<h3>五膈寬中散</h3>
<p>治因憂恚、寒熱，動氣傷神，致陰陽不和，腑臟生病，結于胸膈之間，
遂成五膈之病，一曰憂膈，胸中氣結，津液不通，飲食不下，羸瘦短氣，
二曰恚膈，心下實滿，噫輒醋心，飲食不消，大小便不利；三曰氣膈，胸脅逆滿，
噎塞不通，噫聞食臭；四曰寒膈，心腹脹滿，咳嗽氣逆，腹上苦冷雷鳴，繞臍痛，
不能食肥；五曰熱膈，五心中熱，口中爛生瘡，四肢煩重，唇口乾燥，身體或熱，
腰背疼痛，胸痺引背，不能多食，及一切氣疾，並皆治之。白豆蔻（去皮）二兩、
甘草（炙）五兩　木香三兩　厚朴（去皮，生薑汁炙熟）一斤　縮砂仁　丁香、
青皮（去白）陳皮（去白）各四兩　香附子（炒去毛）十六兩上為細末。
每服二錢，入生薑二片，鹽少許，沸湯點服，不計時。</p>
<h3>膈氣散</h3>
<p>治五種膈氣，三焦痞寒，胸膈滿悶，背膂引疼，心腹膨脹，脅肋刺痛，
食飲不下，噎塞不通，嘔吐痰逆，口苦吞酸，羸瘦少力，短氣煩悶。
常服順氣寬中，消痃癖積聚，散驚憂恚氣。肉豆蔻仁　木香　乾薑、
厚朴（去粗皮，生薑汁製，炒）青皮（去白）甘草（爁）各五兩　三稜（炮）、
益智仁　莪荗（炮）肉桂（去粗皮）陳皮（去瓤）檳榔　枳殼（去瓤，麩炒）、
各十兩上為細末。每服二錢，水一盞，入生薑二片，棗半個，同煎七分，
和滓熱服。如不及煎，入鹽少許，沸湯點服亦得，不拘時候。</p>
<h3>建中散</h3>
<p>治脾胃不和，中脘氣滯，宿寒留飲，停積不消，心腹刺痛，脅肋膨脹，嘔吐痰逆，
噫氣吞酸，腸鳴泄利，水穀不化，肢體倦怠，不思飲食。青州棗　厚朴（薑汁製）、
各一斤　乾薑（炮）半夏（湯洗去滑）甘草各五兩　陳皮（去白，八兩）、
已上六味，用水三斗，煮令水盡，焙乾。草豆蔻（去皮）人參　藿香　訶子（炮，
取皮）白茯苓（去皮）白朮各一兩。上粗末。每服二錢，水一盞，生薑三片，
煎六分，去滓，溫服，食前。</p>
<h3>平胃散</h3>
<p>治脾胃不和，不思飲食，心腹脅肋脹滿刺痛，口苦無味，胸滿短氣，嘔噦惡心，
噫氣吞酸，面色萎黃，肌體瘦弱，怠惰嗜臥，體重節痛，常多自利，或發霍亂，
及五噎八痞，膈氣反胃，並宜服。蒼朮（去粗皮，米泔浸二日）五斤、
厚朴（去粗皮，薑汁製，炒香）陳皮（去白）各三斤二兩　甘草（炒）、
三十兩上為細末。每服二錢，以水一盞，入生薑二片，乾棗二枚，同煎至七分，
去薑、棗，帶熱服，空心，食前。入鹽一捻，沸湯點服亦得。常服調氣暖胃，
化宿食，消痰飲，辟風、寒、冷、濕四時非節之氣。</p>
<h3>三和散</h3>
<p>治五臟不調，三焦不和，，一腹痞悶，脅肋瞋脹，風氣壅滯，肢節煩痛，
頭面虛浮，手足微腫，腸胃燥澀，大便秘難，雖年高氣弱，並可服之。又治背痛，
脅痛，有妨飲食，及腳氣上攻，胸腹滿悶，大便不通。羌活（去蘆）、
紫蘇（莖葉，去粗梗）沉香　宣州木瓜（薄切，焙乾）大腹皮（炙焦黃）各一兩、
芎藭　甘草（炒）陳皮（去白）木香　檳榔（麵裹，煨熟，去麵）白朮（各三分）、
上為粗末。每服二大錢，水一盞，煎至六分，去滓，溫服，不計時。</p>
<h3>七氣湯</h3>
<p>治虛冷上氣，及寒氣、熱氣、怒氣、恚氣、喜氣、憂氣、愁氣，內結積聚，
堅牢如杯，心腹絞痛，不能飲食，時發時止，發即欲死，此藥主之。人參、
甘草（炙）肉桂（去粗皮）各一兩　半夏（湯洗七遍，切片，焙乾）、
五兩上為粗末。入半夏令勻，每服三錢，水一大盞，入生薑三片，煎七分，去滓，
稍熱服，食前。</p>
<h3>益智散</h3>
<p>治傷寒陰盛，心腹痞滿，嘔吐泄利，手足厥冷，及一切冷氣奔衝，心、脅、臍、
腹脹滿絞痛。川烏（炮，去皮、臍）四兩　益智（去皮）二兩　乾薑（炮）半兩、
青皮（去白）三兩上件為散。每服三錢，水二盞，入鹽一捻，生薑五片，棗二個，
擘破，同煎至八分，去滓，溫服，食前。</p>
<h3>藿香半夏散</h3>
<p>治胃虛中寒，停痰留飲，噦逆嘔吐，胸滿噎痞，短氣倦怠，不入飲食。
丁香皮半兩　藿香葉一兩　半夏（湯浸洗七遍，微炒黃色）、
二兩上為散。每服二錢，水一盞，生薑七片，煎七分，去滓，溫服，食前。</p>
<h3>草豆蔻散</h3>
<p>治脾胃不調，胸膈滿悶，飲食不化，嘔逆惡心；或藿亂嘔吐，心腹刺痛，
腸鳴泄利，水穀不分。
草豆蔻（去皮）一斤　生薑（切作片）二斤　甘草（剉）八兩
上件拌勻，入於銀器內，用水過三指許，以慢火熬令水盡，焙令乾，杵為細末。
每服一錢，用沸湯點服，不計時候。夏月煎作熟水常服，調中止逆，除冷氣，
消飲食。</p>
<h3>積氣圓</h3>
<p>治陰陽不和，臟腑虛弱，寒冷之氣留滯於內，使氣積不散，胸脅支滿，
食即氣噎，心腹膨脹，氣刺氣急（一本作氣急刺痛），宿食不化，心腹引痛，
噎氣吞酸，停飲浸漬，惡心嘔逆，癖塊疼痛，臟腑不調，飲食不進，往來寒熱，
漸覺羸瘦，以致著床，面黃肌熱，精神困頓。巴豆（一百個，去皮、心、膜，
出油取霜）三錢　桃仁（去皮、尖，麩炒，別研）一兩半　附子（炮，去皮、臍）、
四兩　米醋（五升，以硇砂、大黃同用慢火熬成膏　大黃（麵裹，煨，去麵，
為末）乾漆（炒焦）木香　鱉甲（醋炙黃）各一兩　三稜（煨，乘熱搗碎）、
肉桂（去粗皮）硇砂（研）各二兩　朱砂（研飛）麝香（別研）、
各二錢半上為細末，入研藥勻，以醋膏為圓，如梧桐子大。每服二圓，
炒生薑湯溫下，或木香湯亦得，食後，臨臥服。更看虛實，加減服之，忌生冷、
硬物。</p>
<h3>丁香圓</h3>
<p>治積滯不消，心腹堅脹，痰逆嘔噦，噫醋吞酸，脅肋刺痛，胸膈痞悶，
或反胃惡心，食飲不下，氣上衝胸，痞噎不通，及食癥酒癖，血瘕氣塊，
時發刺痛，全不思食，並治之。常服消飲食，行滯氣。豬牙皂角（去皮，炙焦黑，
為細末）好墨（燒，醋淬）肉桂（去粗皮）乾薑（炮）丁香　木香各一兩、
乾漆（碎，炒令烟盡，為細末）黑牽牛（炒，為細末）川大黃（別為細末）、
蓬莪荗（炮，搗碎）京三稜（炮，搗碎）硇砂（別研）附子（炮，去皮、臍）、
各二兩　青皮（去白）三兩　巴豆霜（先用醋煎砌砂令熱，下巴豆霜，煎三、
兩沸，下大黃末熬膏）一錢半上以大黃、硇砂、巴豆膏和圓，如綠豆大。
每服一、兩圓，茶、酒任下。如要取化癥瘕癖塊，用生薑湯下七圓，並食後、
臨臥服之。</p>
<h3>小丁香圓</h3>
<p>消積滯生冷，留飲宿食，止痰逆惡心，霍亂嘔吐。治心腹脹悶，脅肋刺痛，
胸膈痞滿，噎塞不通。常服順脾胃，進飲食。五靈脂十二兩　丁香三兩、
木香一兩半　肉豆蔻（去殼）三十個　巴豆（去皮、膜，出油）、
二百一十個上為細末，入巴豆令勻，麵糊和令得所，圓如黍米大。
每服五圓至七圓，溫生薑湯下，橘皮湯亦得，食後服。如霍亂吐逆，
煎桃葉湯放冷下。小兒吐逆不定，三歲兒服三圓，五歲已下服四圓，
用生薑桃葉湯下。</p>
<h3>三稜煎圓</h3>
<p>順氣寬中，消積滯，化痰飲。治中脘氣痞，心腹堅脹，脅下緊硬，胸中痞塞，
喘滿短氣，噫氣不通，嘔吐痰逆，飲食不下，大便不調，或泄或秘。杏仁（湯浸，
去皮、尖，麩炒黃色）硇砂（飛研）各一兩　神麯（碎，炒）麥蘗（炒）、
各三兩　青皮（去白）乾漆（炒）蘿蔔子（微炒）各二兩　三稜（生，細剉，搗，
羅為末）八兩（以酒三升，石器內熬成膏）上件為末，以三稜膏勻搜和圓，
如梧桐子大。每服十五圓至二十圓，溫米飲下，食後服。</p>
<h3>青木香圓</h3>
<p>寬中利膈，行滯氣，消飲食。治胸膈噎塞，腹脅脹痛，心下堅痞，腸中水聲，
嘔噦痰逆，不思飲食。補骨脂（炒香）蓽澄茄　檳榔（酸粟米飯裹，濕紙包，
火中煨令紙焦，去飯）各四十兩　黑牽牛（二百四十兩，炒香，別搗末）、
一百二十兩　木香二十兩上為細末，入牽牛末令勻，漸入清水和令得所，
圓如綠豆大。每服二十圓，茶、湯熟水任下，食後服。每酒食後可服五圓至七圓。
小兒一歲服一圓。懷妊婦人不得服之。</p>
<h3>消食圓</h3>
<p>治脾胃俱虛，不能消化水谷，胸膈痞悶，腹脅時脹，連年累月，食減嗜臥，
口苦無味，虛羸少氣。又治胸中有寒，飲食不下，反胃翻心，霍亂嘔吐，
及病後新虛，不勝穀氣，或因病氣衰，食不復常，並宜服之。烏梅（去核，焙乾）、
乾薑（炮）各四兩　小麥蘗（炒黃）三兩　神麯（搗末，炒）、
六兩二錢上件為末，煉蜜和搜為圓，如梧桐子大。每服十五圓，加至二十圓，
米飲下，日二服，不計時候。</p>
<h3>小獨聖圓</h3>
<p>治脾胃不和，飲食多傷，心腹刺痛，嘔噦惡心，噎痞吞酸，乾噫食臭，
腹脅脹悶，不思飲食。巴豆（連皮稱半兩，去皮、心、膜，炒熟，得三錢，研）、
肉桂（去粗皮）一斤　礎砂（研飛）一兩　半夏（湯洗七次）丁皮（舶上者）、
烏梅（去核）乾薑（炮）當歸（去蘆）三稜（煨，搗碎）各四兩上為細末，
入巴豆、硇砂勻，水煮麵糊為圓，如麻子大。每服三圓至五圓，用溫水下，
食後服。常服化滯氣，利胸膈，止逆消食。</p>
<h3>溫白圓</h3>
<p>治心腹積聚，久癥癖塊，大如杯碗，黃疸宿食，朝起嘔吐，支滿上氣，時時腹脹，
心下堅結，上來搶心，傍攻兩脅。十種水病，八種痞塞，翻胃吐逆，飲食噎塞，
五種淋疾，九種心痛，積年食不消化，或瘧疾連年不瘥。及療一切諸風，
身體頑痺，不知痛癢，或半身不遂，或眉髮墮落。及療七十二種風，
三十六種遁尸疰忤，及癲癇。或婦人諸疾，斷續不生，帶下淋瀝，五邪失心，
愁憂思慮，意思不樂，飲食無味，月水不調。及腹中一切諸疾，有似懷孕，
連年累月，羸瘦困弊，或歌或哭，如鬼所使，但服此藥，無不除愈。川烏（炮，
去皮、臍）二兩半　柴胡（去蘆）桔梗　吳茱萸（湯洗七次，焙乾，炒）菖蒲、
紫菀（去苗、葉及土）黃連（去鬚）乾薑（炮）肉桂（去粗皮）茯苓（去皮）、
蜀椒（去目及閉口，炒出汗）人參　厚朴（去粗皮、薑汁製）皂莢（去皮、子，
炙）巴豆（去皮、心、膜，出油，炒‧研）各半兩上為細末，入巴豆勻，
煉蜜為圓，如梧桐子大。每服三圓，生薑湯下，食後或臨臥服，漸加至五、七圓。</p>
<h3>九痛圓</h3>
<p>治九種心痛：一、蟲心痛；二、疰心痛；三、風心痛；四、悸心痛；五、食心痛；
六、飲心痛；七、冷心痛；八、熱心痛；九、去來心痛。又治連年流注心胸痛。
並療冷衝上氣，落馬墮車，瘀血等疾。狼毒（炙香）一兩　附子（炮，去皮、臍）、
三兩　乾薑（炮）巴豆（去皮、心膜，炒乾，取霜）人參　吳茱萸（湯洗七次）、
各一兩上六味為細末，煉蜜和圓，如梧桐子大。每服空腹溫酒下一圓。
卒中惡心腹脹痛，口不能言者，服二圓立瘥。</p>
<h3>生氣湯</h3>
<p>治男子、婦人一切冷氣攻心、腹、脅肋脹滿刺痛，噫醋吞酸，痰逆嘔吐，
胸膈痞悶，飲食不美。又治五膈、五噎，一切氣疾。常服除邪冷，生胃氣。
鹽（炒）二兩半　丁香皮一兩　胡椒二錢半　丁香　檀香各一兩半　乾薑（炮）、
甘草（炙）各二兩上七味同搗碎，用慢火爁令香熟，乘熱入瓷器內蜜蓋覆，候冷，
碾，羅作細散，密盛貯，勿令泄氣味。每服半錢至一錢，用沸湯點服，不計時候。</p>
<h2>〔紹興續添方〕</h2>
<h3>如聖餅子</h3>
<p>治男子、婦人氣厥，上盛下虛，痰飲風寒，伏留陽經，偏正頭疼，痛連腦巔，
吐逆惡心，目瞑耳聾。常服清頭目，消風化痰，暖胃。防風　天麻　半夏（生）、
各半兩　天南星（洗）乾薑　川烏（去皮、尖）各一兩　川芎　甘草（炙）、
各二兩上為細末，湯浸蒸餅和圓，如雞頭大，捻作餅子曝乾。每服五餅，
同荊芥三、五穗細嚼，茶、酒任下，熟水亦得，不拘時候。</p>
<h3>四柱散</h3>
<p>治丈夫元臟氣虛，真陽耗敗，兩耳常鳴，臍腹冷痛，頭旋目暈，四肢怠倦，
小便滑數，泄瀉不止，凡臟氣虛弱者，悉宜服之。木香（濕紙裹煨）茯苓　人參、
附子（炮，去皮、臍）各一兩上為細末。每服二錢，水一大盞，生薑二片，
棗子一個，鹽少許，煎七分，空心、食前服。</p>
<h3>俞山人降氣湯</h3>
<p>治虛陽上攻，氣不升降，上盛下虛；膈壅痰實喘滿，咽乾不利，煩渴引飲，
頭目昏眩，腰腳無力，四肢倦怠，咳嗽。兼治風濕腳氣。前胡　五加皮（薑汁塗，
炙）厚朴（薑浸一宿，炒）黃耆（去蘆）當歸　紫蘇子（微炒）甘草（炙）、
肉桂（不見火）陳皮（去白）半夏曲（炙）各一兩　乾薑（炮）人參　附子（炮，
去尖）羌活　桔梗（炒）各半兩上十五味，同作粗末。每服三錢，水一盞半，
入紫蘇三葉，生薑三片，棗一枚，煎至七分，去滓，食後服。</p>
<h3>神保圓</h3>
<p>治心膈痛，柿蒂、燈心湯下，腹痛，柿蒂、煨薑煎湯下。血痛，炒薑醋湯下。
肺氣甚者，白礬、蛤粉各三分，黃丹一分，同研為散，煎桑根白皮、
糯米飲調下三錢，氣小喘。止用桑白皮、糯米飲下，腎氣脅下痛，炒茴香酒下。
大便不通，蜜湯調檳榔末一錢下。氣噎，木香湯下。宿食不消，茶、酒、漿、
飲任下。諸氣，惟膀胱氣、脅下痛最難治，獨此藥輒能去之。有人病項筋痛，
諸醫皆以為風，治之數月不瘥，乃流入背膂，久之又注右脅，攣痛甚苦，
乃合服之，一投而瘥，後嘗再發，又一投，瘥。木香　胡椒各一分、
乾蝎七個全者　巴豆（去心、皮，別研）十個上為細末，入巴豆霜令勻，
湯釋蒸餅，圓如麻子大，硃砂為衣，每服三粒，湯使如前。</p>
<h3>撞氣阿魏圓</h3>
<p>治五種噎疾，九般心痛，痃癖氣塊，冷氣攻刺，及脾胃停寒，胸滿膨脹，
腹痛腸鳴，嘔吐酸水，丈夫小腸氣，婦人血氣、血刺等疾。茴香（炒）、
青皮（去白）甘草（炒）蓬莪荗（炮）川芎　陳皮（去白）各一兩　白芷半兩、
丁香皮（炮）一兩　縮砂仁　肉桂（去皮）各半兩　生薑四兩（切作片子，
用鹽半兩淹一宿，炒黑色）胡椒　阿魏（醋浸一宿，以麵同為糊）、
各二錢半上搗為末，用阿魏糊和圓，如雞頭大，每藥圓一斤，用朱砂七錢為衣。
丈夫氣痛，炒薑鹽湯下一粒至二粒，婦人血氣，醋湯下。常服一粒，爛嚼，茶、
酒任下。</p>
<h3>沉香降氣湯</h3>
<p>治陰陽壅滯，氣不升降，胸膈痞塞，心腹脹滿，喘促短氣，乾噦煩滿，咳嗽痰涎，
口中無味，嗜臥減食。又治胃痺留飲，噫醋聞酸，脅下支結，常覺妨悶，
及中寒咳逆，脾濕洞泄，兩脅虛鳴，臍下撮痛，皆能治之。患腳氣人；
毒氣上升，心腹堅滿，肢體浮腫者，尤宜服之。常服開胃消痰，散壅思食。
香附（炒，去毛）四百兩　沉香十八兩半　縮砂仁四十八兩　甘草（爁）、
一百二十兩上為細末。每服一錢，入鹽少許，沸湯點服。凌旦霧露，空心服食，
去邪惡氣，使無瘴疫。</p>
<h3>小鳥沉湯</h3>
<p>調中快氣　治心腹刺痛。
烏藥（去心）十兩　甘草（炒）一兩　香附子（沙盆內斷去皮、毛，焙乾）、
二十兩上為細末。每服一錢，入鹽少許，或不著鹽，沸湯點服，不拘時。</p>
<h3>丁沉煎圓</h3>
<p>辟霧露寒邪，散膈脘凝滯，調順三焦，和養榮衛。治心胸痞悶，噎醋吞酸，
嘔逆痰水，津夜不收，兩脅刺痛，腹中堅滿，口苦無味，不思飲食。
丁香十二兩　沉香二兩　木香一錢半　丁香皮一兩　白豆蔻仁九兩半
上為細末，別用甘草熬膏子為圓，每一兩分作二百五十圓。每服一粒，含化，
空心食。</p>
<h3>感應圓</h3>
<p>治虛中積冷，氣弱有傷，停積胃脘，不能轉化，或因氣傷冷，因饑飽食，
醉酒過多，心下堅滿，兩脅脹痛，心腹大疼，霍亂吐瀉，大便頻並，後重遲澀，
久痢赤白，膿血相雜，米穀不消，愈而復發。又治中酒嘔吐，痰逆惡心，
喜睡頭旋，胸膈痞悶，四肢倦怠，不欲飲食。又治妊娠傷冷，新產有傷，
若久有積寒吃熱藥不效者。又治久病形羸，荏苒歲月，漸致虛弱，面黃肌瘦，
飲食或進或退，大便或秘或泄，不拘久新積冷，並悉治之。大病不過三服，
便見痊愈。此藥溫無毒，並不燥熱，不損胃氣，亦不吐瀉，止是磨化積聚，
消逐溫冷，療飲食所傷，快三焦滯氣。旋圓如綠豆大，每服三、五粒，
量虛實加減，溫水吞下，不拘時候。常服進飲食，消酒毒，令人不中酒。
又治小兒脾胃虛弱，累有傷滯，糞白鮓臭，下痢水穀，每服五粒黍米大，
乾薑湯下，不拘時候。前項疾證，連綿月日，用熱藥及取轉並不成效者。
百草霜（用村莊家鍋底上刮得者，細研）稱二兩　杏仁（揀淨者，去雙仁者，
百四十個，去尖，湯浸一宿，去皮，別研極爛如膏）南木香（去蘆頭）二兩半、
丁香（新揀者）一兩半　川乾薑（炮製）一兩　肉豆蔻（去粗皮，用滑皮仁子）、
二十個　巴豆七十個（去皮、心、膜，研細，出盡油如粉）上除巴豆粉、百草霜、
杏仁三味外，餘四味搗為細末，與前三味同拌，研令細，用好蠟匱和，
先將蠟六兩熔化作汁，以重綿濾去滓，以好酒一升，於銀石器內煮蠟熔，
數沸傾出，候酒冷，其蠟自浮，取蠟稱用。凡春夏修合，用清油一兩，于銚內熬，
令末散香熟，次下酒煮蠟四兩，同化作汁，就鍋內乘熱拌和前項藥末；秋冬修和，
用清油一兩半，同煎煮熱作汁，和匱藥末成劑，分作小鋌子，以油單紙裹，
旋圓服餌。此高殿前家方也。</p>
<h3>小理中圓</h3>
<p>治三脘氣弱，中焦積寒，脾虛不磨，飲食遲化，吃物頻傷，胸膈滿悶，
脅肋療刺，嘔吐噦逆，噫醋惡心，腹脹腸鳴，心腹疼痛，噎塞膈氣，翻胃吐食，
飲食減少。紅豆　莪茂（煨，乘熱碎搗）縮砂仁各一兩　草豆蔻（煨）、
青皮（去白瓤）陳皮（去白）乾薑（炮）京三稜（煨，乘熱碎搗）肉桂（去粗皮）、
各二兩　良薑　牽牛（炒香熟）各三兩　阿魏（醋化，去沙石，研）三兩上為末，
水煮麵糊圓如梧子大。每服三十粒，生薑橘皮湯下，溫湯亦得，不拘時。
此藥無利性，不損氣，脾胃偏虛寒者最宜服。</p>
<h3>大七香圓</h3>
<p>治男子、婦人脾元氣冷，胃氣虛乏，不思飲食，心膈噎塞，漸成膈氣，脾泄瀉利，
氣刺氣注，中酒吐酒，冷痃翻胃，霍亂吐瀉，並皆治療。香附子（炒）、
一百九十二兩　麥蘗（炒）一百兩　丁香皮三百三十兩　縮砂仁　藿香（葉）、
各二百五十兩　甘松　烏藥各六十四兩　肉桂（去粗皮）甘草（炒）陳皮（去白，
洗）各二百五十兩上為末，煉蜜為丸，如彈子大。每服一粒，鹽酒、鹽湯嚼下。
婦人脾血氣，如經月水不調，並用炒薑酒嚼下，醋湯亦得，大有神效。忌生冷、
肥膩等物。</p>
<h3>小七香圓</h3>
<p>能溫中快膈，化積和氣。治中酒吐酒，嘔逆咽酸，氣膈食噎，飲食不下，
冷涎翻胃，腹脹脾疼，遠年茶酒食積，眼臉俱黃，赤白痢疾，脾毒泄瀉。
婦人脾血氣，小兒疳氣，並宜服之。甘松（炒）八十兩　益智仁（炒）六十兩、
香附子（炒，去毛）丁香皮　甘草（炒）各一百二十兩　蓬莪荗（煨，乘熱碎）、
縮砂仁各二十兩上為末，水浸蒸餅為圓，如綠豆大。每服二十圓，溫酒、薑湯、
熟水任下。或氣脹滿，磨烏藥水煎湯下。或酒食過度，頭眩惡心，胸膈滿悶，
先嚼二十圓，後吞二十圓，生薑、紫蘇湯下。此藥性溫平，不動臟腑。</p>
<h3>連翹圓</h3>
<p>治男子、婦人脾胃不和，氣滯積聚，心腹脹滿，乾嘔醋心，飲食不下，胸膈噎塞，
脅肋疼痛，酒積面黃，四肢虛腫，行步不能，但是脾胃諸疾，並宜服之。
連翹（洗）陳皮各二百四十兩　青皮（洗）蓬莪荗（炮）肉桂（去粗皮，不見火）、
好墨（煆）各一百六十兩　檳榔八十兩　牽牛子（碾，取末）二百二十兩、
三稜（炮）二百四十九兩　肉豆蔻二十五兩上為末，麵糊為圓，如梧桐子大。
每服三十圓，生薑湯下。久患赤白痢及大腸風秘，脾毒瀉血，黃連煎湯下，
婦人諸疾，薑醋湯下，不拘時。孕婦莫服。</p>
<h3>酒癥圓</h3>
<p>治飲酒過度，頭旋惡心，嘔吐不止，及酒積停于胃間，遇飲即吐，久而成癖。
雄黃（揀六個，如皂莢子大）巴豆（不去皮，不出油）、
蝎梢各十五個右三味，同研細，入白麵稱重五兩半，滴水和如豌豆大，候稍乾，
入麩內同炒香，將一粒放水中。如藥粒浮於水上，即去麩不用。每服二粒，
溫酒下，食後服。尋常傷酒，每服一粒，茶、酒任下。</p>
<h3>分氣紫蘇飲</h3>
<p>治男子、女人脾胃不和，胸膈噎塞，腹脅疼痛，氣促喘急；心下脹悶，
飲食不思，嘔逆不止。五味子（去梗，洗）桑白皮（炙，剉）陳皮（去白，淨洗）、
桔梗（剉）草果仁　大腹皮　甘草（炙）茯苓各三斤右八味，㕮咀為粗末，
稱二十斤淨，入揀嫩枝、葉、乾紫蘇十五斤，搗碎，同一處拌勻。每服四錢，
水一大盞，薑錢三片，入鹽少許，同煎至七分，去滓空心食前。常服和胃進食。</p>
<h3>四倍散</h3>
<p>治大人、小兒脾氣不順，補虛進食。
白茯苓（去皮）二兩　人參（去蘆）一兩　訶子（煨，去核）半兩、
白朮四兩上為末。每一大錢，水一盞，薑三片，棗一個，煎六分，空心溫服。</p>
<h3>木香餅子</h3>
<p>治脾經虛冷，胃脘寒痰，胸膈噎痞，口淡舌澀，心腹撮痛，嘔逆宿水，
脅下疼悶，喘滿氣急，倦怠少力，全不思食。常服寬胸膈，散滯氣，消停寒，
美飲食。縮砂仁一十二兩　檀香四兩　甘松（洗）五兩　丁香四兩半、
蓬莪荗 一十兩　木香二兩半上為細末，別用甘草熬膏為圓，每兩作二百五十圓，
捏作餅子。每服三、五餅子，細嚼，生薑湯下，溫酒亦得，不拘時候。</p>
<h3>草果飲</h3>
<p>治脾寒瘧疾。
紫蘇葉　草果仁　川芎　白芷　高良薑（炒）青橘皮（去白，妙）甘草（炒）、
上等分為末。每服二大錢，水一盞，煎至七分，去滓熱服。二滓並煎，
當發日連進三服，無不效驗。</p>
<h3>溫中良薑圓</h3>
<p>溫脾胃，順三焦。治寒痰聚結，氣壅不通，食即輒吐，咽膈噎悶，兩脅肋廣刺，
嘔吐噦逆、噫醋惡心，中滿短氣，噎聞食臭，及療留飲腸鳴，濕泄、冷瀉，
注下不止。常服健脾胃，美飲食，辟寒邪，養正氣。高良薑（炒）四斤、
乾薑（炮）白朮各二斤四兩　肉桂（去粗皮）二十八兩　甘草（爁）、
一斤‧上為細末，煉蜜為圓，每一兩作一十二圓。每服一圓，細嚼，生薑橘皮湯，
米飲亦得，空心，食前。</p>
<h3>煨薑圓</h3>
<p>治本臟虛，飲食不化，或成痃癖，或發心痛。冷積水脾，結聚疼痛，
一切冷氣等疾。
附子　硇砂　木香　生薑
上用大附子五十個，各重半兩者，去皮、臍，以尖刀子剜去心子，
約容硇砂半錢實之。卻以附子末和麵作餅子，裹附子，用文武火煨令黃，
用木香如附子之半，同為細末，以水為圓，如雞頭大。復以生薑一塊，擘作兩片，
以藥在內，濕紙裹令煨，候薑熱，白湯嚼下，空心服。</p>
<h3>參苓白朮散</h3>
<p>冶脾胃虛弱，飲食不進，多睏少力，中滿痞噎，心忪氣喘，嘔吐泄瀉及傷寒咳噫。
此藥中和不熱，久服養氣育神，醒脾悅色，順正辟邪。蓮子肉（去皮）薏苡仁、
縮砂仁　桔梗（炒令深黃色）各一斤　白扁豆（薑汁浸，去皮，微炒）一斤半、
白茯苓　人參（去蘆）甘草（炒）白朮　山藥各二斤上為細末。每服二錢，
棗湯調下，小兒量歲數加減服。</p>
<h3>紅圓子</h3>
<p>治丈夫脾積氣滯，胸膈滿悶，面黃腹脹，四肢無力，酒積不食，乾嘔不止，
背胛連心胸及兩乳痛，婦人脾血積氣，諸般血癥氣塊，及小兒食積，骨瘦面黃，
肚脹氣急，不嗜飲食，漸成脾勞，不拘老少，並宜服之。京三稜（浸軟，切片）、
蓬莪荗　青橘皮　陳皮（去白）各五斤　乾薑（炮）胡椒各三斤上為細末，
用醋麵糊為圓，如梧桐子大，礬紅為衣。每服三十粒，食後，薑湯下。
小兒臨時加減與服。</p>
<h2>〔寶慶新增方〕</h2>
<h3>蘇子降氣湯</h3>
<p>治男、女虛陽上攻，氣不升降，上盛下虛，膈壅痰多，咽喉不利，咳嗽，
虛煩引飲，頭目昏眩，腰疼腳弱，肢體倦怠，腹肚廣刺，冷熱氣瀉，大便風秘，
澀滯不通，肢體浮腫，有妨飲食。紫蘇子　半夏（湯洗七次）各二兩半、
川當歸（去蘆）兩半　甘草（爁）二兩　前胡（去蘆）厚朴（去粗皮，薑汁拌炒）、
各一兩　肉桂（去皮）一兩半（一本有陳皮去白，一兩半）上為細末。
每服二大錢，水一盞半，入生薑二片，棗子一個，紫蘇五葉，同煎至八分，
去滓熱服，不拘時候。常服清神順氣，和五臟，行滯氣，進飲食，去濕氣。</p>
<h3>安中散</h3>
<p>治遠年日近脾疼翻胃，口吐酸水，寒邪之氣留滯于內，停積不消，胸膈脹滿，
攻刺腹脅，惡心嘔逆，面黃肌瘦，四肢倦怠。又治婦人血氣刺痛，
小腹連腰攻注重痛，並能治之。玄胡索（去皮）良薑（炒）乾薑（炮）茴香（炒）、
肉桂各五兩　牡蠣（煆）四兩　甘草（炒）十兩上為細末。每服二錢，熱酒調下，
婦人淡醋湯調服。如不飲酒者，用鹽湯點下。並不拘時。</p>
<h3>分心氣飲</h3>
<p>治男子、婦人一切氣不和，多因憂愁思慮，怒氣傷神，或臨食憂戚，或事不隨意，
使鬱抑之氣留滯不散，停于胸膈之間，不能流暢，致心胸痞悶，脅肋虛脹，
噎塞不通，噫氣吞酸，嘔噦惡心，頭目昏眩，四肢倦怠，面色萎黃，口苦舌乾，
飲食減少，日漸羸瘦，或大腸虛秘，或因病之後，胸膈虛痞，不思飲食，
並皆治之。木香（不見火）桑白皮（炒）各半兩　丁香皮一兩　大腹子（炮）、
桔梗（去蘆，炒）麥門冬（去心）草果仁　大腹皮（炙）厚朴（去粗皮，薑汁製）、
白朮　人參（剉）各半兩　香附子（炒，去毛）紫蘇（去梗）陳皮（去白）、
藿香各一兩半甘草（炙）一兩右㕮咀。每服二錢，水一盞，入生薑三片，
棗子一個，擘破去核，及燈心十莖，煎至七分，去滓溫服，不拘時候。又方見後。</p>
<h3>奪命抽刀散</h3>
<p>治男子、婦人，脾胃積冷，中焦不和，心下虛痞，腹中疼痛，胸脅逆滿，
噎塞不通，嘔吐冷痰，飲食不下，噫氣吞酸，口苦無味，不思飲食，
婦人久患血氣刺痛，不可忍者。乾薑（剉，入巴豆半兩，同炒至黑色，即去巴豆）、
良薑（入斑蝥一百個同炒，即去斑蝥）各二十兩　糯米（炒）二十五兩、
石菖蒲（不見火）二十二兩上製淨為細末。每服二錢，用鹽少許，沸湯點，
不拘時。常服醒脾胃，進飲食。此藥大解酒毒，空心食前服，或溫酒調尤佳。</p>
<h3>金露圓（依林巢先生方，天寶七年內王元覽進）</h3>
<p>治腹內積聚癥塊，久患大如杯及黃瘦宿水，朝暮咳嗽，積年冷氣，
時復腹下盤痛絞結，衝心及兩脅，徹背連心，痛氣不息，氣繞臍下，
狀如蟲咬不可忍。又治十種水氣，反胃吐食嘔逆，飲食多噎，五般痔瘻，
蝡氣走注風，有似蟲行，手足煩熱，夜臥不安，睡語無度。又治小兒驚疳，
婦人五邪，夢與鬼交，沉重不思飲食，昏昏如夢，不曉人事，欲死俱多，
或歌或哭不定，月候不調，心中如狂，身體羸瘦，莫辨其狀，但服此藥，
萬無失一，是病皆療，更不細述。生乾地黃（剉，焙）貝母（去心）紫菀（洗，
去苗，剉，焙）柴胡（去蘆，剉，焙）乾薑（炮）桂心（不見火）人參（洗，
去蘆，切，焙）防風（去蘆，剉，焙）枳殼（湯浸，去瓤，麩炒）蜀椒（去目，
炒出汗）桔梗（洗，去蘆，剉，焙）吳茱萸（湯浸七遍）甘草（炙）芎藭（洗，
去蘆，剉，焙）菖蒲（米泔浸一宿）白茯苓（去黑皮，剉，焙）厚朴（去粗皮，
薑汁製）鱉甲（米醋炙黃）甘松（淨洗）各一兩　草烏頭（炮）黃連（洗，剉，
焙）各二兩　巴豆（去心、膜，用醋煮三十沸，焙乾，取一兩，不去油，
煮時須親自數三十沸，便傾出焙乾，若沸過則藥無力。一方用甘遂）右為細末，
以麵糊圓，如梧桐子大。每服五圓，小兒兩圓。心中痰患，薑湯下。心痛酸，
石榴皮湯下。口瘡，蜜湯下。頭痛，石膏湯蔥茶下。一切脾氣，橘皮湯下，水瀉、
氣瀉，煮陳皮飲下。赤痢，甘草湯下。白痢，乾薑湯下。赤白痢，甘草乾薑湯下。
胸膈噎悶，通草湯下。婦人血氣，當歸酒下，如不飲酒，當歸煎湯下亦得。疝氣、
嵐氣、小腸氣及下墜，附子湯下。常服及應急諸般疾患，只米飲、茶、酒、
熟水任下。傷冷腹痛，酒食所傷，酒疸、黃疸，結氣痞塞，鶴膝，並用鹽湯、
鹽酒下。</p>
<h3>秘傳降氣湯</h3>
<p>治男子、婦人上熱下虛之疾。凡飲食過度，致傷脾胃，酒色無節，耗損腎元，
水土交攻，陰陽關膈，遂使氣不升降，上熱則頭目昏眩，痰實嘔逆，胸膈不快，
咽喉乾燥，飲食無味；下弱則腰腳無力，大便秘澀，裡急後重，臍腹冷痛。
治以涼，則脾氣怯弱，腸鳴下利；治以溫，則上焦壅熱，口舌生瘡，及腳氣上攻，
與久痢不瘥。宜先服此藥，卻以所主藥治之，無不效者。桑白皮（炒二兩）、
骨碎補（去毛，炒）草果仁（去皮，煨）五加皮（酒浸半日，炒黃）、
半夏（生為末，生薑自然汁為餅，再碎，炒）桔梗　訶子（炮，去核）各半兩、
甘草（炒）枳殼（去瓤，麩炒）陳皮（去白，炒黃）柴胡（去蘆）地骨皮（炒黃）、
各一兩上為粗散和勻，再就蒸一伏時，曬乾。每服二錢，紫蘇三葉，薑錢三片，
水一盞，同煎至七分，食後，通口服。常服調順榮衛，通利三焦，開膈化痰，
和五臟。痰嗽，加半夏麯煎，心肺虛，加人參、茯苓煎，上膈熱，加北黃芩煎，
下部大段虛，加少許炮附子煎，如使附子，多加生薑。婦人血虛，加當歸煎。</p>
<h3>木香分氣圓</h3>
<p>治一切氣逆，心胸滿悶，腹脅虛脹，飲食不消，乾嘔吐逆，胸膈痞滿，
上氣咳嗽冷痰，氣不升降，並宜服之。木香　甘松（洗去泥）各一兩　甘草（炙）、
六兩　香附子十六兩　蓬莪荗（煨）八兩上為細末，水糊為圓。每服二十粒，
煎生薑橘皮湯下，不計時。脾胃虛弱人最宜服。常服寬中順氣進食。</p>
<h3>鐵刷湯</h3>
<p>治男子脾積心氣痛，婦人血氣刺痛，及治中酒惡心、一切瘧、痢氣疾，腸風下血、
臟毒，滑腸泄瀉。良薑（油炒）六兩　茴香（炒）二兩　甘草（炙）八兩半、
蒼朮（米泔浸一宿）八兩上為細末，每服二錢，薑三片，鹽一捻、水一盞，
煎至七分，溫服，或熱酒調下亦得。如脾寒，用酒一盞煎，臨發時連進三服。
兼治四方之人不伏水土，小兒臟寒脫肛，並用薑三片，棗一枚煎服。冒暑伏熱，
擦生薑冷水調下。若行路早起，棗一枚去核，包藥少許，同生薑三片嚼下。
能辟四時非節疫癘、痧瘴等疾。</p>
<h3>燒脾散</h3>
<p>治脾胃虛弱，久寒積冷，心氣脾痛，冷痰翻胃，臍腹刺痛，嘔吐惡心，不思飲食，
及療婦人血氣攻刺，腹脅撮痛，服之立效。
赤芍藥　乾薑（炮）各六兩半　良薑（油炒）十兩　甘草（炙）四兩，
上為末。每服二大錢，白湯點下，不拘時候。</p>
<h3>新法半夏湯</h3>
<p>治脾胃不和，中脘氣滯，宿寒留飲，停積不消，心腹刺痛，脅肋膨脹，
嘔吐痰水，噫氣吞酸，中酒吐酒，嘁逆惡心，頭痛煩渴，倦怠嗜臥，不思飲食。
陳皮（去白）神麯（炒）各四兩　草果（煨，去皮）半夏麯（炒）、
各二兩三錢　乾薑（炮）四兩　丁皮　木香　白茯苓各七錢半、
甘草四錢半上為細末。每服一錢，鹽湯點服，不拘時候。常服溫中破痰，
開胃健脾，消酒進食。</p>
<h3>白朮六一湯</h3>
<p>治脾胃不和，心腹痞悶，脅肋䐜脹，口苦無味，嘔噦惡心，不思飲食，
面色萎黃，腸虛自利，肌體瘦弱，膈氣翻胃。
白朮（去蘆）六兩　甘草（炙）一兩
上為細末。每服二錢，水一盞，煎至八分，空心，食前服，或沸湯點服亦得。
常服育神溫胃，逐濕消痰，不以四時，並宜服之。</p>
<h3>鹽煎散</h3>
<p>治男子、婦人一切冷氣，攻衝胸脅，及前後心連背膂疼痛，轉項拘急，
或脾胃虛冷，不思飲食，時發嘔吐，霍亂轉筋，臍腹冷疼，泄瀉不止，
及膀胱成陣刺痛，小腸氣吊，內外腎疼。又治婦人血氣刺痛，血積血瘕，
繞臍撮痛，並皆治之。又方見後。草果仁（去皮，煨）縮砂（去殼取仁）、
檳榔（炮，剉）厚朴（去粗皮）肉豆蔻（煨）羌活（去蘆）蒼朮（米泔浸二宿）、
陳皮（去白）蓽澄茄　枳殼（去瓤，麩炒）良薑（油炒）茯苓（去皮）、
大麥芽（炒）茴香（炒）川芎（洗，剉）甘草（爁）各二兩上件碾為細末。
每服二錢，水一盞半，入鹽一字，同煎至八分，空心，食前服之。</p>
<h3>神仙沉麝圓</h3>
<p>治一切氣痛不可忍者。
沒藥（研）血竭（研）沉香（剉）麝香（研細）辰砂各一兩　木香半兩　甘草二
兩
上為末，熬甘草為膏搜和。每服一圓，用薑鹽湯嚼下。血氣，醋湯下。
松滋令萬君擬寶此藥，婦人產後血痛、氣痛，不可忍者，只一圓立愈。
萬君神秘之，每有人病，止肯與半圓，往往亦瘥，神效不可盡述。</p>
<h3>治中湯</h3>
<p>治脾胃不和，飲食減少，短氣虛羸而復嘔逆，霍亂吐瀉，胸痺心痛，逆氣短氣，
中滿虛痞，膈塞不通：或大病瘥後，胸中有寒，時加咳唾，並宜服之。人參、
甘草（炒）乾薑（炮）白朮（剉）青皮（炒）陳皮（洗，去白）各一兩上為粗末。
每服三錢，水一盞半，煎至一中盞，去滓，稍熱服，空心，食前。或霍亂後氣虛。
未禁熱藥者，尤宜服之。</p>
<h2>〔淳祐新添方〕</h2>
<h3>枳實理中圓</h3>
<p>理中焦，除痞滿，逐痰飲，止腹痛。大治傷寒結胸欲絕，心膈高起，實滿作痛，
手不得近。枳實（麩炒）一兩　白朮　人參（去蘆）甘草（炙）白茯苓（去皮）、
乾薑（炮）各二兩上搗，羅為細末，煉蜜為圓，如雞子黃大。每服一圓，
熱湯化下。連進二、三服，胸中豁然，不拘時候。</p>
<h3>進食散</h3>
<p>治脾胃虛冷，不思飲食，及久病人脾虛全不食者，只一、二服頓覺能食。
青橘皮（去瓤）陳皮（去白）高良薑（薄切，炒）肉桂（去粗皮）甘草（炙）、
各一分　草果肉　川烏頭（炮）各三個　訶子（煨，去核）五個上為細末。
每服二錢，水一大盞，生薑五片，煎至七分，食前服。</p>
<h3>白沉香散</h3>
<p>治一切冷氣攻衝心腹，脅肋脹滿，噫醋吞酸，胸膈噎塞，飲食減少。
常服墜氣和脾胄。川白薑（炒）半夏麯　白茯苓　附子（炮熱、去皮）訶子肉、
乾山藥　沉香　白朮（煨）木香　人參（去蘆）各一兩半　丁香半兩　甘草（炙）、
六錢上為細末。每服二大錢，水一中盞，生薑三片，棗三枚，木瓜一片，
煎七分，食前服。</p>
<h2>〔吳直閣增諸家名方〕</h2>
<h3>丁香煮散</h3>
<p>治脾臟伏冷，胃脘受寒，胸膈痞悶，心腹刺痛，痰逆惡心，寒嗽中滿，臟腑虛滑，
飲食減少，翻胃吐逆，四肢逆冷。但是沉寒痼冷，無問久新，功效不可俱述。
丁香（不見火）紅豆（去皮）青皮（去白）甘草（炙）」川l烏（炮，去皮、臍）、
陳皮（去白）乾薑（炮）良薑（炮，去蘆頭）各四兩　益智（去皮）五兩半、
胡椒二兩上件剉為粗散。每服二錢，水一盞，生薑三片，鹽一捻，煎至七分，
空心，食前稍熱服，滓再煎，病退即止，極妙。</p>
<h3>雞舌香散</h3>
<p>治男子、女人陰陽不和，臟腑虛弱，中脘氣滯，宿寒留飲，停積不消，胸膈脹滿，
心脾引痛，攻刺腹脅，有妨飲食，又治中酒、吐酒，停飲浸漬，嘔逆惡心，
噫氣吞酸，並皆治之。香附子（炒，去毛）赤芍藥　天台烏（去木）良薑（去蘆，
麻油炒）肉桂（去粗皮）各一兩　甘草（炙）半兩上為細末。每服二錢，
入鹽少許，用沸湯點服，不拘時候。</p>
<h3>二薑圓</h3>
<p>養脾溫胃，去冷消痰。大治心脾疼痛，寬胸下氣，進美飲食。療一切冷物所傷，
並皆治之。
乾薑（炮）良薑（去蘆頭）
上件等分為細末，麵糊為圓，如梧桐子大。每服十五圓至二十圓，食後，
橘皮湯下。妊娠婦人不宜服。</p>
<h3>薑合圓</h3>
<p>治男子、婦人氣血虛弱，久積陰冷，留滯不化，結聚成形，心腹膨脹，刺痛成陣，
上連胸脅；或脾胃久虛，內傷冷物，泄瀉注下，腹痛腸鳴；或久痢純白，
時下青黑，腸滑不禁。又治胃脘停痰，嘔吐吞酸，痞塞不通，不思飲食，
身體沉重，面色痿黃，或久患心脾疼痛，服之永除根本。丁香（不見火）、
木香（不見火）人參各一兩　白朮（焙）青皮（去白）陳皮（去白）各二兩、
附子（炮，去皮，臍）二兩半　厚朴（去粗皮，薑汁炙）肉豆蔻（炮）各二兩、
乾薑（炮）三兩右件為細末，入硇砂八錢，薑汁、麵打糊為圓，
每一兩作二十圓。每服一圓，用老薑一塊，如拇指頭大，切開作合子，安藥於內，
用濕紙裹，慢火煨一頓飯久，取出去紙，和薑細嚼，白湯送下。孕婦不得服。
小兒一粒分四服。老人、小兒內有傷積，服之無不神驗。此藥不損臟腑。</p>
<h3>順氣朮香散</h3>
<p>治氣不升降，嘔逆惡心，胸膈痞悶，脅肋脹滿，及酒食所傷，噫氣吞酸，
心脾刺痛，大便不調，面黃肌瘦，不思飲食。兼療婦人血氣刺痛，及一切冷氣，
並皆治之。丁香皮（不見火）縮砂仁　良薑（去蘆，炒）肉桂（去粗皮）、
乾薑（炮）甘草（爁）陳皮（去白）厚朴（去粗皮，薑汁炙）蒼朮（米泔浸）、
桔梗（去蘆）茴香（炒）各三兩上為細末。每服二錢，水一盞，薑三片，棗二枚，
煎至八分，稍熱服，不拘時。或入鹽少許，沸湯點服。常服寬中順氣，和胃進食。</p>
<h3>和氣散</h3>
<p>治脾胃不和，中脘氣滯，宿寒留飲，停積不消，心腹脹滿，嘔吐酸水，脾疼泄瀉，
臟腑不調，飲食減少。應男子、女人一切氣疾，並宜服之。香附子（炒，去毛）、
陳皮（去白）肉桂（去粗皮）良薑（去蘆）青皮（去白）甘草（爁）茴香（炒）、
蒼朮（米泔浸）各一兩　桔梗（去蘆）三兩上件搗為細末。每服二錢，入鹽少許，
沸湯點服。或鹽酒調下，不拘時候。常服溫脾胃，進飲食。</p>
<h3>快氣湯</h3>
<p>治一切氣疾，心腹脹滿，胸膈噎塞，噫氣吞酸，胃中痰逆嘔吐，及宿酒不解，
不思飲食。
縮砂仁八兩　香附子（炒去毛）三十二兩　甘草（爁）四兩
上為細末。每服一錢，用鹽湯點下。常服快氣美食，溫養脾胃。或剉為粗末，
入生薑同煎，名小降氣湯。</p>
<h3>蓬煎圓</h3>
<p>治脾胃虛弱，久有傷滯，中脘氣痞，心腹膨脹，脅下堅硬，胸中痞塞，
噎氣不通，嘔吐痰水，不思飲食，或心腹引痛，氣刺氣急；及療食癥酒癖，
血瘕氣塊，時發疼痛，嘔噦酸水，面黃肌瘦，精神睏倦，四肢少力。
又治女人血氣不調，小腹㽲痛，並皆治之。豬胰一具　京三稜、
蓬莪荗（二味醋煮令透，切，焙，為末）各四兩以上二味，同豬胰入硇砂熬膏。
川楝子（去核）山藥　檳榔　枳殼（去瓤，麩炒）茴香（炒）附子（炮，去皮、
臍）各二兩硇砂半兩上件碾細末，入豬胰、硇砂膏，同醋糊為圓，
如梧桐子大。每服十圓至十五圓，生薑湯下，婦人淡醋湯下，不計時候，
更量虛實加減。常服順氣寬中，消積滯，化痰飲。</p>
<h3>守中金圓</h3>
<p>理中焦不和，脾胃積冷，心下虛痞，腹中疼痛，或飲酒過多，胸脅逆滿，
噎塞不通，咳嗽無時，嘔吐冷痰，飲食不下，噫醋吞酸，口苦失味，怠惰嗜臥，
不思飲食。又治傷寒時氣，裡寒外熱，霍亂吐利，心腹絞疼，手足不和，
身熱不渴，腸鳴自利，米谷不化。
乾薑（炮）甘草（爁）蒼朮（米泔浸）桔梗（去蘆）
上件各等分，剉為細末。煉蜜為圓，如彈子大。每服一圓，食前，沸湯嚼下。
又治脾胃留濕，體重節痛，面色萎黃，肌肉消瘦。常服溫脾暖胃，消痰逐飲，
順三焦，進美飲食，辟風、寒、濕、冷。</p>
<h3>集香圓</h3>
<p>治一切氣疾，胸膈痛悶，脅肋脹滿，心腹疼痛，噫氣吞酸，嘔逆惡心，
不思飲食，或因酒過傷，脾胃不和，並皆治之。白豆蔻仁　縮砂仁、
木香（不見火）薑黃各四兩　丁香（不見火）六兩　香附子（炒，去毛）、
四兩八錢　麝香（研）八錢　甘草十六兩（內二兩入藥，十四兩搗汁煎膏）、
右件除研藥，碾為細末，入麝香拌勻，用甘草膏搜和為圓，如梧桐子大。每服一、
二圓，細嚼咽津，不拘時候。常服寬中順氣，消宿酒，進飲食，磨積滯，去癥塊。</p>
<h3>異香散</h3>
<p>治腎氣不和，腹脅膨脹，痞悶噎塞，喘滿不快，飲食難化，噫氣吞酸；
一切氣痞，腹中刺痛。此藥能破癥瘕結聚，大消宿冷沉積，常服調五臟三焦，
和胃進食。石蓮肉（去皮）一兩蓬莪荗（煨）京三稜（炮）益智仁（炮）、
甘草（爁）各六兩　青皮（去白）陳皮（去白）各三兩　厚朴（去粗皮，薑汁炙）、
二兩上件為細末。每服二錢，水一盞，生薑三片，棗一個，鹽一捻，煎至七分，
通口服，不計時候。鹽湯點或鹽、酒調，皆可服。</p>
<h3>肉豆蔻圓</h3>
<p>冶氣瀉，療脾胃氣虛弱，飲食減少。
訶黎勒皮　龍骨　木香各三分　丁香三兩　肉豆蔻仁　縮砂仁各一兩　赤石脂、
白礬灰各半兩（枯）上件藥搗，羅為末，粟米飲和搜，圓如梧桐子大。
每服二十圓，米飲下，不計時候。</p>
<h3>三稜散</h3>
<p>治酒食所傷，胸膈不快，腹脅脹滿，嘔吐酸水，翻胃脾疼，及食積氣塊，
攻刺腹脅，不思飲食，日漸羸瘦。又治年高氣弱，三焦痞塞，常覺妨悶，
並宜服之。蓬莪荗（煨）益智仁　京三稜（煨，切）青皮（去白）各二兩、
白茯苓（焙）四兩　甘草（爁）三兩上為細末。每服二錢，用水一大盞，
棗一枚擘破，鹽少許，同煎至半盞，溫服，不拘時候。常服寬胸利膈，消酒食，
和胃。</p>
<h3>如神圓</h3>
<p>治一切冷熱氣，消癖氣，和脾胃，補下元。
天南星（炮）羌活　白芷　甘草（炙）京三稜（醋浸，炮，搥）乾薑（炮）、
附子（炮，去皮、臍）半夏（湯洗二七遍，薑汁炒，令乾）右等分為末，
醋煮麵糊圓，如梧桐子大。每服空心，生薑鹽湯下二十圓至三十圓。患瀉，
二宜湯下三十圓。小兒赤痢，甘草橘皮湯下三圓至五圓。量兒大小，加減與服。
白痢，乾薑湯下。</p>
<h3>丁香脾積圓</h3>
<p>治丈夫、婦人、小兒諸般食傷積聚，胸膈脹滿，心腹膨脹，
噫氣吞酸，宿食不化，脾疼翻胃。婦人血氣刺痛，並宜服之。丁香　木香各半兩、
皂莢三大枚（燒存性）青橘皮（洗）一兩　莪茂三兩　三稜二兩、
高良薑二兩以上（同用米醋一升，於瓷瓶內煮乾，莪荗、三稜、良薑，
並乘熱切碎，同焙乾）巴豆（去殼）半兩上入百草霜三匙，同碾為細末，
麵糊為圓，如麻仁大。每服五圓、七圓至十五、二十圓止。食傷，隨物下，
脾積氣，陳橘皮湯下，口吐酸水，淡姜湯下，翻吐，藿香甘草湯下，丈夫小腸氣，
炒茴香酒下，婦人血氣刺痛，淡醋湯下。嘔逆，菖蒲湯下。小兒疳氣，
史君子湯下。更量虛實加減。如欲宣轉，可如圓數，五更初，冷茶清下，利三、
五行後，以白粥補之。孕婦不得服。</p>
<h2>〔新添諸局經驗秘方〕</h2>
<h3>分心氣飲</h3>
<p>治證與前分心氣飲同。木通（去節）赤芍藥　赤茯苓　肉桂（去粗皮）、
半夏（湯洗七次）桑白皮（微炒）大腹皮　陳皮（去瓤）青皮（去白）甘草（炙）、
羌活各一兩　紫蘇（去粗梗）四兩上為粗末。每服三錢，水一盞，生薑三片，
棗二個，燈心五莖，同煎至七分，去滓，溫服，不拘時候。常服消化滯氣，
升降陰陽，調順三焦，和脾進食。</p>
<h3>木香分氣圓</h3>
<p>治證與前木香分氣圓同
木香　丁香皮　香附子（炒，去毛）蓬莪茂（煨）縮砂仁　甘草各四兩　藿香葉、
川薑黃　檀香　甘松（洗）各一兩右十味曬乾，不見火，搗，羅為細末，
稀糊為圓，如梧桐子大。每服二十圓至三十圓，生薑橘皮湯吞下，不計時候。
脾胃虛弱人最宜服之。常服寬中順氣，進飲食。</p>
<h3>化氣湯</h3>
<p>治一切氣逆，胸膈噎悶，偏脹膨滿。又治心脾疼痛，嘔吐酸水，丈夫小腸氣，
婦人脾血氣。沉香　胡椒各一兩　木香　縮砂（去殼）桂心（去粗皮）各二兩、
丁香皮　乾薑（炮）蓬莪茂（煨）茴香（炒）青皮（去白，麩炒）陳皮（去瓤，
麩炒）甘草（炙）各四兩上為細末。每服二錢，薑蘇鹽湯調下。婦人淡醋湯下。</p>
<h3>降氣湯</h3>
<p>治中脘不快，心腹脹滿，陰陽壅滯，氣不升降，胸膈噎塞，喘促短氣，
乾噦煩滿，咳嗽痰涎，口中無味，嗜臥減食，宿寒留飲，停積不消，脅下支結，
常覺妨悶。專治腳氣上衝，心腹堅滿，肢體浮腫，有妨飲食。紫蘇葉（去梗）、
四兩　厚朴（去粗皮，薑汁製）肉桂（去粗皮，不見火）半夏（湯洗七次，去滑）、
川當歸（去蘆）前胡（去蘆，洗）甘草（爁）各三兩　陳皮（去白）、
三兩半右為㕮咀。每服二錢至三錢，水一大盞，生薑三片，煎至七分，去滓，
溫服，不拘時候。常服消痰飲，散滯氣，進飲食。</p>
<h3>千金大養脾圓</h3>
<p>治脾胃虛弱，停寒留飲，膈氣噎塞，反胃吐食，心胸痞滿，脅肋虛脹，
胸腹刺痛，牽引背膂，食少多傷，言微氣短，口苦舌澀，惡心嘔噦，喜唾咽酸，
久病泄瀉，腸胃虛滑；或大病氣不復常，飲食無味，形容憔悴，酒後多痰，
並宜服之。枳殼　神麯　陳皮（去白）麥蘗（炒）茴香　白薑（炮）、
縮砂（去皮）肉豆蔻　三稜（炮）茯苓（去皮）良薑　薏苡仁　益智（去殼）、
胡椒　木香　白扁豆（炒）丁香　白朮　紅豆　藿香（去梗）山藥　苦梗（炒）、
人參　甘草（炙）蓬莪茂（炮）上各等分為末，煉蜜為圓，如彈子大。每服一粒，
細嚼，白湯送下，溫酒亦得，空心，食前。常服養益脾胃，大進飲食。</p>
<h3>蟠蔥散</h3>
<p>治男子、婦人脾胃虛冷，攻築心腹，連脅肋刺痛，胸膈痞悶，
背膊連項拘急疼痛，不思飲食，時或嘔逆，霍亂轉筋，腹冷泄瀉，膀胱氣刺，
小腸及外腎腫痛；及治婦人血氣攻刺，癥瘕塊硬，帶下赤白，
或發寒熱‥胎前產後惡血不止，臍腹疼痛。應一切虛冷，不思飲食，並宜服之。
延胡索三兩　蒼朮（米泔浸一宿，去皮）甘草（爁）各半斤　茯苓（白者，去皮）、
蓬莪茂　三稜（煨）青皮（去白）各六兩　丁皮　縮砂（去皮）檳榔各四兩、
肉桂（去粗皮）乾薑（炮）各二兩上搗，羅為末。每服二錢，水一盞，
連根蔥白一莖，煎七分，空心，食前，稍熱服。</p>
<h3>五皮散</h3>
<p>治男子、婦人脾氣停滯，風濕客搏，脾經受濕，氣不流行，致頭面虛浮，
四肢腫滿，心腹膨脹，上氣促急，腹脅如鼓，繞臍脹悶，有妨飲食，上攻下注，
來去不定，舉動喘乏，並皆治之。
五加皮　地骨皮　生薑皮　大腹皮　茯苓皮各等分
上為粗末。每服三錢，水一盞半，煎至八分，去滓，稍熱服之，不拘時候。
切忌生冷、油膩、堅硬等物。</p>
<h3>四君子湯</h3>
<p>治榮衛氣虛，臟腑怯弱，心腹脹滿，全不思食，腸鳴泄瀉，嘔噦吐逆，大宜服之。
人參（去蘆）甘草（炙）茯苓（去皮）白朮各等分
上為細末。每服二錢，水一盞，煎至七分，通口服，不拘時，入鹽少許，
白湯點亦得。常服溫和脾胃，進益飲食，辟寒邪瘴霧氣。</p>
<h3>鹽煎散</h3>
<p>治證與前鹽煎散同。
良薑（炒）蒼朮（去皮）各十二兩　縮砂（去皮）茴香（炒）各五兩、
肉桂（去粗皮，不見火）丁皮各二兩　橘紅十兩　甘草（炒）六兩　青皮（去白）、
四兩　山藥半斤右細末。每服二錢，水一盞半，入鹽一字，煎至八分，空心，
食前。</p>
<h3>參苓壯脾圓</h3>
<p>治脾胃虛弱，胸膈痞悶，脅肋脹滿，心腹刺痛，反胃吐食，口苦吞酸，
胸滿短氣，肢體怠惰，面色萎黃，及中焦痞，不任攻擊，臟腑虛寒，不受峻補，
或因病氣衰，食不復常，稟受怯弱，不能飲食，及久病泄痢，腸胃虛滑，
並宜服之。人參　白朮　茯苓（去皮）肉桂（去粗皮，不見火）縮砂（去皮）、
乾薑　胡椒　麥蘗（微炒）神麯　山藥　白扁豆（炒）上件等分為末，
煉蜜為圓，如彈子大。每服一圓細嚼，白湯送下，溫酒亦得，空心，食前。
常服育神養氣，和補脾胃，進美飲食。</p>
<h3>人參丁香散</h3>
<p>治大人、小兒嘔吐不已，粥飲湯藥不下。凡嘔吐之病，皆因三焦不調，脾胃虛弱，
冷熱失和，邪正相干，清濁不分，陰陽錯亂，停痰留飲，不能運化，胸膈痞滿，
嘔逆惡心，腹脅脹痛，短氣噎悶，咳嘔痰水，噫醋吞酸，不思飲食，漸至羸瘦。
及療女人妊娠阻病，心中煩憒，頭目眩重，憎聞食氣，嘔吐煩悶，顛倒不安，
四肢困弱，不自勝持，多臥少起。又治久病羸弱，脾胃虛極，中滿嘔逆，
全不入食，並宜服之。白芍藥半斤　當歸（去蘆）丁香　丁皮　肉桂（去粗皮）、
蓬莪荗　人參各二兩　乾薑（炮）茯苓（去皮）香附（炒）白朮　甘草（炒）、
山藥各四兩上為細末。每服五錢，水一盞，生薑三片，同煎至七分，空心，
食前溫服。小兒二歲可服半錢，水五分盞，生薑一片，同煎四分已下溫服，
更宜量歲數加減與之。常服和脾胃，進飲食。</p>
<h3>人參煮散</h3>
<p>治脾胃不和，中脘氣滯，心腹脹痛，不思飲食，宿寒留飲，
停積不消；或因飲冷過度，內傷脾氣，嘔吐痰逆，寒熱往來，或時汗出。
又治腸胃冷濕，泄瀉注下，水穀不分，腹中雷鳴，脅肋虛滿。兼療傷寒陰盛，
四肢逆冷。人參四兩　青皮（去白）十二兩　甘草（炙）十兩　乾薑（炮）六兩、
三稜（煨，搗碎）十二兩　芍藥一斤　丁皮六兩　茯苓（去皮）蒼朮（去皮）、
各半斤右為末，每服二錢，水一盞，生薑五片，棗三個，同煎至七分，食前，
空心溫服。</p>
<h3>棗肉平胃散</h3>
<p>治脾胃不和，不思飲食，心腹、脅肋脹滿刺痛，口苦無味，胸滿短氣，
嘔噦惡心，噫氣吞酸，面色萎黃，肌體瘦弱，怠惰嗜臥，體重節痛，常多自利，
或發霍亂，及五噎八痞，膈氣反胃，並宜服之。陳橘皮（去皮）厚朴（去粗皮，
薑製，炒香）各三斤二兩　甘草（剉，炒）生薑　紅棗各二斤　蒼朮（去粗皮，
米泔浸二日，炒）五斤上件剉碎，拌勻，以水浸過面上半寸許，煮令水乾，
取出焙燥，碾為細末。每服二錢，用鹽湯點，空心，食前。常服調氣暖胃，
化宿食，消痰飲，辟風、寒、冷、濕四時非節之氣。</p>
<h3>盧氏異方感應圓</h3>
<p>與和劑方大不同，但用，修製須如法，分兩最要勻停，止是暖化，不可偏勝。
此藥積滯不動臟腑，其功用妙處在用蠟之多，切不可減。常服健脾進食，
永無寒熱瀉痢之疾。蓋消磨積滯以漸，自然無疾，溫酒食醉飽，尤宜多服，
神效不可述。黃蠟（真者十兩）巴豆（百粒，去皮，研為粉，用紙數重裹搥，
油透再易紙，至油盡成白霜為妙）乳香（剉，研）三錢　杏仁七十枚（去皮、尖，
研細，依巴豆法去油）丁香（懷乾）木香（濕紙裹，煨）乾薑（炮）、
肉豆蔻（面裹，煨）蓽澄茄　檳榔　青皮（湯洗，去瓤，炒）百草霜（篩細）、
片子薑黃各一兩右除巴豆粉、百草霜、杏仁、乳香外，餘並為細末，
卻同前四味拌和研勻。先將上項黃蠟十兩，于銀、石器內熔化作汁，
用重綿濾去滓，以無灰好酒一升，於銀、石器內煮蠟熔，數滾取起，候冷，
其蠟自浮于酒上，去酒不用。春夏修，合用清麻油一兩，秋冬用油一兩半，
於入銀器內熬，令香熟；次下酒煮蠟，同化作汁，乘熱拌和前項藥末十分均勻了，
候稍凝，分作劑子，用罐子盛之，半月後方可服。如服，旋圓如蘿蔔子大，
任意服之，二、三十圓加至五十圓無礙。此藥以蠟多，雖難圓，然圓子愈細，
其功愈博，臨睡須常服之。若欲治病，不拘時候。</p>
<h3>木香流氣飲</h3>
<p>調順榮衛，通流血脈，快利三焦，安和五臟。治諸氣痞滯不通，胸膈膨脹，
口苦咽乾，嘔吐少食，肩背腹脅走注刺痛，及喘急痰嗽，面目虛浮，四肢腫滿，
大便秘結，水道赤澀。又治憂思太過，怔忪鬱積，腳氣風熱，聚結腫痛，
喘滿脹急。半夏（湯洗七次）二兩　陳皮（去白）二斤　厚朴（去粗皮，薑製，
炒）青皮（去白）甘草（爁）香附（炒，去毛）紫蘇葉（去枝、梗）各一斤、
人參　赤茯苓（去黑皮）乾木瓜　石菖蒲　白朮　白芷　麥門冬各四兩　草果
仁、
肉桂（去粗皮，不見火）蓬莪荗（煨，切）大腹皮　丁香皮　檳榔、
木香（不見火）藿香葉各六兩　木通（去節）八兩上粗末。每四錢，水盞半，
薑三片，棗二枚，煎七分，去滓熱服。如傷寒頭痛，才覺得疾，
入連根蔥白三寸煎，升降陰陽，汗出立愈。臟腑自利，入粳米煎。婦人血氣癥瘕，
入艾，醋煎，並不拘時。</p>
<h3>五香散</h3>
<p>升降諸氣，宣利三焦，疏導壅滯，發散邪熱。治陰陽之氣鬱結不消，諸熱蘊毒，
腫痛結核，或似癰癤而非，使人頭痛惡心，寒熱氣急。
木香　丁香　沉香　乳香　藿香各等分
右為粗末。每服三錢，水一盞半，煎至八分，去滓，食後溫服。</p>
<h3>人參木香散</h3>
<p>順氣寬中。治胸膈痞塞，心腹刺痛，脅肋脹滿，飲食減少，噫氣吞酸，
嘔逆噎悶，一切氣疾，並皆治之。木香（不見火）青皮（不去白）各三斤　薑黃、
麥蘗（去土，炒）各五斤　甘草（剉，炒）十一斤　蓬莪荗（刷洗）四斤、
鹽（炒）十一斤上為末。每服一錢，沸湯點服，不計時候。</p>
<h3>十八味丁沉透膈湯</h3>
<p>治脾胃不和，中寒上氣，脅肋脹滿，心腹廣痛，痰逆惡心；或時嘔吐，
飲食減少，十膈五噎，痞塞不通，噫氣吞酸，口苦失味，並皆主之。白朮二兩、
香附（炒）人參　縮砂仁各一兩　丁香（炙）麥蘗　肉豆蔻（煨）白豆蔻、
木香　青皮各半兩　甘草（炙）一兩半　半夏（湯泡七次）二錢半　藿香、
厚朴（薑炒）各七錢半　神麯（炒）草果各二錢半　沉香、
陳皮各七錢半（一本丁杳、白豆蔻。有白芷、檳榔各半兩）右㕮咀。每四錢，
水二大盞，薑三片，棗一個，煎八分，去滓，熱服。</p>
<h3>麝香蘇合香圓</h3>
<p>方與前蘇合香圓方同，只去腦子。</p>
<h3>廿四味流氣飲</h3>
<p>方與木香流氣飲方同。但無石菖蒲、藿香，有沉香、枳殼、大黃。（沉香六兩，
枳穀去瓤，麩炒四兩、大黃麵裹，煨，去麵，切二兩。出（集驗方）。</p>
<h3>木香檳榔圓</h3>
<p>疏導三焦，寬利胸膈，破痰逐飲，快氣消食，通潤大腸。
郁李仁（去皮）皂角（去皮，酥炙）半夏麯各二兩　檳榔　枳殼（麩炒）、
木香（不見火）杏仁（去皮、尖、麩炒）青皮（去白）各一兩右為細末，
別用皂角四兩，用漿水一碗搓揉熬膏，更入熟蜜少許，和圓如梧桐子大。
每服五十圓，食後溫生薑湯下。</p>

<h1>卷之四</h1>
<h2>治痰飲（附咳嗽）</h2>
<h3>倍朮圓</h3>
<p>治五飲酒癖；一曰留飲，停水在心下；二曰澼飲，水澼在兩脅下；三曰痰飲，
水在胃中；四曰溢飲，水溢在膈上五臟間；五曰流飲，水在腸間，動搖有聲。
皆因飲酒冒寒，或飲水過多所致。此藥並治之。
乾薑（炮）肉桂（去粗皮）各半斤　白朮一斤
上三味搗篩，蜜和圓，如梧桐子大。每服二十圓，溫米飲下，加至三十圓，
食前服，日二服。</p>
<h3>消飲圓</h3>
<p>療酒癖停飲，痰水不消，滿逆嘔吐，目暗耳聾，脅下急痛，腹中水聲。
枳實（麩炒）半兩　茯苓（去皮）乾薑（炮）各三兩　白朮八兩上同為細末，
煉蜜和圓，如梧桐子大。每服五十圓，溫米飲下，不計時候。化痰玉壺圓、
治風痰吐逆，頭痛目眩，胸膈煩滿，飲食不下，及咳嗽痰盛，嘔吐涎沫。
天南星（生）半夏（生）各一兩　天麻半兩　頭白麵三兩
上為細末，滴水為圓，如梧桐子大。每服三十圓，用水一大盞，先煎令沸，
下藥煮五、七沸，候藥浮即熟，漉出放溫，別用生薑湯下，不計時候服。</p>
<h3>辰砂化痰圓</h3>
<p>治風化痰，安神定志，利咽膈，清頭目，止咳嗽，除煩悶。
白礬（枯過，別研）辰砂（飛研）各半兩　南星（炮）一兩　半夏（洗七次，
薑汁搗，作麯）三兩白礬、半夏麯、天南星為末，合和勻，
用生薑汁煮麵糊圓，如梧桐子大，別用朱砂末為衣。每服十圓，生薑湯下，
食後服。亦治小兒風壅痰嗽，一歲兒服一圓，捶碎用生薑薄荷湯下。</p>
<h3>金珠化痰圓</h3>
<p>治痰熱，安神志，除頭痛眩運，心忪恍惚，胸膈煩悶，涕唾稠粘，痰實咳嗽，
咽嗌不利。皂莢仁（炒）天竺黃　白礬（光明者，放石、鐵器內熬汁盡，放冷，
研）鉛白霜（細研）各一兩　半夏（湯洗七次，用生薑二兩洗，刮去皮，同搗細，
作餅子，炙微黃色）四兩　生白龍腦（細研）半兩　辰砂（研飛）二兩、
金箔（為衣）二十片右以半夏、皂莢子仁為末，與諸藥同拌研勻，
生薑汁煮麵為糊為圓，如梧桐子大。每十圓至十五圓，生薑湯下，食後，臨臥服。</p>
<h3>玉液圓</h3>
<p>治風壅，化痰涎，利咽膈、清頭目，除咳嗽，止煩熱。
寒水石（燒令赤，出大毒，水飛過）三十兩　白礬（枯過，研細）、
半夏（湯洗七次，為細末）各十兩上合研，以白麵糊為圓，如梧桐子大。
每服十圓，溫生薑湯下，食後，臨臥服，每服三十圓亦得。</p>
<h3>玉芝圓</h3>
<p>治風壅痰實，頭目昏眩，咳嗽煩滿，咽嗝不利，嘔吐惡心，神志昏憒。心忪面熱，
痰唾稠粘。人參（去蘆）乾薄荷葉　白茯苓（去皮）白礬（枯過）、
南星（米泔浸一伏時，焙乾）各三十兩　半夏（湯洗七次，為末，
生薑汁搗和作麵）六十兩上為末，用生薑汁煮麵糊和圓，如梧桐子大。
每服二十圓，生薑湯下，食後。如痰盛燥熱，薄荷湯下。</p>
<h3>桔梗湯</h3>
<p>除痰下氣。治胸脅脹滿，寒熱嘔噦，心下堅痞，短氣煩悶，痰逆惡心，
飲食不下。桔梗（細剉，微炒）半夏（湯洗七次，薑汁製）陳皮（去瓤）各十兩、
枳實（麩炒赤黃）五兩上為粗末。每服二錢，水一中盞，入生薑五片，
同煎至七分，去滓溫服，不計時候。</p>
<h3>胡椒理中圓</h3>
<p>治肺胃虛寒，氣不宣通，咳嗽喘急，逆氣虛痞，胸膈噎悶，腹脅滿痛，
迫塞短氣，不能飲食，嘔吐痰水不止。款冬花（去梗）胡椒　甘草（炙）蓽撥、
良薑　細辛（去苗）陳皮（去白）乾薑各四兩　白朮五兩上為細末，煉蜜圓，
如梧桐子大。每服三十圓至五十圓，溫湯下，溫酒、米飲亦得，不拘時候，
日二服。</p>
<h3>備急五嗽圓</h3>
<p>治五種咳嗽，一曰上氣嗽；二曰飲嗽；三曰躁嗽；四曰冷嗽；五曰邪嗽。
皆由肺受風寒，氣不宣通所致。無問久新輕重，以至食飲不下，語聲不出，
坐臥不安，晝夜不止，面目浮腫，胸脅引痛，並宜服之。肉桂（去粗皮）、
乾薑（炮）皂莢（去皮、子，炙黃）各等分上為細末，煉蜜為圓，如梧桐子大。
每服十五圓，溫酒下，米飲亦得，食後服。</p>
<h3>阿膠圓</h3>
<p>治肺虛客熱，咳嗽氣急，胸中煩悸，肢體倦疼，咽乾口燥，渴欲飲泠，多吐涎沫，
或有鮮血，肌瘦發熱，減食嗜臥。又治或因叫怒，或即房勞，肺胃致傷，
吐血嘔血，並宜服之。麥門冬（去心）丹參　貝母（炒）防風（去蘆、叉、頭）、
柏子仁　茯神（去木）杜仲（去粗皮，炒）百部根各半兩　乾山藥　阿膠（炒）、
茯苓（去皮）熟乾地黃五味子各一兩　遠志（去心）人參各一分上為細末，
煉蜜和圓，每兩作二十四圓。每服一圓，水一中盞，煎至六分，和滓溫服，
少少頻呷，不拘時候。</p>
<h3>百部圓</h3>
<p>治肺氣不調，咳嗽喘急，胸膈煩悶，唇乾口燥，面目浮腫，咽嗌不利，積久不差。
咯唾膿血者，亦宜服之。天門冬（去心）一斤　杏仁（去皮、尖，炒）黃耆、
百部根各六兩　瓜蔞根十六兩　紫蘇　紫菀（去苗，洗）馬兜鈴各二十二兩、
黑參八兩　肉桂（去粗皮）四兩右同為細末，煉蜜和圓，如梧桐子大。
每服十五圓，煎烏梅甘草湯溫下，食後服。</p>
<h3>款冬花散</h3>
<p>治寒壅相交，肺氣不利，咳嗽喘滿，胸膈煩悶，痰實涎盛，喉中呀呷，鼻塞清涕，
頭痛眩冒，肢體倦疼，咽嗌腫痛。款冬花（去梗）知母　桑葉（洗焙）各十兩、
半夏（湯洗七遍，薑汁製）甘草（爁）各二十兩　麻黃（去根、節）四十兩、
阿膠（碎炒如珠子）杏仁（去皮、尖，麩炒）貝母（去心，麩炒）、
各二十兩上為粗末。每服二錢，水一盞，入生薑三片，同煎至七分，去滓，食後，
溫服。</p>
<h3>鐘乳補肺湯</h3>
<p>治肺氣不足，咳嗽上氣，胸滿上迫，喉咽閉塞，短氣喘乏，連唾不已，寒從背起，
口中如含霜雪，語無音聲，甚者唾血腥臭，乾嘔心煩，耳聞風雨聲，皮毛瘁，
面色白。鐘乳（碎如米粒）桑白皮　麥門冬（去心）各三兩　白石英（碎如米粒）、
人參（去蘆）五味子（揀）款冬花（去梗）肉桂（去粗皮）紫菀（洗去土）、
各二兩上除白石英、鐘乳外，同為粗末，與白石英等同拌令勻。每服四錢，
水二盞，入生薑五片，大棗一枚擘破，粳米三十餘粒，同煎至一盞，用綿濾去滓，
溫服，食後。</p>
<h3>華蓋散</h3>
<p>治肺感寒邪，咳嗽上氣，胸膈煩滿，項背拘急，聲重鼻塞，頭昏目眩，痰氣不利，
呀呷有聲。紫蘇子（炒）赤茯苓（去皮）桑白皮（炙）陳皮（去白）杏仁（去皮、
尖，炒）麻黃（去根、節）各一兩　甘草（炙）半兩上七味為末。每服二錢，
水一盞，煎至七分，去滓，溫服，食後。</p>
<h3>丁香半夏圓</h3>
<p>治脾胃宿冷，胸膈停痰，嘔吐惡心，吞酸噫醋，心腹痞滿，脅肋刺痛，
短氣噎悶，不思飲食。肉豆蔻仁　木香　丁香　人參　陳皮（去白）各一分、
藿香（葉）半兩　半夏（湯浸七次，薑汁炒）三兩上為細末，
以生薑汁煮麵糊為圓，如小豆大。每服二十圓，生薑湯下，不計時候。</p>
<h3>藿香散</h3>
<p>溫脾胃，化痰飲，消宿冷，止嘔吐。治胸膈痞滿，腹脅脹痛，短氣噎悶，
咳嘔痰水，噎醋吞酸，噦逆惡心，及治山嵐瘴氣。厚朴（去粗皮，薑汁炙）、
甘草（炙）半夏（切作四片，薑汁浸一宿，以粟炒黃）藿香葉各一兩、
陳皮（去白）半兩上為粗散。每服二錢，水一盞，入生薑三片，棗一枚，
同煎七分，去滓，熱服，不計時候，日二、三服。</p>
<h2>〔紹興續添方〕</h2>
<h3>二陳湯</h3>
<p>治痰飲為患，或嘔吐惡心，或頭眩心悸，或中脘不快，或發為寒熱，或因食生冷，
脾胃不和。
半夏（湯洗七次）橘紅各五兩　白茯苓三兩　甘草（炙）一兩半
上為㕮咀。每服四錢，用水一錢，生薑七片，烏梅一個，同煎六分，去滓，
熱服，不拘時候。</p>
<h3>溫肺湯</h3>
<p>治肺虛，久客寒飲，發則喘咳，不能坐臥，嘔吐痰沫，不思飲食。
白芍藥六兩　五味子（去梗，炒）乾薑（炮）肉桂（去粗皮）半夏（煮熟，焙）、
陳皮（去白）杏仁　甘草（炒）各三兩　細辛（去蘆，洗）二兩上件剉粗散。
每服三大錢。水一盞半，煎至八分，以絹？洌汁，食後服，兩服滓再煎一服。
一方去白芍藥、細辛二味，可加減用。</p>
<h2>〔寶慶新增方〕</h2>
<h3>麻黃散</h3>
<p>治丈夫、婦人久、近肺氣咳嗽，喘急上衝，坐臥不安，痰涎壅塞，咳唾稠粘，
腳手冷痺，心脅疼脹。兼治傷風咳喘，膈上不快。訶子皮（去核）、
款冬花（去蘆、枝、梗）甘草（爁）各五兩　麻黃（去根、節）一十兩、
肉桂（六兩，去皮，不見火）杏仁（去皮、尖，麩炒）三兩上為細末。每服二錢，
水一盞，入好茶一錢，同煎八分，食後，夜臥，通口服。如半夜不能煎，
但以藥末入茶和勻，沸湯點或乾咽亦得。忌魚、酒、炙煿、豬肉、腥臊物。</p>
<h3>人參養肺圓</h3>
<p>治肺胃俱傷，氣奔於上，客熱薰肺，咳嗽氣急，胸中煩悸，涕唾稠粘，或有鮮血，
上氣喘急，不得安臥，肢體倦痛，咽乾口燥，飲食減少，漸至瘦弱喘乏，
或墜墮恐懼，渡水跌臥；或因叫怒，醉飽房勞，致傷肺胃，吐血嘔血，並皆治之。
黃耆（去蘆，蜜塗，炙）人參各一兩八錢　白茯苓（去皮）瓜蔞根各六兩、
杏仁（去皮、尖，麩炒）二兩四錢　皂角子（炒）三百個　半夏（洗為末，
薑汁作麯）四兩（炒）上為細末，煉蜜圓如彈子大。每服一圓，食後，細嚼，
用紫蘇湯送下。如喘急，用桑白皮湯下。</p>
<h3>人參訶子圓</h3>
<p>治大人、小兒上膈熱，或傷風感冷，搏於肺經，語聲不出，痰涎不利，咳嗽喘急，
日夜不止，咯唾稠粘。縮砂仁　訶子（去核）藿香（去梗）龍腦　薄荷葉各一兩、
百藥煎　葛粉各八兩　甘草五兩　烏梅肉三兩　人參一兩二錢上為末，麵糊為圓。
每服一、二圓，含化咽津，食後，臨臥。</p>
<h3>溫中化痰圓</h3>
<p>治停痰留飲，胸膈滿悶，頭眩目運，好臥減食，咳嗽嘔吐，氣短惡心。
或飲酒過多，或引飲無度，或過傷生冷，痰涎並多，嘔噦惡心，並宜服之。
青皮（去白）良薑（去蘆，炒）乾薑（炒）陳皮（去白）各五兩上為細末，
醋打麵糊圓，如梧桐子大。每服三、五十粒，湯飲任下，不拘時。</p>
<h2>〔淳祐新添方〕</h2>
<h3>新法半夏湯</h3>
<p>治脾胃氣虛，痰飲不散，嘔逆酸水，腹肋脹痞，頭旋惡心，不思飲食。
（又方見後。）縮砂仁　神麯（炒）草果仁　橘紅（淨洗，去白）各五兩、
白豆蔻仁　丁香各半兩　甘草（生炙）二兩　大半夏四兩（湯浸洗七次，
每個切作二片，用白礬末一兩，沸湯浸一晝夜，漉出，別用湯洗去礬，俟乾，
一片切作兩片，再用生薑自然汁于銀盂中浸一晝夜，卻於湯中燉，令薑汁乾盡，
以慢火焙燥，為細末，再用生薑自然汁搜成餅子，日乾或焙乾，炙黃勿令色焦）、
上為細末。每服一錢，先用生薑自然汁調成膏，入炒鹽少許，沸湯點服。</p>
<h3>丁香五套圓</h3>
<p>治胃氣虛弱，三焦痞澀，不能宣行水穀，故為痰飲，結聚胸膈之間，
令人頭目昏眩，胸膈脹滿，咳嗽氣急，嘔吐腹疼。伏于中脘，亦令臂疼不舉，
腰腿沉重。久而不散，流入於脾，脾惡濕，得水則脹，脹則不能消化水穀，
又令腹中虛滿而不食也，此藥主之。南星（每個切作十數塊，
同半夏先用水浸三日，每日易水，次用白礬二兩，研碎，調入水內，再浸三日，
洗淨，焙乾）半夏（切，破）各二兩　乾薑（炮）白朮　良薑　茯苓各一兩、
丁香（不見火）木香　青皮　陳皮（去白）各半兩上為細末，用神麯一兩，
大麥蘗二兩，同研取末，打糊和藥為圓，如梧桐子大。每服五十圓至七十圓，
溫熟水下，不拘時候。常服溫脾胃，去宿冷，消留滯，化飲食，辟霧露風冷，
山嵐瘴癘，不正非時之氣。但是酒癖停飲，痰水不消，屢服湯藥不能作效者，
服之如神。</p>
<h3>縮砂圓</h3>
<p>溫中散滯，消飲進食。治胸膈噎悶，心腹冷疼，大能暖化生冷果食，
夏月不可闕此。縮砂仁一兩　高良薑　天南星（湯洗七次，焙乾）、
各四兩上為細末，生薑自然汁煮麵糊為圓，如梧桐子大。每服五十圓至七十圓，
生薑湯下，不拘時候。</p>
<h3>渫白圓</h3>
<p>治膈脘痰涎不利，頭目昏運，吐逆涎沫。
附子一枚（六錢重者，生，去皮、臍）生硫黃（別研）天南星（生用）、
半夏（生用）各一兩　盆硝　玄精石各半兩上為細末，入細麵三兩令停，
水和為圓，如梧桐子大。每服三十圓，沸湯內煮令浮，漉出，生薑湯送下，食後。</p>
<h3>破飲圓</h3>
<p>冶一切停飲不散，時嘔痰沫，頭眩欲倒，膈脘不快。
旋覆花八兩　白朮一斤一兩　肉桂（去粗皮）乾薑（炮）各六兩、
赤茯苓（去皮）七兩　枳實（麩炒）二兩上為末，麵糊圓，如梧桐子大。
每服五十圓，熟水下。</p>
<h2>〔吳直閣增諸家名方〕</h2>
<h3>溫中化痰圓</h3>
<p>治證與前溫中化痰圓同。
乾薑（炮）半夏（煮，各一兩）細辛（去葉，洗）胡椒（各半兩）白朮（焙）、
二兩右為細末，生薑汁打麵糊為圓，如梧桐子大。每服三十圓至五十圓，湯、
飲任下，不拘時候。</p>
<h3>養中湯</h3>
<p>治肺胃受寒，咳嗽多痰，胸滿短氣，語聲不出，晝夜不止，飲食減少，
不以遠年日近，並皆治之。半夏麯（炙）八錢　甘草（爁）肉桂（去粗皮）、
各半兩　罌粟殼（去蒂、蓋，蜜炙）二兩半上為細末。每服一大錢，水一盞，
生薑四片，同煎至七分，通口服，不拘時候。</p>
<h3>人參款花膏</h3>
<p>治肺胃虛寒，久嗽不已，咽膈滿悶，咳嗽痰涎，嘔逆惡心，腹脇脹滿。
腰背倦痛；或虛勞冷嗽，及遠年日近一切嗽病服，諸藥不效者，並皆治之。
款冬花（去梗）人參（去蘆）五味子（去梗，炒）紫菀（去蘆，洗）、
桑白皮（去赤皮）各一兩。上為細末，煉蜜為圓，如雞頭大。每服一圓，食後，
細嚼，淡薑湯送下。或每一大圓分作四小圓，含化亦得。</p>
<h3>橘皮半夏湯</h3>
<p>治肺胃虛弱，好食酸冷，寒痰停積，嘔逆惡心。涎唾稠粘；或積吐，粥藥不下，
手足逆冷，目眩身重。又治傷寒時氣，欲吐不吐，欲嘔不嘔，昏憒悶亂，
或引酒過多，中寒停飲，喉中涎聲，乾噦不止。
陳皮（去白）半夏（煮）各七兩，上二件剉為粗散。
每服三錢，生薑十片，水二盞，煎至一中盞，去滓溫服，不拘時候。
留二服滓並作一服，再煎服。</p>
<h2>〔續添諸局經驗秘方〕</h2>
<h3>人參潤肺圓</h3>
<p>治肺氣不足，咳嗽喘急，痰涎不利，胸膈煩悶，涕唾稠粘，唇乾口燥。
及療風壅痰實，頭目昏眩，精神不爽；或肺胃俱虛，久嗽不已，漸成虛勞，
肢體羸瘦，胸滿短氣，行動喘乏，飲食減少；或遠年日近諸般咳嗽，並皆治之。
人參　款冬花（去梗）細辛（去葉，洗）杏仁（去皮，尖，麩炒）甘草（爁）、
各四兩　知母（六兩）肉桂（去粗皮）桔梗（各五兩）上為細末，煉蜜為圓，
如雞頭大。每服一圓，食後，細嚼，淡薑湯送下，含化亦得。</p>
<h3>定喘瑞應丹</h3>
<p>專治男子、婦人久患咳嗽，肺氣喘促，倚息不得睡臥，累年不瘥，漸致面目虛浮。
蟬蛻（洗，去土、足，翅，炒）杏仁（去皮，尖，炒）馬兜鈴（各二兩）、
煆砒（六錢）上為細末，蒸棗肉為圓，如葵子大。每服六、七圓，
臨睡用蔥茶清放冷下。服後忌熱物半日。（一本用知母六兩，不用馬兜鈴。）</p>
<h3>人參清肺湯</h3>
<p>治肺胃虛熱寒，咳嗽喘急，胸膈噎悶，腹肋脹滿，迫塞短氣，喜欲飲冷，
咽噫隱痛，及療肺痿勞嗽，唾血腥臭，乾嘔煩熱，聲音不出，肌肉消瘦，
倦怠減食。地骨皮　人參（去蘆）阿膠（麩炒）杏仁（去皮、尖、麩炒）、
桑白皮（去粗皮）知母　烏梅（去核）甘草（炙）罌粟殼（去蒂、蓋，蜜炙）、
上等分，㕮咀為粗散。每服三錢，水一盞半，烏梅、棗子各一枚，同煎至一盞，
濾去滓，溫溫食後，臨臥服。兩滓留並煎，作一服。</p>
<h3>新法半夏湯</h3>
<p>治脾胃不和，中脘氣滯，宿寒留飲，停積不消，心腹刺痛，臟腑膨脹，嘔吐痰水，
噫氣吞酸；或中酒吐酒，噦逆惡心，頭疼煩渴，倦怠嗜臥，不思飲食，並宜服之。
青皮（去白）乾薑（炮）各六兩　桔梗（炒）陳皮（去白）各一兩、
丁香皮（四兩）甘草（炒）十二兩　半夏（湯洗，薑汁製）二兩半上為細末。
每服一錢，入鹽一捻，沸湯點服，不拘時候。常服溫和三焦，開胃健脾，消宿酒，
進飲食。</p>
<h3>人參定喘湯</h3>
<p>治丈夫、婦人遠年日近肺氣咳嗽，上喘氣急，喉中涎聲，胸滿氣逆，坐臥不安，
飲食不下，及治肺感寒邪，咳嗽聲重，語音不出，鼻塞頭昏，並皆治之。
人參（切片）麻黃（去節）甘草（炙）阿膠（炒）半夏麯各一兩　桑白皮、
五味子各一兩半　罌粟殼（蜜刷炙）二兩上為粗末，入人參片拌勻。每服三大錢，
水一盞半，入生薑三片，同煎至七分，去滓，食後，溫服。又治小兒久病，
肺氣喘急，喉中涎聲，胸膈不利，嘔吐痰沫，更量歲數加減服。</p>
<h3>細辛五味子湯</h3>
<p>治肺經不足，胃氣怯弱，或冒風邪，或停寒有飲，咳嗽倚息，不得安臥，
胸滿迫塞，短氣減食，乾嘔作熱，嗽唾結痰，或吐涎沫，頭目昏眩，身體疼重，
語聲不出，鼻塞清涕，頭面腳膝，時帶虛浮，痰咳不止，痛引胸脅，不問新久，
並宜服之。北細辛（去苗）半夏（洗七次）各一兩　甘草（炙）烏梅（去核）、
各一兩半　五味子　罌粟殼（去蒂、蓋）各三兩　桑白皮（炒）二兩上為粗散。
每服三錢，水二盞半，生薑十片，煎至一盞，用紗帛濾去滓，溫服。留二服滓，
並作一服，再煎。</p>
<h3>茯苓半夏湯</h3>
<p>治停痰留飲，胸膈滿悶，咳嗽嘔吐，氣短惡心，以致飲食不下，並宜服之。
茯苓（去皮）三兩　半夏（湯浸七次）五兩
上為粗末。每服四大錢，水一大盞，生薑七片，煎至七分，去滓，空心服。</p>
<h3>人參藿香湯</h3>
<p>治男子、婦人脾胃氣弱，嘔吐噦逆，飲食不下，手足逆冷，涎痰稠粘。
又治似喘不喘，欲嘔不嘔，徹心憒憒，悶亂不安，或瘴瘧諸疾，
水漿粥藥入口便吐，服之立效。久病翻胃，服之百日痊安。此藥溫脾胃，化痰飲，
消宿冷，止吐嘔。藿香（去梗）人參（切片）各六兩　半夏（湯洗七次，薑汁製）、
二兩半右搗為粗末，入人參令勻。每服三錢，水一盞半，生薑十片，煎至一盞，
去滓，通口服。孕婦忌。</p>
<h3>半夏圓</h3>
<p>治肺氣不調，咳嗽喘滿，痰涎壅塞，心下堅滿，短氣煩悶，及風壅痰實，
頭目昏眩，咽膈不利，嘔吐惡心，神思昏憒，心忪而熱，涕唾稠粘，並皆治之。
白礬（枯過）十五兩　半夏（湯洗去滑，薑汁罨一宿）三斤上搗為細末，
生薑自然汁為圓，如梧桐子大。每服二十圓，加至三十圓，食後，
臨臥時生薑湯下。</p>
<h3>杏參散</h3>
<p>除痰下氣，治胸脅脹滿，上氣喘急，倚息不得睡臥，神思昏憒，宜服之。
桃仁（去皮、尖，麩炒）人參（去蘆）杏仁（去皮、尖，麩炒）、
桑白皮（蜜炒微赤，再泔浸一宿，焙）右等分為細末。每服二錢，水一盞半，
薑三片，棗一個，煎至七分、溫服，不拘時候。</p>
<h3>杏子湯</h3>
<p>治一切咳嗽，不問外感風寒，內傷生冷，及虛勞咯血，痰飲停積，悉皆治療。
（出（易簡方））人參（去蘆）半夏（湯洗七次）茯苓（去皮）芍藥（去粉）、
官桂（去皮，不見火）乾薑（炮，洗）細辛（去苗）甘草（炙）五味子（去苗）、
各等分右㕮咀，每服四錢，水一盞半，杏仁去皮、尖，剉五枚，薑五片，
煎至六分，去滓，食前服。或感冒得之，加麻黃等分。如脾胃素實者，
用罌粟殼去筋，碎剉，以醋淹、炒、等分加之，每服添烏梅一個煎服，其效尤驗。
若嘔逆惡心者，不可用此。一法去杏仁、人參，倍加麻黃，添芍藥如麻黃之數，
乾薑、五味子各增一半，名小青龍湯，入治久年咳嗽，痰涎壅盛，夜不得睡，
仍專治腳氣喘急。此方雖有麻黃，既有官桂，不致於發汗，服之不妨。
一方如麻黃、甘草、杏仁、五味子、茯苓等分，橘紅倍之，尤為切當。
又一方用紫蘇葉、桑白皮、麻黃、青皮、五味子、杏仁、甘草等分，生薑七片，
烏梅一個，煎服。久年咳嗽，氣虛喘急，皆得其宜。二方中有麻黃，
有汗人不宜服之。</p>
<h3>四七湯</h3>
<p>治喜、怒、悲、思、憂、恐、驚之氣，結成痰涎，狀如破絮，或如梅核，
在咽喉之間，咯不出，咽不下，此七氣所為也。或中脘痞滿，氣不舒快，
或痰涎壅盛，上氣喘急，或因痰飲中結，嘔逆惡心，並宜服之。（出（易簡方））
半夏五兩　茯苓四兩　紫蘇葉二兩　厚朴三兩
右㕮咀。每服四錢，水一盞半，生薑七片，棗一個，煎至六分，去滓，熱服，
不拘時候。若因思慮過度，陰陽不分，清濁相干，小便白濁，
用此藥下青州白圓子，最為切當。婦人惡阻，尤宜服之。一名厚朴半夏湯，
一名大七氣湯。局方有七氣湯，用半夏五兩，人參、官桂、甘草各一兩，
生薑煎服，大治七氣，并心腹絞痛。然藥味太甜，恐未必能止疼順氣。
一方治七情所傷，中脘不快，氣不升降，腹肋脹滿，用香附子炒半斤，橘紅六兩，
甘草一兩，煎服，尤妙。好事者謂其耗氣，則不然。蓋有是病，服是藥也。</p>

<h1>卷之五</h1>
<h2>治諸虛（附骨蒸）</h2>
<h3>膃肭臍圓</h3>
<p>補虛壯氣，暖背祛邪，益精髓，調脾胃，進飲食，悅顏色。治五勞七傷，
真氣虛憊，臍腹冷痛，肢體痠疼，腰背拘急，腳膝緩弱，面色黧黑，肌肉消瘦，
目暗耳鳴，口苦舌乾，腹中虛嗚，肋下刺痛，飲食無味，心常慘戚，夜多異夢，
晝少精神，小便滑數，時有餘瀝，房室不舉，或夢交通，及一切風虛痼冷，
並宜服之。膃肭臍（一對，慢火酒炙令熟）硇砂（研，飛）二兩　精羊肉（熟，
切碎，爛研）羊髓（取汁）各一斤　沉香　神麯（炒）各四兩已上六味，
用無灰好酒一斗，同於銀器內，慢火熬成膏，候冷入下項藥。
陽起石（用漿水煮一日，細研飛過，焙乾用）人參（去蘆）補骨脂（酒炒）、
鐘乳粉（煉成者）巴戟（去心）川芎　肉豆蔻（去殼）紫蘇子（炒）枳殼（去瓤，
麩炒）木香　蓽澄茄　葫蘆巴（炒）天麻（去苗）青皮（去白）丁香、
茴香（舶上，炒）各二兩　肉桂（去粗皮）檳榔　蒺藜子（炒）大腹子各二兩半、
山藥一兩半　蓯蓉（洗，切片，焙）四兩　白豆蔻（去殼）一兩　大附子（炮，
去皮、臍，用青鹽半斤，漿水一斗五升煮，候水盡，切，焙乾八兩）、
上件藥各依法修事，搗，羅為末，入前膏內搜成劑，於臼內搗千餘杵，
圓如梧桐子大。每服二十圓，空心，溫酒下，鹽湯亦得。</p>
<h3>菟絲子圓</h3>
<p>治腎氣虛損，五勞七傷，少腹拘急，四肢痠疼，面色黧黑，唇口乾燥，目暗耳鳴，
心忪氣短，夜夢驚恐，精神睏倦，喜怒無常，悲憂不樂，飲食無味，舉動乏力，
心腹脹滿，腳膝痿緩，小便滑數，房室不舉，股內濕癢，水道澀痛，小便出血，
時有餘瀝，並宜服之。久服填骨髓，續絕傷，補五臟，去萬病，明視聽，益顏色，
輕身延年，聰耳明目。又方用龍齒三分，遠志去苗、心半兩，黑豆煮，
不用石龍芮、澤瀉、肉蓯蓉。菟絲子（淨洗，酒浸）澤瀉　鹿茸（去毛，酥炙）、
石龍芮（去土）肉桂（去粗皮）附子（炮，去皮）各一兩　石斛（去根）熟乾、
地黃　白茯苓（去皮）牛膝（酒浸一宿，焙乾）續斷　山茱萸　肉蓯蓉（酒浸，
切）三分　五味子　桑螵蛸（酒浸，炒）芎藭　覆盆子（去枝、葉、萼）、
各半兩上為細末，以酒煮麵糊為圓，如梧桐子大。每服二十圓，溫酒或鹽湯下，
空心服。如腳膝無力，木瓜湯下，晚食前再服。</p>
<h3>金釵石斛圓</h3>
<p>治真氣不足，元臟虛弱，頭昏面腫，目暗耳鳴，四肢疲倦，百節痠疼，腳下隱痛，
步履艱難，肌體羸瘦，面色黃黑，鬢髮脫落，頭皮腫癢，精神昏困，手足多冷，
心胸痞悶，繞臍刺痛，膝脛痠疼，不能久立，腰背拘急，不得俯仰，兩脅脹滿，
水穀不消，腹痛氣刺，發歇無時，心懸噫醋，嘔逆惡心，口苦咽乾，吃食無味，
恍惚多忘，氣促喘乏，夜夢驚恐，心忪盜汗，小便滑數，或水道澀痛，
一切元臟虛冷之疾，并能治之。常服補五臟，和血脈，駐顏色，潤髮，進食肥肌，
大壯筋骨。川椒（去目，微炒出汗）葫蘆巴（炒）巴戟天（去心）地龍（去土炒）、
各四兩　蒼朮（去浮皮）烏藥各十六兩　川烏頭（炮，去皮、臍）羌活（去蘆）、
茴香（炒）赤小豆　馬藺子（醋炒）金鈴子（麩炒）石斛（去根）各八兩、
青鹽二兩上為細末，酒煮麵糊為圓，如梧桐子大。每服二十圓，溫酒下，
或鹽湯亦得，空心，食前服之。</p>
<h3>何首烏圓</h3>
<p>補暖腑臟，祛逐風冷，利腰膝，強筋骨，黑髭髮，駐顏容。
何首烏三斤（用銅刀或竹刀切如棋子大，木杵臼搗）牛膝（去苗，剉）、
一斤上件藥，以黑豆一斗淨淘洗曝乾，用甑一所，先以豆薄鋪在甑底，
然後薄鋪何首烏，又鋪豆，又薄鋪牛膝。如此重重鋪，令藥、豆俱盡，
安於釜上蒸之，令豆熟為度。去黑豆，取藥曝乾，又換豆蒸之，如此三遍，
去豆取藥，候乾為末，蒸棗肉和圓，如梧桐子大。每服三十圓，溫酒下，食前服。
忌蘿蔔、蔥、蒜。此藥性溫無毒，久服輕身，延年不老。</p>
<h3>石南圓</h3>
<p>治風毒，腳弱少力，腳重疼痺，腳腫生瘡，腳下隱痛，不能踏地，腳膝筋攣，
不能屈伸，項背腰脊拘急不快，風毒上攻，頭面浮腫，或生細瘡，出黃赤汁，
或手臂少力，或口舌生瘡，牙齦宣爛，齒搖髮落，耳中蟬聲，頭眩氣促，
心腹脹悶，小便時澀，大便或難。赤芍藥　薏苡仁　赤小豆　當歸（去蘆）、
石南葉　牽牛子　麻黃（去根、節）陳皮（去白）杏仁（去皮、尖、雙仁，炒）、
大腹皮（連子用）川芎各二兩　牛膝（去苗）五加皮各三兩　萆薢　獨活（去蘆）、
杜仲（剉，炒）木瓜各四兩上為細末，以酒浸蒸餅為圓，如梧桐子大。
每服十圓至十五、二十圓，木瓜湯下，早起、日中、臨臥各一服。常服補益元氣，
令人筋骨壯健，耳目聰明，婦人血氣亦可服之。不拘時候。</p>
<h3>八味圓</h3>
<p>治腎氣虛乏，下元冷憊，臍腹疼痛，夜多漩溺，腳膝緩弱，肢體倦怠，面色黧黑，
不思飲食，又治腳氣上衝，少腹不仁，及虛勞不足，渴欲飲水，腰重疼痛，
少腹拘急，小便不利；或男子消渴，小便反多，婦人轉胞，小便不通，並宜服之。
牡丹皮　白茯苓　澤瀉各三兩　熟乾地黃八兩　山茱萸　山藥各四兩　附子
（炮，
去皮、臍）肉桂（去粗皮）各二兩上為末。煉蜜圓如梧桐子大。
每服十五圓至二十五圓，溫酒下，空心，食前，日二服。久服壯元陽，益精髓，
活血駐顏，強志輕身。</p>
<h3>黃耆圓</h3>
<p>治丈夫腎臟風毒，上攻頭面虛浮，耳內蟬聲，頭目昏眩，項背拘急，下注腰腳，
腳膝生瘡，行步艱難，腳下隱疼，不能踏地。筋脈拘攣，不得屈伸，四肢少力，
百節痠痛，腰腿冷痛，小便滑數，及癱緩風痺，遍身頑麻。又療婦人血風，
肢體癢痛，腳膝緩弱，起坐艱難，並宜服之。黃耆　杜蒺藜（去圓）川楝子、
茴香（炒）川芎（炮，去皮、臍）赤小豆　地龍（去土，炒）防風（去蘆、叉）、
各一兩　烏藥二兩上為細末，酒煮麵糊為圓，如梧桐子大。每服十五圓，
溫酒鹽湯亦得，婦人醋湯下，空心服。</p>
<h3>茴香圓</h3>
<p>治丈夫元臟久虛，冷氣攻衝，臍腹絞痛，腰背拘急，面色萎黃，飲食減少，
及膀胱、小腸氣痛，並腎臟風毒，頭面虛浮，目暗耳鳴，腳膝少力，腫痛生瘡。
婦人血臟虛冷，食減少力，肢體疼痛，並宜服之。久服補虛損，除風冷，壯筋骨，
明耳目。威靈仙（洗去土）川烏（炮，去皮、臍）陳皮（去白）防風（去苗）、
川楝子（麩炒）萆薢各三兩　烏藥（去土）五兩　川椒（去目、閉口，炒出汗）、
二兩　赤小豆　茴香（炒）各八兩　地龍（去土，炒）七兩上為細末，
以酒煮麵糊為圓，如梧桐子大。每服空心及晚食前，溫酒下二十圓，鹽湯亦得。
小腸氣痛，炒生薑、茴香酒下。腳轉筋，木瓜湯下。婦人血臟虛冷，溫醋湯下。
臍腹絞痛，滑泄冷痢，濃煎艾湯下。</p>
<h3>五補圓</h3>
<p>補諸虛，安五臟，堅骨髓，養精神。
地骨皮　白茯苓（去皮）牛膝（去苗，酒浸一宿）熟乾地黃、
人參各一兩上為末，煉蜜為圓，如梧桐子大。每服三十圓，溫酒下，空心，
食前服。稍增至五十圓，日二服。服至十日及半月，覺氣壅，即服七宣圓。
服七宣圓二、三日，覺氣散，即還服五補圓。久服去百病，髭髮黑潤。</p>
<h3>無比山藥圓</h3>
<p>治丈夫諸虛百損，五勞七傷，頭痛目眩，手足逆冷，或煩熱有時，或冷痺骨疼，
腰髖不隨，飲食雖多，不生肌肉；或少食而脹滿，體無光澤，陽氣衰絕，
陰氣不行。此藥能補經脈，起陰陽，安魂魄，開三焦，破積聚，厚腸胃，
強筋練骨，輕身明目，除風去冷，無所不治。赤石脂　茯神（去皮、木）、
巴戟（去心）熟乾地黃（酒浸盡）山茱萸　牛膝（去苗，酒浸）澤瀉各一兩、
山藥二兩　五味子六兩　蓯蓉（酒浸）四兩　杜仲（去皮，炒）菟絲子（酒浸）、
各三兩上件為末，煉蜜和搜為圓，如梧桐子大。每服二十圓至三十圓，食前，
溫酒下，溫米飲亦得。服之七日後，令人身輕健，四體潤澤，唇口赤，手足暖，
面有光悅，消食，身體安和，音聲清響，是其驗也。十日後長肌肉。
此藥通中入腦，鼻必痠疼，勿怪。</p>
<h3>大山蕷圓</h3>
<p>治諸虛百損，五勞七傷，肢體沉重，骨節痠疼，心中煩悸，唇口乾燥，面體少色，
情思不樂，咳嗽喘乏，傷血動氣，夜多異夢，盜汗失精，腰背強痛，臍腹弦急，
嗜臥少起，喜驚多忘，飲食減少，肌肉瘦瘁。又治風虛，頭目眩運，心神不寧，
及病後氣不復常，漸成勞損。久服補諸不足，愈風氣百疾。白朮　麥門冬（去心）、
白芍藥　杏仁（去皮、尖，麩炒黃）防風（去蘆、叉）、
芎藭各一兩半大豆黃卷（炒）熟乾地黃　肉桂（去粗皮）麯（炒）當歸（酒浸）、
各二兩半　桔梗　白茯苓（去皮）柴胡各一兩二錢　半乾薑（炮）七錢半、
甘草（炙）七兩　大棗一百個（蒸熟，去皮、核）阿膠（炒）人參各一兩七錢半、
白蘞半兩　山蕷七兩半上為末，煉蜜與蒸棗同和圓，如彈子大。每服一圓，
溫酒或米飲化下，嚼服亦得，食前。常服養真氣，益精補髓，活血駐顏。</p>
<h3>定志圓</h3>
<p>治心氣不定，五臟不足，恍惚振悸，憂愁悲傷，差錯謬忘，夢寐驚魘，恐怖不寧，
喜怒無時，朝瘥暮劇，暮瘥朝劇，或發狂眩，並宜服之。
遠志（去苗及心）菖蒲各二兩　人參　白茯苓（去皮）各三兩
上為細末，煉蜜圓如梧桐子大，朱砂為衣。每服七圓，加至二十圓，溫米飲下，
食後，臨臥，日三服。常服益心強志，令人不忘。</p>
<h3>黃耆建中湯</h3>
<p>治男子、女人諸虛不足，小腹急痛，脅肋䐜腰脹，臍下虛滿，胸中煩悸，
面色萎黃，唇口乾燥，少力身重，胸滿短氣，腰背強痛，骨肉痠疼，行動喘乏，
不能飲食，或因勞傷過度，或因病後不復，並宜服之。
黃耆　肉桂（去粗皮）各三兩　甘草（炙）二兩　白芍藥六兩
上為粗散。每服三錢，水一盞半，入生薑三。四片，大棗一枚，同煎一中盞，
濾去滓，入餳少許，再煎令溶，稍熱服，空心食前。</p>
<h3>人參黃耆散</h3>
<p>治虛勞客熱，肌肉消瘦，四肢倦怠，五心煩熱，口燥咽乾，頰赤心忪，日晚潮熱，
夜有盜汗，胸脅不利，減食多渴，咳唾稠黏，時有膿血。天門冬（去心）、
三十兩　半夏（湯洗七次，薑汁製）知母　桑白皮（剉，炒）赤芍藥　黃耆、
紫菀　甘草（爁）各十五兩　白茯苓（去皮）柴胡（去苗）秦艽（去土）、
生乾地黃　地骨皮各二十兩　人參　桔梗各十兩　鱉甲（去裙，醋炙）、
一兩上為粗末。每服二大錢，以水一盞，煎至七分，去滓，溫服，食後。</p>
<h3>成煉鐘乳粉</h3>
<p>主五勞七傷，咳逆上氣，治寒嗽，通音聲，明目益精，安五臟，通百節，利九竅，
下乳汁，益氣補虛損，療腳弱疼冷，下焦傷竭，強陰。久服延年益壽，好顏色，
不老，令人有子。鐘乳不拘多少，上取韶州者，無問厚薄，
但顏色明淨光澤者即堪入煉，唯黃、赤兩色不任用。欲煉亦不限多少，
置鐘乳于金、銀器中，即以大鐺中著水，沉金、銀器於鐺水中煮之，
常令如魚眼沸，水減即添。若薄乳，三日三夜即得，若粗肥厚管者，即七日七夜，
候乳色變黃白即熟。如疑生，更煮，滿十日最佳。煮訖出金、銀碗，
其鐺內煮乳黃濁水棄之，勿令人服，服必損人咽喉，傷人肝肺，令人頭痛，
兼復下利不止。其有犯者，食豬肉即愈。棄此黃水訖，更著清水，準前更煮，
經半日許即出之，其水色清不變即止，乳無毒矣。即於瓷缽中，用玉錘著水研之。
其缽及鎚須夾白練袋，籠口稍長作之，使錘得轉，兼通上下，每日著水攪令勻調，
勿使著錘缽，即封繫練袋，自作字記，勿使人開，一即免纖塵入中，
二即免研人竊吃（研覺乾澀，即是水盡，即更添水，常令如稀米泔狀，
乳細者皆浮在上，粗者沉在下，復繞錘缽四邊研之，不及者即粗細不勻。為此，
每日須一開或二開，攪括令勻，勿使著鎚，即得勻熟，免有粗細。研至四、五日，
狀若乳汁，研揩視之，狀如書中白魚膩即成。自然光白，便以水洗之，
不隨水落者即熟。若得水而落者即未成，更須研之，以不落為限。熟訖，
澄取曝乾。每服稱半兩，分為三服，用溫酒調下，空腹服，更量病輕重增減。
兼可合和為鐘乳圓散。</p>
<h3>玉霜圓</h3>
<p>治真氣虛憊，下焦傷竭，臍腹弦急，腰腳軟痛，精神睏倦，面色枯槁，
或亡血盜汗，遺瀝失精，大便自利，小便滑數，肌肉消瘦，陽事不舉。
久服續骨聯筋，秘精堅髓，延年保命，卻老還童，安魂定魄，換肌秘氣，
輕身壯陽，益壽住世。天雄十兩（長大者，以酒浸七日了，掘一地坑，
以半稱炭火燒坑通赤，速去炭火令淨，以醋二升潑於地坑內候乾，
乘熱便投天雄在內，以盆合土擁之，經宿取出，去皮、臍）磁石（醋淬七次，
更多為妙）朱砂（飛研）澤瀉（洗，酒浸一宿，炙）牛膝（去苗，酒浸，焙乾）、
石斛（去根，炙）蓯蓉（去皮，酒浸一宿，炙乾）巴戟（穿心者）各二兩、
茴香（炒）肉桂（去粗皮）各一兩　家韭子（微炒）菟絲子（酒浸一伏時，蒸過，
日乾，杵，羅為末，去輕浮者）各五兩　牡蠣（大煆，搗為粉）紫梢花（如無，
以木賊代之）各三兩　鹿茸（用麻茸連頂骨者，先燎去毛令淨，約三寸以來斷，
酒浸一伏時，投火炙令脆）半兩　白龍骨一斤（黏舌者，細研如粉，
以水飛過三度，日中曬乾，用黑豆一斗，蒸一伏時，以夾絹袋盛，日曬乾）、
上件一十六味，搗羅為細末，煉酒、蜜各半和圓，如梧桐子大。每服三十圓，
空心，晚食前溫酒下。常服補真氣，壯陽道。</p>
<h3>預知子圓</h3>
<p>治心氣不足，志意不定，神情恍惚，語言錯妄，忪悸煩郁，愁憂慘戚，喜怒多恐，
健忘少睡，夜多異夢，寤即驚魘，或發狂眩，暴不知人，並宜服之。枸杞子（淨）、
白茯苓（去皮）黃精（蒸熟）硃砂（研，水飛）預知子（去皮）石菖蒲、
茯神（去木）人參（去蘆）柏子仁　地骨皮（去土）遠志（去心）、
山藥各等分右件一十二味，搗，羅為細末，煉蜜圓，如龍眼核大，更以硃砂為衣。
每服一圓，細嚼，人參湯下，不計時侯。</p>
<h2>〔紹興續添方〕</h2>
<h3>安腎圓</h3>
<p>治腎經久積陰寒，膀胱虛冷，下元衰憊，耳重唇焦，腰腿腫疼，臍腹撮痛，
兩脅刺脹，小腹堅疼，下部濕癢，夜夢遺精，恍惚多驚，皮膚乾燥，面無光澤，
口淡無味，不思飲食，大便溏泄，小便滑數，精神不爽，事多健忘。常服補元陽，
益腎氣。肉桂（去粗皮，不見火）川烏（炮，去皮、臍）各十六兩　桃仁（麩炒）、
白蒺藜（炒，去刺）巴戟（去心）山藥　茯苓（去皮）肉蓯蓉（酒浸，炙）、
石斛（去根，炙）萆薢　白朮　破故紙各四十八兩上為末，煉蜜為圓，
如梧桐子大。每服三十圓，溫酒或鹽湯下，空心，食前。小腸氣，炒茴香，
鹽酒下。</p>
<h3>麝香鹿茸圓</h3>
<p>益真氣，補虛憊。治下焦傷竭，臍腹絞痛，兩脅脹滿，飲食減少，肢節煩疼，
手足麻痺，腰腿沉重，行步艱難，目視茫茫，夜夢鬼交，遺泄失精，神情不爽，
陽事不舉，小便滑數，氣虛腸鳴，大便自利，虛煩盜汗，津液內燥，並宜服。
鹿茸（火燎去毛，酒浸，炙）七十兩　熟乾地黃（淨洗，酒浸，蒸，焙）十斤、
附子（炮，去皮、臍）一百四十個　牛膝（去苗，酒浸一宿，焙）一斤四兩、
杜仲（去粗皮，炒去絲）三斤半　五味子二斤　山藥四斤　肉蓯蓉（酒浸一宿）、
三斤上為末，煉蜜為圓，如梧桐子大，每一斤圓子，用麝香末一錢為衣。
每服二十粒，溫酒下，鹽湯亦得，食前服。（嘉定十年十二月申明改正）</p>
<h3>妙香散</h3>
<p>治男子、婦人心氣不足，志意不定，驚悸恐怖，悲憂慘戚，虛煩少睡，喜怒不常，
夜多盜汗，飲食無味，頭目昏眩。常服補益氣血，安神鎮心。麝香（別研）一錢、
木香（煨）二兩半　山藥（薑汁炙）茯神（去皮、木）茯苓（去皮，不焙）黃耆、
遠志（去心，炒）各一兩　人參　桔梗　甘草（炙）各半兩　辰砂（別研）、
三錢上為細末。每服二錢，溫酒調服，不拘時候。</p>
<h2>〔寶慶新增方〕</h2>
<h3>養氣丹</h3>
<p>治諸虛百損，脾元耗憊，真陽不固，三焦不和，上實下虛，中脘痰飲上攻，
頭目昏眩，八風五痺，或卒暴中風，痰潮上膈，言語蹇澀，神昏氣亂，狀若癱瘓；
及奔豚腎氣，上衝胸腹連兩脅，膨脹刺痛不可忍者。陰陽上下，氣不升降，
飲食不進，面無精光，肢體浮腫，五種水氣，腳氣上衝，腰背倦痛，夜夢鬼交，
覺來盜汗，胃冷心疼，小便滑數，牽引小腹，足膝緩弱，步履艱難。
婦人血海久冷，赤白帶下，歲久無子，及陰毒傷寒，面青舌卷，陰縮難言，
四肢厥冷，不省人事者，急服百圓，用生薑、大棗煎湯灌之，即便回陽，
命無不活。或觸冒寒邪，霍亂吐瀉，手足逆冷，六脈沉伏，唇口青黑，
腹脅攻刺，及男子陽事痿怯，腳膝痠疼，腹臍虛鳴，大便自滑，兼療膈胃煩壅，
痰飲虛鳴，百藥不愈者。常服助養真氣，生陽逐陰，溫平不僭，消磨冷滯，
克化飲食，使五臟安寧，六腑調暢，百病不侵。出入道途，宜將此藥隨行，
緩急服餌，大有功效。禹餘糧石（火煉七次，醋淬七次，為末）、
紫石英（火煆一次）赤石脂（火煆一次）各半斤　代赭石（火煆七次，醋淬七次，
為末）一斤　磁石（火煆十次，醋淬十次）半斤已上五石各貯之，各研為細末，
又以水研之。挹其清者，置之紙上，紙用筲箕盛，欲使細末在紙上，而水滴在下，
挹盡而止。既乾，各用藏瓶盛貯，以鹽水紙筋和泥固濟，陰乾。
以好硬炭五十斤分為五處，每一處用炭十斤，燒紅作一爐子，煆此五藥，
以紙灰蓋之。兩日後，火盡灰冷，則再煆，如此三次，埋地坑內兩日，出火毒，
再研，入後藥。附子（炮，去皮、臍）二兩　肉蓯蓉（淨洗，酒浸一宿，焙乾）、
一兩半　當歸酒浸一宿，焙乾）茴香（炒）破故紙（酒炒香熟）木香（不見火）、
肉桂（去粗皮）巴戟（鹽湯浸，打，去心）肉豆蔻（麵裹，煨）丁香　山藥、
鹿茸（酥炙）白茯苓（去皮）沉香　遠志（去心）各一兩已上各如法修製，
同研為末，卻入：乳香（別研）五靈脂（去砂，別研）沒藥（去砂石，研）、
各一兩已上三味，入眾藥同研，卻入：硃砂（或煆或蒸）陽起石（略煆，
或只用酒煮）鐘乳粉各一兩已上三味別研，臨時入。上同入研，過羅為細末，
用糯米粉煮糊為圓，每兩作五十圓，陰乾，入布袋內，擦令光瑩。
每服五圓至十圓，空心，用溫酒吞下，或薑鹽湯，或棗湯下亦可，
婦人用艾醋湯吞下。</p>
<h3>朴附圓</h3>
<p>治脾元虛弱，飲食遲化，食必多傷，腹痛腸鳴，臟腑滑泄，晝夜無度，胃氣虛損，
不美飲食，嘔噦惡涎。此藥性溫，兼治翻胃惡心，及久患脾泄冷瀉之人，
最宜服此。厚朴（去粗皮，薑汁製）附子（炮，去皮）各一斤　神麯（炒）、
八兩　乾薑（炮）三斤上為細末，酒煮麵糊圓，如梧桐子大。每服三十圓，空心，
食前，米飲或鹽湯下亦得。</p>
<h3>川楝散</h3>
<p>治膀胱小腸氣痛，臍下撮疼，上衝心腹，面色萎黃，腳下隱痛，四肢倦怠，
不思飲食，夜多旋溺，外腎瘙癢。川楝子（蒸，去皮、核）破故紙（炒）、
茴香（炒）各四兩　乾薑（炮）一兩　葫蘆巴（酒浸，炒）三兩　附子（炮，
去皮、臍）一兩半上為細末。每服二錢，空心，食前，熱酒調下。</p>
<h3>雙和湯</h3>
<p>治男子、婦人五勞、六極、七傷，心腎俱虛，精血氣少，遂成虛勞。百骸枯瘁，
四肢倦怠，寒熱往來，咳嗽咽乾，行動喘乏，面色痿黃，略有所觸，易成他疾。
或傷於冷，則宿食不消，脾疼腹痛，瀉痢吐逆；或傷於熱，則頭旋眼暈，
痰涎氣促，五心煩熱；或因饑飽動作，喜怒驚恐，病隨而至，或虛脹而不思食，
或多食而不生肌肉，心煩則虛汗盜汗，一切虛勞不敢服燥藥者，並宜服之。
常服調中養氣，益血育神，和胃進食，補虛損。白芍藥七兩半　當歸（洗，酒浸）、
黃耆（蜜炙）川芎　熟地黃（淨洗，酒蒸）各三兩　甘草（炙）肉桂（去皮，
不見火）各二兩二錢半上為細末。每服二錢，水一盞半，生薑三片，棗子一枚，
煎至六分，空心，食前服。忌生冷、果子等物。</p>
<h3>平補鎮心丹</h3>
<p>治丈夫、婦人心氣不足，志意不定，神情恍惚，夜多異夢，忪悸煩鬱，
及腎氣傷敗，血少氣多，四肢倦怠，足脛痠疼，睡臥不隱，夢寐遺精，時有白濁，
漸至羸瘦。（又方見後）酸棗仁（去皮、隔紙炒）二錢半　車前子（去土，碾破）、
白茯苓（去皮）五味子（去枝、梗）肉桂（去粗皮，不見火）麥門冬（去心）、
茯神（去皮）各一兩二錢半　天門冬（去心）龍齒　熟地黃（洗，酒蒸）、
山藥（薑汁製）各一兩半　人參（去蘆）半兩　朱砂（細研為衣）半兩、
遠志（去心）甘草（炙）一兩半上為末，煉蜜圓，如梧桐子大。每服三十圓，
空心，飯飲下，溫酒亦得，加至五十圓。常服益精髓，養氣血，悅色駐顏。
翰林劉活庵云：平補鎮心丹方有二，此方有五昧子、白茯苓、車前子、肉桂、
人參‧酸棗仁，非惟可以治心氣不足，而白濁消渴尤為切要之藥。（局方）、
無此六味，卻有生地黃、苦梗、柏子仁、石菖蒲、當歸，只宜治心氣不足，
腎氣傷敗，血少氣多耳。</p>
<h3>十四味建中湯</h3>
<p>治榮衛不足，腑臟俱傷，積勞虛損，形體羸瘠，短氣嗜臥，寒熱頭痛，咳嗽喘促，
吐嘔痰沫，手足多冷，面白脫色，小腹拘急，百節盡疼，夜臥汗多，夢寐驚悸，
小便滑利，大便頻數，失血虛極，心忪面黑，脾腎久虛，飲食失虧。當歸（去蘆，
酒浸，焙乾）白芍藥（剉）白朮（剉，洗）甘草（炙）人參（去蘆）、
麥門冬（去心）川芎（洗淨）肉桂（去粗皮）附子（炮，去皮、臍）、
肉蓯蓉（酒浸一宿）半夏（湯洗七次）黃耆（炙）茯苓（去皮）熟地黃（洗去土，
酒蒸一宿，焙乾）各等分右㕮咀，為粗散。每服三錢，水一盞半，生薑三片，
棗子一枚，煎至一盞，去滓，食前溫服。</p>
<h3>思仙續斷圓</h3>
<p>治脾腎風虛，毒氣流注，腿膝痠疼，艱於步履，小便遺瀝，大便後重。
此藥補五臟內傷，調中益精涼血，堅強筋骨，益智輕身耐老。木瓜（去瓤）三兩、
續斷　萆薢各六兩　牛膝（洗，去蘆，酒浸一宿，焙）薏苡仁（炒）各四兩、
川烏（炮，去皮、臍）防風（去蘆、叉）杜仲（去皮，薑炒絲斷）各二兩上為末，
醋糊圓。每服三十至五十圓，空心，食前，溫酒鹽湯任下。</p>
<h3>黃耆六一湯</h3>
<p>大治男子、婦人諸虛不足，肢體勞倦，胸中煩悸，時常焦渴，唇口乾燥，
面色痿黃，不能飲食。或先渴而欲發瘡癤，或病癰疽而後渴者，尤宜服此。
常服平補氣血，安和臟腑。黃耆（去蘆，蜜炙）六兩　甘草（炙）一兩右㕮咀。
每二錢，水一盞，棗一枚，煎至七分，去滓，溫服，不拘時。</p>
<h3>木瓜圓</h3>
<p>治腎經虛弱，腰膝沉重，腿腳腫癢，注破生瘡，腳心隱痛，筋脈拘攣，
或腰膝緩弱，步履艱難，舉動喘促，面色黧黑，大小便秘澀，飲食減少，
無問新久，並宜服之。狗脊（去毛）六兩　大艾（去梗）四兩（糯米糊調成餅，
焙乾，為末）木瓜（去瓤）四兩　天麻（去蘆）當歸（酒浸，製）萆薢、
蓯蓉（去蘆，酒浸）牛膝（洗去土，酒浸一宿）各二兩上為細末，煉蜜為圓，
如梧桐子大。每服二十圓，漸加至三十圓，空心，食前溫酒吞下，鹽湯亦可。</p>
<h3>茱萸內消圓</h3>
<p>治腎與膀胱經虛，為邪氣所搏，結成寒疝，伏留不去，臍腹廣刺，小腸氣痛，
奔豚痃癖，疼不可忍，陰核偏大，膚囊癰腫，結硬牽急，重大滋長，瘙癢疼痛，
時出黃水、瘡瘍，腰腿沉重，足脛腫滿，行步艱難，累經治療，不見減瘥，
服之漸漸內消，不動大腸，亦不搜絞，補虛消疝，溫養腎經。此藥不熱，無毒，
若志心服餌，其效如神。吳茱萸（湯洗七次，焙）陳皮（去白）川楝（蒸，去皮、
核）肉桂（去粗皮，不見火）馬藺花（醋炙）青皮（去白）山藥（焙）茴香（炒）、
"山茱萸（去核）各二兩　木香（不見火）一兩上為細末，酒糊圓，如梧桐子大。
每服三十圓至五十圓，空心，溫酒或鹽湯吞下。</p>
<h3>青娥圓</h3>
<p>治腎氣虛弱，風冷乘之，或血氣相搏，腰痛如折，起坐艱難，俯仰不利，
轉側不能，或因勞役過度，傷於腎經，或處卑濕，地氣傷腰，或墜墮傷損，
或風寒客搏，或氣滯不散，皆令腰痛，或腰間似有物重墜，起坐艱辛者，
悉能治之。（又方見後）胡桃（去皮、膜）二十個　蒜（熬膏）四兩、
破故紙（酒浸，炒）八兩　杜仲（去皮，薑汁浸，炒）十六兩上為細末，
蒜膏為圓。每服三十圓，空心溫酒下，婦人淡醋湯下。常服壯筋骨，活血脈，
烏髭鬚，益顏色。</p>
<h2>〔淳祐新添方〕</h2>
<h3>接氣丹</h3>
<p>治真元虛憊，陰邪獨盛，陽氣暴絕，或大吐大瀉，久痢虛脫等病。
餘同黑錫丹治狀，此藥尤佳。沉香一兩　硫黃（如黑錫丹砂子結，放冷，
研為細末）黑錫（去滓稱）各二兩　牛膝（酒浸）白朮（焙）蓯蓉（酒浸）、
各半兩　丁香三錢　川楝子（去核用肉）木香　茴香（炒）肉豆蔻（煨）、
破故紙（炒）桂心（去粗皮）附子（炮，去皮、臍）葫蘆巴（炒）陽起石（煆）、
各一兩上件藥，並砂子四兩，併搗為細末，和停，用糯米粉酒煮糊為圓，
如梧桐子大。溫酒、鹽湯空心吞下五十圓。</p>
<h3>寧志膏</h3>
<p>治心臟虧虛，神志不守，恐怖驚惕，常多恍惚，易於健忘，睡臥不寧，夢涉危險，
一切心疾，並皆治之。酸棗仁（微炒，去皮）人參各一兩　辰砂（研細水飛）、
半兩　乳香（以乳缽坐水盆中研）一分上四味研和停，煉蜜圓，如彈子大。
每服一粒，溫酒化下，棗湯亦得，空心臨臥服。</p>
<h3>三仙丹（又名長壽圓）</h3>
<p>治腎經虛寒，元氣損弱，神衰力怯，目暗耳聾。常服補實下經，溫養脾胃，
壯氣搜風，駐顏活血，增筋力，烏髭鬚。川烏頭一兩（生，去皮，剉作骰子塊，
用鹽半兩，同炒黃色，去鹽），茴香（淨稱三兩，炒令香透）、
蒼朮二兩（米泔浸一宿，刮去皮，切碎，取蔥白一握，同炒黃色，去蔥）、
上為細末，酒煮面糊圓，如梧桐子大。每服五、七十圓，空心溫酒、鹽湯任下。
樂令建中湯　治血氣勞傷，五臟六腑虛損，腸鳴神倦，榮衛不和，退虛熱，
除百病。前胡　細辛　黃耆（蜜塗炙）人參　桂心　橘皮（去白）當歸（洗去土）、
白芍藥　茯苓（去皮）麥門冬（去心）甘草（炙）各一兩，半夏（湯洗七次，切）、
七錢半上㕮咀。每服四錢，薑四片，棗一個，水一盞，煎至七分，去滓，
微熱服，不拘時候。</p>
<h3>金鈴子圓</h3>
<p>治腎氣發動，牽引疼痛，臍腹弦急，攻衝不定。
金鈴子（去核，炒）四兩　益智仁　葫蘆巴（炒）石菖蒲　破故紙（炒）、
茴香（炒）巴戟（去心）各二兩　木香　白茯苓（去皮）陳皮（去白）、
各一兩上為末，酒煮麵糊為圓，如梧子大。每五十圓，鹽湯、溫酒任下。</p>
<h2>〔吳直閣增諸家名方〕</h2>
<h3>張走馬玉霜圓</h3>
<p>療男子元陽虛損，五臟氣衰，夜夢遺泄，小便白濁，臍下冷疼，陽事不興，
久無子息，漸致瘦弱，變成腎勞，眼昏耳鳴，腰膝痠疼，夜多盜汗，並宜服之，
自然精元秘固，內施不泄，留濁去清，精神安健。如婦人宮臟冷，月水不調，
赤白帶漏，久無子息，面生䵟黯，髮退不生，肌肉乾黃，容無光澤，
並宜服此藥。大川烏（用蚌粉半斤同炒，候裂，去蚌粉不用）川楝子（麩炒）、
各八兩　破故紙（炒）巴戟（去心）各四兩　茴香（焙）六兩上件碾為細末，
用酒打麵糊為圓，如梧桐子大。每服三、五十圓，用酒或鹽湯下，空心，食前。</p>
<h3>降心丹</h3>
<p>心腎不足，體熱盜汗，健忘遺精，及服熱藥過多，上盛下虛，氣血不降，
小便赤白，稠濁不清。常服鎮益心神，補虛養血，益丹田，秘精氣。
熟乾地黃（淨洗，酒浸，蒸，焙乾）天門冬（去心）麥門冬（去心）各三兩、
茯苓（去皮）人參　遠志（甘草煮，去蘆、骨）茯神　山藥各二兩、
肉桂（去粗皮，不見火）硃砂（研飛）各半兩　當歸（去蘆，洗，焙）、
三兩上為末，煉蜜為圓，如梧桐子大。每服三十圓，煎人參湯吞下。黃民、
鱉甲散　治虛勞客熱，肌肉消瘦，四肢倦怠，五心煩熱，口燥咽乾，頰赤心忪，
日晚潮熱，夜有盜汗，胸脅不利，減食多渴，咳唾稠粘，時有膿血。人參、
肉桂（去粗皮）苦梗各一兩六錢半　生乾地黃（洗，焙乾）三兩三錢　半夏（煮）、
紫菀（去蘆）知母　赤芍藥　黃耆　甘草（爁）桑白皮各二兩半　天門冬（去心，
焙）鱉甲（去裙，醋炙）各五兩　秦艽（去蘆）白茯苓（焙）地骨皮（去土）、
柴胡（去蘆）各三兩三錢右剉為粗末。每服二大錢，水一盞，煎至七分，
去滓溫服，食後。</p>
<h3>四神丹</h3>
<p>治百病，補五臟，遠疫癘，卻嵐瘴，除尸疰蠱毒，辟鬼魅邪氣。大治男子、
婦人真元虛損，精髓耗傷，形羸氣乏，中滿下虛，致水火不交，及陰陽失序，
精神睏倦，面色枯槁，亡血盜汗，遺瀝失精，大便自利，小便滑數，夢寐驚恐，
陽事不舉，腰腿沉重，筋脈拘攣，及治一切沉寒痼冷，痃癖疝瘕，臍腹絞痛，
久瀉久痢，傷寒陰證，脈候沉微，身涼自汗，四肢厥泠。婦人百病，胎臟久冷，
絕孕無子，赤白帶下，月候不調，服諸藥久不瘥，悉皆主之。
此丹假陰陽造化之功，得天地中和之氣，即與尋常一煆一煉僭燥丹藥功效不同。
此丹活血實髓，安魂定魄，悅澤顏色，輕身保壽。苟不恃藥力縱情欲，久久服之，
可通仙道。
雄黃　雌黃　硫黃　朱砂各五兩
上件研細，入瓷盒內，將馬鞭草為末，鹽泥固濟，慢火四圍燒煆，一日一夜取出，
再研細末，以糯米粽研為糊，圓如豆大。每服一粒，絕早空心，新汲水吞下。
妊婦不可服。忌羊血、葵菜。</p>
<h3>十全大補湯</h3>
<p>治男子、婦人諸虛不足，五勞七傷，不進飲食，久病虛損，時發潮熱，氣攻骨脊，
拘急疼痛，夜夢遺精，面色萎黃，腳膝無力，一切病後氣不如舊，
憂愁思慮傷動血氣，喘嗽中滿，脾腎氣弱，五心煩悶，並皆治之。此藥性溫不熱，
平補有效，養氣育神，醒脾止渴，順正辟邪，溫暖脾腎，其效不可具述。人參、
肉桂（去粗皮，不見火）川芎　地黃（洗酒，蒸，焙）茯苓（焙）白朮（焙）、
甘草（炙）黃耆（去蘆）川當歸（洗，去蘆）白芍藥各等分上一十味，剉為粗末。
每服二大錢，水一盞，生薑三片，棗子二個，同煎至七分，不拘時候溫服。</p>
<h3>秦艽鱉甲散</h3>
<p>治男子、婦人氣血勞傷，四肢倦怠，肌體消弱，骨節煩疼，頭昏頰赤，肢體枯槁，
面色萎黃，唇焦口乾，五心煩熱，痰涎咳嗽，腰背引痛，乍起乍臥，夢寐不寧，
神情恍惚，時有盜汗，口苦無味，不美飲食；及治山嵐瘴氣，寒熱往來，
並能治之。荊芥（去梗）貝母（去心）天仙藤　前胡（去蘆）青皮（去白）、
柴胡（去蘆）甘草（炙）陳皮（去白）秦艽（去蘆，洗）鱉甲（去裙，醋炙）、
各一兩　乾葛二兩（焙）白芷　肉桂（去粗皮）羌活各半兩上為細末。每服二錢，
水一盞，生薑三片，同煎至八分，稍熱服，不拘時候，酒調亦得。常服養氣血，
調榮衛，解倦怠。</p>
<h3>沉香鱉甲散</h3>
<p>治男子、婦人五勞七傷，氣血虛損，腰背拘急，手足沉重，百節痠疼，面色黑黃，
肢體倦怠，行動喘乏，胸膈不快，咳嗽痰涎，夜多異夢，盜汗失精，嗜臥少力，
肌肉瘦瘁，不思飲食，日漸羸弱，一切勞傷，諸虛百損，並能治之。乾蝎二錢半、
沉香（不見火）人參（去蘆）木香（不見火）巴戟（去心）牛膝（去蘆，酒浸）、
黃耆（去蘆）白茯苓（焙）柴胡　荊芥（去梗）半夏（薑汁浸二宿，炒）、
川當歸（去蘆）秦艽（去蘆）各半兩　附子（炮，去皮、臍）肉桂（去粗皮）、
鱉甲（醋浸，去裙，炙黃）各一兩　羌活　熟乾地黃（淨洗，酒灑，蒸，焙）、
各七錢半　肉豆蔻四個上為細末。每服二錢，水一盞，蔥白二寸，生薑三片，
棗子二枚，擘破，同煎至七分，空心，食前。小菟絲子圓　治腎氣虛損，
五勞七傷，少腹拘急，四肢痠疼，面色黧黑，唇口乾燥，目暗耳鳴，心忪氣短，
夜夢驚恐，精神睏倦，喜怒無常，悲憂不樂，飲食無味，舉動乏力，心腹脹滿，
腳膝痿緩，小便滑數，房室不舉，股內濕癢，水道澀痛，小便出血，時有遺瀝，
並宜服之。久服填骨髓，續絕傷，補五臟，去萬病，明視聽，益顏色，輕身延年，
聰耳明目。石蓮肉二兩　菟絲子（酒浸，研）五兩　白茯苓（焙）一兩、
山藥二兩（內七錢半打糊）上為細末，用山藥糊搜和為圓，如梧桐子大。
每服五十圓，溫酒或鹽湯下，空心服。如腳膝無力，木瓜湯下，晚食前再服。</p>
<h2>〔續添諸局經驗秘方〕</h2>
<h3>沉香鹿茸圓</h3>
<p>治真氣不足，下水冷憊，臍腹絞痛，脅肋虛脹，腳膝緩弱，腰背拘急，
肢體倦怠，面無精光，唇口乾燥，目暗耳鳴，心忪氣短，夜多異夢，晝少精神，
喜怒無時，悲憂不樂，虛煩盜汗，飲食無味，舉動乏力，夜夢鬼交，遺泄失精，
小便滑數，時有餘瀝，陰間濕癢，陽事不興，並宜服之。沉香一兩　附子（炮，
去皮、臍）四兩　巴戟（去心）二兩　鹿茸（燎去毛，酒浸，炙）三兩、
熟乾地黃（淨洗，酒灑，蒸，焙）六兩　菟絲子（酒浸，研，焙）、
五兩上件為細末，入麝香一錢半，別研入和勻，煉蜜為圓，如梧桐子大。
每服四。五十粒，好酒或鹽湯空心吞下。常服養真氣，益精髓，明視聽，
悅色駐顏。椒附圓　補虛壯氣，溫和五臟。治下經不足，內挾積冷，臍腹弦急，
痛引腰背，四肢倦怠，面色黧黑，唇口乾燥，目暗耳鳴，心忪短氣，夜多異夢，
晝少精神，時有盜汗，小便滑數，遺瀝白濁，腳膝緩弱，舉動乏力，心腹脹滿，
不進飲食，並宜服之。附子（炮，去皮、臍）川椒（去目，炒出汗）檳榔各半兩、
陳皮（去白）牽牛（微炒）五味子　石菖蒲　乾薑（炮）各一兩上八味剉碎，
以好米醋，於瓷器內，用文武火煮，令乾，焙為細末，醋煮麵糊為圓，
如梧桐子大。每服三十圓，鹽酒或鹽湯空心食前吞下。婦人血海冷，當歸酒下。
泄瀉，飯飲下。冷痢，薑湯下。赤痢，甘草湯下。極暖下元，治腎氣虧乏，
及療腰疼。</p>
<h3>平補鎮心丹</h3>
<p>治證與前平補鎮心丹同。
熟乾地黃　生乾地黃　乾山藥　天門冬　麥門冬（去心）柏子仁、
茯神各四兩（一本七兩）辰砂（別研為衣）苦梗（炒）各三兩　石菖蒲（節密者）、
十六兩　遠志（去心，以甘草煮三。四沸）七兩　當歸（去蘆）六兩、
龍骨一兩上為細末，煉蜜為圓，如梧桐子大。每服三十圓，空心。飯飲吞下，
溫酒亦得，漸加如至五十圓。宜常服，益精髓，養氣血，明視聽，悅色駐顏。</p>
<h3>青娥圓</h3>
<p>治證與前青娥圓同。
胡桃肉三十個（去皮、膜，別研如泥）補骨脂（用芝麻同於銀器內炒熟）、
杜仲皮（去粗皮，剉，麩炒黃色，去麩，乘熱略杵碎，又用酒灑勻再炒）、
各六兩上為細末，入研藥令勻，酒糊圓，如梧桐子大。每服三、五十圓，溫酒、
鹽湯下，空心，食前服。</p>
<h3>威喜圓</h3>
<p>治丈夫元陽虛憊，精氣不固，餘瀝常流，小便白濁，夢寐頻泄，及婦人血海久冷，
白帶、白漏、白淫，下部常濕，小便如米泔；或無子息。黃蠟四兩、
白茯苓（去皮）四兩（作塊，用豬苓一分，同於瓷器內煮二十餘沸，出，日乾，
不用豬苓）右以茯苓為末，熔黃蠟搜為圓，如彈子大。空心細嚼，滿口生津，
徐徐咽服，以小便清為度。忌米醋，只吃糠醋，切忌使性氣。</p>
<h3>遠志圓</h3>
<p>治丈夫、婦人心氣不足，腎經虛損，思慮太過，精神恍惚，健忘多驚，睡臥不寧，
氣血耗敗，遺瀝泄精，小便白濁，虛汗盜汗，耳或聾鳴，悉主之。遠志（去心，
薑汁炒）牡蠣（煆，取粉）各二兩　白茯苓（去皮）人參　乾薑（炮）、
辰砂（別研）各一兩　肉蓯蓉（淨洗，切片，焙乾）四兩上為細末，煉蜜為圓，
如梧桐子大。每服三十粒，空心，食前，煎燈心鹽湯下，溫酒亦可。
此藥性溫無毒，常服補益心腎，聰明耳目，定志安神，滋養氣血。</p>
<h3>小安腎圓</h3>
<p>治腎氣虛乏，下元冷憊，夜多旋溺，肢體倦怠，漸覺羸瘦，腰膝沉重，嗜臥少力，
精神昏憒，耳作蟬鳴，面無顏色，泄瀉腸鳴，眼目昏暗，牙齒蛀痛，並皆治之。
香附子　川烏　川楝子
已上各一斤（用鹽四兩，水四升同煮，候乾剉，焙）、
熟乾地黃八兩　茴香十二兩　川椒（去目及閉口者，微炒出汗）、
四兩上六味為細末，酒糊為圓，如梧桐子大。每服二十圓至三十圓，空心臥服，
鹽湯、鹽酒任下。常服補虛損，益下元。</p>
<h3>三建丹</h3>
<p>壯元陽，補真氣。治勞傷虛損，下經衰竭，腎氣不固，精溺遺失，臟腑自利，
手足厥冷，或脈理如絲，形肉消脫，或惡聞食氣，聲嘶失音。陽起石（火煆通紅）、
附子（炮，去皮、臍）鐘乳粉各等分上為細末和勻，用糯米糊為圓，如梧桐子大。
每服二十圓至三十圓，米飲送下，食前服。忌豉汁、羊血。</p>
<h3>伏火二氣丹</h3>
<p>治真元虛損，精髓耗傷，腎氣不足，面黑耳焦，下虛上盛，頭目眩暈，心腹刺痛，
翻胃吐逆，虛勞盜汗，水氣喘滿，全不入食。婦人血氣久冷，崩中漏下，
癥瘕塊癖。此藥奪陰陽造化之功，濟心腎交養之妙，大補諸虛。
硫黃四兩　黑錫　水銀　丁香（不見火）乾薑各半兩
右先熔黑錫，後下水銀，結砂子，與硫黃一處，再研成黑灰色，次入餘藥研勻，
用生薑自然汁煮糊為圓，如梧桐子大。每服十粒至十五粒，濃煎生薑湯下，空心，
食前。</p>
<h3>靈砂</h3>
<p>性溫無毒，主五臟百病，益精養神，補氣明目，安魂魄，通血脈，止煩滿，
殺邪魅。善治榮衛不交養，陰陽不升降，上盛下虛，頭旋氣促，心腹冷痛，
翻胃吐逆，霍亂轉筋，臟腑滑泄，赤白下痢。久服通神，輕身不老，令人心靈。
此丹按仙經服餌之法，會五行符合之妙，體性輕清，不隨煙焰飛走，
男女老幼皆可服。
水銀一斤　硫黃四兩
右二味，用新鐵銚炒成砂子，或有煙焰即以醋灑，候研細，入水火鼎，
醋調赤石脂封口，鐵線紮縛曬乾，鹽泥固濟，用炭二十斤煆，如鼎子裂，
筆蘸赤石脂頻抹其處。火盡為度，經宿取出，研為細末，糯米糊為圓，如麻子大。
每服三粒，空心，棗湯、米飲、井華水、人參湯任下，量病輕重增至五、七粒。
忌豬、羊血，綠豆粉、冷滑之物。</p>
<h3>上丹</h3>
<p>養五臟，補不足，固真元，調二氣，和榮衛，保神守中，久服輕身耐老，
健力美食明目，降心火，交腎水，益精氣。男子絕陽，庶事不興。女子絕陰，
不能妊娠。腰膝重痛，筋骨衰敗，面色黧黑，心勞志昏，寤寐恍惚，煩憒多倦，
餘瀝夢遺，膀胱邪熱，五勞七傷，肌肉羸瘦，上熱下冷，難任補藥，服之半月，
陰陽自和，容色肌肉光潤悅澤。開心意，安魂魄，消飲食，養胃氣。五味子半斤、
蛇床子　百部根（酒浸一宿）菟絲子（酒浸，別研）白茯苓　肉蓯蓉（酒浸）、
枸杞子　柏子仁（別研）杜仲（炒斷絲）防風（去叉）巴戟（去心）山藥、
遠志（去心）各二兩上為末，蜜圓如梧桐子大。食前溫酒、鹽湯任下三十圓。
春煎乾棗湯，夏加五味子四兩；四季月加蓯蓉六兩；秋加枸杞子六兩；
冬加遠志六兩。</p>
<h3>鹿茸四斤圓</h3>
<p>治肝腎虛熱淫於內，致筋骨痿弱，不自勝持，起居須人，足不任地，驚恐戰掉，
潮熱時作，飲食無味，不生氣力，諸虛不足。肉蓯蓉（酒浸）天麻、
鹿茸（燎去毛，酥炙）菟絲子（酒浸通軟，別研細）熟地黃　牛膝（酒浸）、
杜仲（酒浸）木瓜乾各等分上為末，蜜圓如梧桐子大。每服五十圓，溫酒、米湯，
食前下。</p>
<h3>玄兔丹</h3>
<p>治三消渴利神藥，常服禁遺精，止白濁，延年。，
菟絲子（酒浸通軟，乘濕研，焙乾，別取末）十兩　五味子（酒浸，別為末）、
稱七兩　白茯苓　乾蓮肉各三兩上為末，別碾乾山藥末六兩，
將所浸酒餘者添酒煮糊，搜和得所，搗數千杵，圓如梧桐子大。每服五十圓，
米湯下，空心食前。</p>
<h3>龍齒鎮心丹</h3>
<p>治心腎氣不足，驚悸健忘，夢寐不安，遺精面少色，足脛痠疼。龍齒（水飛）、
遠志（去心，炒）天門冬（去心）熟地黃　山藥各六兩（炒）茯神、
麥門冬（去心）車前子（炒）白茯苓　桂心　地骨皮　五味子各五兩上為末，
蜜圓　如梧桐子大。每服三十圓至五十圓，空心溫酒、米湯任下。</p>
<h3>羊肉圓</h3>
<p>治真陽耗竭，下元傷憊，耳輪焦枯，面色黧黑，腰重腳弱，元氣衰微。
常服固真補氣，益精駐顏。川楝子（炒）續斷（炒，去絲）茯苓　茴香、
補骨脂（炒）附子（炮，去皮、臍）葫蘆巴（微炒）各三兩　山藥（炒）、
桃仁（麩炒，去皮、尖，別研）杏仁（麩炒，去皮、尖，別研）上為末，
精羊肉四兩，酒煮爛，研極細，入麵煮糊，圓如梧桐子大。鹽湯、溫酒，
空心任下三。五十圓。</p>
<h3>蓯蓉大補圓</h3>
<p>治元臟虛憊，血氣不足，白濁遺泄，自汗自利，口苦舌乾，四肢羸瘦，婦人諸虛，
皆主之。木香（炮）附子（炮，去皮、臍）茴香（炒）肉蓯蓉（酒浸）、
川椒（炒去汗）各十兩　巴戟（去心）牛膝（酒浸）白蒺藜（炒，去刺）、
桃仁（炒，去皮、尖）黃耆　澤瀉　葫蘆巴　五味子各五兩　檳榔　天麻　桂心、
川芎　羌活各二兩上為細末，蜜圓　如梧桐子大。鹽酒、
鹽湯空腹任下三。五十圓。</p>
<h3>十四友圓</h3>
<p>補心腎虛，怔忪昏憒，神志不寧，睡臥不安。故經曰：臟有所傷，情有所倚，
人不能知其病，則臥不安。熟地黃　白茯苓　白茯神（去木）人參　酸棗仁（炒）、
柏子仁（別研）紫石英（別研）肉桂　阿膠（蛤粉炒）當歸　黃耆　遠志（湯浸，
去心，酒灑、蒸）各一兩　辰砂（別研）一分　龍齒（別研）二兩上為末，
同別研四味，煉蜜為圓，如梧桐子大。每服三十圓，食後棗湯下。</p>
<h3>鐘乳白澤圓</h3>
<p>治丈夫諸虛百損，五勞七傷，真氣不足，元臟不固，神志俱耗，筋力頓衰，
頭目眩暈，耳內虛鳴，心腹急痛，氣逆嘔吐，痰嗽喘促，胸膈脹悶，脾泄下痢，
遺精便濁，厥冷自汗，脈微欲絕。婦人血海虛冷，崩漏不止，赤白帶下，
經候不調，臍腹時痛，面無顏色，飲食不進。但是一切虛勞之疾，並宜服之。
白檀香（取末）滴乳香（別研）各一兩　陽起石（煆令通紅，研）附子（炮，
去皮、臍）各一兩半　鐘乳粉二兩　麝香（別研）一錢右和勻，滴水搜成劑，
分作六十圓。每服一圓，水一盞，煎化及七分盞，空心熱服，如急病，不拘時。
久服補益精血，助陽消陰，安心神，定魂魄，延年增壽，起死回生。</p>
<h3>三建湯</h3>
<p>治真氣不足，元陽久虛，寒邪攻衝，肢節煩疼，腰背痠痛，自汗厥冷，大便滑泄，
小便白濁，及中風涎潮，不省人事，傷寒陰證，厥逆脈微，皆可服之。天雄（炮，
去皮、臍）附子（炮，去皮、臍）大川烏（炮，去皮、臍）各等分上為粗末。
每服四錢，水二盞，生薑十五片，煎至八分，去滓溫服，不拘時候。</p>
<h3>十全飲</h3>
<p>治諸虛百損，榮衛不和，形體羸瘦，面色痿黃，腳膝痠疼，腰背倦痛，頭眩耳重，
口苦舌乾，骨熱內煩，心忪多汗，飲食進退，寒熱往來，喘嗽吐衄，遺精失血。
婦人崩漏，經候不調。凡病後未復舊及憂慮傷動血氣，此藥平補有效，最宜服之。
熟乾地黃　白茯苓　人參　桂（去粗皮，不見火）川當歸（去蘆）白芍藥、
川芎白朮　黃耆（去蘆）甘草（炙）各等分上為粗末。每服三錢，水一盞半，
生薑三片，棗子一枚，煎至七分，去滓溫服，不拘時候。</p>
<h2>治痼冷（附消渴）</h2>
<h3>二氣丹</h3>
<p>助陽消陰，正氣溫中。治內虛裡寒，冷氣攻擊，心脅臍腹，脹滿刺痛，
泄利無度，嘔吐不止，自汗時出，小便不禁，陽氣漸微，手足厥泠，及傷寒陰證，
霍亂轉筋，久下冷痢，少氣羸困，一切虛寒痼冷，並宜服之。硫黃（細研）、
肉桂（去皮，為末）各一分　乾薑（炮，為末）朱砂（研為衣）各二錢、
附子（一枚大者，炮，去皮、臍，為末）半兩上並研勻，用細麵糊為圓，
如梧桐子大。每服三十圓，煎艾鹽湯放冷下，空心食前服。</p>
<h3>崔氏烏頭圓</h3>
<p>治風冷邪氣，入乘心絡，或腑臟暴感風寒，上乘於心，令人卒然心痛，或引背脊，
乍瘥乍甚，經久不瘥，並宜服之。附子（炮，去皮、臍）川烏（炮，去皮、臍）、
赤石脂各三兩　蜀椒（去目及閉口者，炒出汗）肉桂（去粗皮）乾薑（炮）、
各二兩上六件搗，羅細末，蜜和為圓，如梧桐子大。每服三圓，溫酒下，
覺至痛處，痛即止。若不止，加至五、六圓，以知為度。若早朝服，無所覺，
至午時再服三圓，夜又服三圓。若久心痛，每旦服三圓，稍加至十圓，
盡一劑遂終身不發。忌豬肉、生蔥。</p>
<h3>曹公卓鐘乳圓</h3>
<p>主五勞七傷，肺損氣急。療丈夫衰老，陽氣絕，手足冷，心中少氣，髓虛腰疼，
腳痺體煩，口乾不能食。此藥下氣消食，長肌和中，安五臟，除萬病。
菟絲子（酒浸，搗，焙）石斛（去根）各一兩　鐘乳粉二兩　吳茱萸（湯洗七次，
炒）半兩上為細末，煉蜜和圓，如梧桐子大。每服七圓，空心，溫酒或溫湯、
米飲下，日再。服訖行數百步，飲溫酒三合，復行二、三百步，覺口胸內熱稍定，
即食乾飯豆醬，過一日食如常，須暖將息。不得聞見尸穢等氣，亦不可食粗、臭、
陳惡食。初服七日內勿為陽事，過七日後任性，然亦不宜傷多。服過半劑覺有效，
即相續服三劑，終身更無所忌。</p>
<h3>金液丹</h3>
<p>固真氣，暖丹田，堅筋骨，壯陽道，除久寒痼冷，補勞傷虛損。治男子腰腎久冷，
心腹積聚，脅下冷癖，腹中諸蟲，失精遺溺，形羸力劣，腳膝疼弱，冷風頑痺，
上氣衄血，咳逆寒熱，霍亂轉筋，虛滑不利。又治痔瘻濕蝱嬖生瘡，下血不止。
及婦人血結寒熱，陰蝕疽痔。硫黃（淨揀去砂石，十兩，研細飛過，用瓷盒子盛，
以水和赤石脂封口，以鹽泥固濟，曬乾，地內先埋一小罐子，盛水令滿，
安盒子在上，用泥固濟訖，慢火養七日七夜，候足，加頂火一斤煆，候冷取出，
研為細末）右藥末一兩，用蒸餅一兩，湯浸，握去水，搜為圓，如梧桐子大。
每服三十圓，多至百圓，溫米飲下，空心服之。又治傷寒陰證，身冷脈微，
手足厥逆，或吐或利，或自汗自止，或小便不禁，不拘圓數，宜並服之。
得身熱脈出為度。</p>
<h3>橘皮煎圓</h3>
<p>治久虛積冷，心腹疼痛，嘔吐痰水，飲食減少，脅肋虛滿，臍腹弦急，
大腸虛滑，小便利數，肌膚瘦悴，面色痿黃，肢體怠惰，腰膝緩弱。
及治痃癖積聚，上氣咳嗽，久瘧久利，腸風痔瘻。婦人血海虛冷，赤白帶下，
久無子息，並宜服之。當歸（去蘆，先焙）萆薢　厚朴（去粗皮，薑汁製）、
肉蓯蓉（酒浸，微炙，切，焙乾）肉桂（去粗皮）附子（炮，去皮、臍）、
巴戟（去心）陽起石（酒浸，焙乾，研如粉）石斛（去根）牛膝（去蘆，酒浸）、
杜仲（去皮，薑汁炙）吳茱萸（水淘去浮者，焙乾）鹿茸（茄子者燎去毛，劈開，
酒浸，炙乾）乾薑（炮）菟絲子（酒浸，焙，搗）三稜（煨熟，乘熱搗碎）、
各三兩　甘草（炙）一兩　陳橘皮（淨洗，焙，為末）十五兩上為細末，
用酒五升，於銀、石器內，將橘皮末煎熬如饖，卻將諸藥末人在內，
一處攪和搜勻，仍入臼內，搗五百杵，圓如梧桐子大。每服二十圓，空心溫酒下，
鹽湯亦得。</p>
<h3>附子理中圓</h3>
<p>治脾胃冷弱，心腹絞痛，嘔吐泄利，霍亂轉筋，體冷微汗，手足厥寒，心下逆滿，
腹中雷鳴，嘔噦不止，飲食不進，及一切沉寒痼冷，並皆治之。附子（炮，去皮、
臍）人參（去蘆）乾薑（炮）甘草（炙）白朮各三兩上為細末，用煉蜜和為圓，
每兩作一十圓。每服一圓，以水一盞化破，煎至七分，稍熱服之，空心食前。</p>
<h3>北亭圓</h3>
<p>治脾元氣弱，久積陰冷，心腹脅肋，脹滿刺痛，面色青黃，肌體瘦弱，
怠惰嗜臥，食少多傷，噫氣吞酸，噦逆惡心，腹中虛鳴，大便泄利，胸膈痞塞，
食飲不下，嘔噦霍亂，體冷轉筋，及五膈五噎，痃癖瘕聚，翻胃吐食，
久痛久痢，並皆治之。縮砂仁　胡椒　肉桂（去粗皮）厚朴（去粗皮，薑汁炙）、
附子（炮，去皮、臍）」川芎　當歸（去蘆，剉碎）陳皮（去白）乾薑（炮）、
甘草（炙）各四兩　青鹽（別研）北亭（即硇砂也，醋淘去砂石，別研）、
各二兩　白朮（別研）三兩　五味子（楝）一兩半　阿魏（醋化，去砂石）、
半兩上為末，用銀、石鍋，內入好酒，醋五升，白沙蜜一十兩，先下北亭、阿魏、
青鹽三味，並好頭面一升，同煎稠黏，便下藥末半斤以來，更煎如稀麵糊，
漸漸入藥末煎得所，離火取出，更以乾藥末和搜成劑，更搗一千杵，
圓如梧桐子大。每服十五圓，微嚼破，用生薑鹽湯下，溫酒亦得，空心服之。
忌羊血。豉汁。</p>
<h2>〔紹興續添方〕</h2>
<h3>沉香蓽澄茄散</h3>
<p>治下經不足，內挾積冷，臍腹弦急，痛引腰背，面色萎黃，手足厥冷，
脅肋虛滿，精神睏倦，臟腑自利，小便滑數。附子（炮，去皮、臍）四兩、
沉香　蓽澄茄　葫蘆巴（微炒）肉桂（去粗皮）茴香（舶上者，微炒）、
補骨脂（微炒）巴戟天（去心）木香　川楝（炮，去核）各一兩　川烏（炮，
去皮、臍）半兩　桃仁（去皮、尖，麩炒）二兩上同為細末。每服二錢，
水一大盞，入鹽末少許，煎八分，去滓，稍熱服之。如盲腸、小腸一切氣痛，
服之有效，空心，食前服。</p>
<h2>〔寶慶新增方〕</h2>
<h3>清心蓮子飲</h3>
<p>治心中蓄積，時常煩躁，因而思慮勞力，憂愁抑鬱，是致小便白濁，或有沙膜，
夜夢走泄，遺瀝澀痛，便赤如血，或因酒色過度，上盛下虛，心火炎上，
肺金受克，口舌乾燥，漸成消渴，睡臥不安，四肢倦怠，男子五淋，
婦人帶下赤白；及病後氣不收斂，陽浮於外，五心煩熱。藥性溫平，不冷不熱，
常服清心養神，秘精補虛，滋潤腸胃，調順血氣。黃芩　麥門冬（去心）地骨皮、
車前子　甘草（炙）各半兩　石蓮肉（去心）白茯苓　黃耆（蜜炙）、
人參各七兩半上剉散。每三錢，麥門冬十粒，水一盞半，煎取八分，去滓，
水中沉泠，空心，食前服。發熱加柴胡、薄荷煎。</p>
<h3>獨活寄生湯</h3>
<p>治腎氣虛弱，腰背疼痛，此病因臥冷濕地當風所得，不時速治，流入腳膝，
為偏枯冷痺，緩弱疼重。或腰痛腳重、攣痺，宜急服此。獨活三兩、
桑寄生（（古今錄驗）用續斷，即寄生亦名，非正續斷）當歸（酒浸，焙乾）、
白芍藥　熟地黃（酒浸，蒸）牛膝（去蘆，酒浸）細辛（去苗）白茯苓（去皮）、
防風（去蘆）秦艽（去土）人參　桂心（不見火）芎藭　杜仲（製炒斷絲）、
甘草（炙）各二兩上為剉散。每服四大錢，水一盞半，煎七分，去滓，空心服。
氣虛下痢，除地黃。並治新產腹痛，不得轉動，及腰腳攣痛痺弱，不得屈伸。
此湯最能除風消血。（肘後方）有附子一枚，無寄生。人參。甘草、當歸。
近人將治歷節風並腳氣流注，甚有效。</p>
<h2>〔淳祐新添方〕</h2>
<h3>人參養榮湯</h3>
<p>治積勞虛損，四肢沉滯，骨肉痠疼，吸吸少氣，行動喘啜，小腹拘急，腰背強痛，
心虛驚悸，咽乾唇燥，飲食無味，陰陽衰弱，悲憂慘戚，多臥少起。久者積年，
急者百日，漸至瘦削，五臟氣竭，難可振復。又治肺與大腸俱虛，咳嗽下痢，
喘乏少氣，嘔吐痰涎。白芍藥三兩　當歸　陳皮　黃耆　桂心（去粗皮）人參、
白朮（煨）甘草（炙）各一兩　熟地黃（製）五味子　茯苓各七錢半　遠志（炒，
去心）半兩右剉散。每服四錢，水一盞半，生薑三片，棗子二枚，煎至七分，
去滓溫服。便精遺泄，加龍骨一兩。咳嗽，加阿膠甚妙。</p>
<h3>鹿茸大補湯</h3>
<p>治男子、婦人諸虛不足，產後血氣耗傷，一切虛損。
鹿茸（製）黃耆（蜜炙）當歸（酒浸）白茯苓（去皮）蓯蓉（酒浸）、
杜仲（炒去絲）各二兩　人參　白芍藥　肉桂　石斛（酒浸，蒸，焙）附子（炮）、
五味子　半夏　白朮（煨）各一兩半　甘草半兩　熟乾地黃（酒蒸，焙）、
三兩上㕮咀。每服四錢，薑三片，棗一個，水一盞，煎七分，空心熱服。</p>
<h3>養腎散</h3>
<p>治腎氣虛損，腰腳節骨疼痛，膝脛不能屈伸，久病腳膝緩弱。每服用一字。
空心豆淋酒下，服訖麻痺少時，須臾疾隨藥氣頓愈。骨中痛，嚼胡桃肉，酒調下，
甚者三、五服。風、寒、濕悉治之。全蝎半兩　天麻三錢　蒼朮（製）、
一兩附子（炮，去皮、臍）草烏頭（生，去皮、臍）各二錢上為細末。
空心溫酒調下。</p>
<h3>參香散</h3>
<p>治心氣不寧，諸虛百損，肢體沉重，情思不樂，夜多異夢，盜汗失精，恐怖煩悸，
喜怒無時、口乾咽燥，渴欲飲水，飲食減少，肌肉瘦瘁，漸成勞瘵。常服補精血，
調心氣，進飲食，安神守中，功效不可具述。人參　山藥　黃耆（製）、
白茯苓（去皮）石蓮肉（去心）白朮（煨）各一兩　烏藥　縮砂仁　橘紅、
乾薑（炮）各半兩　丁香　南木香　檀香各一分　沉香二錢　甘草（炙）、
三分上為剉散。每服四錢，水一大盞，生薑三片，棗一個，煎七分，
去滓空心服（一法有炮附子半兩）。</p>
<h2>〔吳直閣增諸家名方〕</h2>
<h3>震靈丹</h3>
<p>（紫府元君南嶽魏夫人方，出（道藏），一名紫金丹）、
此丹不犯金石飛走有性之藥，不僭不燥，奪造化沖和之功。大治男子真元衰憊，
五勞七傷，臍腹泠疼，肢體痠痛，上盛下虛，頭目暈眩，心神恍惚，血氣衰微，
及中風癱緩，手足不遂，筋骨拘攣，腰膝沉重，容枯肌瘦，目暗耳聾，口苦舌乾，
飲食無味，心腎不足，精滑夢遺，膀胱疝墜，小腸淋瀝，夜多盜汗，久瀉久痢，
嘔吐不食，八風五痺，一切沉寒痼冷，服之如神。及治婦人血氣不足，崩漏虛損，
帶下久冷，胎臟無子，服之無不愈者。禹餘糧（火煆，醋淬不計遍，
以手捻得碎為度）紫石英　赤石脂　丁頭代赭石（如禹餘糧炮製）、
各四兩已上四味，並作小塊，入甘鍋內，鹽泥固濟，候乾，用炭一十斤煆通紅，
火盡為度，入地坑埋，出火毒，二宿。滴乳香（別研）五靈脂（去沙石，研）、
沒藥（去沙石，研）各二兩　硃砂（水飛過）一兩上件前後共八味，並為細末，
以糯米粉煮糊為圓，如小雞頭大，曬乾出光。每一粒，空心溫酒下，冷水亦得。
常服鎮心神，駐顏色，溫脾腎，理腰膝，除戶疰蠱毒，辟鬼魅邪癘。久服輕身，
漸入仙道。忌豬、羊血，恐減藥力。婦人醋湯下，孕婦不可服。極有神效，
不可盡述。</p>
<h3>來復丹</h3>
<p>（鐵甕城八角杜先生方，一名正一丹）此藥配類二氣，均調陰陽，
奪天地沖和之氣，乃水火既濟之方，可冷可熱，可緩可急。善治榮衛不交養，
心腎不升降，上實下虛，氣閉痰厥，心腹泠痛，臟腑虛滑，不問男女老幼，
危急之證，但有胃氣，無不獲安，補損扶虛，救陰助陽，為效殊勝。
硝石一兩（同硫黃並為細末，入定鍋內，以微火慢炒，用柳篦子不住手攪，
令陰陽氣相入，不可火太過，恐傷藥力，再研極細，名二氣末）、
太陰玄精石（研飛）舶上硫黃（用透明不夾沙石者）各一兩、
五靈脂（須擇五台山者，用水澄去沙石，日乾）青皮（去白）陳皮（去白）、
各二兩上用五靈脂、二橘皮為細末，次入玄精石末及前二氣末，拌勻，
以好滴醋打糊為圓，如豌豆大。每服三十粒，空心，粥飲吞下，甚者五十粒，
小兒三、五粒，新生嬰兒一粒。小兒慢驚風或吐利不止，變成虛風搐搦者，
非風也，胃氣欲絕故也，用五粒研碎，米飲送下。老人伏暑迷悶，紫蘇湯下。
婦人產後血逆，上搶悶絕，並惡露不止，及赤白帶下，並用醋湯下。常服和陰陽，
益精神，散腰腎陰濕，止腹脅冷疼，立見神效。應諸疾不辨陰陽證者，
並宜服之，靈異不可具紀。</p>
<h3>養正丹</h3>
<p>（出寶林真人谷伯陽（傷寒論）中，一名交泰丹）卻邪輔正，助陽接真。
治元氣虛虧，陰邪交蕩，正氣乖常，上盛下虛，氣不升降，呼吸不足，頭旋氣短，
心神怯弱，夢寐驚悸，遍體盜汗，腹痛腰疼；或虛煩狂言，口乾上喘，翻胃吐食，
霍亂轉筋，咳逆不定。又治中風涎潮，不省人事，陽氣欲脫，四肢厥冷。
如傷寒陰盛，自汗唇青脈沉，最宜服之。及婦人產後，血氣身熱，月候不均，
帶下腹痛，悉能治療。常服濟心火，強腎水，進飲食。水銀　硫黃（研細）、
硃砂（研細）黑錫（去滓，稱，與水銀結砂）各一兩右用黑盞一隻，
火上熔黑錫成汁，次下水銀，以柳枝子攪勻，次下硃砂，攪令不見星子，
放下少時，方入硫黃末，急攪成汁和勻。如有焰，以醋灑之，候冷取出，
研如粉極細，用糯米粉煮糊為圓，如綠豆大。每服二十圓，加至三十粒，鹽湯下。
此藥升降陰陽，既濟心腎，空心食前棗湯送下，神效不可具述。</p>
<h3>黑錫丹</h3>
<p>（丹陽慈濟大師受神仙桑君方）治脾元久冷，上實下虛，胸中痰飲，
或上攻頭目徹痛，目瞪昏眩，及奔豚氣上衝，胸腹連兩脅，膨脹刺痛不可忍，
氣欲絕者；及陰陽氣上下不升降，飲食不進，面黃羸瘦，肢體浮腫，五種水氣，
腳氣上攻；及牙齦腫痛，滿口生瘡，齒欲落者，兼治脾寒心痛，冷汗不止；
或卒暴中風，痰潮上膈，言語艱澀，神昏氣亂，喉中痰響，狀似癱瘓，
曾用風藥吊吐不出者，宜用此藥百粒，煎薑、棗湯灌之，壓下風涎，即時蘇省，
風涎自利。或觸冒寒邪，霍亂吐瀉，手足逆冷，唇口青黑；及男子陽事痿法，
腳膝痠軟，行步乏力，臍腹虛鳴，大便久滑　及婦人血海久冷，白帶自下，
歲久無子，血氣攻注頭面四肢，並宜服之。兼療膈胃煩壅，痰飲虛喘，
百藥不愈者。常服克化飲食，養精神，生陽逐陰，消磨冷滯，除濕破癖，
不動真氣，使五臟安寧，六腑調暢，百病不侵。歌曰：陰損陽衰實可傷，
縱調榮衛亦難將。氣羸血運痰生者，試聽桑君為發揚。又歌：夫妻合會功成四，
鈴子沉香一兩賒。木附葫蘆陽起破，桂茴肉豆等無差。梧桐酒糊精修煉，
返者還童事可嘉。沉香（鎊）附子（炮，去皮、臍）葫蘆巴（酒浸，炒）、
陽起石（研細水飛）茴香（舶上者，炒）破故紙（酒浸，炒）肉豆蔻（麵裹，煨）、
金鈴子（蒸，去皮、核）木香各一兩 肉桂（去皮）只須半兩　黑錫（去滓稱）、
硫黃（透明者結砂子）各二兩，上用黑盞，或新鐵銚內，如常法結黑錫、硫黃砂子，
地上出火毒，研令極細，餘藥並杵羅為細末，都一處和勻入研，自朝至暮，
以黑光色為度，酒糊圓如梧桐子大。陰乾，入布袋內，擦令光瑩。每服三、四十粒，
空心薑鹽湯或棗湯下，婦人艾醋湯下。</p>
<h3>玉華白丹</h3>
<p>（唐衝虛先生三品製煉方，曾經進宜政間，係上品丹）清上實下，助養根元，
扶衰救弱，補益臟腑。治五勞七傷，夜多盜汗，肺萎虛損，久嗽上喘，霍亂轉筋，
六脈沉伏，唇口青黑，腹脅刺痛，大腸不固，小便滑數，夢中遺泄，肌肉瘦瘁，
目暗耳鳴，胃虛食減，久瘧久痢，積寒痼冷，諸藥不愈者，服之如神。
白石脂（淨瓦閣起，火煆紅，研細，水飛）左顧牡蠣七錢（洗，用韭葉搗，
鹽泥固濟，火煆取白者）陽起石（用甘鍋於大火中煆令通紅，取出，酒淬，
放陰地令乾）各半兩　鐘乳粉（煉成者）一兩右四味，各研令極細如粉，
方拌和作一處令勻，研一、二日，以糯米粉煮糊為圓，如雞頭入，
入地坑出火毒一宿。每服一粒，空心，濃煎人參湯放冷送下，熟水亦得。
常服溫平，不僭不燥，澤肌悅色，祛除宿患。婦人久無妊者，以當歸、
熟地黃浸酒下，便有符合造化之妙。或久冷、崩帶、虛損，臍腹撮痛，艾醋湯下。
服畢以少白粥壓之，忌豬、羊血、綠豆粉，恐解藥力。尤治久患腸風臟毒。</p>
<h2>〔續添諸局經驗秘方〕</h2>
<h3>金鎖正元丹</h3>
<p>治真氣不足，元臟虛弱，四肢倦怠，百節痠疼，頭昏眩痛，目暗耳鳴，面色黃黑，
鬢髮脫落，頭皮腫癢，精神昏睏，手足多冷，心胸痞悶，繞臍切痛，膝脛痠疼，
不能久立，或腳弱隱痛，步履艱難，腰背拘急，不能俯仰，腹痛氣刺，
兩脅虛脹，水谷不消，大便不調，嘔逆惡心，飲食減少，恍惚多忘，氣促喘乏，
夜多異夢，心忪盜汗，小便滑數，遺精白濁，一切元臟虛冷之病，並能治之。
五倍子　茯苓（去皮）各八兩　紫巴戟（去心）十六兩　補骨脂（酒浸，炒）、
十兩　肉蓯蓉（淨洗，焙乾）葫蘆巴（炒）各一斤　龍骨　硃砂（別研）、
各三兩 上為細末，入研藥令勻，酒糊為圓，如梧桐子大。每服十五圓至二十圓，
空心，食前溫酒吞下，或鹽湯亦得。</p>
<h3>秘傳玉鎖丹</h3>
<p>治心氣不足，思慮太過，腎經虛損，真陽不固，漩有遺瀝，小便白濁如膏，
夢寐頻泄，甚則身體拘倦，骨節痠疼，飲食不進，面色黧黑，容枯肌瘦，
唇口乾燥，虛煩盜汗　舉動乏力（一本尚有“此藥性溫不熱，大有神效”十字）。
茯苓（去皮）四兩　龍骨二兩　五倍子六兩
上為末，水糊為圓。每服四十粒，空心用鹽湯吞下，日進三服。此藥性溫不熱，
極有神效。</p>
<h3>巴戟圓</h3>
<p>補腎臟，暖丹田，興陽道，減小便，填精益髓，駐顏潤肌。治元氣虛憊，
面目黧黑，口乾舌澀，夢想虛驚，眼中冷淚，耳作蟬鳴，腰胯沉重，百節痠疼，
項筋緊急，背胛勞倦，陰汗盜汗，四肢無力。及治婦人子宮久冷，月脈不調，
或多或少，赤白帶下，並宜服之。
良薑六兩　紫金藤十六兩　巴戟三兩　青鹽二兩　肉桂（去粗皮）吳茱萸各四兩
上為末，酒糊為圓。每服二十圓，暖鹽酒送下，鹽湯亦得，日午、夜臥各一服。</p>
<h3>十補圓</h3>
<p>治真氣虛損，下焦傷竭，臍腹強急，腰腳疼痛，亡血盜汗，遺泄白濁，大便自利，
小便滑數，或三消渴疾，飲食倍常，肌肉消瘦，陽事不舉，顏色枯槁。
久服補五臟，行榮衛，益精髓，進飲食。附子（炮，去皮、臍）肉桂（去粗皮）、
巴戟（去心）破故紙（炒）乾薑（炮）遠志（去心，薑汁浸，炒）菟絲子（酒浸，
別研）赤石脂（煆）厚朴（去粗皮，薑汁炙）各一兩　川椒（去目及閉口者，
炒出汗）二兩上為末，酒糊圓，如梧桐子大。每服三十圓至五十圓，溫酒、
鹽湯任下。</p>
<h3>正元散</h3>
<p>治下元氣虛，臍腹脹滿，心脅刺痛，泄利嘔吐自汗，陽氣輕微，手足厥泠，
及傷寒陰證，霍亂轉筋，久下冷利，少氣羸睏，一切虛寒，並宜服之。紅豆（炒）、
乾薑（炮）陳皮（去白）各三錢　人參　白朮　甘草（炙）茯苓（去皮）各二兩、
肉桂（去粗皮）川烏（炮，去皮）各半兩　附子（炮，去皮、尖）山藥（薑汁浸，
炒）川芎　烏藥（去木）乾葛各一兩　黃耆（炙）一兩半上為細末。每服二錢，
水一盞，薑三片，棗一個，鹽少許，煎七分，食前溫服。常服助陽消陰，正元氣，
溫脾胃，進飲食。</p>
<h3>茯菟圓</h3>
<p>治心氣不足，思慮太過，腎經虛損，真陽不固，溺有餘瀝，小便白濁，夢寐頻泄。
菟絲子五兩（一本作十兩）白茯苓三兩（一本作五兩）石蓮子（去殼）、
二兩（一本作三兩（一本有遼五味子去梗，七兩）上為細末，
酒（一本用淮山藥六兩）煮糊為圓，如梧桐子大。每服三十圓（一本作五、
六十圓），空心，鹽湯下。常服鎮益心神，補虛養血，清小便。</p>

<h1>卷之六</h1>
<h2>治積熱</h2>
<h3>紫雪</h3>
<p>療腳氣，毒遍內外，煩熱不解，口中生瘡，狂易叫走，瘴疫毒癘，卒死溫瘧，
五尸五疰，心腹諸疾，㽲刺切痛，及解諸熱藥毒發，邪熱卒黃等，
並解蠱毒鬼魅，野道熱毒。又治小兒驚癎百病。
石膏　黃金一百兩　寒水石　磁石　滑石，
已上四味各三斤，搗碎，水一斛，煮至四斗，去滓入下項，犀角屑　羚羊角、
屑青木香（搗碎）沉香（搗碎）各五兩　玄參（洗，焙，搗碎）升麻各一斤、
甘草（剉，炒）八兩　丁香一兩（搗碎）已上八味入前藥汁中再煮，取一斗五升，
去滓，入下項朴硝（精者）十斤　硝石四升（如闕，芒硝亦得，
每升重七兩七錢半）已上二味入前藥汁中，微火上煎，柳木篦攪不住手，
候有七升，投在木盆中，半日欲凝，入下項：
麝香當門子一兩二錢半（研）朱砂（飛研）三兩
已上二味入前藥中，攪調令勻，寒之二日。
上件藥成霜雪紫色，每服一錢或二錢，用冷水調下，大人、小兒臨時以意加減，
食後服。</p>
<h3>紅雪通中散</h3>
<p>治煩熱黃疸，腳氣溫瘴，解酒毒，消宿食，開三焦，利五臟，爽精神；除毒熱，
破積滯，去腦悶，治眼昏，頭痛鼻塞，口瘡重舌，腸癰喉閉，及傷寒狂躁，
胃爛發斑等病，並宜服之。赤芍藥　人參（去蘆）檳榔　枳殼（去瓤，麩炒黃）、
淡竹葉　甘草（生用）木香各二兩　羚羊角屑　升麻　黃芩各三兩　梔子（去皮）、
葛根　桑白皮　木通　大青（去根）藍葉各一兩半　川朴硝十斤　蘇枋六兩、
朱砂（細研）一兩　麝香（細研）半兩上藥除朱砂、麝香外，並細剉，
以水二斗五升，煎至九升，去滓，更以綿濾過，再以緩火煎令微沸，然後下朴硝，
以柳木篦攪勿住手，候凝，次下朱砂、麝香等末攪令勻，頓新瓷盆中，
經宿即成矣，細研，每服一錢至二錢，新汲水調下，更量老小虛實，臨時加減服。
凡服靈寶丹者，先依上件服法調此藥服訖，須臾更以熱茶投，令宣瀉一、
兩行為度，後依法服靈寶丹，立效。</p>
<h3>涼膈散</h3>
<p>治大人、小兒腑臟積熱，煩躁多渴，面熱頭昏，唇焦咽燥，舌腫喉閉，目赤鼻衄，
頷頰結硬，口舌生瘡，痰實不利，涕唾稠粘，睡臥不寧，譫語狂妄，腸胃燥澀，
便溺秘結，一切風壅，並宜服之。川大黃　朴硝　甘草（爁）各二十兩、
山梔子仁　薄荷葉（去梗）黃芩各十兩　連翹二斤半上粗末。每二錢，水一盞，
入竹葉七片，蜜少許，煎至七分，去滓，食後溫服。小兒可服半錢，
更隨歲數加減服之，得利下住服。洗心散　治風壅壯熱，頭目昏痛，肩背拘急，
肢節煩疼，熱氣上衝，口苦唇焦，咽喉腫痛，痰涎壅滯，涕唾稠粘，心神煩躁，
眼澀睛疼，及寒壅不調，鼻塞聲重，咽乾多渴，五心煩熱，小便赤澀，大便秘滯，
並宜服之。白朮一兩半　麻黃（和節）當歸（去苗，洗）荊芥穗　芍藥、
甘草（爁）大黃（麵裹，煨，去麵，切，焙）各六兩上為細末。每服二錢，
水一盞，入生薑、薄荷各少許，同煎至七分，溫服。如小兒麩豆瘡疹欲發，
先狂語多渴，及驚風積熱，可服一錢，並臨臥服。如大人五臟壅實，欲要溏轉，
九至四、五錢，乘熱服之。</p>
<h3>八正散</h3>
<p>治大人、小兒心經邪熱，一切蘊毒，咽乾口燥，大渴引飲，心忪面熱，煩躁不寧，
目赤睛疼，唇焦鼻衄，口舌生瘡，咽喉腫痛。又治小便赤澀，或癃閉不通，
及熱淋；血淋，並宜服之。車前子　瞿麥　萹蓄（亦名地萹竹）滑石　山梔子仁、
甘草（炙）木通　大黃（麵裹，煨，去麵，切，焙）各一斤上為散。每服二錢，
水一盞，入燈心，煎至七分，去滓，溫服，食後，臨臥。小兒量力少少與之。</p>
<h3>龍腦飲子</h3>
<p>治大人、小兒蘊積邪熱、咽喉腫痛，赤眼口瘡，心煩鼻衄，咽乾多渴，睡臥不寧，
及除痰熱咳嗽，中暑煩躁，一切風壅，並宜服之。縮砂仁　瓜蔞根各三兩、
藿香葉二兩四錢　石膏四兩　甘草（蜜炒）十六兩　大梔子仁（微炒）、
十二兩上為末。每服一錢至二錢，用新水入蜜調下。又治傷寒餘毒，潮熱虛汗，
用藥二錢，水一盞，入竹葉五、六片，煎至七分，溫服，並食後服。</p>
<h3>妙香圓</h3>
<p>治丈夫、婦人時疾傷寒，解五毒，治潮熱、積熱，及小兒驚癎，百病等疾，
並皆治之。巴豆三百一十五粒（去皮，心膜，炒熟，研如麵油）牛黃（研）、
龍腦（研）膩粉（研）麝香（研）各三兩　辰砂（飛研）九兩　金箔（研）、
九十箔上合研勻，煉黃蠟六兩，入白沙蜜三分，同煉令勻，為圓，每兩作三十圓。
如治潮熱、積熱，傷寒結胸發黃，狂走躁熱，口乾面赤，大小便不通，
煎大黃炙甘草湯下一圓，毒利下血，煎黃連湯調膩粉少許。如患酒毒、食毒、
茶毒、氣毒、風痰伏痞、吐逆等，並用膩粉、龍腦、米飲下；中毒吐血，
悶亂煩躁欲死者，用生人血下立愈小兒百病，驚癎，急、慢驚風，涎潮搐搦，
用龍腦、膩粉。蜜湯下綠豆大二圓，諸積食積熱，頰赤煩躁，睡臥不寧，
驚哭瀉利，並用金銀薄荷湯下，更量歲數加減。如大人及婦人因病傷寒時疾，
陰陽氣交結，伏毒氣胃中，喘躁眼赤，潮發不定，再經日數七、
八日已下至半月日未安，醫所不明，證候脈息交亂者，可服一圓，
或分作三圓亦可，並用龍腦、膩粉、米飲調半盞已來下。此一服，
取轉下一切惡毒涎，並藥圓瀉下。如要卻收，水洗淨，以油單子裹，埋入地中，
五日取出，可再與。大人、小兒依法服一圓，救三人即不堪使。如要藥速行，
即用針刺一眼子，冷水浸少時服之，即效更速。</p>
<h3>龍腦雞蘇圓</h3>
<p>除煩解勞，消谷下氣，散胸中鬱熱，主肺熱咳嗽，治鼻衄吐血，血崩下血，血淋、
熱淋、勞淋、氣淋，止消渴，除驚悸，涼上膈，解酒毒。又治胃熱口臭，
肺熱喉腥，脾疸口甜，膽疸口苦。常服聰耳明目，開心益智。柴胡（要真銀州者）、
二兩（剉，同木通以沸湯大半升浸一、二宿，絞汁後入膏）木通（剉，同柴胡浸）、
阿膠（炒微燥）蒲黃（真者，微炒）人參各二兩　麥門冬（湯洗，去心，焙研）、
四兩　黃耆（去蘆）一兩　雞蘇（淨葉）一斤（即龍腦薄荷也）甘草（炙）、
一兩半　生乾地黃末（六兩，後入膏）上除別研藥後入外，並搗，羅為細末，
將好蜜二斤先煉一、二沸，然後下生乾地黃末，不住手攪，時時入絞下前木通、
柴胡汁，慢慢熬成膏，勿令焦，然後將其餘藥末同和為圓，如碗豆大。
每服二十圓，嚼破熱水下，不嚼亦得。虛勞煩熱，消渴驚悸，煎人參湯下。
咳嗽唾血，鼻衄吐血，將麥門冬湯浸去心，煎湯下，並食後、臨臥服之。
惟血崩下血，諸淋疾，皆空心食前服。治淋用車前子湯下。</p>
<h3>牛黃涼膈圓</h3>
<p>治風壅痰實，蘊積不散，頭痛面赤，心煩潮躁，痰涎壅塞，咽膈不利，精神恍惚，
睡臥不安，口乾多渴，唇焦咽痛，頷頰赤腫，口舌生瘡。牛黃（研）一兩一分、
南星（牛膽製）七兩半　甘草（爁）十兩　柴石英（研飛）麝香（研）龍腦（研）、
各五兩　牙硝（枯過，研細）寒水石粉（煆）石膏（細研）各二十兩上為末，
煉蜜為圓，每兩作三十圓。每服一圓，溫薄荷人參湯嚼下，食後服。
小兒常服半圓，治急驚一圓，並用薄荷水化下。</p>
<h3>抱龍圓</h3>
<p>治風壅痰實，頭目昏眩，胸膈煩悶，心神不寧，恍惚驚悸，痰涎壅塞，
及冶中暑煩渴，陽毒狂躁。雄黃（研飛）四兩　白石英（研飛）生犀角、
麝香（研）朱砂（研飛）各一兩　藿香葉二兩　天南星（牛膽製）十六兩、
牛黃（研）半兩　阿膠（碎炒如珠）三兩　金箔（研）銀箔（研）、
各五十片上件為細末，入研者藥令勻，用溫湯搜和為圓，如雞頭實大。每服一圓，
用新汲水化破，入鹽少許服，食後。</p>
<h3>甘露圓</h3>
<p>治大人、小兒風壅痰熱。心膈煩躁，夜臥不安，譫語狂妄，目赤鼻衄，口燥咽乾，
療中暑，解熱毒。鉛白霜　龍腦各三分　牙硝（枯過）三兩　甘草（炙）一兩、
寒水石（粉）三十二兩上為細末，用糯米糊圓，如彈子大。
每服用生薑蜜水磨下半圓，新汲水亦得，小兒一圓分五服，食後。</p>
<h2>〔紹興續添方〕</h2>
<h3>甘露飲</h3>
<p>治丈夫、婦人、小兒胃中客熱，牙宣口氣，齒齦腫爛，時出膿血，目瞼垂重，
常欲合閉，或即飢煩，不欲飲食，及赤目腫痛，不任涼藥，口舌生瘡，咽喉腫痛，
瘡疹已發、未發，皆可服之。又療脾胃受濕，瘀熱在裡，或醉飽房勞，濕熱相搏，
致生疸病，身面皆黃，肢體微腫，胸滿氣短，大便不調，小便黃澀，或時身熱，
並皆治之。枇杷葉（刷去毛）乾熟地黃（去土）天門冬（去心，焙）枳殼（去瓤，
麩炒）山茵陳（去梗）生乾地黃　麥門冬（去心，焙）石斛（去蘆）甘草（炙）、
黃芩上等分，為末。每服二錢，水一盞，煎至七分，去滓溫服，食後，臨臥。
小兒一服分兩服，仍量歲數，加減與之。桂苓圓　消暑圓、
治證並方見傷寒（中暑）類。</p>
<h2>〔寶慶新增方〕</h2>
<h3>五淋散</h3>
<p>治腎氣不足，膀胱有熱，水道不通，淋瀝不宣，出少起多，臍腹急痛，蓄作有時，
勞倦即發，或尿如豆汁，或如砂石，或冷淋如膏，或熱淋便血，並皆治之。
（又方見後）赤茯苓六兩　當歸（去蘆）甘草（生用）各五兩　赤芍藥（去蘆，
剉）山梔子仁各二十兩上為細末。每服二錢，水一盞，煎至八分，空心，食前服。</p>
<h3>消毒麻仁圓</h3>
<p>治諸般風氣上壅，久積熱毒，痰涎結實，胸膈不利，頭旋目運；或因酒、麵、
炙煿，毒食所傷，停留心肺，浸漬腸胃，蘊蓄不散，久則內鬱血熱，腸風五痔，
外則發瘡瘍癰疽，赤斑游腫，渾身燥悶，面上膚赤，口乾舌裂，咽喉澀痛，
消中引飲；或傷寒時疫，口鼻出血煩躁者，及風毒下注，瘡腫疼痛，
腳氣衝心悶亂，一切風熱毒氣，並皆主之。杏仁（生，去皮、尖）二兩、
大黃（生）五兩　山梔子仁十兩上三味，煉蜜為圓。每服三十圓至五十圓，夜臥，
溫湯吞下，利下赤毒膠涎為效，服時隨意加減。此藥甚穩善，不損臟腑，
常服搜風順氣解毒。治小兒驚熱，以蜜湯化下三、五圓，極效。</p>
<h2>〔淳祐新添方〕</h2>
<h3>導赤散</h3>
<p>治大人、小兒心經內虛，邪熱相乘，煩躁悶亂，傳流下經，小便赤澀淋澀，
臍下滿痛。
生乾地黃　木通　甘草（生）各等分，
上㕮咀。每服三錢，水一盞，竹葉少許，同煎至六分，去滓，溫服，不拘時服。</p>
<h2>〔吳直閣增諸家名方〕</h2>
<h3>三黃圓</h3>
<p>治丈夫、婦人三焦積熱，上焦有熱，攻衝眼目赤腫，頭項腫痛，口舌生瘡；
中焦有熱，心膈煩躁，不美飲食；下焦有熱，小便赤澀，大便秘結，五臟俱熱，
即生疽癤瘡痍，及治五般痔疾，糞門腫痛，或下鮮血。
黃連（去鬚、蘆）黃芩（去蘆）大黃（煨）各十兩
上為細末，煉蜜為圓，如梧桐子大。每服三十圓，用熟水吞下，如臟腑壅實，
加服圓數。小兒積熱，亦宜服之。</p>
<h3>消毒犀角飲</h3>
<p>治大人、小兒內蘊邪熱，咽膈不利，痰涎壅嗽，眼赤瞼腫，腮項結核，癰腫毒聚，
遍身風疹，癉毒赤瘰，及瘡疹已出未出，不能快透，並皆治療。小兒疹豆欲出，
已出熱未解，急進此藥三、四服，快透消毒，應手神效。
防風（去苗）八兩　荊芥穗　甘草（炙）各一十六兩　鼠粘子（炒）六十四兩，
上為粗末。每服三錢，水一盞，煎至七分，去滓，食後，溫溫服之。</p>
<h2>〔續添諸局經驗秘方〕</h2>
<h3>碧雪</h3>
<p>治一切積熱，咽喉腫痛，口舌生瘡，心中煩躁　咽物妨悶，或喉閉壅塞，
水漿不下，天行時疫，發狂昏憒，並皆治之。芒硝　青黛　石膏（煆過，研飛）、
寒水石（研飛）朴硝　硝石　甘草　馬牙硝各等分上將甘草煎湯二升去滓，
卻入諸藥再煎，用柳木篦不住手攪，令消熔得所，卻入青黛和勻，傾入砂盆內，
候泠，結凝成霜，研為細末。每用少許，含化咽津，不拘時候。
如喉閉壅塞不能咽物者，即用小竹筒吹藥入喉中，頻用神效。</p>
<h3>勝冰丹</h3>
<p>治三焦壅盛，上衝頭目，赤熱疼痛，口舌生瘡，咽喉不利，咽物有礙，神思昏悶，
並皆治之。白藥子一兩半　山豆根　紅內消　黃藥子　甘草（炙）黃連各二兩、
麝香（研）龍腦（研）各二錢。上為末，用建盞盛，於飯上蒸，候冷，入腦、
麝令勻，煉蜜圓如雞頭大。每一圓含化。又，用津唾於指甲上磨少許，點赤眼，
立效。</p>
<h3>導赤圓</h3>
<p>治心腎凝滯，膀胱有熱，小便不通，風熱相搏，淋瀝不宣；或服補藥過多，
水道蹇澀，出少起數，臍腹急痛，攻注陰間，或心肺壅熱，面赤心忪。口乾煩渴，
及癰腫發背，血脈瘀閉。服此排膿，內消腫毒，疏導心經邪熱，應內蘊風熱，
五般淋疾，並皆治之。赤芍藥　茯苓（去皮）滑石各四兩　生乾地黃（焙）、
木通（去節）各半斤　大黃（炒）十五兩　山梔子仁（炒）一十二兩上為細末，
煉蜜為圓，如梧桐子大。每服二十圓至三十圓，食後，用溫熱水吞下。</p>
<h3>五淋散</h3>
<p>治證與前五淋散同。
木通（去節）滑石　甘草（炙）各六兩　山梔仁（炒）十四兩　赤芍藥、
茯苓（去皮）各半斤　淡竹葉四兩　山茵陳（去根，日乾）二兩上搗，羅為末。
每服三錢，水一盞，煎至八分，空心服。</p>
<h3>麥門冬散</h3>
<p>治丈夫、婦人蘊積邪熱，心胸煩悶，咽乾口燥，睡臥不安，或大、小腸不利，
口舌生瘡，並皆治之。小草（去心）黃連（去鬚）升麻（去粗皮）、
犀角屑甘草（炙）枳殼（去瓤，炒黃）黃芩　大青（去根）各半兩　芒硝一兩、
麥門冬（去心）三分上為細末。每服三錢，水一盞，煎至七分，食後溫服。</p>
<h3>真珠散</h3>
<p>治丈夫、婦人五臟積熱，毒氣上攻，心胸煩悶，口乾舌燥，精神恍惚，心忪悶亂，
坐臥不寧，並宜服之。瓜蔞根末　琥珀　真珠粉　寒水石（煆，醋淬，研）鐵粉、
朱砂（研飛）甘草末（生）川大黃　牙硝（枯研）上等分，各搗為末拌勻，
每服一錢，以竹葉湯溫調下，不拘時。</p>
<h3>靈液丹</h3>
<p>治一切風熱，臟腑積熱，
毒氣上攻，胸膈煩躁，口舌乾澀，心神壅悶，咽嗌不利，飲食無味，並皆治之。
烏梅（去核，炒）寒水石（火煆。研飛）瓜蔞根　石膏（研）葛根、
赤茯苓各一兩　麥門冬（去心，焙）一兩半　龍腦（別研）一錢上搗，羅為末，
入研藥令勻，煉蜜圓，如彈子大。每服一圓，薄綿裹，含化咽津。</p>
<h2>治瀉痢（附秘澀）</h2>
<h3>鐘乳健脾圓</h3>
<p>治男子、婦人虛損羸瘦，身體沉重，脾胃泠弱，飲食不消，腹脹雷鳴，泄瀉不止。
又治腸虛積冷，下利清穀，或下純白，腹中㽲痛，及久痢赤白，腸滑不禁，
少氣羸睏，不思飲食，並宜服。肉桂（去粗皮）人參　黃連（去鬚）乾薑（炮）、
龍骨　當歸（去蘆）石斛（去根）大麥蘗（炒）茯苓（去皮）細辛（去苗土）、
神麯（碎炒）赤石脂（煆）各二兩　蜀椒（去目及閉口者，微炒出汗）六兩、
附子（炮，去皮、臍）一兩　鐘乳粉三兩上為細末，入鐘乳粉勻，煉蜜和圓，
如梧桐子大。每服三十圓，溫米飲下，食前，日三服。</p>
<h3>朝真丹</h3>
<p>治腸胃虛弱，內受風泠，或飲食生冷，內傷脾胃，泄瀉暴下，日夜無度，
腸鳴腹痛，手足厥寒。硫黃（生，研細）三十兩　朱砂（研為衣）三兩一錢、
白礬（煆）七兩半上令研勻，用水浸，蒸餅為圓，如梧桐子大，以前朱砂為衣。
每服三十圓，溫米飲下，不計時候，夏月宜備急。</p>
<h3>駐車圓</h3>
<p>治一切下痢，無問新久，及冷熱膿血，腸滑裡急，日夜無度，臍腹絞痛不可忍者。
阿膠（搗碎，炒如珠子，為末，以醋四升熬成膏）當歸（去蘆）各十五兩、
黃連（去毛）三十兩　乾薑（炮）十兩上為細末，以阿膠膏和，
並手圓如梧桐子大。每服三十圓，食前，溫米飲下，日三服。凡小兒服，
圓如麻子大，更量歲數如減。</p>
<h3>訶黎勒圓</h3>
<p>治腸胃虛弱，內受風冷，水穀不化，泄瀉注下，腹痛腸嗚，胸滿短氣。
又治腸胃積寒，久利純白，或有青黑，日夜無度，及脾胃傷冷，暴瀉不止，
手足逆冷，脈微欲絕，並宜服之。訶黎勒皮　川烏頭（炮，去皮、臍）縮砂仁、
白礬（煆）各四十兩　肉豆蔻（去皮，炮）木香　乾薑（炮）各二十兩、
龍骨（洗）赤石脂各八十兩上為末，用粟米飯為圓，如梧桐子大。
每服二十圓至三十圓，溫粟米飲下，食前服。甚者可倍加圓數。</p>
<h3>大溫脾圓</h3>
<p>治脾胃虛弱，冷氣攻衝，飲食不化，心腹脹痛嘔吐吞酸，痞噎不通，腸鳴泄利，
水穀不分，面黃肌瘦，食減嗜臥，並皆治之。常服溫脾益胃，消穀進食。
如久虛痼冷，食少傷多，尤宜常服。吳茱萸（湯七次，焙）大麥蘗（炒）、
肉桂（去粗皮）各五兩　甘草（炙）桔梗　人參　乾薑（炮）各三兩　附子（炮，
去皮、臍）細辛（去苗）各二兩　神麯（碎炒）三兩一錢　枳實（麩炒）、
一分半上為細末，煉蜜和為圓，如梧桐子大。每服二十圓，溫酒下，米飲亦得，
日三服，空心，食前。</p>
<h3>黃連阿膠圓</h3>
<p>治腸胃氣虛，冷熱不調，下痢赤白，狀如魚腦，裡急後重，臍腹疼痛，口燥煩渴，
小便不利。
阿膠（碎炒）一兩　黃連（去毛）三兩　茯苓（去皮）二兩
上黃連、茯苓同為細末，水調阿膠末搜和，圓如梧桐子大。每服二十圓，
溫米飲下，食前服。</p>
<h3>神效胡粉圓</h3>
<p>治腸胃虛滑，下利無度，赤白相雜，臍腹㽲痛，裡急後重，減食羸瘦，
或經久未瘥，並宜服之。胡粉　烏賊魚骨　阿膠（炒焦如珠子）各四十兩、
白礬（煆）龍骨（洗）各八十兩　密陀僧二十兩上為末，以粟米飯為圓，
如梧桐子大。每服二十圓至三十圓，溫粟米飲空心下。</p>
<h3>桃花圓</h3>
<p>治腸胃虛弱，冷氣乘之，臍腹攪痛，下痢純白，或冷熱相搏，赤白相雜，
腸滑不禁，日夜無度。
赤石脂　乾薑（炮）各等分
上為末，水麵糊為圓，如梧桐子大。每服三十圓，溫米飲送下，空心，食前，
日三服。</p>
<h3>靈砂丹</h3>
<p>治臟腑怯弱，內有積滯，臍腹撮痛，下痢膿血，日夜無度，裡急後重，腸鳴腹脹，
米穀不化，少氣睏倦，不思飲食，或發寒熱，漸至羸瘦。硝石（與砒一處細研，
入磁罐子內，用石灰蓋口，炭火燒半日，取出，去火毒）信州砒霜　膩粉、
粉霜（研）各半兩　黃丹（研）枯礬（研）各一兩半　朱砂（研飛）一兩、
乳香（研）桂府滑石各一兩上件藥研，羅為末，用蒸餅二兩四錢和為圓，
如梧桐子大。每服五圓，溫粟米飲下，未愈加圓數再服。小兒可服一圓至二圓，
隨大小臨時增減服之。</p>
<h3>不二圓</h3>
<p>治大人、小兒一切瀉痢，無問冷熱赤白，連綿不瘥，愈而復發，腹中疼痛者，
宜服之。巴豆（去皮、心、膜，去油）杏仁（浸，去皮、尖，研）各七十個、
黃蠟一兩三錢　砒霜（研，入磁罐子，以赤石脂固封縫，鹽泥固濟，燒通赤，
候泠取出）一兩六錢　白膠香（研細）四錢　黃丹（炒）二兩半　乳香（研）、
六錢半　朱砂（研飛）半兩　木鱉子（燒焦）十個上合研勻，熔蠟和圓，
如黃米大，每錢作一百二十圓。每服一圓，小兒半圓。水瀉，新汲水下。赤痢，
甘草湯下。白痢，乾薑湯下。赤白痢，甘草乾薑湯下。並放冷臨臥服。忌熱物一、
二時辰。</p>
<h3>訶黎勒散</h3>
<p>治脾胃虛弱，內挾冷氣，心、脅、臍、腹，脹滿刺痛，嘔吐惡心，飲食減少，
腸鳴泄利，水穀不化，怠惰少力，漸向瘦弱。青皮（去瓤）訶子皮各四十兩、
附子（炮，去皮、臍）十斤　肉桂（去粗皮）五斤　肉豆蔻（麵裹，煨令熟）、
四十兩上為末。每服三錢，水一盞半，生薑三片，同煎七分，食前溫服。</p>
<h3>木香散</h3>
<p>治脾胃虛弱，內挾風冷，泄瀉注下，水谷不化，臍下㽲痛，腹中雷鳴，
胸膈痞悶，脅肋虛脹。及積寒久利，腸滑不禁，肢體羸睏，不進飲食。丁香、
木香　當歸（去蘆，洗，焙）肉豆蔻仁（炮）甘草（爁）各二十兩　附子（去皮、
臍，醋煮，切片，焙乾）赤石脂各十兩　藿香葉（洗，焙）四十兩、
訶子皮十五兩上為末。每服一大錢，水一盞半，入生薑二片，棗一個，
同煎至六分，溫服，空心，食前。</p>
<h3>神功圓</h3>
<p>治三焦氣壅，心腹痞悶，六腑風熱，大便不通，腰腿疼痛，肩背重疼，頭昏面熱，
口苦咽乾，心胸煩躁，睡臥不安，及治腳氣，並素有風人，大便結燥。
大麻仁（別搗如膏）人參各二兩　訶黎勒皮　大黃（綿紋者，麵裹，煨）、
各四兩上為細末，入麻仁搗研勻，煉蜜為圓，如梧桐子大，每服二十圓，溫水下，
溫酒、米飲皆可服，食後，臨臥。如大便不通，可倍圓數，以利為度。</p>
<h3>麻仁圓</h3>
<p>順三焦，和五臟，潤腸胃，除風氣。治冷熱壅結，津液耗少，令人大便秘難，
或閉塞不通。若年高氣弱，及有風人，大便秘澀，尤宜服之。枳殼（去瓤，麩炒）、
白檳榔（煨半生）菟絲子（酒浸，別末）山蕷　防風（去叉、枝）山茱萸、
車前子　肉桂（去粗皮）各一兩半　木香　羌活各一兩　郁李仁（去皮，別研）、
大黃（半蒸半生）麻仁（別搗研）各四兩上為細末，入別研藥勻，煉蜜和圓，
如梧桐子大。每服十五圓至二十圓，溫水下，臨臥服之。</p>
<h3>脾約麻仁圓</h3>
<p>治腸胃燥澀，津液耗少，大便堅硬，或秘不通，臍腹脹滿，腰背拘急，
及有風人大便結燥。又治小便利數，大便因硬而不渴者，謂之脾約，此藥主之。
厚朴（去粗皮，薑汁炒）芍藥　枳實（麩炒）各半斤　大黃（蒸，焙）一斤、
杏仁（去皮、尖，炒研）麻仁（別研）各五兩上味搗，篩，蜜和圓，如梧桐子大。
每服二十圓，臨臥溫水下，以大便通利為度，未利再服。</p>
<h3>七聖圓</h3>
<p>治風氣壅盛，痰熱結搏，頭目昏重，涕唾稠粘，心煩面赤，咽乾口燥，精神不爽，
夜臥不安，肩背拘急，胸膈痞悶，腹脅脹滿，腰滿重疼，大便秘結，小便赤澀。
川芎　肉桂（去粗皮）木香（生）羌活（去蘆）檳榔（生）各半兩、
郁李仁（去皮）大黃（蒸，焙一分生用）各一兩上為細末，煉蜜為圓，
如梧桐子大。每服十五圓至二十圓，溫熟水下，食後，臨臥服。嵐瘴之地最宜服，
更量臟腑虛實加減。</p>
<h3>七宣圓</h3>
<p>療風氣結聚，宿食不消，兼砂石、皮毛在腹中，及積年腰腳疼痛，冷如冰石，
腳氣衝心，煩憒悶亂，頭旋暗倒，肩背重痛，心腹脹滿，胸膈閉塞，風毒腫氣，
連及頭面，大便或秘，小便時澀，脾胃氣痞，不能飲食，腳氣轉筋，掣痛攣急，
心神恍惚，眠臥不安等疾。柴胡（去苗，洗）枳實（爁）木香　訶黎勒皮各五兩、
桃仁（去皮、尖，爁）甘草（爁）各六兩　大黃（麵裹，煨）十五兩上為末，
煉蜜圓如梧桐子大。每服二十圓，米飲下，食後臨臥服，稍增至四、五十圓，
取宣利為度。覺病勢退，服五補圓。不問男女老少，並可服餌，量虛實加減。</p>
<h3>七棗湯</h3>
<p>治脾胃虛弱，內受寒氣，泄瀉注下，水穀不分，腹脅脹滿，臍腹疔痛，心下氣逆，
腹中虛嗚，嘔吐惡心，胸膈痞悶，睏倦少力，不思飲食。茴香（去土，炒）、
川烏（炮，去皮、臍）縮砂（取仁）各八兩　厚朴（去粗皮，薑製）一斤、
益智（去皮）半斤　乾薑（炮）四兩　甘草六兩上件為粗末。每服二錢，水一盞，
入大棗七個，擘破，同煎至七分，去滓，溫服，食前，空心服。</p>
<h3>胃風湯</h3>
<p>治大人、小兒風冷乘虛入客腸胃，水谷不化，泄瀉注下，腹脅虛滿，腸嗚㽲痛，
及腸胃濕毒，下如豆汁，或下瘀血，日夜無度，並宜服之。白朮　芎藭、
人參（去蘆）白芍藥　當歸（去苗）肉桂（去粗皮）茯苓（去皮）、
各等分上為粗耒。每服二錢，以水一大盞，入粟米百餘粒，同煎至七分，
去滓稍熱服，空心，小兒量力減之。</p>
<h3>半硫圓</h3>
<p>除積冷，暖元臟，溫脾胃，進飲食。治心腹一切痃癖冷氣，及年高風秘、
冷秘或泄瀉等，並皆治之。半夏（湯浸七次，焙乾，為細末）硫黃（明淨好者，
研令極細，用柳木槌子殺過）上等分，以生薑自然汁同熬，入乾蒸餅末攪和勻，
入臼內杵數百下，圓如梧桐子大。每服空心，溫酒或生薑湯下十五圓至二十圓，
婦人醋湯下。</p>
<h3>赤石脂散</h3>
<p>治腸胃虛弱，水谷不化，泄瀉注下，腹中雷鳴，及冷熱不調，下痢赤白，
腸滑腹痛，遍數頻多，脅肋虛滿，胸膈痞悶，肢體睏倦，飲食減少。赤石脂（煆）、
甘草（爁）各五兩　縮砂仁二十兩　肉豆蔻（麵裹，煨熟）四十兩上為末。
每服二錢，溫粟米飲調下，食前，空心服。</p>
<h2>〔紹興續添方〕</h2>
<h3>純陽真人養臟湯</h3>
<p>治大人、小兒腸胃虛弱，冷熱不調，臟腑受寒，下痢赤白，或便膿血，有如魚腦，
裡急後重，臍腹㽲痛，日夜無度，胸膈痞悶，脅肋脹滿，全不思食，
及治脫肛墜下，酒毒便血，諸藥不效者，並皆治之。，人參　當歸（去蘆）、
白朮（焙）各六錢　肉豆蔻（麵裹，煨）半兩　肉桂（去粗皮）甘草（炙）、
各八錢　白芍藥一兩六錢　木香（不見火）一兩四錢　訶子（去核）一兩二錢、
罌粟殼（去蒂、蓋，蜜炙）三兩六錢上件剉為粗末。每服二大錢，水一盞半，
煎至八分，去滓食前溫服。老人、孕婦、小兒暴瀉，急宜服之，立愈。忌酒、麵、
生冷、魚腥、油膩。如臟腑滑泄夜起，久不瘥者，可加炮了附子三、四片，煎服。
此藥的有神效，不可具述（一本不用肉豆蔻）。</p>
<h3>感應圓</h3>
<p>治證並方見一切氣類。</p>
<h3>大已寒圓</h3>
<p>治證並方見傷寒類。</p>
<h2>〔寶慶新增方〕</h2>
<h3>御米湯</h3>
<p>治久患痢疾，或赤或白，臍腹㽲痛，裡急後墜，發歇無時，日夕無度，
及下血不已，全不入食，並皆主之。厚朴（去粗皮，炒，薑製）十兩、
罌粟殼（蜜炙）白茯苓（去皮）甘草（炙）各五兩　人參（去蘆）乾薑（炮）、
各二兩半上㕮咀。每服三錢，水一盞半，生薑三片，大淮棗三枚，烏梅一個，
煎至一盞，去渣，空心，食前通口服。如年老及七、八十歲，每服二大錢；
小兒每服一錢半，依前法煎，更量兒歲加減。</p>
<h3>地榆散</h3>
<p>治腸胃氣虛，冷熱不調，泄瀉不止，或下鮮血，或如豆汁，或如豚肝，
或膿血相雜，赤多白少，腹痛後重，遍數頻並，全不入食，並宜服之。
（又方見後。）石榴皮　蓮蓬（去莖）甘草（炒）罌粟殼（去瓤，蜜塗炙）、
各等分上為細末。每服二大錢，水一盞半，生姜三片，煎至一盞，通口服，
不拘時候。</p>
<h3>金粟湯</h3>
<p>治丈夫、婦人、室女、小兒一切下痢，無問新久，冷熱不調，日夜無度，
臍腹絞痛即痢，肢體睏倦，小便閉澀，不思飲食，漸加羸瘦。又治傷生冷，
脾胃怯弱，飲食不消，腹脹雷鳴，泄瀉不止，連月不瘥，並宜服之。陳皮（去白）、
一兩一分　車前子（炒）四兩　乾薑（炮）二兩　甘草（炒）罌粟殼（去瓤、蒂，
蜜炒）各半斤上為末。每服二大錢，水一盞，棗一個，生薑二片，煎至七分，
空心食前稍熱服，或飯飲調下亦得。忌生冷、油膩、魚腥、鮓醬等。</p>
<h3>育腸圓</h3>
<p>治腸胃虛弱，內挾生冷，腹脹泄瀉，時時刺痛，裡急後重，下痢赤白，或變膿血，
晝夜頻並，經久不瘥。烏梅肉　黃連（去鬚）各一分　訶子皮　罌粟殼（去蓋、
筋，蜜炙）肉豆蔻（包濕紙裹，煨）各半兩　當歸（去蘆，酒浸一宿，焙）、
一兩上為細末，煉蜜圓，如梧桐子大。每服三十圓至五十圓，空心，食前飯飲下。
如小兒，作小圓，煎甘草薑湯下。</p>
<h3>腸風黑散</h3>
<p>治榮衛氣虛，風邪冷氣進襲臟腑之內，或食生冷，或啖炙煿，或飲酒過度，
積熱腸間，致使腸胃虛弱，糟粕不聚，大便鮮血，臍腹疼痛，裡急後重，
或肛門脫出，或久患酒痢，大便頻並，並皆療之。
敗傻（燒）木饅頭（燒）烏頭（去核）甘草（炙）各二兩
上為細末。每服二錢，水一盞，煎至七分，空心溫服。</p>
<h3>斗門散</h3>
<p>治八種毒痢，臟腑撮痛，膿血赤白，或有五色相雜，日夜頻並，兼治噤口惡痢，
裡急後重，大渴不止，酒痢臟毒，全不進食。乾葛（去皮）半兩　地榆（去蘆）、
甘草（炙）各二兩　乾薑（炮）當歸（去蘆）各一兩　黑豆（炒，去殼）、
罌粟殼（去瓤，蜜炙）各四兩又方見後。上為細末。每服二錢，水一盞，
煎至七分，溫服，不拘時候。</p>
<h3>水煮木香圓</h3>
<p>治一切赤白，膿血相雜，裡急後重，或臟腑滑泄，日夜無度，或積寒久冷，
臍腹疼痛，不思飲食。（又方見後）當歸（洗，去蘆）訶子（炮，去核）、
木香（不見火）各六兩　青皮（去白）甘草（爁赤）各二兩四錢　罌粟殼（去瓢）、
二兩八錢上為細末。煉蜜圓如彈子大。每服一圓，水八分盞，煎至六分，空心，
食前溫服。</p>
<h2>〔淳祐新添方〕</h2>
<h3>大斷下圓</h3>
<p>治臟腑停寒，腸胃虛弱，腹痛泄瀉，全不思食。
高良薑（去蘆）赤石脂（研）乾薑（炮）龍骨（研）各一兩半　肉豆蔻（麵裹，
煨）牡蠣（火煆）附子（炮，去皮、臍）白礬（枯）訶子（煨，去核）各一兩、
細辛（去土、葉）七錢半　酸石榴皮（去瓢，米醋浸一宿，取出，炙令焦黃色）、
一兩上為末，醋煮麵糊圓如梧桐子大。每五十圓，空心溫米飲下。</p>
<h3>狗頭骨圓</h3>
<p>治久患下痢，臍腹㽲痛，所下雜色，晝夜不止；或其人久虛，頻下腸垢，
謂之惡痢，並能治之。赤石脂　敗龜（燒存性）乾薑各半兩　肉豆蔻（麵裹，煨）、
附子（炮，去皮）各一兩　狗頭骨（一具，火燒存性，取末）一兩上為末，
醋糊圓，如梧桐子大。每服五、七十圓，米飲空心下。</p>
<h2>〔吳直閣增諸家名方〕</h2>
<h3>水煮木香圓</h3>
<p>治證與前水煮木香圓同。
陳皮（去白）甘草（炒）青皮（去白）木香各一兩一分　白芍藥　當歸（去蘆）、
各二兩　乾薑（炮）一兩半　訶子皮（去核）二兩半　罌粟殼（去蒂、蓋，
蜜炒黃色）八兩上為細末，煉蜜圓，每一兩作六圓。每服一圓，水一盞，
煮至七分，和渣空心溫服，不拘時亦可。</p>
<h3>大香連圓</h3>
<p>治丈夫、婦人腸胃虛弱，冷熱不調，泄瀉煩渴，米穀不化，腹脹腸鳴，胸膈痞悶，
脅肋脹滿，或下痢膿血，裡急後重，夜起頻並，不思飲食，
或小便不利。肢體怠惰，漸即瘦弱，並宜服之。黃連（去蘆、鬚）二十兩，
（用茱萸十兩同炒令赤，去茱萸不用）木香（不見火）四兩八錢八分上件為細末，
醋糊為圓，如梧桐子大。每服二十圓，飯飲吞下。</p>
<h3>戊已圓</h3>
<p>治脾受濕氣，泄利不止，米穀遲化，臍腹刺痛。小兒有疳氣下痢，亦能治之。
黃連（去鬚）吳茱萸（去梗，炒）、
白芍藥各五兩上為細末，麵糊為圓，如梧桐子大。每服二十圓，濃煎米飲下，
空心日三服。</p>
<h3>痢聖散子</h3>
<p>治丈夫、婦人遠年日近，赤白休息等痢。（又方見後）、
當歸（去蘆）乾薑（炮）各二兩　黃柏皮（去粗皮）甘草（爁）枳殼（去瓤）、
御米（即罌栗子，性與殼同）罌粟殼（去蒂、蓋）各四兩上剉為粗散。每服三錢，
水一盞半，薤白二條，擘碎，同煎至八分，去渣，食前稍溫服。老人、
小兒加減服食。忌生泠、油膩之物。</p>
<h3>豆附圓</h3>
<p>治丈夫、婦人腸胃虛弱，內受風冷，水穀不化，泄瀉注下，腹痛腸鳴，手足逆冷、
服諸藥不效者，此藥主之。肉豆蔻（炮）白茯苓（焙）附子（炮，去臍）各四兩、
木香（不見火）乾薑（炮）肉桂（去粗皮）各二兩　丁香（不見火）、
一兩上為細末，薑汁麵糊為圓，如梧桐子大。每服五十圓至一百圓，
用生薑湯吞下，粥飲亦得，空心，食前進。</p>
<h3>溫中圓</h3>
<p>治脾臟傷泠，宿食不消，霍亂吐瀉，心腹膨脹，攻刺疼痛。
良薑（去蘆）乾薑（炮）青皮（去白）陳皮（去白）各五兩
上為細末，用醋打麵糊為圓，如梧桐子大。每服三十圓，米飲吞下，不拘時候。
又療丈夫小腸疝氣塊㽲痛，炒茴香少許，細嚼，用鹽湯、鹽酒任下，日進二服。</p>
<h3>肉豆蔻散</h3>
<p>治脾胃氣虛，腹脅脹滿，水穀不消，臟腑滑瀉，腹內虛鳴，睏倦少力，
口苦舌乾，不思飲食，日漸瘦弱，並宜服之。蒼朮（米泔浸一宿，去皮，焙，
八兩）茴香（炒）肉桂（去粗皮）川烏（炮，去皮、臍）訶子皮，各二兩、
乾薑（炮）厚朴（去粗皮，薑炒）陳皮（去白）肉豆蔻（麵裹，煨）甘草（爁）、
各四兩上為末。每服二錢，水一盞，生薑二片，棗子一個，煎七分，溫服。</p>
<h3>神應黑玉丹</h3>
<p>治丈夫、婦人久新腸風痔瘻，著床頭，痛不可忍者，服此藥不過三、四次，
便見功效。初得此疾發癢或疼，穀道周回多生硬核，此是痔，如破是瘻，
只下血是風。皆因酒、色、氣、風、食五事過度，即成此疾。人多以外醫塗治，
病在腸自有蟲，若不去根本，其病不除，此藥的有功效。刺蝟皮（剉）十六兩、
豬懸蹄一百隻牛角腮（剉）十二兩　槐角六兩　雷圓　脂麻各四兩、
亂髮（皂角水洗淨，焙）敗傻（剉）各八兩　苦楝根五兩上剉碎用，
甕罐內燒存性，碾為細末，入乳香二兩，麝香八錢，研令和勻，用酒打麵糊為圓，
如梧桐子大。每服八粒，先細嚼胡桃一個，以溫酒吞下，空心，晚食前，日二服，
如病甚，日三服。切忌別藥，不過三、兩日永除根本。</p>
<h3>罌粟湯</h3>
<p>治腸胃氣虛，冷熱不調，或飲食生冷，內傷脾胃，或飲酒過度，臍腹㽲痛，
泄瀉腸鳴，下痢或赤或白，裡急後重，日夜頻並，飲食減少，及腸胃受濕，
膨脹虛鳴，下如豆汁，或下鮮血，並治之。艾葉（去梗）黑豆（炒，去皮）、
陳皮（去白）乾薑（炮）甘草（炙）各二兩　罌粟殼（去蒂，蜜炙）、
四兩上件剉為粗散。每服三錢，水一盞半，煎至一盞，去渣，溫服，食前。
忌生冷、油膩，毒物。小兒量歲數，加減與之。</p>
<h3>固腸散</h3>
<p>治脾胃虛弱，內受寒氣，泄瀉注下，水穀不分，冷熱不調，下痢膿血，赤少白多，
或如魚腦，腸滑腹痛，遍數頻並，心腹脹滿，食減少力，並宜服之。陳皮（炒）、
二十兩　木香（不見火）一兩　肉豆蔻（生用）罌粟殼（去蒂、蓋，蜜炙）、
各三兩　乾薑（炮）甘草（炙）各二兩半上件為細末。每服二錢，酒一盞，
生薑二片，棗一枚，同煎至七分，溫服，不計時候。如不飲酒，水煎亦得。忌酒、
麵、魚腥等物。</p>
<h3>麯朮圓</h3>
<p>治時暑暴瀉，壯脾溫胃，進美飲食，及療飲食所傷，胸膈痞悶。
神麯（炒）蒼朮（米泔浸一宿，焙乾）各等分（為末）、
上末，麵糊為圓，如梧桐子大。每服三十圓，不拘時，米飲吞下。</p>
<h3>纏金丹</h3>
<p>治大人、小兒一切瀉痢，無問冷熱赤白，連綿不瘥，愈而復發，腹中疼痛者，
宜服之。硇砂　乳香各二錢半　杏仁（去皮、尖）巴豆（去皮、心、膜，出油）、
各八錢半　黃蠟　朱砂各一兩　木鱉半兩　白膠香一錢　黃丹二兩、
半砒霜（醋煮煆）三錢半上件研為細末，熔蠟搜和為圓，如麻子仁大。每服一圓，
小兒半圓。水瀉，新汲水下，赤痢，甘草湯下。白痢，乾薑湯下。赤白痢，
甘草乾薑湯下。並放冷臨臥服。孕婦莫服。忌熱物一、二時辰。</p>
<h3>縛虎圓</h3>
<p>治休息痢經一、二年不瘥，羸瘦衰弱。兼治脾疼腰痛。
砒（成塊好者乳細）黃蠟各半兩
上將黃蠟熔開，下砒，以柳條七個，逐個攪，頭焦即換，俟用足取起，
旋圓如梧桐子大。每服一圓。痢，冷水下，脾疼亦然。腰痛，冷酒下，並食前。
小兒圓如黍米大，每服一圓，湯使同上。</p>
<h3>遇仙立效散</h3>
<p>治諸般惡痢，或赤或白，或濃淡相雜，裡急後重，臍腹絞痛，或下五色，
或如魚腦，日夜無度，或噤口不食。不問大人、小兒、虛弱，老人、產婦，
並宜服之。御米殼（去蒂、蓋，炒黃）川當歸（洗）甘草各二兩　赤芍藥、
酸榴皮　地榆各半兩上為粗散。每服三錢，水一盞半，煎至七分，空心溫服，
小兒量歲數加減，以瘥為度。忌生泠、油膩、腥臊等物。</p>
<h3>三神圓</h3>
<p>治清濁不分，泄瀉注下，或赤或白，臍腹㽲痛，裡急後重，並宜服之。
草烏（三枚各去皮、尖，一生、一炮、一燒作灰用）、
上為細末，醋糊圓，如蘿葡子大。大人五、七圓，小兒三圓。水瀉，倒流水下。
赤痢，甘草湯下；白痢，乾薑湯下。</p>
<h2>〔續添諸局經驗秘方〕</h2>
<h3>地榆散</h3>
<p>治大人、小兒脾胃氣虛，冷熱不調，下痢膿血，赤多白少；
或因腸胃乘虛為熱毒所滲，下痢純血，臍、腹㽲痛，裡急後重，口燥煩渴，
小便不利，純下鮮血；或先經下痢，不應服熱藥而誤服熱藥，蘊毒不散，
積於腸間，滲而成血者，並宜服之。地榆（炒）乾葛各半斤　茯苓（去皮）、
赤芍藥各六兩　乾薑（炮）二兩　當歸（去苗）三兩　甘草（炙）四兩、
罌粟殼（蜜炒）十二兩上搗，羅為細末。每服二錢，用溫熱水調下，不拘時候，
小兒三歲，可服半錢，更量歲數如減與之。若下痢純白，或下紫黑血，
腸滑不禁者，皆可服之。</p>
<h3>秘傳斗門散</h3>
<p>治八種毒痢，臟腑撮痛，膿血赤白，或下瘀血，或成片子，或有五色相雜，
日夜頻並。兼治噤口惡痢，裡急後重，久渴不止，全不進食，他藥不能治者，
立見神效。黑豆（炒，去皮）十二兩　乾薑（炮）四兩　罌粟殼（蜜炒）半斤、
地榆（炒）甘草（炙）各六兩　白芍藥三兩上為細末。每服二錢，水一盞，
同煎至七分，溫服。</p>
<h3>丁香豆蔻散</h3>
<p>治脾胃虛弱，宿寒停積，或飲食生冷，內傷脾胃，泄瀉注下，水穀不化，
胸滿短氣，嘔逆惡心，臍腹㽲痛，脅肋脹滿，腹內虛鳴，飲食減少，
及積寒久痢，純白或白多赤少，日夜無度，或脾胃虛寒，泄瀉日久，愈而復發者，
並宜服之。京三稜（炮）木香（不見火）厚朴（去粗皮，薑汁製）芍藥、
肉豆蔻（炮）人參　乾薑（炮）茯苓（白者，去皮）各五兩　吳茱萸（湯洗七次，
焙）甘草（炙）丁香各三兩半　蒼朮（去皮）七兩上為細末。每服三錢，水一盞，
生薑三片，棗一個，擘破，同煎至八分，空心，食前溫服。如不及煎，入鹽少許，
湯點服亦得。</p>
<h3>萬金飲</h3>
<p>治脾胃虛弱，內受風寒，或飲食生冷，傷于脾胃，嘔吐泄瀉，臍腹㽲痛，
脅肋脹滿，腸內虛鳴，及腸胃受濕，膿血相雜，下如豆汁，或下瘀血，裡急後重，
日夜無度，飲食減少，漸至瘦弱，並能治之。陳皮（去白）甘草（半生、半炙）、
罌粟殼（去蒂、蓋，半生、半蜜炙）各等分上為粗末。每服四錢，
先用沸湯泡盅熱，又於碗內盛重湯，坐盞在內，卻抄藥末在盅內，
用沸湯泡至七分，盞上用盞蓋之，良久，紗綿濾去渣，空心，食前溫服。</p>
<h3>如神止瀉圓</h3>
<p>治臟腑虛寒，脾胃受濕，泄瀉無度，腸鳴腹痛，不進飲食，漸致羸瘦，並宜服之。
半夏（湯泡七次，去滑）蒼朮（米泔浸，去黑皮，焙乾）各半斤、
川烏（米泔浸軟，去皮，切作片，焙乾，用鹽四兩同炒，黃色為度，去鹽不用，
淨稱）四兩上為細末，薑汁糊為圓，如梧桐子大。每服五十圓，空心，
食前飯飲吞下。</p>
<h3>神效參香散</h3>
<p>治大人、小兒臟氣虛怯，冷熱不調，積在臟腑，作成痢疾，或下鮮血，或如豆汁，
或如魚腦，或下瘀血，或下紫黑血，或赤白相雜，或成五色，裡急後重，
日夜頻並，臍腹絞痛，甚不可忍，及噤口、疳蠱、時瘟諸痢，無問新舊，
並能治之。白扁豆（炒）人參　木香各二兩　茯苓（去皮）肉豆蔻（去皮）、
各四兩　陳皮（去白）罌粟殼（去蒂）各十二兩上為細末。每服三大錢，
用溫米飲調下，不拘時候，立見神效。</p>
<h3>黃耆湯</h3>
<p>治年高老人大便秘澀。
綿黃耆　陳皮（去白）各半兩
上為細末。每服三錢，用大麻仁一合，爛研，以水投取漿一盞，濾去滓，于銀、
石器內煎，候有乳起，即入白蜜一大匙，再煎令沸，調藥末，空心，食前服。
秘甚者不過兩服愈，常服即無秘澀之患。此藥不冷不燥，其效如神。</p>
<h3>痢聖散子</h3>
<p>治證同前。
草果（去皮）石菖蒲（去毛）白茯苓　麻黃（去根、節）厚朴（薑汁炙）獨活、
枳殼（麩炒）藿香　白朮　細辛（洗，去葉）吳茱萸（去梗）甘草（爁）。</p>

<h1>卷之七</h1>
<h2>治眼目疾</h2>
<h3>錦鳩圓</h3>
<p>治肝經不足，風邪內乘上攻，眼暗淚出，怕日羞明，隱澀癢痛，瞻視茫茫，
多見黑花，或生翳膜，並皆治之。草決明子　蕤仁（去皮）羌活（去蘆）、
瞿麥各三兩　細辛（去苗）牡蠣（洗，火煆取粉）黃連（去鬚）杜蒺藜（炒，
去尖角）防風（去蘆）肉桂（去粗皮）甘菊花（淨）各五兩　白茯苓（去皮）、
四兩　斑鳩一隻（去皮、毛、腸、嘴、爪，用文武火連骨炙乾）、
羯羊肝一具（薄批，炙令焦）蔓荊子二升（淘洗，絹袋盛，飯甑蒸一伏時，日乾）、
上十五味為末，煉蜜和杵五百下，圓如梧桐子大。每服十五圓至二十圓，
以溫水或溫酒下，空心、日午、臨臥，日三服。如久患內外障眼，服諸藥無效者，
漸加服五十圓，必效，暴赤眼疼痛，食後，用荊芥湯下二十圓。</p>
<h3>駐景圓</h3>
<p>治肝腎俱虛，眼常昏暗，多見黑花，或生障翳，視物不明，迎風有淚。
久服補肝腎，增目力。車前子　熟乾地黃（淨洗，酒蒸，焙）各三兩、
菟絲子（酒浸，別研為末）五兩上為末，煉蜜為圓，如梧桐子大。每服三十圓，
溫酒下，空心。晚食前，日二服。</p>
<h3>密蒙花散</h3>
<p>治風氣攻注，兩眼昏暗，眵淚羞明，瞼生風粟，隱澀難開，或癢或痛，漸生翳膜，
視物不明，及久患偏頭疼，牽引兩眼，漸覺細小，昏澀隱痛，並暴赤腫痛，
並皆療之。密蒙花（淨）石決明（用鹽同東流水煮一伏時漉出，研粉）木賊、
杜蒺藜（炒，去尖）羌活（去蘆）菊花（去土）各等分上為細末。每服一錢，
臘茶清調下，食後，日二服。</p>
<h3>羚羊角散</h3>
<p>治大人、小兒一切風熱毒，上攻眼目，暴發赤腫，或生瘡疼痛，隱澀羞明。
羚羊角（鎊）黃芩　升麻　甘草（炙）車前子各十兩　梔子仁　草龍膽各五兩、
決明子二十兩上為末。每一錢，食後溫熱水調下，日進三服，小兒可服半錢。</p>
<h3>秦皮散</h3>
<p>治大人、小兒風毒，赤眼腫痛，癢澀眵淚，昏暗羞明。
秦皮　滑石（桂府者，搗碎）黃連（去鬚）、
各十兩上為細末。每用半錢，沸湯泡，去滓，溫熱頻洗。</p>
<h3>鎮肝圓</h3>
<p>治肝經不足，內受風熱，上攻眼目，昏暗癢痛，隱澀難開，堆眵多淚，
怕日羞'明，時發腫赤，或生障翳，並宜服之。蔓荊子（去白皮）地膚子　人參、
茺蔚子　決明子　白茯苓（去皮）遠志（去心）防風（去蘆、叉）各一兩、
青葙子　地骨皮　柴胡（去蘆）山藥　車前子　柏子仁（炒）玄參　甘菊、
甘草（炙）各半兩　細辛（去苗）一分上為末，蜜水煮糊，圓如梧桐子大。
每服二十圓，米飲下，食後，日二服。</p>
<h3>菊睛圓</h3>
<p>治肝腎不足，眼目昏暗，瞻視不明，茫茫漠漠，常見黑花，多有冷淚。
久服補不足，強目力。枸杞子三兩　巴戟（去心）一兩　甘菊花（揀）四兩、
蓯蓉（酒浸，去皮，炒，切，焙）二兩上為細末，煉蜜圓，如梧桐子大。
每服三十圓至五十圓，溫酒或鹽湯下，空心，食前服。</p>
<h2>〔紹興續添方〕</h2>
<h3>菩薩散</h3>
<p>治男子、婦人風氣攻注，兩眼昏暗，眵淚羞明，瞼眥腫癢，或時赤痛，耳鳴頭眩。
荊芥穗一兩半　蒼朮（米泔浸一宿，去皮，剉，炒）白蒺藜（炒）防風（剉，炒）、
各二兩　甘草（炒）一兩上並為細末。不拘時，入鹽少許，沸湯或酒調下一大錢，
神妙。</p>
<h3>撥雲散</h3>
<p>治男子、婦人風毒上攻，眼目昏暗，翳膜遮障，怕日羞明，多生熱淚，隱澀難開，
眶癢赤痛，瞼眥紅爛，瘀肉侵睛，但是一切風毒眼疾，並皆治之。
羌活　防風　柴胡　甘草（炒）各一斤
上為末。每服二錢，水一盞半，煎至七分，食後、臨睡時服，薄荷茶調，
菊花苗湯下亦得。忌腌藏、鮓醬、濕麵、炙煿、發風、毒物等。</p>
<h2>〔寶慶新增方〕</h2>
<h3>草龍膽散</h3>
<p>治上焦受於風熱，氣毒攻衝，眼目暴赤，磣澀羞明，腫痛多眵，迎風有淚，
翳膜攀睛，胬肉隱痛，並皆治之。（又方見後）川芎（不見火）香附（炒，
去毛）各四兩　龍膽草（洗，去蘆）草決明子（微炒）甘草（炙）木賊（洗淨，
去節）菊花（去梗）各二兩上為細末。每服二錢，用麥門冬熟水入砂糖少許同調，
食後服，或米泔調服亦得，食後或臨睡服之。</p>
<h3>蟬花散</h3>
<p>治肝經蘊熱，風毒之氣內搏，上攻眼目，翳膜遮睛，赤腫疼痛，昏暗視物不明，
隱澀難開，多生眵淚，內外障眼。蟬蛻（洗淨去土）穀精草（洗去土）、
白蒺藜（炒）菊花（去梗）防風（不見火）草決明（炒）密蒙花（去枝）羌活、
黃芩（去土）蔓荊子（去白皮）山梔子（去皮）甘草（炒）川芎（不見火）、
木賊草（淨洗）荊芥穗（各等分）上為末。每服二錢，用茶清調服，
或用荊芥湯入茶少許調服亦得，食後及臨臥時服。</p>
<h2>〔淳祐新添方〕</h2>
<h3>春雪膏</h3>
<p>治肝經不足，內受風熱，上攻眼目，昏暗癢痛，隱澀難開，昏眩赤腫，怕日羞明，
不能遠視，迎風有淚，多見黑花，並皆療之。腦子（研）二錢半　蕤仁（去皮、
殼，壓去油）二兩上用生蜜六錢重，將腦子、蕤仁同搜和，
每用銅筋子或金銀釵股，大小眥時復少許點之。及治連眶赤爛，以油紙塗藥貼。</p>
<h2>〔吳直閣增諸家名方〕</h2>
<h3>流氣飲</h3>
<p>治肝經不足，內受風熱，上攻眼目，昏暗視物不明，常見黑花，當風多淚，
怕日羞明，堆眵赤腫，隱澀難開，或生障翳，倒睫拳毛，眼眩赤爛，
及婦人血風眼，及時行暴赤腫眼，眼胞紫黑，應有眼病，並宜服之。大黃（炮）、
川芎　菊花（去枝）牛蒡子（炒）細辛（去苗）防風（去苗）山梔（去皮）、
白蒺藜（炒，去刺）黃芩（去蘆）甘草（炙）玄參（去蘆）蔓荊子（去白皮）、
荊芥（去梗）木賊（去根、節）各一兩　蒼朮（米泔浸一宿，炒控）二兩、
草決明一兩半上搗，羅為末。每服二錢半，臨臥用冷酒調下，如嬰兒有患，
只令乳母服之。</p>
<h3>洗肝散</h3>
<p>治風毒上攻，暴作赤目，腫痛難開，隱澀眵淚，昏暗羞明，或生翳膜，並皆治之。
當歸（去蘆）薄荷（去梗）羌活（去蘆）防風（去蘆）山梔子仁　甘草（炙）、
大黃（煨）川芎各二兩上為末。每服二錢，冷水或熟水調下，食後，日服見效。</p>
<h3>菊花散</h3>
<p>理肝氣風毒，眼目赤腫，昏暗羞明，隱澀難開，攀睛瘀肉，或癢或痛，漸生翳膜，
及治暴赤腫痛，悉皆治之oo 白蒺藜（炒，去刺）羌活（去蘆，不見火）、
木賊（去節）蟬蛻（去頭、足、翅）各三兩　菊花（去梗）六兩上為細末。
每服二錢，食後臨臥，茶清調下。常服明利頭目，洗肝去風。忌發風、腌藏、
炙煿等物。</p>
<h3>明睛散</h3>
<p>能治外障，退翳膜，療風毒上攻，睛疼赤腫，或瞼眥癢，時多熱淚昏澀。赤芍藥、
當歸（去蘆，洗，焙）黃連（去鬚）滑石（細研）上件各五兩，剉碎碾為細末，
入研滑石拌勻。每用半錢，沸湯點，澄清去渣，熱洗。忌一切腌藏、魚鮓、酒、
麵等毒物。</p>
<h2>〔續添諸局經驗秘方〕</h2>
<h3>蟬花無比散</h3>
<p>治大人、小兒遠年近日一切風眼，氣眼攻注，眼目昏暗，瞼生風粟，或痛或癢，
漸生翳膜、侵睛遮障，視物不明，及久患偏正頭風，牽搐兩眼，漸漸細小，
連眶赤爛，及小兒瘡疹入眼，白膜遮睛，赤澀隱痛，並皆治之。常服祛風、退翳、
明目。蛇蛻（微炙）一兩　蟬蛻（去頭、足、翅）二兩　羌活　當歸（洗，焙）、
石決明（用鹽同東流水煮一伏時漉出，搗研如粉）川芎各三兩　防風（去叉枝）、
茯苓（去皮）甘草（炙）各四兩　芍藥（赤者）十三兩　蒺藜（炒，去刺）半斤、
蒼朮（浸，去皮，炒）十二兩上為末。每三錢，食後，米泔調服，茶清亦得。
忌食發風毒等物</p>
<h3>明睛地黃圓</h3>
<p>治男子、婦人肝臟積熱，肝虛目暗，膜入水輪，漏睛眵淚，眼見黑花，視物不明，
混睛冷淚，翳膜遮障，及腎臟虛憊，肝受虛熱，及遠年日近暴熱赤眼，風毒氣眼，
並皆治之。兼治乾濕腳氣，消中消渴，及諸風氣等疾由腎氣虛敗者。但服此，
能補肝益腎，驅風明目，其效不可具述‥生乾地黃（焙，洗）熟乾地黃（洗，焙）、
各一斤　牛膝（去蘆，酒浸）三兩　石斛（去苗）枳殼（去瓤，麩炒）、
防風（去蘆、叉）各四兩　杏仁（去皮、尖，麩炒黃，細研，去油）、
二兩上為細末，煉蜜為圓，如梧桐子大。每服三十圓，空心，食前溫酒吞下，
或用飯飲、鹽湯亦得。忌一切動風毒等物。</p>
<h3>洗眼紫金膏</h3>
<p>治遠年日近翳膜遮障，攀睛胬肉，昏暗淚多，瞻視不明，或風氣攻注，
瞼生風粟，或連眶赤爛，怕日羞明，隱澀難開，並能治之。朱砂（別研）、
乳香（別研）硼砂（別研）赤芍藥　當歸（洗，焙）各一分　雄黃（研飛）二錢、
麝香（別研）半錢　黃連（去鬚）半兩上搗，羅為細末，入研藥拌勻，再擂，
煉蜜搜和為圓，如皂莢子大。每次用一圓，安淨盞內，以沸湯泡開，于無風處洗，
藥冷閉目少時，候三、兩時，再煨令熱，依前洗，一貼可洗三、五次。不得犯銅、
鐵器內洗。如暴赤眼腫者，不可洗之。</p>
<h3>草龍膽散</h3>
<p>治眼暴赤腫痛，風氣熱上衝，睛疼連眶，瞼眥赤爛，瘀肉侵睛，時多熱淚，
及因叫怒，逆損肝氣，久勞瞻視，役損眼力，風砂塵土入眼澀痛，致成內外障翳，
及一切眼患，悉皆治之。蒺藜子（炒，去刺）草龍膽各六兩　赤芍藥半斤、
甘草（炙）羌活　防風（去叉枝）各三兩　菊花（去枝）半兩　茯苓（去皮）、
四兩上搗為末。每服二錢，食後臨臥，溫酒調下。</p>
<h3>湯泡散</h3>
<p>治肝經不足，受客熱風壅上攻，眼目赤澀，睛疼瞼爛，怕日羞明，夜臥多淚，
時行暴赤，兩太陽穴疼，頭旋昏眩，視物不明，漸生翳膜，並皆治之。赤芍藥、
當歸（洗，焙）黃連（去鬚）上等分，搗，羅為細末。每用二錢，極滾湯泡，
乘熱熏洗，冷即再溫，洗，一日三、五次洗，以瘥為度。忌腌藏、毒物。
（其說云，凡眼目之病，皆以血凝滯使然，故以行血藥合黃連治之。血得熱即行，
故乘熱洗用，無不效驗）</p>
<h3>還睛圓</h3>
<p>治男子、女人風毒上攻，眼目赤腫，怕日羞明，多饒眵淚，隱澀難開，眶癢赤痛，
瞼眥紅爛，瘀肉侵睛，或患暴赤眼，睛疼不可忍者，並服立效。又治偏、正頭痛，
一切頭風，頭目眩運，皆治之。白朮（生用）菟絲子（酒浸，別研）、
青葙子（去土）防風（去蘆）甘草（炙）羌活（去苗）白蒺藜（炒，去尖）、
密蒙花　木賊（去節）上各等分，為細末，煉蜜為圓，如彈子大。每服一圓，
細嚼，白湯吞下，空心，食前，日三服。</p>
<h3>曾青散</h3>
<p>治一切風熱毒氣上攻兩眼，多生眵淚，怕日羞明，隱澀難開，眶爛赤腫，
或癢或痛，及時行暴赤眼，睛昏澀痛，悉皆治之。
白薑（炮）防風（去蘆）各一兩　曾青四兩　蔓荊子（去皮）二兩，
上為細末。每用少許末，搐入鼻中，立有功效。</p>
<h3>秘傳羊肝圓</h3>
<p>治丈夫、婦人肝經不足，風毒上攻，眼目昏暗淚出，羞明怕日，隱澀難開，
或癢或痛。又治遠年日近內外障眼，攀睛胬肉，箴刮不能治者，此藥治之。
白羊子肝一具，（淨洗，去膜）黃連（去鬚，搗，羅為末）、
上將羊肝先入沙盆內杵爛，旋次入黃連末拌擂，乾濕得所，為圓如梧桐子大。
每服十四圓，食後，以溫漿水吞下，連作五劑，瘥。但是諸般眼疾，及障翳、
青盲者，皆主之。禁食豬肉及冷水。（治目方用黃連者多矣，此方最為奇異。
劉禹錫云，有崔承元者，因官治一死罪囚而活出之，囚後數年以病致死。一旦，
崔忽為內障所苦，喪明逾年，後半夜嘆息獨坐，時聞階除間悉窣之聲，崔問，
為誰？曰：是昔所蒙活囚，今故報恩至此，遂以此方告訖而沒。崔以此方合服，
不數月眼復明，因傳此方於世</p>
<h2>治咽喉口齒</h2>
<h3>龍石散</h3>
<p>治大人、小兒上膈壅毒，口舌生瘡，咽嗌腫塞，疼痛妨悶。每用少許，摻貼患處，
咽津。小兒瘡疹，毒氣攻口齒，先用五福化毒丹掃後，仍再用此藥摻貼，立效。
朱砂（研飛）二兩半　寒水石（燒通赤）二斤　生腦子（研）二錢半，
上為末。每日五、七次用，夜臥摻貼妙。</p>
<h3>如聖湯</h3>
<p>治風熱毒氣上攻咽喉，咽痛喉痺，腫塞妨悶。及肺癰咳嗽，咯唾膿血，胸滿振寒，
咽乾不渴，時出濁沫，氣息腥臭，久久吐膿，狀如米粥。又治傷寒咽痛。
苦桔梗（炒）一兩　甘草（炒）二兩
上為粗末。每服二錢，水一盞，煎至七分，去渣，溫服，小兒時時呷服，
食後臨臥。</p>
<h3>硼砂圓</h3>
<p>治大人、小兒風壅膈熱，咽喉腫痛，舌頰生瘡，口乾煩渴。
麝香一兩（研）硼砂（研）甘草（浸汁，熬膏）各十兩　牙硝（枯研）二兩、
梅花腦（別研）三分　寒水石（燒通赤紅）五十兩上為末，用甘草膏子和搜，
每兩作四百圓。每服一圓，含化咽津，常服化痰利膈，生津止渴。</p>
<h3>麝臍散</h3>
<p>治牙齒動搖，風？蚰疼痛，齗肉宣露，涎血臭氣。常服令牙齒堅牢，解骨槽毒氣。
牛膝（去蘆）十斤　木律四十四兩　黃茄（細切）二十個　郁李仁二十兩、
麝香空皮子（細剉）一百個已上五味，搗碎入罐子內，上用瓦子蓋口，留一小竅，
用鹽泥固濟，燒令通赤，候烟白色，即住火取出，以新土罨一伏時取出，
後入下項藥，
升麻　細辛（去苗）各十斤
上件為細末。每用少許揩患處，須臾溫水漱口，臨臥更貼少許，咽津亦得妨。</p>
<h3>玉屑無憂散</h3>
<p>治咽喉腫痛，舌頰生瘡，風毒壅塞，熱盛喉閉；或因誤吞硬物，諸骨鯁刺，
涎滿氣急，或至悶亂不省人事。並皆療之。玄參（去蘆）荊芥穗　滑石（研）、
黃連（去毛）縮砂（去殼）白茯苓（炒令黃）貫眾（去蘆）甘草（炙）、
山豆根各一兩　寒水石（研飛）二兩　鵬砂二錢上為細末。每服一錢，乾摻舌上，
後以新水咽下，不拘時候。</p>
<h2>〔寶慶新增方〕</h2>
<h3>如聖勝金鋌</h3>
<p>治急喉閉、纏喉風、飛颺、單蛾、雙蛾、結喉、重舌、木舌，腮頷腫痛，
屢經用藥，不能吞水粥者。（又方見後）
硫黃（細研）川芎　臘茶　薄荷（去枝、梗）川烏（炮）硝石（研）生地黃各二
兩
上為細末，裂生蔥自然汁搜和為鋌。每服，先用新汲水灌漱吐出，次嚼生薄荷五、
七葉，微爛，用藥一鋌，同嚼極爛，以井水咽下，甚者連進三服即愈。重舌腮腫，
先服一鋌，次以一鋌安患處，其病隨藥便消。又治冒暑伏熱，不省人事，
用生薄荷水調研一鋌，灌下即蘇。如行路常含一鋌，即無伏熱之患。口舌生瘡，
不能合口，並食熱物，如上法服訖，用水灌漱，嚼薄荷片十葉如泥吐出，
再水灌漱，嚼藥一鋌，合口內聚涎裹之，覺涎滿方吐出，如此服三鋌，
便能食酒醋。遇食鹹、酸、鮓脯、炙煿喉中生泡，須掐破吐血方省，
薄荷數葉以一鋌同嚼，井水吞下。砂淋、熱淋，小便出血，同車前草七葉、
生薑小塊研爛，水調去渣，嚼藥一鋌，以水送下。此藥分陰陽，去風熱，
化血為涎，化涎為水，常帶隨身備急，一鋌可活一人命，小兒只服半鋌。</p>
<h2>〔淳祜新添方〕</h2>
<h3>硼砂散</h3>
<p>治大人、小兒卒患喉痺，閉塞不通，腫痛生瘡，語聲不快，風壅痰毒，鼻衄出血。
山藥（生）六斤　腦子（研）七兩　牙硝（生）二十四兩　麝香（研，四兩）、
甘草　硼砂（研）各二十兩上為細末。每服半錢，如茶點服。</p>
<h2>〔吳直閣增諸家名方〕</h2>
<h3>赴筵散</h3>
<p>治風牙、？蚰牙，攻注疼痛，晝夜不止，痛不可忍，睡臥不安，牙齗宣露，
動搖欲脫，或腮頷浮腫，齗爛血出，並能治之。
良薑（去蘆）草烏（去皮）細辛（去土、葉）荊芥（去梗）
上件四味各二兩，碾為末。每用少許，于痛處擦之。有涎吐出，不得吞咽，
良久用溫鹽湯灌漱，其痛即止。常使揩牙，用腐炭末一半相和。常用止牙宣，
口氣，永無牙疾。</p>
<h3>吹喉散</h3>
<p>治三焦大熱，口舌生瘡，咽喉腫塞，神思昏悶，並能治之。
蒲黃一兩　盆硝八兩　青黛一兩半
上件用生薄荷汁一升，將盆硝、青黛、蒲黃一處，用瓷罐盛，慢火熬令乾，研細。
每用一字或半錢，摻於口內，良久出涎，吞之不妨。或喉中腫痛，
用筒子入藥半錢許，用力吹之，無不立效。</p>
<h2>〔續添諸局經驗秘方〕</h2>
<h3>如聖勝金鋌</h3>
<p>治證、服餌與前如聖勝金鋌同，品味小異。
朴硝　四兩　川芎一兩　硫黃（細研）一兩半　貫眾二兩　薄荷葉　荊芥穗、
嫩茶各半兩上件為末；裂生蔥自然汁搜和為鋌。服藥湯使如前方。</p>
<h3>五香散</h3>
<p>治咽喉腫痛，諸惡氣結塞不通，急宜服之。
木香　沉香　雞舌香　薰陸香各一兩　麝香（別研）三分
上搗，羅為末，入麝香研令勻。每服二錢，水一中盞，煎至六分，溫服，
不拘時候。</p>
<h3>如神散</h3>
<p>治風牙、？蚰牙，攻疰疼痛，日夜不止，睡臥不安，或牙齗動搖，連頰浮腫，
不拘久近，並皆治之。川椒（去目及閉口者，微炒出汗用）露蜂房（微炙）、
右搗羅為細末。每用一錢，水一盞，入鹽少許，同煎至八分，乘熱漱之，
冷即吐出，一服立效。</p>
<h3>玉池散</h3>
<p>治風蛀牙痛，腫癢動搖，牙齗潰爛，宣露出血，口氣等疾。
當歸（去蘆）藁　本　地骨皮　防風　白芷　槐花（炒）川芎　甘草（炙）、
升麻　細辛（去苗）各等分上為末。每用少許揩牙，痛甚即取二錢，水一盞半，
黑豆半合，生薑三片，煎至一盞，稍溫漱口，候冷吐之。</p>
<h3>荊芥湯</h3>
<p>治風熱肺壅，咽喉腫痛，語聲不出，或如有物哽。
荊芥穗半兩　桔梗二兩　甘草（炙）一兩，
上為粗末。每服四錢，水一盞，薑三片，煎六分，去渣，食後溫服。</p>
<h3>細辛散</h3>
<p>治風？舯牙疼，牙齗宣爛，牙齒動搖，腮頷浮腫，皆能治之。
紅椒（去目，炒）鶴虱　牙皂　蓽撥（古方治牙疼為要藥）縮砂（去殼）各半兩、
荊芥（去梗）細辛（去苗）各一兩　白芷　草烏各二兩上搗為細末。每用少許，</p>

<h1>卷之八</h1>
<h2>治雜病</h2>
<h3>耆婆萬病圓</h3>
<p>治七種癖塊，五種癲病，十種注忤，七種飛屍，十二種蠱毒，五種黃病，
十二種瘧疾，十種水病，八種大風，十二種𢂽痺，並風入頭，眼暗漠漠，
及上氣咳嗽，喉中如水雞聲，不得臥，飲食不作肌膚，五臟滯氣，積聚不消，
壅閉不通，心腹脹滿，連及胸背，鼓脹氣堅結，流入四肢，或腹叉心膈氣滿，
時定時發，十年、二十年不瘥。五種下痢，疳蟲、蚘蟲、寸白蟲、
諸蟲。上下冷熱，久積痰飲，令人多眠睡，消瘦無力，蔭入骨髓，
便成滯疾，身體氣腫，飲食嘔逆，腰腳痠疼；四肢沉重，不能久行久立。
婦人因產，冷入子臟，臟中不淨，或閉塞不通，胞中瘀血冷滯，出流不盡，
時時疼痛為患，或因此斷產，並小兒赤白下痢，及狐臭。耳聾、鼻塞等病。
服此藥，以三圓為一劑，服不過三劑，萬病悉除，說無窮盡，故以萬病圓名之。
瘧病，未發前服一圓，未瘥，如前更服。
芍藥、肉桂（去粗皮）芎藭（不見火）川椒（去目及閉口者，微炒去汗）乾薑（炮）、
防風（去蘆）巴豆（去心、膜，炒）當歸（去蘆）生屑角（鎊）桔梗、
芫花（醋炒赤）茯苓（去皮）桑白皮（炒）人參（去蘆）黃芩　黃連（去鬚）、
禹餘糧（醋淬，研飛）蒲黃（微炒）前胡（去蘆）大戟（剉，炒）葶藶（炒）、
麝香（研）細辛（去苗）雄黃（研飛）朱砂（研飛）紫菀（去蘆）甘遂、
牛黃（研）各一兩　蜈蚣十二節（去頭、足，炙）、
芫青二十八枚（入糯米同炒，候米色黃黑，去頭‧足、翅用）石蜥蜴（去頭、尾、
足，炙，）四寸上為細末，入研藥勻，煉蜜為圓，如小豆大，若一歲以下小兒有疾者，
令乳母服兩小豆大，亦以吐利為度。近病及卒病用多服，積久疾病即少服，
常服微溏利為度。卒病欲死，服一、二圓，取吐利即瘥。
卒中惡，口噤，服二圓，漿一合下，利即瘥。
五注鬼刺客忤，服二圓；男、女邪病歌哭，腹大如妊身，服二圓，日三、
夜一，間食服之；；蠱毒吐血，腹痛如刺，服二圓，不瘥，更服，瘧病，
未發前服一圓，末瘥，更服，諸有痰飲者，服三圓。冷癖，服三圓，日，三服，
皆間食，常令微溏利。宿食不消，服二圓，取利，瘕癥積聚，服二圓，日三服；
拘急，心腹脹滿，心痛，服三圓。上氣嘔逆，胸滿不得臥，服二圓，不瘥，更服。
大痢，服二圓，日三服；疳濕，服二圓，以一圓如杏仁大，和醋二合，灌下部中。
水病，服三圓，日再服，間食服之，瘥止，人弱，即隔日服；頭痛惡寒，服二圓，
復取汗；傷寒天行，服二圓，日三服，間食服之；小便不通，服二圓，不瘥，
明日再服；大便不通，服三圓，又內一圓下部中即通。耳聾，聤耳，
以綿裹如棗核，塞之，鼻衄，服二圓，癰腫、丁腫、破腫，內一圓如麻子大，
日一傅之，根亦自出。犯下腫血出，以豬脂和塗，有孔，內孔中，瘥；癩瘡，
以酢泔洗訖，取藥和豬脂傅之；漏瘡有孔，以一圓內孔中，和豬脂傅上；痔瘡，
塗綿筋上，內孔中，日別易，瘥止。瘰癧，以酢和塗上，瘥，癬瘡，
以布揩令汗出，以酢和塗上，日一易，瘥，止；胸、背、腰、脅腫，
以醋和傅腫上，日一易，又服二圓。諸冷瘡積年不瘥，以酢和，塗之。惡刺，
以一圓內瘡孔中，即瘥。蝮蛇螫，以少許內螫處，若毒入復，心煩欲絕者，
服三圓蜂螫，以少許傅之瘥，婦人諸疾，胞衣不下，服二圓，小兒驚癎，
服一圓如米許，以塗乳，令嗍之，看兒大小加減。小兒客忤，服一圓如米，
和乳塗乳頭，令嗍之。以意量之，蠍螫，以少許傅之瘥；小兒乳不消，心腹脹滿，
服一圓如米許，塗乳頭令嗍之，即瘥。</p>
<h3>神應圓</h3>
<p>治腎經不足，風冷乘之，腰痛如折，引背膂俛仰不利，轉側亦難，或因役用過多，
勞傷於腎、或因寢冷濕，地氣傷腰，或因墜墮傷損，或因風寒客搏，皆令腰痛，
並皆治之。
威靈仙（去土）二十兩　當歸　肉桂（去粗皮）各十兩
上為末，以酒煮麵糊為圓，如梧桐子大。每服十五圓，溫酒或煎茴香湯下，
食前服。婦人煎桂心湯下，加至二十圓。有孕婦人不得服，忌食茗。</p>
<h3>集效圓</h3>
<p>治因臟腑虛弱，或多食甘肥，致蚘蟲動作，心腹攪痛，發作腫聚，往來上下，
痛有休止，腹中煩熱，口吐涎沫，即是蚘咬，宜服此藥，若積年不瘥，服之亦愈。
又療下部有蟲，生痔癢痛。、大黃（剉，炒）十五兩　木香（不見火）檳榔、
訶黎勒（煨，去核，酒浸，焙乾）附子（炮，去皮、臍）羌活（炒，研。
一本作蕪荑）鶴蝨（炒）乾薑（炮）各十兩半上為末，煉蜜為圓，如梧桐子大。
每服三十圓，食前，橘皮湯下，婦人醋湯下。</p>
<h3>乳香圓</h3>
<p>治諸痔下血，肛邊生肉，或結核腫疼，或生瘡癢痛，或大便艱難‧肛腸脫出。
又治腸風下血，無問新久，及諸瘻，根在臟腑，悉能治之。枳殼（去瓤，麩炒）、
牡蠣（火椴）蓽澄茄　芫青（去頭，翅、足，糯米炒，以米黃色為度）大黃（蒸，
焙）鶴蝨（炒）各半兩　白丁香　乳香（研）各一分上為末，
粟米糊圓如梧桐子大。每服十圓至十五圓。如冶腸風，臘茶清下。諸痔，
煎薤白湯下；諸瘻，煎鐵屑湯下，並食前服。</p>
<h3>解毒雄黃圓</h3>
<p>解毒，治纏喉風及急喉痺，卒然倒仆，失音不語，或牙關緊急，不省人事。
郁金　雄黃（研飛）各一分　巴豆（去皮，出油）、
十四個上為末，醋煮麵糊為圓，如綠豆大。用熱茶清下七圓，吐出頑涎，
立便蘇省，未吐再服。如至死者，心頭猶熱，灌藥不下，即以刀、尺、
鐵匙斡開口灌之，藥下喉嚨，無有不活，吐瀉些小無妨。及治上膈壅熱，
痰涎不利，咽喉腫痛，赤眼癰腫，一切毒熱，並宜服之。如小兒患喉嚨赤腫，
及驚熱痰涎壅塞，服二圓或三圓，量兒大小加減。</p>
<h3>剋效餅子</h3>
<p>治一切瘧病，發作有時，先覺伸欠，乃作寒慄，鼓振頤頷，中外皆寒，腰脊俱痛，
寒戰既已，內外皆熱，頭痛如破，渴欲飲冷，或痰積胸中，煩滿欲嘔，
或先熱後寒，或先寒後熱，或寒多熱少，或熱多寒少，或寒熱相半，或但熱不寒，
或但寒不熱，或一日一發，或隔日一發，或一發後六、七日再發，並能主之。
甘草（爁）綠豆末　荷葉（爁）各五兩　定粉（研）龍腦（研）麝香（研）、
各半兩　金箔二十五片（為衣）信砒（醋煮）二兩半　朱砂（研飛）、
一兩一分上為末，煉蜜搜和，每兩作二十圓，捏扁，以金箔為衣。每服一餅子，
以新汲水磨化。日發者，未發前服之。間日者，不發夜服。隔數日發者，
前一日夜服。連日者，凌晨服。</p>
<h3>烏梅圓</h3>
<p>治臟寒蚘蟲動作，上入膈中，煩悶嘔吐，時發時止，得時即嘔，
常自吐蚘有此證候，謂之蚘厥，此藥主之。又治久痢。烏梅三百個　黃檗（炙）、
細辛（去苗）肉桂（去粗皮）附子（炮，去皮、臍）人參（去蘆）各六兩、
蜀椒（去目及閉口者，微炒出汗用）當歸（去蘆）各四兩　乾薑（炮）十兩、
黃連（去鬚）十六兩上異搗，篩，合治之，以醋浸烏梅一宿，去核，
蒸之五斗米下，飯熟，搗成泥，和藥令相得，內臼中與煉蜜杵二千下，
圓如梧桐子大。每服十五圓，溫米飲下，食前服。</p>
<h3>神助散（舊名葶藶散）</h3>
<p>治十種水氣，面目，四肢、遍身俱腫，以手按之，隨手而起，咳嗽喘急，
不得安臥，腹大腫脹，口苦舌乾，小便赤澀，大便不利。澤瀉二兩　椒目一兩半、
豬苓（去黑皮）二兩　黑牽牛（微炒，取末）二兩半　葶藶（炒香，別研）、
三兩上為細末。每服以蔥白三莖，漿水一盞，煎至半盞，入酒半盞，調藥三錢，
絕早面向東服。如人行十里久，以漿水蔥白煮稀粥，至蔥爛，入酒五合熱啜，
量人啜多少，須啜一升許。不得吃鹽並麵。自早至午，當利小便三、四升，
或大便利，喘定腫減七分，隔日再服。既平之後，必須大將息，及斷鹽、
房室等三年。</p>
<h3>立效散</h3>
<p>治下焦結熱，小便黃赤，淋閉疼痛，或有血出，及大小便俱出血者，亦宜服之。
山梔子（去皮，炒）半兩　瞿麥穗一兩　甘草（炙）、
三分上為末。每服五錢至七錢，水一碗，入連鬚蔥根七個，燈心五十莖，生薑五、
七片，同煎至七分，時時溫服，不拘時候。</p>
<h3>必勝散</h3>
<p>治男子、婦人血妄流溢，吐血、衄血、嘔血、咯血。
熟研地黃　小薊（並根用）人參　蒲黃（微炒）當歸（去蘆）芎藭　烏梅（去核）、
各一兩上件藥搗，羅為粗散。每服五錢，水一盞半，煎至七分，去渣，溫服，
不拘時候。</p>
<h3>釣腸圓</h3>
<p>治久新諸痔，肛邊腫痛，或生瘡癢，時有膿血。又治腸風下血，及肛門脫出，
並宜服之。瓜蔞二枚（燒存性）蝟皮兩個（剉碎，罐內燒存性）雞冠花（剉，
微炒）五兩　胡桃（取仁一十五個，不油者，入罐內燒存性）白礬（枯）、
綠礬（枯）白附子（生用）天南星（生用）枳殼（去瓤，麩炒）附子（去皮、臍，
生用）訶子（煨，去皮）半夏各二兩上為細末，以醋煮麵糊為圓，如梧桐子大。
每服二十圓，空心，臨臥溫酒下，遠年不瘥者，服十日見效，久服永除根本。
小可腸風等疾，一、二年內者，只十服，瘥，永不發動。</p>
<h3>石葦散</h3>
<p>治腎氣不足，膀胱有熱，水道不通，淋瀝不宣，出少起數，臍腹急痛，蓄作有時，
勞倦即發，或尿如豆汁，或便出砂石，並皆治之。芍藥　白朮　滑石　葵子、
瞿麥各三兩　石葦（去毛）木通各二兩　王不留行　當歸（去蘆）甘草（炙）、
各一兩上為細末。每服二錢，煎小麥湯調下，食前，日二、三服。</p>
<h3>牡蠣散</h3>
<p>治諸虛不足，及新病暴虛，津液不固，體常自汗，夜臥即甚，久而不止，
羸瘠枯瘦，心忪驚惕，短氣煩倦。黃耆（去苗、土）麻黃根（洗）牡蠣（米泔浸，
刷去土，火燒通赤）各一兩上三味為粗散。每服三錢，水一盞半，小麥百餘粒，
同煎至八分，去渣，熱服，日二服，不拘時候。</p>
<h3>法制熟艾</h3>
<p>主灸百病。
陳久黃艾（不以多少，擇取葉入臼內，用木杵輕搗令熟，以細篩隔去青渣，
再搗再篩，如此三次，別以馬尾羅子隔之，更再搗，羅，候柔細黃熟為度）、
上主灸百病。世人著灸，多無法度，徒忍痛楚，罕能愈疾，今於（聖惠）（千金）、
（外合）等方內，摭取點穴分寸、作炷大小、壯數多少等法於後。定分寸法：
取病人男左、女右中指第二節內，度兩橫紋相去為一寸，應取穴及作炷分寸，
並依此法。
點灸穴法：凡點穴時，須得身體平直，四肢毌令拳縮，坐點毌令俛仰，
立點毌令傾側，灸時孔穴不正，無益於事，徒燒肌肉，虛忍痛楚。若坐點，
則坐灸之；臥點，則臥灸之；立點，則立灸之。反此亦不得其穴。
作艾炷法：凡下火點灸，須令艾柱根下，廣三分，長亦三分。若減此，不復孔穴，
不中經脈，火氣不行，亦不能除病。強壯人亦可稍增令大。周歲以裡小兒，
可如小麥大。
點火法：古來用火灸病，忌八般木火。今即不用木火灸人，不犯諸患，兼去久痾。
以清油點燈，燈上燒艾莖點灸，兼滋潤灸瘡，至愈已來，且無疼痛，用蠟燭更佳。
又火珠耀日，以艾承之，遂得火出，此火灸病為良。次有火照耀日；以艾引之，
便得火出，此火亦佳。
下火灸時法：皆以日正午已後，乃可下火灸之，時謂陰氣未至，灸無不著。
午前平旦，谷氣虛，令人顛眩，不可臥灸，慎之，慎之。其大法如此，
卒急者不可用此例。若遇陰霧，天起風雪，忽降猛雨，炎暑、雷電、虹霓暫時且停。
候待清明，即再下火灸。灸時不得傷飽、太飢、飲酒、食生硬物，兼忌思慮愁憂，
怒呼罵叫，吁嗟嘆息，一切不祥，忌之大吉。治灸瘡不發法：凡著灸療病，歷春、
夏、秋、冬不較者，灸炷雖然數足，得瘡發膿出，所患即瘥。如不得瘡發膿出，
其疾不愈。（甲乙經）、云，灸瘡不發者，用故履底灸令熱熨之，三日即發，
膿出自然愈疾。今用赤皮蔥三、五莖，去其蔥青，於煻灰火中煨熟拍破，
熱熨灸瘡十餘遍，其瘡三日自發，立壞，膿出疾愈。淋洗灸瘡法：凡著灸治病，
才住火，便用赤皮蔥、薄荷二味煎湯，溫溫淋洗灸瘡周回約一、二寸已來，
令驅逐風氣於瘡口內出。兼令經脈往來，不滯於瘡下，自然瘡壞疾愈。
若灸瘡退火痂後，用桃樹東南枝、稍青嫩桃皮二味等分煎湯，溫溫淋洗灸瘡，
此二味偏能護灸瘡中諸風。若瘡內黑爛潰者，加胡荽，三味等分煎湯，溫溫淋洗，
灸瘡自然生好肉也。若灸瘡疼痛不可忍，多時不較者，加黃連，
四味等分煎湯淋洗，立有神效。壯數多少法：（千金方）云，凡言壯數者，
若丁壯遇疾，病根深篤者，可倍多於方數。其人老小羸瘦者，可復減半。
依扁鵲灸法，有至五百壯、千壯者，皆臨時消息之。推人神所在法：一日足大指，
二日外踝，三日股內，四日腰，五日口、舌、咽、懸雍，六日足小指，七日內踝，
八日足腕，九日尻，十日背、腰，十一日鼻柱，十二日發際，十三日牙齒，
十四日胃脘，十五日遍身，十六日胸、乳，十七日氣衝，十八日腹內，
十九日足趺，二十日膝下，二十一日手小指，二十二日伏兔，二十三日肝俞，
二十四日手陽明、兩脅，二十五日足陽明，二十六日手、足，二十七日膝，
二十八日陰，二十九日膝、脛、顳、顬，三十日關元下至足心。
已上上神所在之日，禁忌著灸。若遇病急切，不拘此例。</p>
<h2>〔紹興續添方〕</h2>
<h3>常山飲</h3>
<p>治瘧疾。凡瘧疾，蓋因外邪客於風府，生冷之物內傷脾胃，或先寒後熱，
或先熱後寒，或寒熱獨作，或連日並發，或間日一發。寒則肢體顫掉，
熱則舉身如燒，頭痛惡心，煩渴引飲，氣息喘急，口苦舌乾，脊膂痠疼，
腸鳴腹痛，諸藥不治，漸成勞瘧者，此藥治之。
知母　川常山　草果　甘草（炙）各二斤　良薑二十兩　烏梅（去仁）一斤
上件為粗末。每服三錢，水一盞，生薑五片，棗子一枚，煎至七分，去渣溫服。</p>
<h3>對金飲子</h3>
<p>治證並方見傷寒類。</p>
<h3>清心蓮子飲</h3>
<p>治證並方見痼冷類。</p>
<h2>〔寶慶新增方〕</h2>
<h3>槐角圓</h3>
<p>治五種腸風瀉血，糞前有血，名外痔，糞後有血，名內痔，大腸不收，名脫肛，
谷道四面弩肉如奶，名舉痔；頭上有乳，名瘻，並皆治之。槐角（去枝、梗，
炒）一斤　地榆　當歸（酒浸一宿，焙）防風（去蘆）黃芩　枳殼（去瓤，麩炒）、
各半斤上為末，酒糊圓，如梧桐子大。每服三十圓，米飲下，不拘時候。
此藥治腸風瘡內小蟲，裡急下膿血，止癢痛，消腫聚，驅濕毒，久服永除病根。</p>
<h3>勝金圓</h3>
<p>治一切瘧病，發作有時，蓋因外邪客於臟腑，生冷之物內傷脾胃，或先寒後熱，
或先熱後寒，或寒多熱少，或寒少熱多，或但熱不寒，或但寒不熱，或連日並發，
或間日而發，或發後三、五日再發，寒則肢體顫掉，熱則舉身如火、頭痛惡心，
煩渴引飲，氣息喘急，口苦咽乾，背膂痠疼，腸鳴腹痛，或痰聚胸中，煩滿欲嘔，
並皆治之。檳榔四兩　常山（酒浸，蒸，焙）一斤上為末，水麵糊為圓，
如梧桐子大。每服三十圓，於發前一日晚臨臥，用冷酒吞下便睡。不得吃熱物、
茶、湯之類，至四更盡，再用冷酒吞下十五圓。忌食一切熱羹湯、粥食，
午間可食溫粥，至晚方可食熱。忌一切生冷、魚腥等物。
一方用川常山十六兩為末，雞卵十五隻，取清為圓。治證、服餌一如前法。</p>
<h2>〔淳祐新添方〕</h2>
<h3>腸風黑散</h3>
<p>治證與瀉痢類腸風黑散同。
荊芥（燒）二兩　枳殼（去瓤，二兩燒，一兩炒用）亂髮（燒）槐花（燒）、
槐角（燒）各一兩　甘草（炙）蝟皮各一兩半上將合燒藥同入瓷瓶內，黃泥固濟，
燒存三分性，出火氣，同甘草、枳殼搗，羅為末。每服入二錢，水一盞，
煎至七分，空心溫服，溫酒調下亦得。</p>
<h3>神應黑玉丹</h3>
<p>治證並方見瀉痢類。</p>
<h2>〔吳直閣增諸家名方〕</h2>
<h3>備急圓</h3>
<p>治心腹諸卒暴百病，中惡客忤，心腹脹滿，卒痛如刀所刺，氣急口噤。
乾薑（炮）一兩　巴豆（去皮、油，研）、
大黃各二兩上件為末，煉蜜為圓，如梧桐子大。每服三圓，溫水下，不拘時。</p>
<h3>青解毒圓</h3>
<p>治大人、小兒五臟積熱，毒氣上攻，胸膈煩悶，咽喉腫痛，赤眼癰腫，頭面發熱，
唇口乾燥，兩頰生瘡，精神恍惚，心忪悶亂，坐臥不寧，及傷暑毒，面赤身熱，
心躁煩渴，飲食不下。
寒水石（研）石膏（研）各十六兩　青黛八兩
上件細研如粉，入青黛和勻，蒸餅七個，水調為圓，如雞頭大。每服一圓，
食後新汲水化下，或細嚼，用生薑水下亦得。如中諸毒，並宜服之，
及小兒驚風潮熱，痰涎壅塞，心胸煩躁，頰赤多渴，睡臥不穩，
每三歲兒可服半粒，更量歲數加減與之。</p>
<h3>寸金圓</h3>
<p>治元陽虛弱，寒氣攻衝，膀胱、小腸發腫作痛，或在心脅，牽連小腹，連屬陰間，
致身體憎寒撮痛。楮實子　川楝子（炒）各一兩半　巴豆（炒）七個　全蠍（炒）、
四十個　當歸（去蘆，酒浸一宿）一兩半上為細末，用浸當歸酒打麵糊和圓，
如雞頭實大。空心，溫酒鹽湯吞下二圓至三圓，並進二服。</p>
<h3>奪命丹</h3>
<p>治遠年日近小腸疝氣，偏墜搐疼，臍下撮痛，以致悶亂，及外腎腫硬，日漸滋長，
陰間濕癢，抓成瘡。吳茱萸（去枝、梗，一斤，四兩用酒浸，四兩用醋浸，
四兩用湯浸，四兩用童子小便浸，各浸一宿，同焙乾）澤瀉（去灰土）、
二兩上為細末，酒煮麵糊圓，如梧桐子大。每服五十圓，空心，食前，
鹽湯或酒吞下。</p>
<h2>〔續添諸局經驗秘方〕</h2>
<h3>茱萸內消圓</h3>
<p>治腎經虛弱，膀胱為邪氣所搏，結成寒疝陰㿗，偏火上攻，臍腹疼痛，
膚囊腫脹，或生瘡瘍，時出黃水，腰腳沉重，足脛腫滿，行步艱辛，服之內消，
不動臟腑。（一方無枳實、陳皮。桃仁、玄胡索、川楝子、木香）山茱萸（搗，
去核，取肉微炒）桔梗（水浸一伏時濾出，慢火炒乾為度）白蒺藜（炒，去刺）、
川烏（炮，去皮、臍）肉桂（去粗皮）茴香（舶上者，淘去沙石，焙乾）食茱萸、
吳茱萸（微炒）青皮（去白）各二兩　海藻（洗，焙）五味子（淨揀）、
大腹皮（酒洗，焙）玄胡索各二兩半　桃仁（去皮、尖及雙仁，麩炒，別研）、
枳實（去瓤，麩炒）陳皮（去白）各一兩　川楝子（剉，炒）三兩、
木香一兩半上為末，酒糊圓，如梧桐子大。溫酒下三十圓，食前服。</p>
<h3>麝香大戟圓</h3>
<p>治陰㿗腫脹，或小腸氣痛。
葫蘆巴（炒）四兩　大戟（去皮，炒黃）半兩　麝香（別研）一錢、
茴香（舶上者）川楝子各六兩　檳榔（刮去底，細切，不見火）訶子（炮，去核，
酒浸，蒸，焙乾用）附子（炮，去皮、臍）木香各一兩上為末，獨留川楝子，
以好酒一、二升，蔥白七枚，長三、四寸，煮川楝子軟，去核取肉，和藥搗杵，
圓如梧桐子大。空心，溫酒下五、七圓至十圓，薑湯亦得。潮發疼痛，
炒薑熱酒下十五圓。</p>
<h3>三白散</h3>
<p>治膀胱蘊熱，風濕相乘，陰囊腫脹，大小便不利。
白牽牛二兩　桑白皮（微炒）白朮　木通（去節）陳皮（去白）各半兩，
上搗為粗末。每服二錢，薑湯調下，空心服，未覺再進。常服導利留滯，
不損臟氣。</p>
<h3>葫蘆巴圓</h3>
<p>治大人、小兒小腸氣、蟠腸氣、奔豚氣、疝氣，偏墜陰腫，小腹有形如卵，
上下來去，痛不可忍，或絞結繞臍攻刺，嘔惡悶亂，並皆治之。葫蘆巴（炒）、
一斤　吳茱萸（湯洗十次，炒）十兩　川楝子（炒）一斤二兩　大巴戟（去心，
炒）川烏（炮，去皮、臍）各六兩　茴香（淘去土，炒）十二兩上為細末，
酒煮麵糊為圓，如梧桐子大。每服十五圓，空心，溫酒吞下，小兒五圓，
茴香湯下。</p>
<h2>治瘡腫傷折</h2>
<h3>雲母膏</h3>
<p>治一切瘡腫傷折等病。
蜀椒（去目及閉口者，微炒出汗甘）白芷　沒藥（研）赤芍藥　肉桂（去粗皮）、
當歸各半兩　鹽花（研）一十四兩　麒麟竭（研）菖蒲　白芨　芎藭　草龍膽、
木香　白斂　防風（去蘆、叉）厚朴（去粗皮，薑汁製）麝香（研）桔梗、
柴胡（去蘆頭）松脂　人參　蒼朮（泔浸一宿）黃芩　夜合（用皮）乳香、
附子（去皮、臍）茯苓（去皮）高良薑各半兩　硝石（研如粉）甘草、
雲母（光明白薄者，研粉）各四兩、
桑白皮水銀（候膏凝如人體熱，以生
絹袋盛水銀，以手彈如針頭大，舖在膏上，謂之養藥母）柏葉（不用近道者）、
槐葉　柳枝各二兩　陳皮一兩　清油四十兩　黃丹（細研）一十四兩、
黃耆（去蘆）半兩）上除雲母、硝石、麒麟竭、沒藥、麝香、乳香、黃丹、
鹽花八味別研外，並剉如豆大，用上件清油，於瓷器中浸所剉藥七日，以物封閉後，
用文火煎，不住手攪，三上火，三下火。每上，候匝匝沸，乃下火，候沸定再上，
如此三次，候白芷、附子之類黃色為度，勿令焦黑，以綿或新布絞去滓，卻入鐺中、
再上火熬。後下黃丹與別研藥八味，以柳篦不住手攪，直至膏凝，
良久色變再上熬，仍滴少許水中，凝結不黏手為度。先炙一瓷器，熱即傾藥在內，
候如人體溫熱，彈水銀在上，每用膏藥，即先刮去水銀。治發背，先以敗蒲一斤，
用水三升，煎五十沸，如人體溫，將蒲水洗瘡，拭乾貼藥，一兩分為三服，
溫酒下，未成膿者立瘥。於外貼之，奶癰外貼。瘰癧骨疽，毒穿至骨，
用藥一兩，分作三服，溫酒下，甚者即瀉出惡物，兼外貼，瘥。腸癰，
以藥半兩分為五服，甘草湯下，末成膿者當時消，已有膿者，隨藥下膿出，
後每日酒下五圓，如梧桐子大，待膿止即住服。風眼，貼兩太陽穴。壁鏡咬、
蜘蛛咬，外貼，留瘡口。發腦、發髭鬢、發眉、發耳、臍癰、牙癰、牙疼，
並外貼包裹，即當時痛止。箭頭所傷，箭頭在內，外貼，每日吃少許爛綠豆，
箭頭自出。虎、豹所傷，先以甘草湯洗，然後貼膏，每日換，不過三次貼。狗、
蛇咬，生油下十圓，如梧桐子大，仍須貼外。難產三日不分娩，溫酒下一分便生。
血運欲死，以薑汁和小便半升溫酒下十圓，死者即返。死胎在腹，
以榆白皮湯下半兩便生。丈夫本臟氣，茴香溫酒下一分，每日一服，不過二服瘥。
中毒藥酒洗襪（一本作中暑毒，取地水），溫下一分，每日一服，不過四度，
瀉出惡物瘥。瘤贅，外貼消之。一切腫癤，外貼立瘥。但有所苦，並皆治之，
藥到即瘥。已上主療，只忌羊血，餘無所忌。如人收此藥防身，以蠟紙裹，
不令風乾，可三十年不損藥力。</p>
<h3>小犀角圓</h3>
<p>治腸癰、乳癰、發背，一切毒腫，服之化為水。
巴豆二十二枚（去皮、膜、心，炒出油，細研）大黃（蒸，焙）一兩一分
犀角三兩　黃連（去鬚）梔子（去皮）、乾蓼藍　升麻　黃芩　防風（去蘆）
人參　當歸（去蘆）黃耆（去苗）甘草（炙）、各一兩上為細末，入巴豆勻，
煉蜜搜和為圓，如梧桐子大。每服三圓，溫湯下，利三、兩行，吃冷粥止之，不利，
加至四、五圓，初服取快利，後漸減圓數，取微溏泄為度，老小，以意加減，
腫消及和潤乃止。利下黃水，覺腫處微皺色變，即是消候。一切腫毒皆內消，
神驗不可論。忌熱麵、蒜、豬肉、蘆筍、魚、海藻、菘菜、生冷、粘食。</p>
<h3>何首烏散</h3>
<p>治脾肺風毒攻衝，遍身癬疥瘙癢，或生癮疹，搔之成瘡，肩背拘倦，肌肉頑痺，
手足皺裂，風氣上攻，頭面生瘡，及治紫癜、白癜、頑麻等風。荊芥穗、
蔓荊子（去白皮）蚵蚾草（去土）威靈仙（淨洗）何首烏　防風（去蘆。叉）、
甘草（炙）上件各五斤，搗羅為末。每服一錢，食後，溫酒調下，沸湯亦得。</p>
<h3>樺皮散</h3>
<p>治肺臟風毒，遍身瘡疥，及癮疹瘙癢，搔之成瘡，又治面上風刺，及婦人粉刺。
杏仁（去皮、尖，用水一碗，於銀銚子內熬，候水減一半以來，取出放令乾）、
荊芥穗各二兩　枳殼（去瓤，用炭火燒存性，取出於濕紙上令冷）樺皮（燒成灰）、
各四兩　甘草（炙）半兩
上件藥除杏仁外，餘藥都搗，羅為末，卻將杏仁別研令極細，
次用諸藥末旋旋入研令勻。每服二錢，食後，溫酒調下，日進三服。瘡疥甚者，
每日頻服。</p>
<h3>太嶽活血丹</h3>
<p>治男子、婦人外傷內損，狗咬蟲傷；驢撲馬墜，手足傷折，一切疼痛，
腹中瘀血刺脅築心，及左癱右緩，走注疼痛，癰腫痔漏。婦人冷氣入腹，
血脈不通，產後敗血灌注四肢，吹奶腫痛，血氣撮痛，並宜服之。
亂髮（皂角水淨洗，二斤，曬乾，用清麻油二斤，入鍋內炒，頻以手拈看，
脆亂如糊苔即止，不可令炒過）栗楔（謂栗三顆共一毯，其中有扁薄者是，去殼，
薄切，日乾）皂角刺（燒通紅，米醋內淬，焙）大黑豆（以濕布揩去塵垢，
退黑皮，焙乾）花桑枝（如臂大者，炭火燒，煙盡，米醋淬，取出焙）各一斤、
蓖麻仁（別研，塗墨）三兩　乳香（好者，細研，入米醋一碗熬令熟香）四兩、
細墨半斤（一半用蓖麻仁三兩，乳缽爛研塗墨上，塗盡，用薄紙裹，以黃泥固濟，
日乾，以火五十斤煆令通紅，放地上，盆蓋，出火氣，兩飯久。
一半用硇砂二兩，醋化，塗墨上，炙乾）硇砂（光淨者，醋化塗墨上）、
二兩上六味為末，入乳香膏內，和杵三千下，圓如彈子大。如乳香膏少，
更入醋煮麵糊。痛甚者每服一圓，輕可者服半圓，用無灰酒一盞，乳香一豆大，
先磨香盡，次磨藥盡，煎三、五沸，臨臥溫服，以痛處就床臥。如欲出汗，
以衣被蓋覆，仍用藥塗磨損處。忌一切動風物。應婦人諸疾服者，
更用當歸末一錢，依法煎服。有孕者莫服。</p>
<h3>玉龍膏</h3>
<p>摩風止痛，消腫化毒。治一切傷折瘡腫。
瓜蔞（大者一個，去皮）黃蠟一兩半　白芷（淨揀，剉）半兩　麻油（清真者）、
六兩　麝香（研）一錢　松脂（研）一錢半　零香　藿香各一兩　杏仁（去皮、
尖）升麻　黃耆　赤芍藥　白芨　白蘞　甘草（淨揀，剉）各一分上以油浸七日，
卻比出油，先煉令香熟，放冷入諸藥，慢火煎黃色，用絹濾去渣。入銀、石鍋內，
入蠟並麝香、松脂，熬少時，以瓷盒器盛。每用少許，薄攤絹帛上貼。
若頭面風癬癢，瘡腫疼痛，並塗磨令熱，頻頻用之。如耳鼻中肉鈴，
用紙拈子每日點之，至一月即愈。如治灸瘡及小兒瘤瘡，塗之兼滅瘢痕，神效。</p>
<h3>花蕊石散</h3>
<p>治一切金刃箭鏃傷中，及打撲傷損，貓狗咬傷，或至死者，急於傷處摻藥，
其血化為黃水，再摻藥便活，更不疼痛。如內損血入臟腑，熱煎童子小便，
入酒少許，調一大錢，服之立效。若牛觝腸出不損者，急內入，
細絲桑白皮尖茸為線，縫合肚皮，縫上摻藥，血止立活。如無桑白皮，
用生麻縷亦得，並不得封裹瘡口，恐作膿血。如瘡乾，以津液潤之，然後擇藥。
婦人產後敗血不盡，血迷、血運，惡血奔心，胎死腹中，胎衣不下至死者，
但心頭暖，急以童子小便調一錢，取下惡物如豬肝片，終身不患血風、血氣。
若膈上有血，化為黃水，即時吐出，或隨小便出，立效。硫黃（上色明淨者，
搗為粗末）四兩　花蕊石（搗為粗末）一兩上二味相拌令勻，
先用紙筋和膠泥固濟瓦罐子一個，內可容藥，候泥乾入藥內，密泥封口了，
焙籠內焙乾，令透熱，便安在四方磚上，磚上書八卦五行字，用炭一稱，
籠迭周匝，自巳、午時，從下生火，令漸漸上徹，有墜下火，旋夾火上，
直至經宿，火冷炭消盡。又放經宿，罐冷定，取出細研，以絹羅子羅至細，
瓷盒內盛，依前法使用。</p>
<h2>〔紹興續添方〕</h2>
<h3>化毒排膿內補十宣散（亦名折裹十補散）</h3>
<p>治一切癰疽瘡癤。未成者速散，已成者速潰，敗膿自出，無用手擠，惡肉自去，
不犯刀杖，服藥後疼痛頓減，其效如神。黃耆（以綿上來者為勝，半如箭竿，
長二、三尺，頭不叉者，洗淨，寸截，槌破絲擘，以鹽湯潤透，用盞盛，
蓋湯鉼上一炊久，焙燥，隨眾藥入碾成細末）一兩、
人參（以新羅者為上，擇團結重實滋潤者，洗淨，去蘆，薄切，焙乾，搗用）、
當歸（取川中來者，擇大片如馬尾狀，滋潤甜辣芬香者，溫水洗，薄切，焙乾）、
各二兩　厚朴（用梓間者，肉厚而色紫，掐之油出，去粗皮，切，薑汁罨一宿，
爁熟，焙燥，勿用桂朴）桔梗（以有心味苦者為真，無心味甘者，薺苨也，
主解藥毒，切勿誤用。洗淨，去頭尾，薄切，焙燥）桂心（用卷薄者，
古法帶皮桂每兩隻取二錢半，合用一兩者，當買四兩，候眾藥罷，別研方入，
不得見火）芎藭（以川中來者為上，今多用撫芎大塊者，淨洗，切，焙）、
防風（擇新香者淨洗，切，焙）甘草（生用）白芷各一兩上十味，選藥貴精，
皆取淨、曬、焙、極燥方秤，除桂心外，一處搗，羅為細末，入桂令勻。
每服自三錢加至五、六錢，熱酒調下，日夜各數服，以多為妙。服至瘡口合，
更服尤佳，所以補前損，杜後患也。不飲酒人，濃煎木香湯下，
然不若酒力之勝也。或飲酒不多，能勉強間用酒調，並以木香湯解酒，
功效當不減於酒也。大抵癰疽之作，皆血氣凝滯，風毒壅結所致，治之不早，
則外壞肌肉，內攻臟腑，其害甚大，才覺便服，倍加服數，服之醉，則其效尤速。
發散風毒，流行經絡，排膿止痛，生肌長肉，藥性平和，老人、小兒、婦人、
室女，皆可服之。</p>
<h3>沒藥降聖丹</h3>
<p>治打撲閃肭，筋斷骨折，攣急疼痛，不能屈伸，及榮衛虛弱，外受游風，
內傷經絡，筋骨緩縱，皮肉刺痛，肩背拘急，身體倦怠，四肢少力。
自然銅（火煆，醋淬十二次，研末水飛過，焙）」川烏頭（生，去皮、臍）、
骨碎補（爁，去毛）白芍藥　沒藥（別研）乳香（別研）當歸（洗，焙）各一兩、
生乾地黃　川芎各一兩半上並生用，為細末，以生薑自然汁與蜜等分煉熟和圓，
每一兩作四圓。每服一圓，搥碎，水、酒各半盞，入蘇木少許，同煎至八分，
去蘇木，熱服，空心，食前。</p>
<h2>〔寶慶新增方〕</h2>
<h3>千金漏蘆湯</h3>
<p>治癰疽發背，丹毒惡腫，時行熱毒，發作赤色，瘰癧初發，頭目赤痛，
暴生障翳，吹奶腫痛。一切無名惡瘡，雖覺所苦細微，不可輕慢，急服此藥，
並皆內消，更不成膿。若發背、癰疽已成膿者，當排膿，服之，直至膿盡。
漏蘆（去蘆）麻黃（去根、節）升麻（剉）赤芍藥（生剉）黃芩（去皮）、
甘草（生剉）白斂（淨洗）白芨（去鬚）枳殼（米泔浸一宿，去白）各四兩、
生大黃一十三兩上㕮咀。每服四錢，水二盞，煎至一盞，紗帛濾去渣，空心，
食前熱服，以快利為度。病人更自量，增損服之，立效。</p>
<h3>滑肌散</h3>
<p>治風邪客於肌中，渾身瘙癢，致生瘡疥，及脾肺風毒攻衝，遍身瘡疥皺裂，
乾濕發瘡，日久不瘥，並皆治之。
剪草七兩（不見火）輕粉一錢
上為細末。瘡濕，用藥乾摻；瘡乾，用麻油調藥傅之。</p>
<h3>神效托裡散</h3>
<p>治癰疽發背、腸癰、奶癰、無名腫毒，焮作疼痛，憎寒壯熱，類若傷寒，不問老、
幼；虛人，並皆治之。
忍冬草（去梗）黃耆（去蘆）各五兩　當歸一兩二錢　甘草（炙）八兩
上為細末。每服二錢，酒一盞半，煎至一盞。若病在上，食後服；病在下，
食前服。少須再進第二服，留渣外傅。未成膿者內消，已成膿者即潰。</p>
<h2>〔淳祐新添方〕</h2>
<h3>紅玉散</h3>
<p>斂瘡口，生肌肉，止疼痛，去惡水，不問日近年深，並治之。
寒水石（炭火燒通赤，候冷細研）二兩、
黃丹半兩上同研細，乾摻瘡口內，後用萬金膏貼，每日一上，再上尤妙。</p>
<h3>萬金膏</h3>
<p>治癰疽發背，諸般瘡癤，從高墜墮，打撲傷損，腳膝生瘡，遠年臁瘡，
五般痔漏，一切惡瘡，並皆治之。龍骨　鱉甲　苦參　烏賊魚骨　黃蘗、
草烏頭　黃連　豬牙皂角　黃芩　白蘞　白芨　木鱉子仁　當歸（洗，焙）、
厚朴（去粗皮）川芎　香白芷　沒藥（別研）槐枝　柳枝（並同剉，研）各一分、
乳香（別研）一錢　黃丹一兩半　清麻油四兩（冬月用半斤）右除黃丹外，銀、
石器中將諸藥並油內用慢火煎紫赤色，去藥不用，卻入黃丹一半放油內，
不住手攪，令微黑，更入餘黃丹，不住手攪，須是慢火熬令紫黑，滴在水上不散，
及不黏手，然後更別入黃丹少許，再熬數沸，如硬時卻更入油些少，
以不黏手為度。用時量瘡大小攤紙上貼之。</p>
<h2>〔吳直閣增諸家名方〕</h2>
<h3>接骨散</h3>
<p>治從高墮下，馬逐傷折，筋斷骨碎，痛不可忍。接骨續筋，止痛活血。
定粉　當歸（各一錢）硼砂（一錢半）
上為細末。每服二錢，煎蘇木湯調下，服訖後時時吃蘇木湯。</p>
<h3>急風散</h3>
<p>治久新諸瘡，破傷中風，項強背直，腰為反折，口噤不語，手足抽掣，眼目上視，
喉中沸聲。丹砂（一兩）草烏頭（三兩）一半生用，一半以火燒存性，
于米醋內淬令冷　麝香（研）生烏豆（同草烏一處為末，各一分）上為細末和勻。
破傷風，以酒一小盞調半錢，神效。如出箭頭，先用酒一盞，調服半錢，
卻以藥貼箭瘡上。</p>
<h3>油調立效散</h3>
<p>治濕疥浸淫，流潰遍體，大作瘭漿，搔之水出，小如粟粒，癢痛難任，肌膚濕潤，
經久不瘥。
膩粉　綠礬　黃蘗（微炙）細研　硫黃（研細）各等分
上為細末研勻，以生油調藥塗之。</p>
<h3>導滯散</h3>
<p>治重物壓迮，或從高墜下，作熱五內，吐血、下血，出不禁止；或瘀血在內，
胸腹脹滿，喘粗氣短。
當歸　大黃
上等分，炒為末。每二錢，溫酒調下，不拘時候。</p>
<h3>如聖散</h3>
<p>治肺臟風毒攻發皮膚，血氣凝澀，變生疥瘡瘙癢，搔之，皮起作痂，增展浸引，
連滯不瘥。此藥活血脈，潤皮膚，散風邪，止瘙癢。蛇床子（半兩）黃連（去鬚）、
三分　胡粉（結砂子）一兩　水銀（同胡粉點水研令黑）一分上件藥，
以生麻油和稀滑。每用藥時，先以鹽漿水洗瘡令淨，後以藥塗之，乾即便換，
不過三、五度，瘥。</p>
<h3>檳榔散</h3>
<p>治癰疽瘡癤膿潰之後，外觸風寒，腫焮結硬，膿水清稀，出而不絕，內腠空虛，
惡汁臭敗，瘡邊乾急，好肌不生，及療疳瘻惡瘡，連滯不瘥，下注臁瘡，
浸潰不歛。
檳榔　黃連（去鬚）切　木香（各等分）
上為細末。每用，乾貼瘡上。</p>
<h3>拔毒散</h3>
<p>治小兒丹毒，肉色變異，或著四肢，或在胸背，游走不定，焮熱疼痛，拔痛消腫，
散熱定疼。
石膏（三兩）甘草　黃蘗（各一兩）寒水石（七兩）
上為細末。每用水調，時復以雞翎刷掃，以芭蕉自然汁調妙。</p>
<h3>琥珀膏</h3>
<p>治頸項瘰癧，及發腋下，初如梅子，腫結硬強，漸若連珠，不消不潰，
或穿穴膿潰，肌汁不絕，經久難瘥，漸成瘻疾，並治之。琥珀（一兩）木通、
桂心　當歸　白芷　防風　松脂　硃砂（研）木鱉（去殼）各半兩　麻油（二斤）、
丁香　木香（各三分）上件藥，先用琥珀、丁香、桂心、朱砂、木香五味搗，
羅為末，其餘藥並細剉，以油浸一宿，于鐺中以慢火煎，候白芷焦黃濾出。
次下松脂末，濾去渣，再澄清油，卻安鐺中慢火熬，下黃丹一斤，
以柳木篦不住手攪，令黑色，滴入水中成珠子不散，看硬軟得所，
入琥珀等末攪令勻，于瓷器內盛之。每使時看大小，用火㶸紙上勻攤，貼之。</p>
<h3>丹參膏</h3>
<p>治乳腫、乳癰毒氣焮作赤熱，漸成攻刺疼痛，及治乳核結硬不消散。通順經絡，
宣導壅滯。
丹參　赤芍藥　白芷各等分
上細剉，以酒淹三宿，入豬脂半斤，微煎令白芷黃色，濾去渣，入黃蠟一兩。
每用少許，時時塗之。</p>
<h3>神效當歸膏</h3>
<p>治湯火傷初起瘭漿，熱毒侵展，焮赤疼痛，毒氣壅盛，腐化成膿。斂瘡口，
生肌肉，拔熱毒，止疼痛。
當歸　黃蠟各一兩　麻油四兩
上件先將油煎，令當歸焦黑，去滓，次入蠟急攪之，放冷，入瓷盒內。每使時，
故帛子攤貼之。</p>
<h3>膩粉膏</h3>
<p>治風邪熱毒客搏皮膚，身體生瘡，癢痛無時，及大疥作瘡，焮赤疼痛，浸淫侵展，
肌汁不絕。拔熱毒，止疼痛，生肌肉，斂瘡口，神效。
豬脂（煉）六兩　松脂半兩　膩粉　胡粉　黃連（為末）甘草（為末）各一兩
上件藥，先以豬脂煎松脂，次入黃蠟二兩，濾去渣，次下膩粉並四味，攪勻，
傾於瓷器中，每用藥少許塗之，日三、四易。</p>
<h3>烏蛇膏</h3>
<p>治風邪毒氣外客皮膚，薰發成腫，所起不定，游走往來，時發癢痛，或風毒勢盛，
攻注成瘡，焮赤多膿，瘡邊緊急，但是風腫，並皆治之。吳茱萸　藁本　獨活、
細辛　白僵蠶（去絲、嘴、炒）半夏　蜀椒（去目，炒）防風　赤芍藥　當歸、
桂心　川芎　香白芷各半兩　烏蛇　黃蠟各二兩　乾蠍　附子（去皮、尖）、
各一兩‧上件細剉，以煉臘月豬脂二斤文火煎，候白芷赤黑色為度，綿濾去渣，
下蠟，入瓷器內盛。每用，取少許摩之令熱，日三服。，</p>
<h3>槐白皮膏</h3>
<p>治內外諸痔，腫核結硬，或癢發無時，或痛不可忍，或肛邊生瘡，赤爛侵潰，
或鼠乳附核，久不消散。
槐白皮　楝實各五兩　甘草　白芷各二兩　赤小豆二合　桃仁六十枚　當歸三
兩
上七味㕮咀，以煎成豬膏一斤，微火煎白芷黃，藥成。每用摩瘡上，日再用。</p>
<h3>神仙太一膏</h3>
<p>治八發癰疽，一切惡瘡軟癤，不問年月深遠，已成膿未成膿，貼之即效。蛇、虎、
蠍、犬、湯火、刀斧所傷，並可內服、外貼。發背，先以溫水洗瘡，拭乾，
用帛子攤藥貼，仍用水下一粒。血氣，木通酒下。赤白帶下，當歸酒下。咳嗽、
喉閉、纏喉風，並綿裹含化。一切風赤眼，貼太陽穴，後用山梔子湯下。
打撲傷損，貼藥，仍用橘皮湯下。腰膝痛，貼之，鹽湯下。唾血，桑白皮湯下。
諸漏，先以鹽湯洗其諸瘡癤，並量大小，以紙攤藥貼之，並每服一粒。
旋圓櫻桃大，以蛤粉為衣，其藥可收十年不壞，愈久愈烈，神效不可具述。
玄參　白芷　川當歸（去蘆）肉桂（去粗皮）大黃　赤芍藥　生乾地黃各一兩
上剉，用麻油二斤浸，春五日、夏三日、秋七曰、冬十曰，濾去滓，油熬得所，
次下黃丹一斤，以滴油在水中不散為度。</p>
<h2>〔續添諸局經驗秘方〕</h2>
<h3>補損當歸散</h3>
<p>療墜馬、落車、被打，傷腕折臂，呼叫不絕，服此藥呼吸之間，不復大痛，
服三日，筋骨即當相連，神效。澤蘭（製）附子（炮，去皮、臍）各一分、
當歸（炒）蜀椒（炒，出汗）甘草（炙）桂心各三分　芎藭（炒）六分上為細末。
每服二錢，溫酒調下，日三服。忌海藻、菘菜、生蔥、豬肉、冷水。</p>
<h3>復元通氣散</h3>
<p>治瘡癤癰疽，方作焮赤，初發疼痛，及膿已潰、未潰，小腸氣、腎癰、便毒，
腰痛氣刺，腿膝生瘡，及婦人吹奶。舶上茴香（炒）穿山甲（剉，蛤粉炒，去粉）、
各二兩　南木香（不見火）一兩半　延胡索（擦去皮）白牽牛（炒，取末）、
陳皮（去白）甘草（炒）各一兩上為細末。每服一大錢，熱酒調。病在上，
食後服；病在下，食前服。不飲酒人，煎南木香湯調下。</p>
<h3>排膿托裡散</h3>
<p>治一切瘡癤癰毒，及腸癰、背疽，或赤腫而未破，或已破而膿血不散，渾身發熱，
疼痛不可堪忍者。並治婦人奶癰，一切毒腫，並宜服之。
地蜈蚣　赤芍藥　當歸　甘草各等分
上為細末。每服二錢，溫酒調下，不拘時候。</p>
<h3>升麻和氣飲</h3>
<p>治瘡疥發於四肢，臀髀痛癢不常，甚至憎寒發熱，攻刺疼痛，浸淫浮腫。
又癩風入臟，陰下濕癢，耳鳴眼痛，皆治之。乾薑　熟枳殼各半錢　乾葛、
熟蒼朮　桔梗　升麻各一兩　當歸　熟半夏　茯苓　白芷各二錢，陳皮、
甘草各一兩半　芍藥七錢半　大黃（蒸）半兩上為剉散。每服四大錢，水一盞半，
薑三片，燈心十五莖，煎至七分，去渣，食前服。</p>
<h3>五香連翹湯</h3>
<p>治一切惡核，瘰癘癰疽，惡腫等病。（出（三因方））、
沉香（不見火）乳香（不見火，研）甘草（生）舶上青木香（不見火）各一分、
連翹（去蒂）射干　升麻　桑寄生（無，以升麻代之）獨活（今舖家所賣者，
只是宿前胡，或是土當歸，不堪用，只用羌活，甚妙）木通（去節）各三分、
丁香（不見火）半兩　大黃（蒸）三兩　麝香（真者，別研）一錢半右㕮咀。
每服四大錢，水二盞，煮取一盞以上，去渣，取八分清汁，空心熱服，</p>

<h1>卷之九</h1>
<h2>治婦人諸疾（附產圖。外有治療諸方，互見各類）</h2>
<h3>熟乾地黃圓</h3>
<p>治婦人風虛勞冷一切諸疾。或風寒邪氣留滯經絡，氣血冷澀，不能溫潤肌膚；
或風寒客於腹內，則脾胃冷弱，不能克消水穀；或腸虛受冷，大便時泄；
或子臟挾寒，久不成胎，月水不調，乍多乍少，或月前月後，或淋瀝不止，
或閉斷不通，積聚癥瘕，面體少色，飲食進退，肌肉消瘦，百節痠疼，時發寒熱，
漸至羸損，帶漏五色，陰中冷痛，時發腫癢，月水將行，臍腹先痛，皮膚皺澀，
癮疹瘙癢，麻痺筋攣，面生䵟𪒟，髮黃脫落，目淚自出；心忪目眩；
及產後勞損未復，肌瘦寒熱，顏色枯黑，飲食無味，漸成蓐勞，並皆治之。
熟乾地黃（酒浸）五味子（揀淨）柏子仁（微炒，別研）芎藭各一兩半、
澤蘭（去梗）二兩一分　禹餘糧（火燒紅，醋淬七遍，細研）防風（去蘆、叉）、
肉蓯蓉（酒浸一宿）白茯苓（去皮）厚朴（去粗皮，薑汁炙）白芷　乾薑（炮）、
山藥　細辛（去苗）卷柏（去根）各一兩　當歸（去蘆，酒浸，炒）、
藁本（去蘆，洗）甘草（炙）各一兩三分　蜀椒（去目及閉口者，微炒去汗）、
牛膝（去苗，酒浸一宿）人參　續斷　蛇床子（揀淨，微炒）蕪荑（炒）、
杜仲（去粗皮，炙黃）艾葉（炒）各三分　赤石脂（煆，醋淬）石膏（煆，研飛）、
各二兩　肉桂（去粗皮）石斛（去根）白朮　各一兩一分　紫石英（煆，醋淬，
研飛）三兩上件藥搗，羅為末，煉蜜和搗五、七百杵，圓如梧桐子大。
每服三十圓，溫酒或米飲下，空心，食前服。常服養血補氣，和順榮衛，
充實肌膚，調勻月水，長髮駐顏，除風去冷，令人有子。溫平不熱無毒，
妊娠不宜服之。</p>
<h3>澤蘭圓</h3>
<p>治產後勞傷，臟臍虛羸未復，氣血不調，肢體瘦弱，困乏少力，面色萎黃，
心常驚悸，多汗嗜臥，飲食不進。產後百日內，每日常服，壯氣益血，暖下臟，
進飲食。黃耆　澤蘭（去梗）牛膝（去苗，酒浸一宿）人參（去蘆）赤石脂（煆）、
各一兩　附子（炮，去皮、臍）木香　萆薢　白茯苓（去皮）續斷各三分、
肉桂（去粗皮）芎藭　白朮　乾薑（炮）當歸（去蘆，剉，微炒）甘草（炙，
微赤）各半兩　熟乾地黃（淨洗，酒蒸，焙）一兩半）上為末，煉蜜圓，
如梧桐子大。每三十圓，溫米飲下，空心，食前。</p>
<h3>鐘乳澤蘭圓</h3>
<p>補虛羸，益血氣。治衝任虛損，月水不調，臍腹㽲痛，腰腿沉重，四肢倦怠，
百節痠痛，心忪恍惚，憂恚不樂，面少光澤，飲食無味。除下臟風冷，
治帶下三十六疾，崩中漏下五色，子宮久冷無子，及數墮胎，或因產勞損，
衝任血氣虛羸，肌瘦嗜臥。久服補暖元臟，潤澤肌膚，長髮去䵟，除頭風，
令人有子。鐘乳粉三兩　澤蘭二兩二錢半　蕪荑（炒）半兩　麥門冬（去心，焙）、
一兩半　山茱萸一兩二錢半　艾葉（醋炒）七錢半　防風一兩七錢半、
柏子仁（炒，別搗）人參（去蘆）石膏（研飛）石斛（去根）熟乾地黃（酒蒸）、
各一兩半　芎藭　甘草（微炙赤）牛膝（去蘆，酒浸，焙）白芷　山藥、
當歸（去蘆，炒）藁本　細辛（去苗，不見火）肉桂（去粗皮）、
各一兩上為細末，煉蜜和為圓，如梧桐子大。每服三十圓至五十圓，
溫酒或米飲下，空心，食前，日二服。人參荊芥散　治婦人血風勞氣，身體疼痛，
頭昏目澀，心怔煩倦，寒熱盜汗，頰赤口乾，痰嗽胸滿，精神不爽；或月水不調，
臍腹㽲痛，痃癖塊硬，疼痛發歇；或時嘔逆，飲食不進，或因產將理失節，
淹延瘦瘁，乍起乍臥，甚即著床。荊芥穗　羚羊角（鎊）酸棗仁（微炒）、
生乾地黃　枳殼（麩炒，去瓤，稱）人參　鱉甲（醋浸，去裙，炙黃）、
肉桂（去粗皮）白朮　柴胡各七兩半　甘草（剉，爁）芎藭　赤芍藥　牡丹皮、
當歸　防風（去苗、叉）各五兩上為粗末。每服三錢，水一盞半，生薑三片，
煎至八分，去渣熱服，不拘時，日二服。常服除一切風虛勞冷宿病。有孕不宜服。</p>
<h3>牡丹煎圓</h3>
<p>治婦人衝任本虛，少腹挾寒，或因產勞損，子臟風寒，搏於血氣，結生瘕聚，
塊硬發歇，臍腹刺痛，脅肋緊張，腰膝疼重，拘攣腫滿，背項強急，手足麻痺，
或月水不調，或瘀滯澀閉，或崩漏帶下，少腹冷疼，寒熱盜汗，四肢痠痛，
面色萎黃，多生䵟𪒟，羸乏少力，心多驚悸，不欲飲食。延胡索、
縮砂仁各半兩　赤芍藥　牡丹皮各一兩　山茱萸　乾薑（炮）各半兩、
龍骨（細研水飛）熟乾地黃（酒浸）檳榔　羌活各二兩　藁本（去土）五味子、
人參　白芷　當歸（去蘆，酒浸）乾山藥　澤瀉　續斷（細者）肉桂（去粗皮）、
白茯苓　白朮　附子（去皮、臍）木香　牛膝（去苗，酒浸一宿，焙）萆薢（炮，
為末，炒熟）各一兩　石斛（去根，酒浸）三兩上為細末，煉蜜和圓，
如梧桐子大。每服二十圓至三十圓，溫酒或醋湯下，空心，食前，日二服。
妊娠不宜服。</p>
<h3>椒紅圓</h3>
<p>治婦人血氣不調，腑臟怯弱，風冷邪氣乘虛客搏，臍腹冷疼，脅肋時脹，
面色痿黃，肌體羸瘦，怠惰嗜臥，不思飲食。常服補虛損，暖下臟、逐痼冷，
進欲食。沉香　莪荗　訶黎勒（煨，去核）椒紅（微炒，出汗）當歸（去蘆，
酒浸，微炒）附子（炮，去皮、臍）白朮　各一兩　麝香一分（別研）丁香、
肉豆蔻（炮）高良薑（去蘆，麻油炒）各半兩上為細末，入麝香勻，酒煮麵糊圓，
如梧桐子大。每服三十圓，用溫酒下，空心，食前。熟乾地黃散、
治婦人勞傷血氣，腑臟虛損，風冷邪氣乘虛客搏，肢體煩痛，頭目昏重，
心多驚悸，寒熱盜汗，羸瘦少力，飲食不進。丹參（去蘆頭）防風（去蘆、叉）、
當歸（去盧，微炒）細辛（去苗）藁本（去蘆，洗）芎藭各半兩　人參、
熟乾地黃（酒灑，蒸，焙）白茯苓（去皮）肉桂（去粗皮）白朮各一兩　續斷、
附子（炮，去皮、臍）黃耆（去蘆）各三分上為粗散。每服四錢，水一盞半，
入生薑半分，棗三個，擘破，煎至一盞，濾去渣，食前溫服。</p>
<h3>安息活血丹</h3>
<p>治衝任不足，下焦久寒，臍腹㽲痛，月事不勻，或來多不斷，或過期不來，
或崩中去血，或帶下不止，面色痿黃，肌肉瘦瘁，肢體沉重，胸脅脹滿，
氣力衰乏，飲食減少，一切血氣虛寒，並宜服之。吳茱萸（湯浸七遍，焙乾，
微炒）安息香（搗碎，入好酒研，澄去渣，銀器內慢火熬成膏）柏子仁（炒）、
山茱萸（去核）延胡索　桃仁（去皮、尖，麩炒微黃色）虎杖　當歸、
杜仲（去粗皮，剉，炒）附子（炮，去皮、臍）木香各二十兩澤蘭（葉）、
乾薑（炮）肉桂（去粗皮）艾葉（微炒）黃耆（去蘆）牡丹皮各二斤半、
肉蓯蓉（酒浸，焙）厚朴（去粗皮，薑汁炙令熟）各五斤上為細末，
以前安息香膏，入白麵同煮作糊和圓，如梧桐子大。每服三十圓，食前以溫酒下，
醋湯亦得。</p>
<h3>吳茱萸湯</h3>
<p>治婦人臟氣本虛，宿挾風泠，胸膈滿痛，腹脅㽲刺，嘔吐惡心，飲食減少，
身面虛浮，惡寒戰栗，或泄痢不止，少氣羸困，及因而生產，臟氣暴虛，
邪冷內勝，宿疾轉甚，並皆治之。桔梗（去苗）防風（去苗、叉）乾薑（炮）、
甘草（炙）當歸（去苗，微炒）細辛（去苗）各半兩　熟乾地黃三分、
吳茱萸（湯洗七遍，微炒）二兩上為粗散。每服三錢，水一盞，煎至八分，
細濾去渣，熱服，空心，食前。</p>
<h3>伏龍肝散</h3>
<p>治氣血勞傷，衝任脈虛，經血非時，忽然崩下，或如豆汁，或成血片，
或五色相雜，或赤白相兼，臍腹冷痛，經久未止，令人黃瘦口乾，飲食減少，
四肢無力，虛煩驚悸。伏龍肝（即灶心土也）赤石脂各一兩、
熟乾地黃（酒浸一宿）艾葉（微炒）各二兩）甘草（炙）肉桂（去粗皮）各半兩、
當歸（去苗，炒）乾薑（炮）各三分　芎藭三兩　麥門冬（去心）、
一兩半上為粗散。每服四錢，水一盞半，入棗三個，擘破，煎至七分，去渣，
食前溫服。</p>
<h3>溫經湯</h3>
<p>治衝任虛損，月候不調，或來多不斷，或過期不來，或崩中去血過多不止。
又治曾經損娠，瘀血停留，少腹急痛，發熱下利，手掌煩熱，唇乾口燥。
及治少腹有寒，久不受胎。阿膠（蛤粉碎炒）當歸（去蘆）芎藭　人參、
肉桂（去粗皮）甘草（炒）芍藥　牡丹皮各二兩　半夏（湯洗七次）二兩半、
吳茱萸（湯洗七次，焙，炒）三兩　麥門冬（去心）五兩半上為粗末。每服三錢，
水一盞半，入生薑五片，煎至八分，去渣，熱服，空心，食前服。</p>
<h3>禹餘糧圓</h3>
<p>治婦人帶下久虛，胞絡傷敗，月水不調，漸成崩漏，氣血虛竭，面黃體瘦，
臍腹裡急，腰膝疼重，肢體煩痛，心忪頭眩，手足寒熱，不思飲食。桑寄生、
柏葉（微炒）當歸（去蘆，微炒）厚朴（去粗皮，塗薑汁，炙）乾薑（炮）白朮、
鱉甲（醋浸，去裙，炙黃）附子（炮，去皮、臍）各一兩　禹餘糧（燒，
醋淬七遍，飛研）白石脂各二兩　狗脊（去毛）白芍藥各三分、
吳茱萸（湯洗七次，微炒）半兩上為細末，煉蜜和圓，如梧桐子大。每服三十圓，
溫酒或米飲下，空心，食前服。</p>
<h3>逍遙散</h3>
<p>治血虛勞倦，五心煩熱，肢體疼痛，頭目昏重，心忪頰赤，口燥咽乾，發熱盜汗，
減食嗜臥，及血熱相搏，月水不調，臍腹脹痛，寒熱如瘧。又療室女血弱陰虛，
榮衛不和，痰嗽潮熱，肌體羸瘦，漸成骨蒸。甘草（微炙赤）半兩　當歸（去苗，
剉，微炒）茯苓（去皮，白者）芍藥（白）白朮　柴胡（去苗）各一兩上為粗末。
每服二錢，水一大盞，燒生薑一塊切破，薄荷少許，同煎至七分，去渣熱服，
不拘時候。</p>
<h3>白薇圓</h3>
<p>補調衝任，溫暖子宮。治胞絡傷損，宿受風寒，久無子息，或受胎不牢，
多致損墮。久服去下臟風冷，令人有子。秦椒（去目及閉口者，微炒出汗）半兩、
白薇（去苗）熟乾地黃　當歸（去蘆，剉，微炒）薑黃各一兩七錢半　牡蒙、
藁本（去苗及土）各一兩二錢半　禹餘糧（火煆、酒淬七遍，研）二兩　人參、
柏子仁（微炒）桑寄生　附子（炮，去皮、臍）肉桂（去粗皮）五味子（去梗）、
吳茱萸（湯浸，微炒，）石斛（去根）甘草（炙，微赤）牛膝（去苗，酒浸一宿，
焙乾）防風（去苗、叉）芎藭各一兩半上為細末，入研藥勻，煉蜜為圓，
如梧桐子大。每服三十圓至五十圓，溫酒或米飲下。空心食前服，
才覺妊娠即住服，已懷孕者尤不宜服之。</p>
<h3>小白薇圓</h3>
<p>治婦人衝任虛損，子臟受寒，久無子息，及斷續不產，此因上熱下冷，百病滋生；
或月水崩下，帶漏五色，腰腹疼重，面黃肌瘦，或因產乳不能將護，登廁太早，
或久坐濕地，並冷風從下入，血臟既虛，風邪內乘；或月水當行，失於調攝，
傷動胞絡，陰陽不和，上焦虛陽壅燥，下臟邪冷結伏。致使胎孕不成，冷極傷敗，
月水不勻，飲食減少，夜多盜汗，面生䵟𪒟，齒搖髮落，腳膝疼重，
舉動少力，並宜服之。覆盆子（去梗）菖蒲（微炒）各三分　白龍骨　熟乾地黃、
川椒（去目及閉口者，微炒出汗）白薇（去苗）各一兩　蛇床子（炒）乾薑（炮）、
細辛（去苗）當歸（去蘆，微炒）車前子　芎藭各半兩　遠志（去心）、
桃仁（去皮、尖，麩炒黃）白茯苓（去皮）藁本（去苗）人參　卷柏（去根）、
白芷　肉桂（去粗皮）各三兩　麥門冬（去心，焙）一兩半上為細末，煉蜜和圓，
如梧桐子大。每服三十圓，溫酒或米飲下，空心，食前。常服壯筋骨，益血氣，
暖下臟，除風冷，令人有子。</p>
<h3>紫石英圓</h3>
<p>治婦人久冷無子，及數經墮胎，皆因衝任之脈虛損，胞內宿寒疾病，經水不時，
暴下不止，月內再行，或月前月後，及子臟積冷，虛羸百病，崩漏帶下三十六疾，
積聚癥瘕，臍下冷痛，少腹急重，小便白濁。已上疾證，皆令孕育不成，
以至絕嗣不孕，此藥並能主療。常服除瘀血，溫子臟，令人有孕，臨產易生，
及生子充實無病。烏賊魚骨（燒灰）山蕷　甘草（炙）各一兩半　天門冬（去心，
焙）紫石英（研）各三兩　紫葳　辛夷仁　熟乾地黃　卷柏（去根）禹餘糧（燒，
醋淬七遍，研）肉桂（去粗皮）石斛（去根）芎藭　牡蒙各二兩　食茱萸　人參、
續斷　當歸（去蘆，微炒）川烏（炮，去皮、臍）牡丹皮　桑寄生　細辛（去苗）、
厚朴（去粗皮，薑汁炙）乾薑（炮）牛膝（去苗）各一兩一分　柏子仁（微炒，
別研）一兩半上為細末，煉蜜圓，如梧桐子大。每服三十圓，溫酒或溫米飲下，
空心，食前，日二服。</p>
<h3>四物湯</h3>
<p>調益榮衛，滋養氣血。治衝任虛損，月水不調，臍腹㽲痛，崩中漏下，
血瘕塊硬，發歇疼痛，妊娠宿冷，將理失宜，胎動不安，血下不止，及產後乘虛，
風寒內搏，惡露不下，結生瘕聚，少腹堅痛，時作寒熱。當歸（去蘆，酒浸，炒）、
川芎　白芍藥　熟乾地黃（酒灑，蒸）各等分上為粗末。每服三錢，水一盞半，
煎至八分，去渣，熱服空心，食前。若妊娠胎動不安，下血不止者，加艾十葉，
阿膠一片，同煎如前法。或血臟虛冷，崩中去血過多，亦加膠、艾煎。</p>
<h3>陽起石圓</h3>
<p>治婦人子臟虛泠，勞傷過度，風寒結搏，久不受胎，遂致絕子不產。此藥服之，
大益子宮，消除積冷。陽起石（酒浸半曰，細研）二兩　吳茱萸（湯洗七遍，焙，
微炒）三分　熟地黃一兩　牛膝（去苗，酒浸，焙）乾薑（炮）、
白朮各三分上為細末，煉蜜和搗三百杵，圓如梧桐子大。每服二十圓至三十圓，
溫酒或溫米飲下，空心，食前，日二服，若覺有妊，即住服。</p>
<h3>白朮散</h3>
<p>調補衝任，扶養胎氣。治妊娠宿有風冷，胎痿不長，或失於將理，動傷胎氣，
多致損墮。懷孕常服，壯氣益血，保護胎臟。"牡蠣（燒粉）二兩　白朮、
芎藭各四分　蜀椒（去目及閉口者，炒出汁）三分上杵為散。每服二錢，
溫酒調服，空心，食前。</p>
<h3>膠艾湯</h3>
<p>治勞傷血氣，衝任虛損，月水過多，淋瀝漏下，連日不斷，臍腹疼痛，
及妊娠將攝失宜，胎動不安，腹痛下墜。或勞傷胞絡，胞阻漏血，腰痛悶亂，
或因損動，胎上搶心，奔衝短氣，及因產乳，衝任氣虛，不能約制，
經血淋瀝不斷，延引日月，漸成羸瘦。阿膠（碎，炒燥）芎藭　甘草（炙）、
各二兩　當歸　艾葉（微炒）各三兩　白芍藥　熟乾地黃各四兩上為粗末。
每服三錢，水一盞，酒六分，煎至八分，濾去渣，稍熱服，空心，食前，日三服。
甚者連夜並服。</p>
<h3>保生圓</h3>
<p>養胎益血，安和子臟。治妊娠將理失宜，或因勞役，胎動不安，腰腹痛重，
胞阻漏胎，惡露時下，子臟挾疾，久不成胎，或受妊不能固養，痿燥不長，
過年不產，日月雖滿，轉動不力；或致損墮，及臨產節適乖宜，驚動太早，
產時未至，惡露先下，胎胞枯燥，致令難產；或橫或逆，痛極悶亂，連日不產，
子死腹中，腹上冰冷，口唇青黑，吐出冷沫。新產惡血上衝，運悶不省，
喘促出汗，及瘀血未盡，臍腹㽲痛，寒熱往來；或因產勞損，虛羸未復，
面黃肌瘦，心忪盜汗，飲食不進，漸成蓐勞。入月常服，壯氣養胎，正順產理，
潤胎易產。產後常服，滋養血氣，和調陰陽，密腠理，實腑臟，治風虛，除痼冷。
大麻仁（去皮）一兩半　貝母　黃芩　大豆黃卷　粳米　甘草（微炙赤）、
乾薑（炮）肉桂（去粗皮）石斛（去根）石膏（細研）各一兩　當歸（去蘆，炒）、
半兩　秦椒（微炒出汗）一兩上為細末，煉蜜和圓，如彈子大。每服一圓，
並用溫酒或棗湯化下，嚼亦得，空心，食前服。</p>
<h3>榆白皮散</h3>
<p>滑胎易產。治妊娠曾因漏胎去血，或臨產驚動太早，產時末至，穢露先下，
致使胎胞乾燥，臨產艱難，並宜服之。冬葵子　榆白皮　瞿麥各一兩　木通半兩、
大麻仁（去殼）牛膝（去苗，酒浸，焙）各三分上為粗末。每服三錢，水一盞半，
煎至八分，去渣，溫服，不拘時。</p>
<h3>當歸圓</h3>
<p>治產後虛羸，及傷血過多，虛竭少氣，臍腹拘急，痛引腰背，面白脫色，
嗜臥不眠，唇口乾燥，心忪煩倦，手足寒熱，頭重目眩，不思飲食，或勞傷衝任，
內積風冷，崩中漏下，淋瀝不斷，及月水將行，腰腿重疼，臍腹急痛。及治男子、
婦人從高墜下，內有瘀血、吐血，下血等病。真蒲黃（炒）三分半、
熟乾地黃十兩　阿膠（搗碎，炒燥）當歸（去蘆，微炒）續斷　乾薑（炮）、
甘草（微炙赤）芎藭各四兩　附子（炮，去皮、臍）白芷　白朮、
吳茱萸（湯洗七次，微炒）各三兩　肉桂（去皮）白芍藥各二兩上為細末，
煉蜜和圓，如梧桐子大。每服二十圓，食前以溫酒下，漸加至五十圓。</p>
<h3>當歸建中湯</h3>
<p>治婦人一切血氣虛損，及產後勞傷，虛羸不足，腹中㽲痛，吸吸少氣，
少腹拘急，痛引腰背，時自汗出，不思飲食。
當歸四兩　肉桂（去粗皮）三兩　甘草（炙）二兩　白芍藥六兩
上為粗散。每服三錢，水一盅半，薑五片，棗一枚，擘碎，同煎至一盞，去渣，
熱服，空心，食前。產訖直至滿月，每日三服，令人丁壯。</p>
<h3>大通真圓</h3>
<p>治氣血勞傷，榮衛不足，寒客經絡，侵傷腑臟，月水不調，臍腹疼痛，容顏萎瘁，
肌體瘦弱，脅肋虛脹，頭目眩重，心忪短氣，食減嗜臥，及因產勞傷，虛羸不復，
風冷邪氣乘虛客搏，腹脅時痛，肢體疼倦，乍起乍臥，漸成勞損，並宜服之。
產後百日內，每日常服，能除宿血，養新血，益氣補虛，調和衝任，不生諸疾。
蒼朮（米泔浸一宿，微炒）蟬殼（去嘴，腳，微炒）甘草（微炙赤）、
白蕪荑（微炒）白朮　白薇　芎藭　藁本（微炒）乾薑（炮）各半兩、
蠶紙（燒灰）二兩半　人參（去苗）川椒（去目閉口者，微炒出汗）防風（去苗、
叉）石膏（研飛）當歸（去蘆，微炒）附子（炮，去皮、臍）澤蘭（葉）、
桔梗（去苗）柏子仁（微炒，別研）各一兩　白芷　白芍藥　食茱萸、
厚朴（去粗皮，薑汁炙）各三分上件搗，羅為末，煉蜜為圓，每一兩二錢分十圓。
每服一圓，食前，當歸酒研下。</p>
<h3>半夏茯苓湯</h3>
<p>治妊娠惡阻，心中憒悶，頭目眩運，四肢怠隋，百節煩疼，胸膈痰逆，嘔吐惡心，
嫌聞食氣，好噉鹹酸，多臥少起，全不進食。旋覆花　陳皮（去瓤，麩炒）桔梗、
白芍藥　人參　甘草（微炙赤）芎藭各半兩　熟乾地黃（酒浸）赤茯苓（去皮）、
各三分　半夏（湯洗十遍，切，焙）一兩二分上為粗末。每服二錢，水一盞半，
生薑四片，同煎至八分，去渣，稍熱服，食前服。次服茯苓圓，即痰水消除，
便能食。</p>
<h3>茯苓圓</h3>
<p>治妊娠阻病，心中煩憒，頭目眩重，憎聞食氣，嘔逆吐悶，顛倒不安，四肢困弱，
不自勝持。常服此藥，消痰水，令能食，強力養胎。當先服半夏茯苓湯，
次進此藥。葛根　枳實（去瓤，麩炒黃）白朮　甘草（炙）各二兩、
赤茯苓（去皮）人參乾薑（炮）肉桂（去粗皮）陳皮　半夏（湯洗十遍去滑，切，
焙）各一兩上為細末，煉蜜和為圓，如梧桐子大。每服三十圓，溫米飲空心下，
食前服。</p>
<h3>催生丹</h3>
<p>治產婦生理不順，產育艱難，或橫或逆，並宜服之，神效。
麝香（別研）一字　乳香（別研極細）一分　母丁香（取末）一錢、
兔腦髓（臘月者，去皮膜，研）上拌勻，以兔腦和圓，如雞頭瓤大，陰乾，
用油紙密封貼。每服一圓，溫水下，即時產下。隨男左，女右，
手中握藥圓出是驗。</p>
<h3>芎藭湯</h3>
<p>治產後去血過多，運悶不省，及傷胎去血多，崩中去血多，金瘡去血多，
拔牙齒去血多，不止，懸虛，心煩眩運，頭重目暗，耳聾滿塞，舉頭欲倒，
並皆治之。當歸（去蘆，洗，焙）芎藭各等分，上粗散。每服三錢，水一盞半，
煎至一盞，去渣，稍熱服，不拘時。</p>
<h3>蒲黃散</h3>
<p>治產後惡露不快，血上搶心，煩悶滿急，昏迷不省，或狂言妄語，氣喘欲絕。
乾荷葉（炙）牡丹皮　延胡索　生乾地黃　甘草（炙）各三分　蒲黃（生）二兩，
上為粗末。每服二錢，水一盞，入蜜少許，同煎至七分，去滓，溫服，不拘時候。</p>
<h3>當歸散</h3>
<p>治產後敗血不散，兒枕塊硬，疼痛發歇，及新產乘虛，風寒內搏，惡露不快，
臍腹堅脹（一本作堅痛）。紅藍花　鬼箭（去中心木）當歸（去苗，炒）、
各一兩上為粗散。每服三錢，酒一大盞，煎至七分，去滓，粥食前溫服。</p>
<h3>牛膝湯</h3>
<p>治產兒已出，胞衣不下，臍腹堅滿，脹急疼痛，及子死腹中不得出者，亦宜服之。
滑石八兩　當歸（去苗，酒浸）木通各六兩　牛膝（去苗，酒浸，焙）、
瞿麥各四兩　冬葵子五兩上為粗散。每服三錢，水兩盞，煎至八分，去滓消熱服，
不拘時。</p>
<h3>四順理中圓</h3>
<p>治新產血氣俱傷，五臟暴虛，肢體羸乏，少氣多汗。才產直至百晬，每日常服，
壯氣補虛，調養臟氣，蠲除餘疾，消穀嗜食。
甘草（炙微赤）二兩　人參（去產）乾薑（炮）白朮各一兩，
上細末，煉蜜圓，如梧桐子大。每三十圓，米飲溫下，空心，食前。</p>
<h3>漏蘆散</h3>
<p>治乳婦氣脈壅塞，乳汁不行，及經絡凝滯，乳內脹痛，留蓄邪毒，或作癰腫。
此藥服之，自然內消，乳汁通行。
漏蘆二兩半　瓜蔞十個（急火燒焦存性）蛇蛻十條（炙）
上為細散。每服二錢，溫酒調服，不拘時，良久，吃熱羹湯助之。</p>
<h3>大聖散</h3>
<p>治婦人血海虛冷，久無子息，及產後敗血衝心，中風口噤，子死腹中，
擘開口灌藥，須臾生下，便得無恙。治墮胎，腹中攻刺疼痛，橫生逆產；
胎衣不下，血運、血癖、血滯、血崩，血入四肢，應血臟有患，及諸種風氣，
或傷寒吐逆咳嗽，寒熱往來，遍身生瘡，頭痛惡心，經脈不調，赤白帶下，
乳生惡氣，胎臟虛冷，數曾墮胎，崩中不定，因此成疾，及室女經脈不通，
並宜服之。常服暖子宮，和血氣，悅顏色，退風冷，消除萬病。
兼療丈夫五勞七傷，虛損等病。澤蘭（葉）石膏（研）各二兩　卷柏（去根）、
白茯苓（去皮）防風（去蘆）厚朴（去粗皮，薑汁炙）細辛（去苗）、
柏子仁（微炒）桔梗　吳茱萸（湯洗七次，焙，炒）各一兩　五味子（撿淨）、
人參　藁本（去苗）乾薑（炮）川椒（去目，閉口者，微炒出汗）白芷　白朮、
黃耆（去苗）川烏（炮，去皮、臍）丹參各三分　蕪荑（微炒赤）甘草（炙）、
川芎　芍藥　當歸各一兩三分　白薇　阿膠（碎炒燥）各半兩　肉桂一兩一分、
生乾地黃一兩半上為細末。每服二錢，空心，臨臥，熱酒調下。若急疾有患，
不拘時候，日三服。</p>
<h2>〔紹興續添方〕</h2>
<h3>黑神散</h3>
<p>治婦人產後惡露不盡，胞衣不下，攻衝心胸痞滿，或臍腹堅脹撮疼，及血暈神昏，
眼黑口噤，產後瘀血諸疾，並皆治之。黑豆（炒半升，去皮）熟乾地黃（酒浸）、
當歸（去蘆，酒製）肉桂（去粗皮）乾薑（炮）甘草（炙）芍藥、
蒲黃各四兩上為細末。每服二錢，酒半盞，童子小便半盞，同煎調下，
急患不拘時候，連進二服。</p>
<h3>油煎散</h3>
<p>治婦人血風勞，形容憔悴，肢節困倦，喘滿虛煩，吸吸少氣，發熱汗多，
口乾舌澀，不思飲食。
五加皮　牡丹皮　赤芍藥　當歸（去蘆）各一兩
上為末。每服一錢，水一盞，將青銅錢一文，蘸油入藥，煎七分，溫服，
煎不得攪，吃不得吹，日三服。常服能肥婦人，其效妙甚。</p>
<h2>〔寶慶新增方〕</h2>
<h3>滋血湯</h3>
<p>治婦人勞傷過度，致傷臟腑，衝任氣虛，不能約制其經血，或暴下，謂之崩中，
或下鮮血，或下瘀血，連日不止，淋瀝不斷，形羸氣劣，倦怠睏乏，並能治之。
又方見後。
赤石脂（火煆紅）海螵蛸（去殼）側柏葉（去枝）各五兩
上為細末。每服二錢，用熱飯飲調下，一日連進三服即愈，不拘時。此藥功效，
不可盡述。</p>
<h3>烏金散</h3>
<p>治婦人久無子息，及數墮胎，皆因衝任之脈宿挾疾病，經水不時，暴下不止，
月內再行，或月前月後，或淋瀝不斷，及子臟積冷，崩漏帶下，臍下冷痛，
小腹急重，已上疾證，皆令孕育不成，及頭目昏眩，心忪短氣，並能療之。
又方見後。
敗棕　烏梅　乾薑（三味並燒存性）各五兩
上為細末。每服二錢至三錢，煎烏梅湯調下。崩漏甚者，日三、四服，並空心，
食前服。</p>
<h3>暖宮圓</h3>
<p>治衝任虛損，下焦久冷，臍腹㽲痛，月事不調，或來多不斷，或過期不至，
或崩中漏血，赤白帶下，或月內再行，淋瀝不止，帶下五色，經脈將至，
腰腿沉重，痛連臍腹，小便白濁，面色萎黃，肢體倦怠，飲食不進，漸至羸弱。
及治子宮久寒，不成胎孕。生硫黃六兩　禹餘糧（醋淬手拈為度）九兩、
赤石脂（火煆紅）附子（炮，去皮、臍）海螵蛸（去殼）各三兩上為細末，
以醋糊和圓，如梧桐子大。每服十五圓至二十圓，空心，食前，溫酒下，
或淡醋湯亦得。（又方見後）</p>
<h3>琥珀澤蘭煎</h3>
<p>治婦人三十八種血氣，八風五痺，七癥八瘕，心腹刺痛，中風癱瘓，手足痠疼，
乳中結瘀，妊娠胎動，死胎不出，產衣不下，敗血湊心，頭旋眼花，血注四肢，
渾身浮腫，衝任久疼，絕產無嗣，早晚服食；或因有子，經脈不調，赤白帶下，
惡心嘔逆，身體瘦倦，懷胎八月，一日一服，胎滑易產。紫巴戟（去心，糯米炒）、
茴香（炒）牡丹皮（去心）劉寄奴草（去枝）五味子（去梗）白芷、
五加皮（去心）金釵石斛（去根，剉，酒浸，炒）澤蘭葉（去梗）川芎　赤芍藥、
生乾地黃（洗，去蘆）川當歸（酒浸一宿）人參（去蘆）白芍藥、
熟乾地黃（洗去土）艾葉（醋炒，糯米糊調成餅，焙乾，為末）附子（炮，去皮、
臍）白朮各一兩上為細末，煉蜜圓，如彈子大。每服一圓，用溫酒磨下。
漏胎刺痛，煮糯米飲下。寒熱往來，四肢煩疼，煎青酒下；婦人。室女經血不通，
煎紅花酒下。血暈不省人事，童子小便和暖酒下，催生，雞子清和酒下，
血氣血塊攻刺心腹，燒稱鎚淬酒下，傷寒及中風口噤，煎麻黃湯下，
用被蓋出汗即愈。心驚悸及頭疼，薄荷酒下。咳嗽，煎桑白皮湯下；血風攻注，
渾身瘙癢，頭面麻痺，炒黑豆浸酒下，產前產後常服，不生諸疾，神效。</p>
<h3>安胎飲</h3>
<p>治妊娠三月、四月至九個月惡阻病者，心中憒悶，頭重目眩，四肢沉重，
懈怠不欲執作，惡聞食氣，欲啖鹹酸，多睡少起，嘔逆不食；或胎動不安，
非時轉動，腰腹疼痛，或時下血，及妊娠一切疾病，並皆治之。又方見後。地榆、
甘草（微炙赤）茯苓（去皮）熟乾地黃（洗，酒灑，蒸，焙）當歸（去蘆，洗，
酒浸）川芎　白朮　半夏（湯洗七次）阿膠（搗碎，麩炒）黃耆（去苗）、
白芍藥（各等分）上為粗散。每服三錢，水一盞半，煎至八分，去渣溫服，
不拘時。如或惡食，但以所思之物任意與之，必愈。按妊娠禁忌，勿食雞、鴨子、
鯉魚膾、兔、犬、鱸、騾、山羊肉、魚子、鱉卵、雉雀、桑椹。又按（胎教論）、
云：令母常居靜室，多聽美言，聽人講論詩書，陳說禮樂。耳不聽非言，
目不視惡事，心不起邪念，能令生子龐厚福壽，忠孝仁義，聰明無疾。
斯乃聖人所留教論，故隨方狀以書。</p>
<h2>〔淳祐新添方〕</h2>
<h3>神仙聚寶丹</h3>
<p>治婦人血海虛寒，外乘風冷，搏結不散，積聚成塊，或成堅瘕，及血氣攻注，
腹脅疼痛，小腹急脹，或時虛鳴，面色痿黃，肢體浮腫，經候欲行，先若重病，
或多或少，帶下赤白，崩漏不止，驚悸健忘，小便頻數，或下白水，時發虛熱，
盜汗羸瘦。此藥不問胎前、產後、室女，並宜服之。常服安心神，去邪氣，
逐敗血，養新血，令人有子沒藥（別研）琥珀（別研）木香（煨，令取末）、
當歸（洗，焙，取末）各一兩　辰砂（別研）麝香（別研）各一錢、
滴乳香（別研）一分上研令細和停，滴冷熟水搗為圓，每一兩作一十五圓。
每服一圓，溫酒磨下。胎息不順，腹內疼痛，一切難產，溫酒和童子小便磨下。
產後血暈，敗血奔心，口噤，舌強，或惡露未盡，發渴面浮，
煎烏梅湯和童子小便磨下。產後氣力虛羸，諸藥不能速效，用童子小便磨下。
室女經候不調，每服半圓，溫酒磨下，不拘時候服。</p>
<h3>詵詵圓</h3>
<p>治婦人衝任虛寒，胎孕不成，或多損墮。
澤蘭葉　白朮各一兩半　肉桂（去粗皮）乾薑（炮）各半兩　熟地黃（洗，焙）、
當歸（洗，焙）各二兩　川芎　石斛（酒浸，剉，炒）白芍藥　牡丹皮（去心）、
延胡索各一兩上為細末，醋煮麵糊圓，如梧桐子大。每服五十圓，溫酒空心下。</p>
<h3>人參鱉甲圓</h3>
<p>治婦人一切虛損，肌肉瘦瘁，盜汗心忪，咳嗽上氣，經脈不調，或作寒熱，
不思飲食。杏仁（湯浸，去皮、尖，炒）人參　當歸（洗，焙）赤芍藥、
甘草（炙）柴胡（去苗）桔梗（去蘆）各一兩　地骨皮　宣黃連（去鬚）、
胡黃連各一分　肉桂（去粗皮）木香各半兩　麝香（別研）半分、
鱉甲一枚（可重二兩者，醋炙黃色為度）上為細末，用青蒿一斤，研爛，絞取汁，
童子小便五升，酒五升，同熬至二升以來，次入真酥三兩，白沙蜜三兩，
再熬成膏，冷，方下眾藥末，搜和令勻，圓如梧桐子大。每服五十圓，溫酒送下，
不拘時候。</p>
<h2>〔吳直閣增諸家名方〕</h2>
<h3>濟危上丹</h3>
<p>（保慶集）第二十一論論產後所下過多，虛極生風者，蓋皆緣婦人以榮血為主，
因產，血下太多，氣無所主，唇青肉冷汗出，目瞑神昏，命在須臾者，
不可誤用風藥，急宜服此。
太陰玄精　五靈脂（去沙石）硫黃（老紅色者）乳香（研）
已上上味各等分，慢火炒結成砂，研極細。
桑寄生（須要真者）陳皮（去白淨稱）阿膠（蛤粉炒）卷柏（去根，生用）、
已上四味各等分，修事了，焙乾，為末。
上八味同研，用生地黃汁和搗一千下，圓如梧桐子大。溫酒或當歸酒下二十圓，
食前服。</p>
<h3>琥珀黑龍丹</h3>
<p>治產後一切血疾，淋露不快，兒枕不散，積瘕堅聚，按之攫手，疼痛攻心，
睏頓垂死者，但灌藥無有不效，驗不可言。
五靈脂（去沙石）當歸（去蘆）川芎　乾地黃（生者）良薑
已上各等分，入砂盒內，赤石脂泯縫，紙筋鹽泥固濟封合，炭火十斤煆通紅；
去火候冷，開取合子，看成黑糟，乃取出細研，入後藥。（一本云，用椽頭砂盒）、
花乳石（鍛）琥珀（研）各一分　乳香（別研）硫黃（研）各一錢半、
百草霜（別研）五兩上同為細末，米醋煮糊，圓如彈子大。每服一圓，
炭火燒通紅，投生薑自然汁與無灰酒各一合，小便半盞，研開，頓服，立效。</p>
<h3>南嶽魏夫人濟陰丹</h3>
<p>治婦人血氣久冷無子，及數經墮胎，皆因衝任之脈虛損，胞內宿挾疾病，
經水不時，暴下不止，月內再行，或前或後，或崩中漏下，三十六疾，積聚癖瘕，
臍下冷痛，小便白濁，以上疾證，皆令孕育不成，以至絕嗣。治產後百病，
百日內常服，除宿血，生新血，令人有孕，及生子充實。亦治男子亡血諸疾。
秦艽　石斛（去根，酒浸，焙）藁本（去蘆）甘草（炙）蠶布（燒灰）、
桔梗（炒）各二兩　京墨（煆，醋淬，研）茯苓（去皮）人參（去蘆）木香（炮）、
桃仁（去皮、尖，炒）各一兩　熟乾地黃（洗過，酒蒸，焙）香附（炒，去毛）、
澤蘭（去梗）各四兩　當歸（去蘆）肉桂（去粗皮）乾薑（炮）細辛（去苗）、
川芎　牡丹皮各一兩半　山藥　川椒（去目，炒）各三分　蒼朮（米泔浸，去皮）、
八兩　大豆黃卷（炒）半升　糯米（炒）一升（一本，山藥。川椒，各云三兩）、
上為細末，煉蜜搜，每兩作六圓。每服一圓，細嚼，空心，食前，溫酒、
醋湯任下。</p>
<h3>琥珀黑散</h3>
<p>治產婦一切疾病，產前胎死，產難、橫生、逆生。產後胞衣不下，衣帶先斷，
遍身疼痛，口乾心悶，非時不語。如血暈眼花，誤以為暗風；乍寒乍熱，
誤以為瘧疾；四肢浮腫，誤以為水氣，言語顛狂，乍見鬼神，誤以為邪祟，
腹脅脹滿，嘔逆不定，誤以為翻胃；大便秘澀，小便出血，誤以為五淋。
及惡露未盡；經候未還，起居飲食，便不戒忌，血氣之疾，聚即成塊，散即上衝，
氣急心疼，咳嗽多唾，四肢虛熱，睡驚盜汗，崩中敗證，繞臍刺痛，或即面赤，
因變骨蒸、皆宜多服。若產後鼻衄，口鼻黑色，氣起喉中喘急，中風口噤，
皆為難治，須急服之。凡產前宜進一、兩服，能安神順胎。產後雖無疾，
七日內亦進一、二服，能散諸病。或因驚恐，變生他證，當連服取效。
琥珀（別研）朱砂（別研）百草霜（別研）新羅白附子（炮）松墨（燒）、
黑衣（灶屋塵也）血貓灰（鯉魚鱗是也，燒為末）各半兩　麝香（研）、
川當歸（去蘆）白僵蠶（炒，去絲、嘴）各一分上為末。每服二錢，炒薑、
溫酒和童子小便調下，食前。</p>
<h3>滑胎枳殼散</h3>
<p>治婦人胎氣不足，能令胎滑易產。常服養胎益氣，安和子臟，治胎中一切惡疾。
枳殼（去瓤，炒）二十四兩　甘草（爁）、
六兩上為細末。每服一錢，空心，沸湯點服。入月，日進三服。</p>
<h3>茂香散</h3>
<p>治婦人血風臟氣，頭目昏暈，心煩怔忪，手足熱疼，經候不調，臍腹時痛，
或多便利，飲食減少，並宜服之。天台烏藥　三稜（煨）蓬茂（煨）、
川當歸（去蘆）荊芥穗　天麻　桂心（不見火）延胡索　厚朴（薑汁製，炒）、
附子（炮，去皮、臍）各一兩上為細末。每服一錢，生薑汁少許，和溫酒調下。</p>
<h3>竹茹湯</h3>
<p>治妊娠擇食，嘔吐頭疼，眩運顛倒，痰逆煩悶，四肢不和，並宜服之。
橘紅（淨去白）人參　白朮　麥門冬子（去心）各一兩　白茯苓　厚朴（薑汁製）、
各半兩　甘草一分上為粗末。每服三錢，水一盞，生薑五片，入竹茹一塊，
如彈子大，同煎至七分，去渣服之。</p>
<h2>〔續添諸局經驗秘方〕</h2>
<h3>琥珀圓</h3>
<p>治婦人或老、或少，產前、產後百病，及療三十六種血冷，七疝八瘕，心腹刺痛，
卒中癱瘓，半身不遂，八風、十二痺等，手足痠疼，乳中毒結瘀血，懷胎驚動，
傷犯不安，死胎不出，並衣不下，並宜服之。琥珀（研）辰砂（別研）沉香、
阿膠（碎，炒）肉桂（去粗皮）石斛（去根）附子（炮，去皮、臍）、
五味子（揀淨）川芎各半兩　牛膝（去苗，酒浸一宿）當歸（去苗，炒）、
肉蓯蓉（切，酒浸一宿，焙）人參　續斷　沒藥（研）各三分　熟乾地黃、
木香各一分上為細末，煉蜜和圓，如彈子大。每服一圓，空心，暖酒調下，午、
晚食前再服，能生精血，去惡血。若人腹脅疼痛，繞臍如刀刺，及嘔逆上氣築心，
痰毒不思飲食，用薑汁少許和酒服；諸痢及赤白帶，血冷崩中下血，漏胎下血，
用生薑與艾剉炒令赤色，入酒同煎數沸，去渣調服；泄瀉不止，陳米飲服；
澀尿諸淋，煎通草燈心湯服；血運不知人，煎當歸酒調服。上熱下冷，
濃煎人參湯服，遍身虛腫水氣，煎赤小豆湯服。產內二毒傷寒，及中風角弓反張，
身如板硬，煎麻黃湯服，使被蓋出汗；月經不通，或間雜五色，頻並而下，
斷續不止，飲食無味，肌膚瘦劣，面赤唇焦，乍寒乍熱，四肢煩疼，五心燥熱，
黑䵟，遍身血斑，赤腫走注，及血風勞傷無力，用童子小便入薑汁少許調服；
常服以小便為妙，若恐惡心，和以半酒。如懷胎人，於難月一日一服，
至產下不覺疼痛。或病人服至五服、十服，日倍飲食，是藥功效矣。
其功不能具載，略述急用湯使於前。</p>
<h3>皺血圓</h3>
<p>治婦人血海虛冷，百病變生，氣血不調，時發寒熱，或下血過多，或久閉不通，
崩中不止，帶下赤白，瘕瘕癖塊，攻刺疼痛，小腹緊滿，脅肋脹痛，腰重腳弱，
面黃體虛，飲食減少，漸成勞狀，及經脈不調，胎氣多損，產前、產後一切病患，
無不治療。菊花（去梗）茴香　香附（炒，酒浸一宿，焙）熟乾地黃　當歸、
肉桂（去粗皮）牛膝　延胡索（炒）芍藥　蒲黃　蓬荗各三兩上為細末，
用烏豆一升醋煮，候乾，焙為末，再入醋二碗，煮至一碗，留為糊，
圓如梧桐子大。每服二十圓，溫酒或醋湯下。血氣攻刺，炒薑酒下。癥塊絞痛，
當歸酒下。忌鴨肉、羊血。此藥暖子宮，能令有子。</p>
<h3>內灸散</h3>
<p>治婦人產前、產後一切血疾，血崩虛憊，腹脅㽲痛，氣逆嘔吐，冷血、
冷氣凝積，塊硬刺痛，泄下青白，或下五色，腹中虛鳴，氣滿堅脹，瀝血腰疼，
口吐清水，頻產血衰，顏色青黃，勞傷劣弱，月經不調，下血墮胎，血迷、血運、
血瘕，時發疼痛，頭目眩運，惡血上心，悶絕昏迷，惡露不乾，體虛多汗，
手足逆冷，並宜服之。茴香　藿香　丁香皮　熟乾地黃（洗，焙）肉桂（去粗皮）、
各一兩半　甘草（炙赤）山藥　當歸（去蘆，洗）白朮　白芷各八兩、
藁本（去蘆）乾薑（炮）川芎　黃耆（去苗）各二兩　木香一兩　陳皮（去白）、
四兩　白芍藥十兩上為細末。每服三錢，水一大盞，入生薑五片，艾一團，
同煎至七分，空心，食前熱服，溫酒調下亦得。如產後下血過多，蒲黃煎服。
惡露不快，加當歸、紅花煎服。水瀉，加肉豆蔻末煎服。嘔吐，加藿香、生薑煎。
上熱下冷，如荊芥煎。但是腹中虛冷，血氣不和，並宜服。產後每日一服，
則百病不生。丈夫虛冷氣刺，心腹疼痛，尤宜服之。</p>
<h3>烏雞煎圓</h3>
<p>治婦人胎前、產後諸般疾患，並皆治之。
烏雄雞一個　烏藥　石床　牡丹皮　人參（去蘆）白朮　黃耆各一兩、
蒼朮（米泔浸，切，焙）一兩半　海桐皮　肉桂（去粗皮）附子（炮，去皮、臍）、
白芍藥　蓬莪荗　川烏（炮）紅花　陳皮各二兩　延胡索　木香　琥珀、
熟乾地黃（洗，焙）肉豆蔻　草果各半兩上細剉，用烏雄雞一隻，
湯撏去毛及腸肚，將上件藥安放雞肚中，用新瓷瓶好酒一斗同煮令乾，去雞骨，
以油簞盛，焙乾為細末，煉蜜為圓，如梧桐子大。每服三十圓。胎前產後傷寒，
蜜糖酒下；胎前氣悶壯熱，炒薑酒下；赤白帶下，
生薑地黃煮酒下；產後敗血攻心，童子小便炒薑酒吞下，產後血塊攻築，
心腹疼痛，延胡索酒下，胎前嘔逆，薑湯下，催生，炒蜀葵子酒下；安胎，
鹽酒下；室女經脈當通不通，四肢疼痛，煎紅花酒下；血氣攻刺，心腹疼痛，
煎當歸酒下；血運，棕櫚饒灰，酒調吞下；血邪，研朱砂、麝香酒下；血悶，
煎烏梅湯研朱砂下　子宮久冷，溫酒或棗湯下，空腹，日一服，血風勞，
人參酒吞下；小腹㽲痛，炒茴香鹽酒下，血散四肢，遍身虛浮黃腫，
赤小豆酒下。常服，溫酒、醋湯任下，并空心，食前服。</p>
<h3>白堊丹</h3>
<p>治婦人三十六病，崩中漏下，身瘦手足熱，惡風怯寒，咳逆煩滿，拘急短氣，心、
脅、腰、背、腹肚與子臟相引痛，漏下五色，心常恐懼，遇恚怒憂勞即發，
皆是內傷所致，並皆治之。牡蠣（煆，研）白堊　細辛（去苗）禹餘糧（煆，
醋淬九遍，研）白石脂（煆）龍骨（煆，研）各一兩半　瞿麥穗　附子（炮，
去皮，臍）烏賊魚骨（燒灰）芍藥　石葦（去毛）白歛　黃連（去毛）、
茯苓（去皮）肉桂（去粗皮）白芷　當歸（去苗）乾薑（炮）人參　甘草（炙）、
各一兩　川椒（去目及閉口者，炒出汗）半兩上為細末，煉蜜圓，如梧桐子大。
每服三十圓至五十圓，空心，溫酒下。</p>
<h3>暖宮圓</h3>
<p>治證與前暖宮圓同。
沙參（淨洗）地榆　黃耆　桔梗　白薇　牛膝（酒浸一宿）杜仲（去粗皮，
薑汁炙）厚朴（去粗皮，薑汁炒）白芷各半兩　乾薑（炮）細辛（去苗）、
蜀椒（去目，閉口，炒出汗）各一分　附子（大者炮，去皮、臍）一個上為細末，
煉蜜圓，如梧桐子大。每服二十、三十圓，空心，溫酒或棗湯吞下。
及療婦人子宮久寒，不成胎孕。</p>
<h3>滋血湯</h3>
<p>治婦人血熱氣虛，經候澀滯不通，致使血聚，肢體麻木，肌熱生瘡，渾身痛倦，
將成勞瘵，不可妄服他藥，但宜以此滋養通利。又治證與前滋血湯同，可互觀之。
馬鞭草　荊芥穗各四兩　牡丹皮一兩　赤芍藥　枳殼（去心，麩炒）、
肉桂（去粗皮）當歸（去苗，炒）川芎各二兩上粗散。每四錢，烏梅一個，
水二盞，煎一盞，去渣，食前空心，日四、五服。有此證，服至半月或一月，
經脈自通，百病皆除，神效。</p>
<h3>安胎飲</h3>
<p>治證、品味與前安胎飲同。（一方無半夏、地榆，有人參、桑奇生。一方無白朮、
黃耆、半夏、地榆，有艾葉，並各等分）上為粗散。每服四錢，水一盞半，
煎至八分，去渣，溫服，不拘時。</p>
<h3>益陰丹</h3>
<p>治婦人血海久虛，臟腑怯弱，風冷邪氣，乘虛客搏，膝腹冷痛，大便時泄；
或子臟挾寒，久不成孕，月水不調，乍多乍少；或月前月後，淋瀝不止，
帶下五色；或閉斷不通，結聚疝瘕，面體少色，飲食進退，肌肉消瘦，百節酸痛，
時發寒熱，月水將行，臍腹先痛，皮膚燥澀，面生䵟𪒟，頭皮腫癢，
髮隨梳落，或產後勞損未復，顏色枯瘁，飲食無味，漸成蓐勞，並能治之。
方與前南嶽魏夫人濟陰丹同。</p>
<h3>妙應丹（一名延齡丹）</h3>
<p>治婦人眾病，無所不治。
晚蠶沙（炒）鯉魚鱗（燒為末）當歸（去蘆）石膏（煆，研）澤蘭（去梗）、
附子（炮，去皮、臍）木香（炮）各二兩　熟乾地黃（洗，酒浸，蒸，焙）川芎、
防風（去蘆、叉）蕪荑（炒）馬牙硝（燒）人參　黃耆　川椒（微炒）、
柏子仁（微炒，別研）蟬蛻（去足，洗，焙）白薇　檳榔（不見火）各一兩、
厚朴（去粗皮，薑製）藁本（去苗）白薑（炮）甘草（炙赤）各三兩、
吳茱萸（湯洗七次）紅花（炒）各半兩上為末，煉蜜搜和，杵數千下，
圓如彈子大。每服一圓。血瘕塊痛，綿灰酒下，催生，溫酒吞細下，血勞血虛，
桔梗酒下；血崩，棕櫚灰酒下；血氣痛，炒白薑酒血風，荊芥酒下，血暈悶絕，
胎死腹中，胞衣不下，並用生地黃汁、童子小便、酒各一盞，煎二沸調下；常服，
醋湯、溫酒化下，並空心，食前服。</p>
<h3>人參養血圓</h3>
<p>治女人稟受怯弱，血氣虛損。常服補衝任，調血脈，宣壅破積，退邪熱，除寒痺，
緩中、下堅脹，安神潤顏色，通氣散悶。兼治婦人懷身，腹中絞痛，口乾不食，
崩傷眩暈，及產出月，羸瘦不復常者。烏梅肉三兩　熟乾地黃五兩　當歸（去苗）、
二兩　人參　川芎　赤芍藥　菖蒲（微炒）各一兩上為細末，蜜搜，杵數千下，
圓如梧桐子大。每服五十圓至百圓，溫酒、米湯下，食前服。</p>
<h3>牡丹散</h3>
<p>治血虛勞倦，五心煩熱，肢體疼痛，頭目昏重，心忪頰赤，口燥咽乾，發熱盜汗，
減食嗜臥，及血熱相搏，月水不利，臍腹脹痛，寒熱如瘧。又治室女血弱陰虛，
榮衛不和，痰嗽潮熱，肌體羸瘦，漸成骨蒸。乾漆（炒）蘇木　鬼箭、
蓬莪荗（炮）各一分　甘草（半鹽湯炙，半生）當歸　桂心　牡丹皮　芍藥、
陳皮（去白）紅花　延胡索（炒）沒藥（別研令細）烏藥各一兩上為末。
每服二錢，水一盞，煎至七分，不拘時候。</p>
<h3>紅花當歸散</h3>
<p>治婦人血臟虛竭，或積瘀血，經候不行；或斷續不定，時作腹痛，腰胯疼重，
攻刺小腹緊硬，室女月經不通，並宜服之。劉寄奴草五兩　當歸（去蘆）、
牛膝（酒浸）甘草（炙）紫葳　紅花　蘇木（一本作莪荗）各二兩、
赤芍藥九兩　肉桂（去粗皮）白芷各一兩半上為細末。每服三錢，熱酒調下，
空心、臨臥各一服。若血久不行，濃煎紅花酒調下。有孕不可服。</p>
<h3>烏金散</h3>
<p>治產後血迷、血運，敗血不止，淋瀝不斷，臍腹疼痛，頭目昏眩，無力多汗。
又治崩中下血，過多不止，並宜服之。麒麟竭　百草霜　亂髮（要男子者，燒灰）、
松墨（煆，醋淬）鯉魚鱗（燒為末）延胡索　當歸（去蘆）肉桂（去粗皮）、
赤芍藥上等分，搗羅為末。每服二錢，溫酒調下。</p>
<h3>艾煎圓</h3>
<p>治崩傷淋瀝，小腸滿痛。
人參　川芎　菖蒲（節，蜜炒）各一兩　熟艾（糯米飲調作餅，焙乾）四兩、
食茱萸（湯洗）當歸各七錢半　白芍藥　熟乾地黃各一兩半上為末，煮酒糊為圓，
如梧桐子大。每服五十圓，酒、飲任下。常服補榮衛，固經脈。</p>
<h3>當歸芍藥散</h3>
<p>治妊娠腹中絞痛，心下急滿，及產後血暈，內虛氣乏，崩中久痢，並宜服之。
當歸　茯苓（去皮）白朮各二兩　川芎　澤瀉各四兩　白芍藥八兩
上為末。每服二錢，溫酒調下，食前服。常服通暢血脈，不生癰瘍，消痰養胃，
明目益津。</p>
<h3>調經散</h3>
<p>治產後敗血乘虛停積于五臟，循經流入於四肢，留滯日深，腐敗如水，
漸致身體面目浮腫。又治因產，敗血上干於心不受觸，致心煩躁，臥起不安，
如見鬼神，言語顛倒，並宜服之。當歸（去蘆）肉桂（去粗皮）沒藥（別研）、
琥珀（別研）赤芍藥各一兩　細辛（去苗）麝香（別研）各半兩上搗為細末，
入研藥勻。每服一錢，溫酒入生薑汁少許調勻服。大抵產後虛浮，醫人不識，
便作水氣治之。凡治水氣，多以導水藥，極是虛人。夫產後既虛，又以藥虛之，
是謂重虛，往往因致枉夭。但服此藥，血行腫消既愈。</p>
<h3>調中湯</h3>
<p>治產後腸胃虛怯，寒邪所侵，及未滿月，飲冷當風，乘虛襲留於肓膜，散於腹脅，
腹痛作陣，或如錐刀所刺，流入大腸，水谷不化，洞瀉腸鳴，或下赤白，
胠脅䐜脹，或走痛不定，急宜服之。
當歸　肉桂（去粗皮）川芎　白芍藥　附子（炮）良薑各一兩　甘草（炙）半兩，
上為剉散。每服三錢匕，水三盞，煎至一盞，去滓，熱服。</p>
<h3>旋覆湯</h3>
<p>治產後傷風，感寒，暑濕，咳嗽喘滿，痰涎壅塞，坐臥不寧。
旋覆花　五味子　前胡　麻黃（去節）赤芍藥　半夏麯　杏仁（去皮、尖，
麩炒）茯苓（去皮）甘草（炙）荊芥（去梗）上各等分，為粗末。每服四大錢，
水一盞半，薑五片，棗一枚，煎至七分，去滓，食前服。</p>
<h3>黑龍丹</h3>
<p>治證、品味與前琥珀黑龍丹同。</p>
<h3>人參當歸散</h3>
<p>治產後去血過多，血虛則陰虛，陰虛生內熱，內熱曰煩，其證心胸煩滿，
吸吸短氣，頭痛悶亂，骨節疼痛，晡時輒甚，與大病後虛煩相類，急宜服之。
乾地黃　人參　當歸　肉桂（去粗皮）麥門冬（去心）各一兩　白芍藥二兩
上為粗散。每服四大錢，水二盞，先將粳米一合，淡竹葉十片，煎至一盞，去米、
葉入藥，並棗三枚，煎七分，去滓，食前服。地黃宜用生乾者，虛甚，則用熟者。</p>
<h3>當歸養血圓</h3>
<p>治產後惡血不散，發歇疼痛，及惡露不快，臍腹堅脹，兼室女經候不勻，
赤白帶下，心腹腰腳疼痛。
當歸　牡丹皮　赤芍藥　延胡索各二兩（炒）肉桂一兩
上為細末，蜜圓如梧桐子大。溫酒，米飲下三十圓，食前溫服。痛甚，細嚼咽下。
四神散　治產後留血不消，積聚作塊，急切疼痛，猶如遁尸，及心腹絞痛，下痢。
當歸　乾薑（炮）川芎　赤芍藥
上等分搗為末。每服方寸匕，溫酒調下。</p>
<h3>當歸黃耆湯</h3>
<p>治產後腰腳疼痛，不可轉側，壯熱自汗，體強氣短。
當歸（去苗）三兩　黃耆　芍藥各二兩
上粗末。每四大錢，水一盞半，薑五片，煎七分，去滓，食前溫服。</p>
<h3>神授散</h3>
<p>治產後一切疾病，不問大小，以至危篤者。
青皮（去白）桂心　牡丹皮　陳橘皮（去白）白芍藥各五兩　紅花一兩半、
百合（水浸洗）乾薑（炮）甘草（炙）當歸　川芎各二兩　神麯（炒）、
人參（去蘆）麥蘗（炒）各三兩上為末。每服二錢，水一盞，薑三片，棗一個，
煎至七分，空心服。孕婦不得服。（一本不用紅花）</p>
<h3>小地黃圓</h3>
<p>治妊娠酸心吐清水，腹痛不能飲食。
人參（去蘆）乾薑（炮）各等分
上為末，用生地黃汁，圓如梧子大。每五十圓，米湯下，食前服。</p>
<h3>交感地黃煎圓</h3>
<p>治婦人產前、產後眼見黑花，或即發狂，如見鬼狀，胞衣不下，失音不語，
心腹脹滿，水谷不化，口乾煩渴，寒熱往來，口內生瘡，咽中腫痛，心虛忪悸，
夜不得眠，產後中風，角弓反張，面赤，牙關緊急，崩中下血，如豚肝狀，
臍腹㽲痛，血多血少，結為癥癥，恍惚昏迷，四肢腫滿，產前胎不安，
產後血刺痛，皆治之。生地黃（淨洗，研，以布裂汁留渣，以生薑汁炒地黃渣，
以地黃汁炒生薑渣，各至乾，堪為末為度）生薑（淨洗，爛研，以布裂汁留渣）、
各二斤　延胡索（拌糯米，炒赤，去米）當歸（去苗）琥珀（別研）各一兩、
蒲黃（炒香）四兩上為末，蜜圓，彈子大。當歸湯化下一圓，食前服。</p>
<h3>加減吳茱萸湯</h3>
<p>證治與吳茱萸湯同，此方極妙。
防風（去蘆、叉）乾薑（炮）當歸（去蘆，酒浸，炒）牡丹皮　桂心（不見火）、
茯苓（去皮）甘草（炙）麥門冬（去心）半夏（湯洗七次）桔梗（炒）、
細辛（去苗）各一兩　吳茱萸（湯洗七次，炒）三兩上為粗末。每服四錢，
水一盞半，煎七分，去渣，食前熱服。</p>
<h3>熟乾地黃湯</h3>
<p>治產後虛渴不止，少氣腳弱，眼昏頭眩，飲食無味。
熟乾地黃（淨洗，酒浸，蒸，焙）一兩　人參三兩　麥門冬（去心）二兩、
瓜蔞根一兩　甘草（炙）半兩上為剉散。每服四錢，水二盞，糯米一撮，
生薑三片，棗三枚，煎七分，去渣，食前服。</p>
<h3>阿膠枳殼圓</h3>
<p>治產後虛羸，大便秘澀。
阿膠（碎炒）枳殼（浸，去瓤，麩炒）各二兩　滑石（研飛為衣）、
半兩上為末，煉蜜圓，如梧桐子大。每服二十圓，溫水下，半日來未通再服。</p>
<h3>失笑散</h3>
<p>治產後心腹痛欲死，百藥不效，服此頓愈。
蒲黃（炒香）五靈脂（酒研，淘去砂土）各等分（為末）、
上先用釅醋調二錢熬成膏，入水一盞，煎七分，食前熱服。</p>
<h3>增損四物湯（易簡方）</h3>
<p>治婦人氣血不足，四肢怠惰，乏力少氣。兼治產後下血過多，榮衛虛損，
陰陽不和，乍寒乍熱，並皆服之。
當歸　川芎　人參　乾薑（炮）甘草（炙）白芍藥各等分
右㕮咀。每服四錢，水一盞，煎至六分，去滓，熱服。若產後寒熱，腹中刺痛，
則有敗血，當用五積散加醋煎，及大聖散服之。若所下過多，猶有刺痛，
亦宜服此二藥。一方治經血凝滯腹內，血氣作疼，用四物湯加莪茂、官桂等分，
名六合湯。一方治下血不止，及妊婦胎動，加熟艾、乾薑、甘草、阿膠、
黃耆等分，名膠艾湯。一法治血痢，止加膠、艾。治產後血搏，口乾煩渴，
加瓜蔞、麥門冬。煩熱小便澀大便秘，加大黃桃仁湯。脅脹，加厚朴、枳實。
虛煩不得睡，加竹葉、人參。大渴煩躁，加知母、石膏。一方治婦人血虛，
心腹痠痛不可忍者，去地黃加乾薑，名四神湯。大率產後，不問下血多少，
須日進黑神散三服。下血少者，以大聖散間之。至二臘以後，腹內略無疼痛，
方服四物湯、建中湯之類。若早服之，則補住敗血，為後患不淺。黑神、
大聖非逐血藥，但能推陳致新，多服不妨。今人往往疑其逐血性寒，則不然，
看其用藥可見矣。若惡血去多，徐徐補之，亦不為晚，不可姑息以貽後患。
且如古方用四順理中圓為產後進食之劑，既用蜜圓，又倍甘草，其甜特甚，
豈能快脾？不若只用理中湯少損甘草。素有痰飲者，二陳湯之類服之為佳。
且如妊婦惡阻，古方有茯苓圓、茯苓湯，內有地黃、竹茹、川芎輩，定能定嘔，
服之則愈見增極。大抵惡阻，皆由素有痰飲以致之，可用二陳湯改名小茯苓湯，
用之極效，不可不知。</p>
<h3>成煉鐘乳散</h3>
<p>治乳婦氣少血衰，脈澀不行，乳汁絕少。
鐘乳粉
上用成煉者，每服二錢，濃煎漏蘆湯調下。</p>
<h3>豬蹄湯</h3>
<p>治奶婦氣少血衰，脈澀不行，絕無乳汁。
豬蹄一只　通草五兩
上將豬蹄淨洗，依食法事冶，次用水一斗，同通草浸煮，得四、五升，取汁飲。
如乳不下，再服之為妙。</p>
<h2>產圖</h2>
<h3>入月安產圖</h3>
<p>凡產於入月一日，貼於臥閣內正北壁。凡安產藏衣方法，並於臥閣內分布。
凡逐月安產藏衣，避忌神殺方位，並隨節氣更換，交得次月節，即換次月產圖。
凡產訖，棄沃穢污不淨之水，並隨藏衣之方向，不拘遠近棄之，
切忌向閉肚之方也。</p>
<h3>體玄子藉地法</h3>
<p>咒曰：東借拾步，西借拾步，南借拾步，北借拾步，右借拾步，下借拾步，
壁方之中，肆拾餘步，安產借地，恐有穢污。或有東海神王，或有西海神王，
或有南海神王，或有北海神王，或有日遊將軍，白虎夫人，遠去拾丈，軒轅招搖，
舉高十丈，天符地軸，入地十丈，令此地空閒。產婦某氏，安居無所妨礙，
無所畏忌，諸神擁護，百邪逐去。急急如律令敕。</p>
<h3>禁草法</h3>
<p>舖草及氈褥訖，即咒曰：鐵鐵湯湯，非公所當是王，一言得之銅，一言得之鐵，
母子相生俱篾鐵。急急如律令。</p>
<h3>禁水法</h3>
<p>欲產時貯水，咒曰：南無三寶水，水在井中為井水，水在河中為河水，
水在器中為淨水，水在法中為真水，自知非真莫當真水。以淨持濁，以正治邪，
日遊夜煞，五土將軍，青龍白虎，朱雀玄武，招搖天狗，軒轅女？媸，天吞地吞，
懸尸閉胜，六甲禁諱，十二神王，土符伏神，各安所在，不得動靜，不得忌干。
若有動靜，若有忌干，施以神咒，當攝汝形。阿佉尼阿毗羅莫多梨婆地梨娑訶。</p>
<h3>產前將護法</h3>
<p>按諸家產論云，凡產婦入月，切忌飲酒，恐產時心神昏亂。臨產之時，
不可令旁人喧擾，大小倉忙，慮致驚動產母。
只可令熟事產婆及穩審謹卓老成親蜜三、兩人扶侍。產母初覺腹痛，
只宜任意坐臥，勉強飲食，恐致臨產氣力虛羸。若腹痛漸甚，唯且熟忍，
仍可按節次漸服滑胎榆白皮散一、二服。服藥之法，慎勿太早，須得其時。又，
傍人不得逼迫。且須令人扶策徐徐而行。若行步稍難，即憑物而立，
須臾扶策再行，直至腹痛連腰相引，作陣痛頻，即服催生丹一服，更且勉強扶行。
陣痛轉甚，難以立，認定產時將至，即服催生符畢，然後安詳上草。上草之時，
慎勿傷早，若太早，則子在腹中難以轉側。又須仔細體候，直待兒逼欲生，
然後令抱腰也。抱腰之人，不得傾斜，則兒得順其理，自然易產也。又有臥產者，
亦待臥定，背平著席，體不摳曲，則子不失其道。苟或不能依此節適，必致產難，
縱或幸免，必須變生諸疾。</p>
<h3>產後將護法</h3>
<p>按經云，婦人非止臨產須憂，至於產後，大須將理，慎勿以產時無他，
乃縱心姿意，無所不犯，犯時微若秋毫，感病重於嵩岱。且才得分娩，
切忌問是男是女，看血下多少，隨證服壓血運藥。良久吃粥，服四順理中圓，
便令人從心下按至臍腹，日五、七次。若有疾證，即隨證服藥，粥藥相間，
頻頻服餌，且宜閉目而坐，背後倚物，左右看承。常令直立兩膝，雖時眠睡，
頻令喚覺，過一復時方得上床，亦須立膝。高榰床頭，厚舖？洇褥，遮圍四向，
窒塞孔隙，恐御賊風。一臘之內，常聞醋煙，以防運悶。一臘之後，漸加滋味，
或以羊肉及雌雞煮取濃汁作糜粥，直至百晬。常服當歸圓、當歸建中湯、
四順理中圓，日各一、二服，以養臟氣，補血脈。兩臘之後，方得食糜爛肉食。
滿月之內，尤忌任意飲食，觸冒風寒，恣情喜怒，梳頭用力，高聲作勞工巧之類，
及上廁便溺。如此節養將攝，以至百晬，始得氣血和調，臟腑平復。設不依此，
即致產後餘疾。</p>
<h3>胎神遊方</h3>
<p>所直方位忌修造主損胎：
正二三四五六七八九十十一十二
床戶門灶？灶方子廁門戶灶床</p>
<h3>催生符　催生符圖</h3>
<p>上件符用水飛硃砂書之，貼於房內北壁上，遇坐草之時，撘於針上，就燈燒之，
不得飛揚，溫水調服。</p>
<h3>推婦人行年法</h3>
<p>生氣方：產婦宜向之坐臥及產帳向之開門，大吉。
反支月：遇此月即鋪灰上，用牛皮或馬、驢皮訖，舖草，勿令惡血污地，吉。
禍害月：不得于其上產，又不得向之大小便，避之大吉。
絕命方：不得于其上產，又不得向之大小便，避之大吉。
懸尸日：遇此日產，不得攀繩，官懸馬轡，攀之大吉。
閉肚日：臨月至滿月，並不得向之大小便，及棄不淨之水，謹之吉。
八痃方：產帳不得向之開門，忌之大吉。
逐一排行年吉兇方於後，按上件七神，詳斷吉兇。</p>
<h3>逐日產母生子宜向方</h3>
<p>子、午、卯、酉宜向南方，寅、申、巳、亥日宜向西北方，辰、戍、丑、
未宜向東南方。</p>
<h3>逐月產母忌向方</h3>
<p>忌下月、下凶方生產。</p>
<h3>逐日日遊神</h3>
<p>癸巳、甲午、乙未、丙申、丁酉在房內北，庚子、辛丑、壬寅在房內南，</p>

<h1>卷之十</h1>
<h2>治小兒諸疾（附諸湯、諸香。外有治療諸方，互見各類）</h2>
<h3>反魂丹</h3>
<p>治小兒諸風癲癇，潮發瘈瘲，口眼相引，項背強直，牙關緊急，目睛上視，
及諸病久虛，變生虛風，多睡昏睏，荏苒不解，速宜服之。當歸（酒浸，切，焙，
微炒）烏犀（鎊）各二兩 乾薑（炮）枳殼（去瓤，麩炒）白朮（泔浸一宿，
微炒）人參（去蘆）木香（不見火）茯苓（去皮）丁香（不見火）厚朴（去皮，
薑汁炙熟）藁本（去土）天竺黃（細研）敗龜（酒、醋塗，
炙黃）蔓荊子（去白）桑螵蛸（微炒）何首烏（泔浸一宿，煮過，切，焙）白芷、
虎骨（酒、醋炙令黃）晚蠶蛾（微炒）各三分縮砂仁　麻黃（去根、
節）麝香（別研）羌活（去蘆）羚羊角（鎊）半夏（湯洗七次，薑汁浸三宿，
焙乾，炒黃）川烏頭（燒令通紅，留煙少許，入坑以盞蓋，新土圍，
食傾）防風（去蘆）白花蛇（酒浸一宿，炙令熟，去皮、骨，
用肉）白僵蠶（去絲、嘴，微炒）檳榔　白附子（微炮）天南星（湯洗，
生薑自然汁煮軟，切，焙，炒黃）藿香（葉，去土）阿膠（碎炒）萆薢（微炙）、
肉桂（去粗皮）細辛（去苗）陳皮（去瓤，微炒）槐膠　烏蛇（酒浸一宿，炙熟，
取肉用）沉香（不見火）乾蠍（微炙）獨活（去苗）天麻（酒洗，切，焙）、
各一兩　朱砂（細研水飛）石斛（去根）雄黃（細研水飛）肉豆蔻（去殼，微炒）、
牛黃（別研）龍腦（別研）水銀　附子（水浸後，炮，去皮、臍）蟬殼（去土，
微炒）川芎各半兩　烏鴉一個（去嘴、翅、足）膩粉（別研）一分、
狐肝三具（臘月採取同烏鴉一個，入新甕內，以瓦盆蓋頭，用泥固濟，炭火一斤，
燒令通赤煙盡出，候冷，研細用）硫黃（研細，用瓷盞盛，慢火養成汁，入水銀，
急炒如青泥，成砂再研）半兩　金箔二十片（為衣）上如法修事，搗研令細，
煉白蜜合和，入酥，再搗三、五千下，圓如梧桐子大。每一歲兒一圓，
溫薄荷自然汁化下，不計時候。</p>
<h3>定命丹</h3>
<p>治小兒急、慢驚風，天吊撮口，潮發搐搦，奶癇壯熱，昏塞不省。
青黛（研）半錢　蟾酥（乾者，酒浸一宿）一錢　乾蠍（全者）七個（微炒）、
麝香（研）一字　白附子（炮為末）半分　天南星（炮，為末）、
一分上件細研令勻，以粟米粥和圓，如綠豆大，別以青黛為衣。每服一圓，
荊芥薄荷湯下，後睏睡無疑。但有患者，先化半圓滴入鼻中，
嚏噴者必瘥（一本不用天南星）。</p>
<h3>八珍丹</h3>
<p>治小兒驚風壯熱，精神昏憒，嘔吐痰涎，驚悸恍惚，或發瘛瘲，目睛上視。
甘草（炒）天麻（去蘆）朱砂（研飛）天南星（牛膽製）各五兩　牛黃（研）、
一分　膩粉（研）雄黃（飛）各一兩一分　天漿子（微炒）三百五十個、
銀箔七十片（為衣）上為細末，入研藥勻，煉蜜為圓，如豌豆大，以銀箔為衣。
每服，一歲兒服一圓，薄荷湯化下。疾證末退，可再服之，更量兒大小加減，
奶食後服。</p>
<h3>太一銀朱丹</h3>
<p>治小兒驚風壯熱，涎盛發癎，手足搐搦，目睛上視，及風壅痰實；心膈滿悶，
嘔吐痰涎，大便秘澀。黑鉛（煉十遍，稱三兩，與水銀結砂子，分為小塊，
同甘草水煮半日，候冷，取出研，去草不用）水銀（結砂子）鐵粉各三兩、
甘草（同鉛煮）十兩　天南星（炮為末）三分　朱砂（飛研）半兩　膩粉（研）、
一兩上同研勻，以麵糊為圓，如麻子大。每一歲兒服一圓，用薄荷蜜湯下，
微利為度，未利再服，乳食後。</p>
<h3>軟金丹</h3>
<p>治小兒驚風壯熱，多睡驚掣，精神昏憒，痰涎壅塞，手足搐搦，目睛上視，
項背強硬，牙關緊急。使君子（炒，為末）兗墨（燒，研）青黛（細研）、
麝香（細研）膩粉（研）各一分　胡黃連（為末）一分　寒食麵七錢半、
天漿子七個，（炒，為末）上合研勻，以白麵糊為圓，如小豆大。每服一圓，
煎金銀薄荷湯化下。五歲以上可服二圓，更量大小、虛實加減，不計時候。</p>
<h3>鶴頂丹</h3>
<p>治大人、小兒風壅痰實，咽膈不利，口乾煩渴，睡臥不安，及中暑頭痛，
躁渴不解。麝香（研）二兩半　朱砂（研飛）一百兩　牙硝（枯研）、
一百二十五兩　寒水石粉一百一十兩　甘草（炒為末）三十五兩上合研勻，
煉蜜搜和，每一兩二錢作十圓。大人溫生薑水化下一圓。如治中暑，
入生龍腦少許，同研細，新水化下。小兒一圓分四服，更量大小加減。
又治小兒臟腑積熱，心神不寧，夜臥狂叫，口舌生瘡，用薄荷自然汁化下，
並食後服。</p>
<h3>至聖丹</h3>
<p>治一切驚風天吊，目睛上視，手足搐搦，狀候多端。用藥一圓，用溫水化，
滴鼻中令噴嚏三、五次，更用薄荷湯下二圓即愈。如久患五疳，腹脹頭大，
四肢瘦小，好吃泥土，不思奶食，愛咬指甲，時撏眉毛，頭髮稀疏，肚上青筋，
及久患瀉痢，並用米飲下二圓。如久患疳蛔咬心，發歇疼痛，
並用苦楝子煎湯下二圓。如鼻下赤爛，口齒疳蟲，並口瘡等，
用兒所吃奶汁研二圓，塗在患處。疳眼雀目，用白羊子肝一枚，以竹刀子批開，
入藥二圓在內，以麻縷纏定，用淘米泔煮熟，空心食之，仍令乳母常忌毒魚、
大蒜、雞、鴨、豬肉等。熊膽（用溫水化入藥）蘆薈（研）膩粉（同水銀研）、
朱砂（乾飛）各一分　麝香（研）半分　蟾酥（研者，酒浸一宿）龍腦（研）、
鉛霜（研）各一字　雄黃（研飛）青黛（研）胡黃連（末）各半兩　白附子（炮）、
二錢　水銀一錢（與膩粉同研，不見米星）上為末，入研藥勻，
用熬過漬豬膽汁浸，蒸餅為圓，如黃米大，湯使如前。此藥退驚治風，化蟲殺疳，
除百病，進乳食。若隔三、兩日進一服，永無百病，不染橫夭之疾，凡有患與服，
必見功效。</p>
<h3>定吐救生丹</h3>
<p>治小兒伏熱生涎，心膈煩躁，壯熱霍亂，乳食不下，嘔噦惡心，或發吐逆。
山大戟（漿水煮，切，焙乾，為末）一十五兩　乳香（別研）丁香（為末）、
各五兩　粉霜（研）膩粉（研碎）各七兩半　龍腦（研）二兩半　水銀　黃蠟、
黑鉛（與水銀同結砂子）各一十兩半上件合研令勻，每熔蠟一兩，入蜜二錢半，
和為圓，如黃米大。每一歲兒服一圓。如煩躁，研生脂麻、馬齒水下。如吐逆，
煎丁香馬齒湯下。更量虛實加減，食後，臨臥服之。此藥除熱化涎，下膈止吐逆，
若胃虛傷冷，嘔吐不止者，不可服。凡小兒吐逆，宜速療之，久不止，遂為慢驚，
常宜收此藥備急。</p>
<h3>五福化毒丹</h3>
<p>治小兒蘊積毒熱，驚惕狂躁，頰赤咽乾，口舌生瘡，夜臥不寧，譫語煩渴，
頭面身體多生瘡癤。桔梗（微炒）玄參（洗，焙）各六兩　青黛（研）牙硝（枯）、
人參（去蘆）各二兩　茯苓（去皮）五兩　甘草（炒）一兩半　銀箔八片（為衣）、
麝香（研）半錢　金箔八片（為衣）上為細末，入研藥勻，煉蜜為圓，
每兩作十二圓。每一歲兒，一圓分四服，用薄荷水化下。及瘡疹後，
餘毒上攻口齒，涎血臭氣，以生地黃自然汁化一圓，用雞翎掃在口內。
熱疳肌肉黃瘦，雀目夜不見物，陳粟米泔水化下。食後，臨臥服。</p>
<h3>靈砂歸命丹</h3>
<p>治小兒蘊積邪熱。潮熱不除，頰赤口乾，心膈煩燥，痰涎不利，睡臥不安，
或發驚癎，涎潮搐搦。又療積滯不消，下利多日，腹中㽲痛，煩渴嘔噦，
服藥調和不能愈者，並可服之。巴豆（去心。膜。皮，炒熟，研如麵油）、
三百一十五粒　牛黃（研）龍腦（研）麝香（研）膩粉（研）各三兩、
辰砂（研飛）九兩　金箔（研）九十片上合研勻，煉黃蠟六兩，入白沙蜜三分，
同煉令勻，為圓如綠豆大。每服二圓，金銀薄荷湯下，更量歲數加減。
如驚癇癰搐搦，用龍腦、膩粉、蜜湯下。服藥先以冷水浸少時，服之見效尤速。</p>
<h3>大天南星圓</h3>
<p>治小兒急慢驚風，涎潮發搐，目睛上視，口眼相引，牙關緊急，背脊強直，
精神昏塞，連日不省。龍腦（研）牛黃（研）乳香（研）各一錢、
天南星（牛膽製者）半兩　人參　天麻（去蘆）防風（去蘆）各一分　朱砂（研）、
三錢　乾蠍十四個（湯浸潤，去土，微炒，為末）麝香（研）、
一錢半上件研杵令勻，煉蜜和圓，如大雞頭大。每服一圓，荊芥薄荷湯化下。
量兒大小以意加減服，不計時候。</p>
<h3>五疳保童圓</h3>
<p>治小兒五疳。蓋其骨肉輕軟，腸胃微細，若乳哺有節，則臟腑相調；
或乳母寒溫失理，飲食無常，醉飽喜怒，及小兒百晬以後，五歲以前，乳食漸多，
不擇生冷，好餐肥膩、甘、酸之物，即成五疳。一曰肝疳，其候搖頭揉目，
白膜遮睛，流汗遍身，合面而臥，目中澀癢，肉色青黃，髮立頭焦，筋青腦熱，
腹中積聚，下痢頻多，久而不痊，轉甚羸瘦；二曰心疳，其候渾身壯熱，
吐痢無常，頰赤面黃，胸膈煩滿，鼻乾心躁，口舌生瘡，痢久不痊，多下膿血，
有時盜汗，或乃虛驚；三曰脾疳，其候腹多筋脈，喘促氣粗，乳食不多，
心腹脹滿，多啼咳逆，面色萎黃，骨立毛焦，形枯力劣，胸膈壅悶，水穀不消，
口鼻常乾，好吃泥土，情意不悅，愛暗憎明，腸胃不和，痢多酸臭；四曰肺疳，
其候咳嗽氣逆，皮毛乾焦，饒涕多啼，咽喉不利，揉鼻咬甲，壯熱憎寒，
口鼻生瘡，唇邊赤癢，腹內氣脹，乳食漸稀，大腸不調，頻頻泄痢，糞中米出，
皮上粟生；五曰腎疳，其候肌肉消瘦，齒齦生瘡，寒熱時作，口鼻乾燥，
腦熱如火，腳冷如冰，吐逆既增，乳食減少，瀉痢頻並，下部開張，肛門不收，
疳瘡癢痛。已上疾狀，並皆治療。黃連（去鬚）白鱔頭（炙令焦黃，無，
即炒白蕪荑充代）草龍膽（去蘆）雄黃（研飛）青橘皮（去瓤）五倍子、
夜明砂（微炒）各一兩　蟾頭一枚（炙令黃色）苦楝根　天漿子（微炒）胡黃連、
麝香　青黛（研）熊膽（研）蘆薈（研）各一兩（一本有蝦蟆灰、蝸牛微炒）、
上為細末，都研令勻，用糯米飯和圓，如麻子大。每服一歲兒一圓，不計時候，
溫米飲下，日進三服尤妙。一方有蝸牛微炒，一分。</p>
<h3>熊膽圓</h3>
<p>殺疳退驚。治壯熱昏憒，嘔吐痰涎，頰赤面黃，鼻乾目澀，有時盜汗，或即虛驚，
荏苒不除，乳食不進。熊膽（研）胡黃連（木）各二錢　使君子（麩炮，為末）、
天漿子（麩炒）各七個　青黛（研）一錢　寒食麵三錢　麝香（研）一分、
細墨（燒淬）半錢上件一處同研勻，用白麵糊和圓，如黍米大。每服五圓至七圓，
米飲下，不計時候。</p>
<h3>虎睛圓</h3>
<p>治小兒驚風壯熱，痰涎壅滯，精神昏憒，睡多驚啼，或發搐搦，目睛直視。
茯神（去木）天麻（去苗）膩粉（研）天竺黃（研）胡黃連各五兩　朱砂（研飛）、
二兩　麝香（研）白附子（炮）天南星（炮）各三兩　青黛（研）七兩、
使君子一百個　天漿子（微炒）四十個上為細末，以麵糊為圓，如梧桐子大。
每一歲兒服一圓，薄荷湯化下，更量虛實加減，乳食後服。</p>
<h3>天麻防風圓</h3>
<p>治一切驚風，身體壯熱，多睡驚悸，手足抽掣，精神昏憒，痰涎不利，</p>
<p>及風溫邪熱，並宜服之。白僵蠶（去絲、嘴，炒）乾蠍（炒）各半兩、
天麻（去苗）防風（去苗）人參各一兩　朱砂（研飛）雄黃（研）麝香（研）、
甘草（炙）各一分　牛黃一錢。上為細末，煉蜜為圓，如梧桐子大。
每服一圓至二圓，薄荷湯化下，不拘時候。</p>
<h3>化蟲圓</h3>
<p>治小兒疾病多有諸蟲，或因腑臟虛弱而動，或因食甘肥而動，其動則腹中疼痛，
發作腫聚，往來上下，痛無休止，亦攻心痛，叫哭合眼，仰身撲手，心神悶亂，
嘔噦涎沫，或吐清水，四肢蠃困，面色青黃，飲食雖進，不生肌膚，或寒或熱，
沉沉嘿嘿，不的知病之去處。其蟲不療，則子母相生，無有休止，長一尺則害人。
胡粉（炒）鶴蝨（去土）檳榔　苦楝根（去浮皮）各五十兩　白礬（枯）十二兩半，
上為末，以麵糊為圓，如麻子大。一歲兒服五圓，溫漿水入生麻油一、二點，
調勻下之，溫米飲下亦得，不拘時候。其蟲細小者皆化為水，大者自下。</p>
<h3>進食圓</h3>
<p>治乳食不消，心腹脹滿，壯熱喘粗，嘔吐痰逆，腸鳴泄瀉，米穀不化；
或下痢赤白，腹痛後重，及食癥乳癖，痃氣痞結，並皆治之。代赭石（燒醋淬，
研）當歸（去蘆，微炒）朱砂（研，飛）枳殼（去瓤，麩炒微黃）木香各半兩、
麝香（細研）一分　巴豆霜半分上件藥搗，羅為末，入研藥勻，麵糊為圓，
如麻子大。每一歲兒服一圓，溫米飲下，更量虛實加減服之，食後服。</p>
<h3>金箔鎮心圓</h3>
<p>治小兒風壅痰熱，心神不寧，驚悸煩渴，唇焦頰赤，夜臥不安，譫語狂妄。
紫河車（用黑豆煮軟，切作片，焙乾）二十五兩　山藥一百五十兩　牙硝（枯）、
十五兩　甘草（爁）人參（去蘆）茯苓（去皮）各五十兩　朱砂（研飛）一百兩、
龍腦（研）十兩　麝香（研）五兩　金箔一千二百箔，為衣。上為細末，
煉蜜為圓，每一兩半作五十圓，以金箔為衣。每服一圓，薄荷湯化下，含化亦得，
食後，臨臥。常服安鎮心神，散敗邪熱，涼咽膈，止驚啼。</p>
<h3>比金圓</h3>
<p>治小兒驚風體熱，喘粗涎嗽，心忪頰赤，大小便不利，夜臥不穩。
滑石　膩粉（研）各十五兩　青黛（研）二兩半　天南星（炮）一十二兩半、
巴豆七百個（去皮、去霜）上為細末，以麵糊為圓，如麻子大。每服一歲一圓，
薄荷溫水下。如急驚風，頭熱足冷，口噤面青，筋脈抽掣，上膈頑涎，疾狀甚者，
加一、二圓，煎桃符湯下，疏利下蘊毒熱涎，立便安愈。小兒瘡疹後餘毒不解，
宜與服，食後。</p>
<h3>香連圓</h3>
<p>治小兒冷熱不調，泄瀉煩渴，米穀不化，腹痛腸鳴；或下痢膿血，裡急後重，
夜起頻並，不思乳食，肌肉消瘦，漸變成疳。
白石脂
龍骨　乾薑（炮）黃連（去鬚，微炒）白礬（煆）、
各半兩上件藥搗，羅為末，醋煮麵糊和圓，如麻子大。每一歲兒服十圓，米飲下，
乳食前服。如煩渴，煎人參湯下，更量兒大小，以意加減，日三、四服。</p>
<h3>紫霜圓</h3>
<p>治乳哺失節，宿滯不化，胸腹痞滿，嘔吐惡心，便利不調，乳食減少。
又治傷寒溫壯，內挾冷實，大便酸臭，乳食不消，或已得汗，身熱不除，
及變蒸發熱，多日不解，因食成癇，先寒後熱。代赭石（醋淬，細研）一兩、
赤石脂（為末）一兩　杏仁（去皮、尖，麩炒，別研）五十枚　巴豆（去皮、心，
出油，炒研）三十粒上合研勻，湯浸？正餅，圓如黃米大。兒生三十日外，
可服一圓，一歲至三歲並服二圓至三歲，乳汁送下，米飲亦得，微利為度，
亦不虛人，未利再服，更量虛實加減，乳食後服。</p>
<h3>開胃圓</h3>
<p>治小兒臟府怯弱，內受風冷，腹痛脹滿，腸鳴泄利，或青或白，乳食不化，
又治臟冷夜啼，胎寒腹痛。白芍藥　麝香（細研）各一分　人參　木香、
蓬莪荗（煨）白朮　當歸（去苗，微炒）各半兩（一本無白朮）上件搗，
羅為末，都研令勻，湯浸炊餅和圓，如黍米大。每服十五圓，溫米飲下。
新生兒腹痛夜啼，可服五圓，並乳食前服。</p>
<h3>沒食子圓</h3>
<p>治小兒腸虛受熱，下痢鮮血，或便赤汁，腹痛後重，晝夜不止，遍數頻多。
沒食子　地榆各半兩　黃檗（剉，蜜炒）二兩　黃連（剉，炒）一兩半、
酸石榴皮一兩上件搗，羅為細末，以醋煮麵糊為圓，如麻子大。
每服十圓至二十圓，溫米飲下。食前服。</p>
<h3>水銀扁圓子</h3>
<p>治小兒驚風壯熱，涎盛喘粗，或發搐搦，目睛上視，及因乳哺不節，胸滿嘔逆，
精神迷悶，發癇瘈瘲，並宜服之。黃明膠（炒令黃燥）一錢三字　膩粉、
乾蠍（全者）百草霜（研）牛黃（研）鉛霜（研）青黛（研）各一分、
巴豆（去皮、膜、脂，煮黃）黑鉛（同水銀結砂子）水銀各一兩　香墨（燒，淬）、
三錢上為細末，入研藥勻，以陳粟米飯為圓，如綠豆大，捏扁。每一歲兒服一圓，
二歲服二圓，三歲服三圓，四歲以上服四圓，用乾柿湯下，薄荷湯亦得，
更量虛實加減服，利下青黏滑涎為度，乳食後服。此藥不得化破。</p>
<h3>牛黃膏</h3>
<p>治驚化涎，涼膈鎮心，祛邪熱，止痰嗽。
蛤粉（研飛）二百兩　牙硝（枯研）朱砂（研飛）各十兩　人參二十五兩、
雄黃（研飛）七十五兩　龍腦（研）四兩　甘草（爁）五十兩　金箔、
銀箔各二百片（為衣）牛黃二兩（別研）上為細末，煉蜜搜和，
每一兩八錢作二十圓，以金箔、銀箔為衣。一歲兒每服如綠豆大，薄荷溫水化下，
量歲數臨時加減服之，食後。</p>
<h3>金屑辰砂膏</h3>
<p>治小兒經邪熱，頰赤多渴，睡臥不寧，譫語狂妄，痰涎不利，精神恍惚，
及大人痰熱蘊積，心膈煩躁，咽喉腫痛，口舌生瘡。牙硝（枯研）鐵粉（研）、
各半兩　甘草（炙）二兩　龍腦（研）二錢　辰砂（研飛）三兩　蛤粉（研飛）、
八兩　人參一兩　金箔三十片（為衣）上為細末，煉蜜搜和，每一兩半作二十圓，
捏扁，用金箔為衣。每服半皂子大，大人一圓分作兩服，並用薄荷湯化下。食後，
臨臥服。</p>
<h3>潤肺散</h3>
<p>治小兒寒壅相交，肺氣不利，咳嗽喘急，語聲不出，痰涎壅塞，胸膈煩滿，
鼻塞清涕，咽喉乾痛。貝母（去心，麩炒黃）杏仁（湯去皮、尖及雙仁者，焙乾，
麵炒）各二兩半　麻黃（去根、節）人參各二兩　阿膠（炒令黃燥）桔梗各半兩、
陳皮（去白）一分甘草（炙）一兩上同杵，羅為粗末。每服一錢，水八分，
煎六分，去滓，溫服，食後。</p>
<h3>惺惺散</h3>
<p>治小兒風熱瘡疹，傷寒時氣，頭痛壯熱，目澀多睡，咳嗽喘粗，鼻塞清涕。
瓜蔞根　人參　細辛（去葉）茯苓（去皮）白朮　甘草（炙）桔梗各一兩半
上件同杵，羅為末。每服一錢，水一小盞，入薄荷三葉，同煎至四分，溫服。
如要和氣，即入生薑煎服，不計時。</p>
<h3>人參羌活散</h3>
<p>治小兒寒邪溫病，時疫瘡疹，頭痛體疼，壯熱多睡，及治潮熱煩渴，痰實咳嗽。
柴胡（去苗）獨活（去蘆）羌活（去苗）各二兩　人參（去蘆）芎藭、
枳殼（去瓤，麩炒）茯苓（去皮）甘草（炙）各一兩　桔梗　前胡　天麻（酒浸，
炙）地骨皮（去土）各半兩上為散。每服一錢，水七分盞，入薄荷少許，
煎至五分，去滓，溫服，不計時候。</p>
<h3>辰砂金箔散</h3>
<p>治小兒心膈邪熱，神志不寧，驚惕煩渴，恍惚忪悸，夜臥不安，譫語狂妄，
齒齦生瘡，及痰實咳嗽，咽膈不利。辰砂（研飛）七十兩　人參（去蘆）、
茯苓（去皮）牙硝（枯）各三十兩　桔梗五十兩　蛤粉（研飛）八十兩、
甘草（炒）二十五兩　金箔二百片（入藥）生腦子（研）二兩大人、
小兒咽喉腫痛，口舌生瘡，每服少許摻在患處，咽津，立效。大人膈熱，
每服一錢，新水調下，食後，臨臥服。</p>
<h3>消毒散</h3>
<p>治小兒瘡疹已出，未能勻透，及毒氣壅遏，雖出不快，壯熱狂躁，咽膈壅塞，
睡臥不安，大便秘澀，及治大人、小兒上膈壅熱，咽喉腫痛，胸膈不利。
牛蒡子（爁）六兩　荊芥穗一兩　甘草（炙）二兩
上為粗末。每服一錢，用水一盞，煎七分，去滓溫服，食後，小兒量力，
少少與之。如治瘡疹，若大便利者，不宜服之。</p>
<h3>人參散</h3>
<p>治中和氣，止嘔逆，除煩渴。治昏睏多睡，乳食減少，及傷寒時氣，胄氣不順，
吐利止後，躁渴不解。
乾葛二兩　人參　白茯苓（去皮）各一兩　木香　甘草（炙）藿香葉各一分，
上件為末。每服一錢，水一中盞，煎七分，去滓，放溫服，不計時。</p>
<h3>生犀散</h3>
<p>治小兒骨蒸肌瘦，頰赤口乾，日晚潮熱，夜有盜汗，五心煩躁，四肢睏倦，
飲食雖多，不生肌肉，及大病瘥後，餘毒不解，或傷寒病後，因食羊肉，
體熱不除，並宜服之。大黃（蒸，切，焙）鱉甲（湯煮，去裙瀾，醋塗，炙黃）、
麥門冬（去心）黃耆　秦艽（去苗並土）羚羊角（鎊）桑白皮（剉）人參、
茯苓（去皮）地骨皮（去土）赤芍藥　柴胡（去苗）枳殼（去瓤，麩炒）、
上各等分，搗為粗末。每服二錢，水一盞，入青蒿少許，煎至六分，去滓，溫服，
食後，兒小即分為二服。</p>
<h3>清涼飲子</h3>
<p>治小兒血脈壅實，腑臟生熱，頰赤多渴，五心煩躁，睡臥不寧，四肢驚掣，
及因乳哺不時，寒溫失度，令兒血氣不理，腸胃不調，或溫壯連滯，欲成伏熱，
或壯熱不歇，欲發驚癎。又治風熱結核，頭面瘡癤，目赤咽痛，瘡疹餘毒，
一切壅滯，並宜服之。當歸（去蘆，酒浸）甘草（炙）大黃（蒸，焙）、
赤芍藥上等分為粗末。每服一錢，水一中盞，煎至七分，去滓，溫服，量兒大小，
虛實加減，微溏利為度，食後，臨臥服。</p>
<h3>天竺飲子</h3>
<p>治大人、小兒腑臟積熱，煩躁多渴，舌頰生瘡，咽喉腫痛，面熱口乾，目赤鼻衄，
丹瘤結核，癰瘡腫痛。又治伏暑燥熱，瘡疹餘毒，及大便下血，小便赤澀。
川郁金（用皂角水煮，切作片，焙乾）甘草（炙）各二十兩　大梔子仁（微炒）、
連翹各二十兩　雄黃（飛研）五兩　瓜蔞根十斤上為細末。每服一大錢，食後，
臨臥，用新水調服，小兒半錢，臨時更量兒大小，以意加減。</p>
<h3>朱砂圓</h3>
<p>鎮心神，化痰涎，利咽膈，止煩渴。
硼砂（研）一分　朱砂（研飛）五十兩　麝香（研）梅花腦（研）各半兩、
腦子（研）牙硝（枯）各一兩　甘草（浸汁熬膏）五斤　寒水石（燒通紅，研）、
四兩上研勻，用甘草膏和，每兩作一百圓。每服一圓，含化。小兒夜多驚啼，
薄荷水化下。</p>
<h3>蘆薈圓</h3>
<p>治疳氣羸瘦，面色萎黃，腹脅脹滿，頭髮作穗，揉鼻咬甲，好吃泥土，利色無定，
寒熱往來，目澀口臭，齒齦爛黑。常服長肌退黃，殺疳蟲，進乳食。大皂角、
乾蝦蟆（用各等分，同燒存性，為末）一兩（入下項藥）青黛（研）一分、
蘆薈（研）朱砂（研飛）麝香（研）各一錢上合研勻，用湯浸蒸餅和為圓，
如麻子大。每三歲兒，服二十圓，不計時候，溫米飲下，更量大小加減。</p>
<h3>和中散</h3>
<p>治小兒脾胃不和，嘔逆惡心，冷熱不調，減食泄瀉，腹痛腸鳴，少力嗜臥。
厚朴（去皮，薑炙）六兩　白朮三兩　乾薑（炮）甘草（炙）、
各二兩上為末。每服一錢，水八分盞，生薑二片，煎六分，去滓，稍熱服，
乳食前服。</p>
<h3>人參半夏圓</h3>
<p>治肺胃受冷，咳嗽氣急，胸膈痞滿，喉中呀呷，嘔吐涎沫，乳食不下。
半夏（湯洗七次，切，焙）厚朴（去粗皮，薑汁炙）丁香各四兩　陳皮（去瓤）、
人參（去蘆）細辛（去苗）各二兩上為細末，用生薑汁打麵糊為圓，如麻子大。
三歲兒每服二十圓，生薑湯下，食後服，量兒大小加減。</p>
<h3>辰砂半夏圓</h3>
<p>治小兒肺壅痰實，咳嗽喘急，胸膈痞滿，心忪煩悶，痰涎不利，呀呷有聲。
五靈脂（微炒，用酒研飛，去砂土）朱砂（研飛）各一兩　葶藶（水淘淨，日乾，
別杵成膏）杏仁（湯浸，去皮、尖及雙仁，麩炒，別杵成膏）半夏（湯浸七次，
去滑，焙乾）各半兩上為末，入研藥勻，以生薑汁煮麵和圓，如小麻子大。
每服五圓至七圓，淡生薑湯下，食後。</p>
<h3>丁香散</h3>
<p>治胃虛氣逆，嘔吐不定，精神羸困，霍亂不安。
人參半兩　丁香　藿香葉各一分
上件同杵，羅為散。每服一錢，水半盞，煎五、七沸，入乳汁少許，去滓，
稍熱服，不拘時服。</p>
<h3>六神丹</h3>
<p>治小兒疳氣羸瘦，臟腑怯弱，泄利虛滑，乳食減少，引飲無度，心腹脹滿。丁香、
木香　肉豆蔻（去殼）各半兩上三味，用麵裹同入慢灰火煨，令麵熟為度，
取出放冷訶子（煨，去核）使君子仁各半兩　蘆薈（細研入藥）、
一兩上件同杵，羅為細末，以棗肉和圓，如麻子大。每服五圓至七圓，溫米飲下，
乳食前服。</p>
<h3>太一丹</h3>
<p>治小兒諸風驚癇，潮發搐搦，口眼相引，項背強直，精神昏睏，痰涎不利，
及一切虛風，並皆治之。天南星（炮）烏蛇（酒炙，取肉）各三錢　天麻（去蘆，
酒浸一宿）附子（炮，去皮臍）麻黃（去根、節）各半兩　乾蠍（微炒）一錢半、
白附子（炮）三錢半　白僵蠶（去絲、嘴，炒）四錢已上為細末，以水一升，
調浸三日，以寒食麵一斗拌勻，踏作麯，須六月六日，以楮葉罨七日取出，
逐片用紙袋盛，掛當風，十四日可用，每麯末一兩，入下項藥：琥珀（研）、
一錢　辰砂（研飛）六錢　雄黃（研飛）三錢　甘草（炙，為末）半錢上合研勻，
煉蜜和圓，如雞頭大。每服一圓，溫水化下，不計時。</p>
<h3>大驚圓</h3>
<p>治驚風諸癇，壯熱昏憒，神志恍惚，痰涎壅塞，或發搐搦，目睛直視，並皆治之。
蛇黃（火煆，醋淬九次，研飛）二錢　青礞石（研）一錢　朱砂（研飛）三錢、
蝦蟆麻灰　雄黃各一錢　鐵粉（研）二錢半上研勻，以水浸蒸餅，圓如桐子大。
每服一圓，煎薄荷水磨剪刀股化下，日二、三服。此藥治驚化涎，不用銀粉。
小兒臟腑、口齒、腸胃柔弱，凡用銀粉藥，切須慎之，則無他苦。</p>
<h1>〔紹興續添方〕</h1>
<h3>睡驚丹</h3>
<p>治小兒驚邪，風熱痰壅，咽膈不利，夜臥不安，睡中啼哭，驚風搐搦。
蛇黃（火煆紅，米醋淬五遍，再將醋煮乾為度）天南星（碾為粉，
用薄荷汁搜和為餅、炙熟）茯苓（去皮）鐵粉（重羅）使君子仁已上五味搗，
羅為末各稱半斤
腦子（別研）半兩　麝香（別研）一兩　銀箔（研）金箔（研）各一百片，
上前項五味藥末，入後項研藥拌勻，糯米糊為圓，如皂莢子大，朱砂為衣。
用薄荷湯磨下，五歲兒一圓分二服，三歲以下兒一圓分三、四服，更量歲數加減。
常服安神鎮心、定驚控痰。</p>
<h3>使君子圓</h3>
<p>治小兒五疳，脾胃不和，心腹膨脹，時復㽲痛，不進飲食，漸致羸瘦，
並宜服之。厚朴（去皮，薑汁炙）陳皮（去白）川芎各一分　使君子仁（浸，
去黑皮）一兩上為細末，煉蜜圓如皂子大。三歲以上一粒，已下半粒，
陳米飲化下。大治小兒腹痛。</p>
<h3>加減四君子湯</h3>
<p>治小兒吐瀉不止，不進乳食，常服調胃進食。
白扁豆（蒸熟，焙乾）藿香葉　甘草（炙）黃耆（去苗）各一兩　人參、
茯苓（去皮，焙）白朮各四兩上為細末。每服一錢，入鹽點服，或用水七分盞，
煎五分，溫服。</p>
<h3>消毒犀角飲</h3>
<p>治證並方見前積熱類。</p>
<h2>〔寶慶新增方〕</h2>
<h3>肥兒圓</h3>
<p>治小兒疳病者，多因缺乳，食吃太早所致；或因久患臟腑，胃虛蟲動，日漸羸瘦，
腹大髮豎，不能行步，面黃口臭發熱，面無精神，此藥殺蟲進食。神曲（炒）、
黃連（去鬚）各十兩　肉豆蔻（麵裹，煨）使君子（去皮）麥蘗（炒）各五兩、
檳榔（不見火，細剉，曬）二十個　木香二兩上為細末，豬膽為圓如粟米大。
每服三十圓，量歲數加減，熟水下，空心腹。（一方黃連、神曲、使君子各一兩，
檳榔、肉豆蔻各半兩，木香二錢，麵糊圓如蘿蔔子大，熟水吞下）</p>
<h3>至聖保命丹</h3>
<p>治小兒胎驚內吊，腹肚堅硬，目睛上視，手足抽掣，角弓反張。但是涎痰壅盛，
一切急慢驚風，悉皆治之。全蠍十四個　白附子　天南星（炮）白僵蠶（直青者，
炒）朱砂（研）麝香（研）各一錢　防風（去蘆、叉）天麻各二錢　金箔十片、
蟬蛻（去泥）一錢上為細末，入研藥和勻，以粳米煮飯，取中心軟者搜為圓，
每兩作四十圓。初生兒半圓，乳汁化下，周歲兒一圓，金銀薄荷湯化下，
十歲已上有急候者二圓，薄荷湯化下。常服鎮心安神化痰，除一切驚風證候。</p>
<h3>挨積圓</h3>
<p>治小兒脾胃不和，宿滯不化，腹脹腸鳴，嘔逆惡心，便利不調，乳食減少，
或疳瀉、積瀉，大便酸臭。亦治丈夫、婦人胸膈不快，酒積、食積，嘔逆惡心，
吐瀉脾疼。京三稜（炮）丁香皮（不見火）各三兩　丁香（不見火）青皮（去白）、
各一兩　乾薑（炮）巴豆（去皮、膜。油）各二錢半上件為細末，入巴豆拌勻，
麵醋糊為圓，如粟米大。每服五十圓至六十圓，二歲兒可服七圓至十圓，
生薑湯吞下，熟水亦得，不拘時候，更量兒歲數加減與之。此藥不用大黃、
硇砂、汞粉之類，並是性溫之藥，常服消積滯，進乳食，退黃長肌。</p>
<h3>急風丹</h3>
<p>治小兒傷風，鼻塞清涕，酒調塗囟門上，不可服。（方見諸風類）</p>
<h2>〔淳祐新添方〕</h2>
<h3>助胃膏</h3>
<p>治小兒胃氣虛弱，乳食不進，腹脅脹滿，腸鳴泄瀉，哯乳便青，或時夜啼，
胎寒腹痛。白豆蔻仁　肉豆蔻（煨）丁香　人參　木香各一兩　白茯苓（去皮）、
官桂（去粗皮）白朮　藿香（葉）縮砂仁　甘草（炙）各二兩　橘紅（去白）、
山藥各四兩上為細末，煉蜜和成膏。每服如雞頭實大一圓，量兒大小加減，
米飲化下，不拘時候。</p>
<h3>觀音散</h3>
<p>治小兒外感風泠，內傷脾胃，嘔逆吐瀉，不進乳食，久則漸漸羸弱。
大抵脾虛則瀉，胃虛則吐，脾胃俱虛，吐瀉不已。此藥大能溫養脾胃，進美飲食。
（全蠍觀者散方見後）人參一兩　茯苓一錢半　神曲（炒）二錢　石蓮肉（炒，
去心）一分　綿耆　白芷　木香（炮）白扁豆（去皮，炙焦黃，去火毒）、
甘草（炙）各一錢上為細末。每服一錢，水一小盞，棗一枚，藿香三葉，煎四分，
去滓，溫服，量兒大小加減。</p>
<h3>小抱龍圓</h3>
<p>治傷風瘟疫，身熱昏睡，氣粗喘滿，痰實壅嗽，及驚風潮搐，蠱毒、中暑，
並可服之，壯實小兒宜與服之。天竺黃一兩　雄黃（研飛）二分，辰砂（別研）、
麝香（別研）各半兩　天南星（臘月釀黃牛膽中，陰乾百日者。如無，
只以生者去皮、臍，剉，炒熟用）四兩上為細末，煮甘草水和圓，如皂子大。
每服一圓，溫水化下，百晬內者作三服，或用臘雪水煮甘草和藥尤佳。</p>
<h3>鈎藤膏</h3>
<p>治小兒胎寒胃冷，腹肚㽲痛，夜間啼哭，嘔吐乳食，大便瀉青，狀若驚搐，
時有冷汗。薑黃二錢　沒藥（別研）木香　乳香（別研）、
各四錢（一本有木鱉子二十個，去油，研）上為細末，煉蜜和成膏。每服三錢，
兒一圓，如雞頭實大，煎鈎藤湯化下，更量大小加減，不拘時候。</p>
<h2>〔吳直閣增諸家名方〕</h2>
<h3>蚵蚾圓</h3>
<p>治小兒五疳八痢，乳食不節，寒溫調適乖違，髮豎毛焦，皮膚枯悴，腳細肚大，
顱解胸陷，漸覺尪羸，時發寒熱，盜汗咳嗽，腦後核起，腹內塊生，小便泔濁，
膿痢淀青；撏眉咬指，吃土甘酸，吐食不化，煩渴並頻，心神昏瞀，鼻赤唇燥，
小蠱既出，蚘蟲咬心，疳眼雀目，名曰丁奚，此藥救療，效驗如神。
白蕪荑（去皮）黃連（去鬚）蚵蚾（酒浸，去骨，焙）胡黃連各一兩半、
青黛半兩（為衣）上件碾為細末，豬膽汁麵糊圓，如粟米大。每服三十圓，
用飯飲吞下，食後，臨臥，日進三服。</p>
<h3>高良薑散</h3>
<p>治小兒冷傷，脾胃不和，腹脹氣悶，不欲飲食。
高良薑　草豆蔻（去皮）陳皮（去白）當歸（微炒）肉桂（去粗皮）各一分、
人參（去蘆）半兩上件搗，羅為散。三歲兒每服一錢，水一盞，煎至五分，去滓，
溫服，不計時候。量兒大小，加減服之。</p>
<h3>人參圓</h3>
<p>治小兒乳哺，飲冷過度，傷冷脾胃，腹脅脹滿，多吐痰涎。
人參　丁香　陳皮（去白）乾薑（焙）白朮各一分　半夏（湯洗七次）半兩，
上件搗，羅為末，煉蜜和圓，如麻子大。每三歲小兒，服一十圓，溫湯下，
不拘時，日二服，量兒大小加減。</p>
<h3>溫脾散</h3>
<p>治脾胃氣不和，腹脅虛脹，不欲乳食，睏倦無力，壯熱憎寒，並皆療之。
訶黎勒皮（炮）人參各三分　甘草（炙）一分　白朮　木香　茯苓（去皮）、
藿香（去梗）陳皮（去白）黃耆　桔梗各半兩上件搗，羅為散。三歲兒每服一錢，
水一盞，入生薑錢子大片，淮棗一枚，同煎至五分、去滓，溫服，不計時候，
量兒大小加減。</p>
<h3>白豆蔻散</h3>
<p>治小兒脾胃不和，憎寒壯熱，腹痛嘔吐，不納乳食。
枇杷葉（去毛，微炙）白豆蔻（去皮）陳皮（去白）芎藭　甘草（炙）各一分、
乾木瓜　人參　黃耆各半兩上為粗散。三歲小兒每服一錢，水一小盞，
生薑錢子三片，棗一枚，同煎至七分，去滓，溫服，不計時候，量兒大小加減。</p>
<h3>當歸圓</h3>
<p>治小兒冷熱不調，大便青黃，心腹多痛，或腹中氣滿，或時嘔逆，不欲乳食。
白芍藥　當歸（微炒）人參　芎藭各三分　白朮　甘草（炙）各半兩
上件搗羅為末，水煮麵糊圓，如麻子大，三歲小兒每服十圓，粥飲下，日三服，
更量兒大小加減。</p>
<h3>厚朴散</h3>
<p>治小兒外感風冷，壯熱憎寒，頭痛體重，中寒氣逆，嘔吐惡心，或手足厥冷，
及脾胃不和，並皆治之。蒼朮（米泔浸一宿，去黑皮，焙）厚朴（去皮，薑汁炙）、
陳皮（去白）各一兩　乾薑（炮）三分　甘草（炙）半兩上件為細末。
三歲小兒每服一錢，水一小盞，入生薑錢二片，棗子一枚，同煎至五分，濾去滓，
熱服。</p>
<h3>柴胡散</h3>
<p>治小兒傷寒壯熱，頭痛體疼，口乾煩渴。
石膏　黃芩　甘草　赤芍藥　葛根各一兩　麻黃（去根、節）柴胡（去苗）各半兩，
上搗羅為散。三歲小兒每服一錢，水一小盞，入生薑少許，蔥白三寸，豉二十粒，
同煎至五分，濾去滓，溫服，不拘時候，汗出為效，量兒大小加減。</p>
<h3>葛根散</h3>
<p>治小兒傷寒，四肢煩熱，頭疼體痛，心躁口乾發渴。
葛根　麻黃（去根、節）人參各半兩　肉桂（去粗皮）甘草（炙）各一分
上件搗為粗散。三歲兒每服一錢，水一小盞，入生薑少許，棗子一枚，
同煎至五分，濾去滓，溫服，量兒大小加減，不計時候。</p>
<h3>人參散</h3>
<p>治小兒傷寒作熱。常服調順陰陽，和養脾胃，定吐逆，止煩渴，
品味與前人參散同。上為散。三歲兒每服一錢，水一小盞，煎五分，溫服，
量兒大小加減。</p>
<h3>豆蔻香連圓</h3>
<p>治小兒乳食不節，腸胃虛弱，冷熱之氣客於腸間，下赤白痢，腸內痛，日夜頻並，
不欲飲食，量兒大小加減服之。黃連（去鬚，微炒）三分　肉豆蔻仁二枚、
丁香一分　木香　訶黎勒（炮，去核）各半兩上搗羅為末，以粟米粥和圓黍米大。
三歲兒服十圓，粥飲下。</p>
<h3>木香白朮散</h3>
<p>治小兒冷痢腹痛，四肢不和，飯食減少，漸至羸瘦。
訶黎勒（炮，去核）龍骨　厚朴（去粗皮，薑汁炙）當歸（微炒）各半兩　木香、
乾薑（炮）白朮各一分上搗羅為散。三歲小兒每服一錢，以水一小盞，入棗二枚，
同煎至五分，去滓，溫服，食前，量兒大小加減。</p>
<h3>龍骨圓</h3>
<p>治小兒久患赤白痢，日夜頻並，腹痛羸弱，不欲飲食。
黃連（去鬚，微炒）黃檗　白龍骨　訶黎勒皮（炮，去核）木香各一分、
當歸（微炒）乾薑（炮）白礬（枯研）各半兩　胡粉（微炒黃）三分上件搗，
羅為末，煉蜜和圓，如綠豆大。三歲兒每服十圓，溫粥飲下，日三服、
量兒大小臨時加減。</p>
<h3>烏梅散</h3>
<p>治小兒下痢後，津液減少，臟腑虛燥，煩渴引飲，及治諸病煩渴，引飲無度。
烏梅肉（微炒）半兩　白茯苓　乾木瓜各一兩
上搗羅為粗散。三歲兒每服一錢，水一小盞，入生薑錢一片，煎至五分，去滓，
溫服，不計時候服，量兒大小加減。</p>
<h3>白芨散</h3>
<p>治小兒腎氣不成，腦髓不足。小兒年大，骨應合而不合，頭縫開者是也，
宜以藥塗之。
白芨　柏仁　防風（去苗）細辛（去葉）各一兩
上為細末。每一錢，以乳汁調塗，在兒顱骨上，每日一次用之。</p>
<h3>附子散</h3>
<p>治小兒大腸虛冷，肛門脫出，多因下痢得之，宜以藥傅。
附子（生，去皮、臍）、
龍骨各一兩上搗羅為細散。每服一錢，傅在脫肛上，按令入，頻用之。</p>
<h3>赤石脂散</h3>
<p>治小兒因痢後躽氣下、推出肛門不入。
伏龍肝　赤石脂各等分
上件細研為散。每用半錢，傅腸頭上，每日三上用。</p>
<h3>蘗墨散</h3>
<p>治小兒斷臍後，為水濕所傷，或？硼袍濕氣，傷於臍中，或解脫，風冷乘攻，
令小兒四肢不和，臍腫啼哭，不能乳哺，宜速治之。亂髮（淨洗，燒為灰）、
釜下黑煤　黃檗末各等分上件藥同研令細。每用少許傅之。</p>
<h3>半夏散</h3>
<p>治小兒咳逆上氣，心胸痰壅，不欲乳食。
紫菀（去苗，淨洗）五味子（撿淨）半夏（湯泡七次）甘草（炙）各五兩、
肉桂（去粗皮）細辛（去苗）各二兩半上件為細末。三歲兒每服一錢，水一盞，
入生薑一片，煎至五分，去滓，溫服，不計時候，量兒大小加減服。</p>
<h3>朱礬散</h3>
<p>治小兒初生鵝口，其舌上有白屑如米屑者，鼻外亦有，並不能乳。
朱砂（細研）白礬（枯）各等分
上件藥研極細。每用少許，傅兒舌上，每日三次用之，先使亂髮頻揩舌上垢，
令淨即瘥。</p>
<h3>紫蘇子散</h3>
<p>治小兒啼氣未定，與乳飲之，與氣相逆，氣不得下。
紫蘇子（微炒）蘿蔔子（微炒）訶黎勒皮　杏仁（去皮、尖，麩炒黃）、
人參（去苗）木香各半兩　青皮（去白）甘草（炙微赤）各一兩上件搗，
羅為細散。每服一錢，以水一盞，入生薑錢少許，同煎至五分，去滓，溫服，
不計時候，量兒大小加減。</p>
<h3>犀角人參散</h3>
<p>治小兒虛熱，及吐瀉煩渴不止，及疏轉後，並宜服。
生犀（鎊）二兩　人參十五兩　茯苓二十五兩　甘草（爁）五兩　桔梗、
乾葛各二兩半上為細末。每服一大錢，水一中盞，入燈心五莖，同煎六分，
放溫服，不計時候。煩渴者，入新竹葉同煎。</p>
<h3>益黃散</h3>
<p>治小兒脾胃虛弱，腹痛泄痢，不思乳食，嘔吐不止，睏乏神懶，心脅膨脹，
顏色青黃，懨懨不醒。丁香四錢（不見火）陳皮（去白）二兩　甘草（爁）、
訶子（炮，去核）青皮（去白）各一兩上為細末，每服一大錢，水七分盞，
煎至五、六分，食前進，量大小加減與服。此藥極有神效，不可盡述。</p>
<h3>錢氏白朮散</h3>
<p>治小兒脾胃久虛，嘔吐泄瀉，頻並不止，津液枯竭，煩渴多燥，但欲飲水，
乳食不進，羸困少力，因而失治，變成風癎，不問陰陽虛實，並宜服之。人參、
白朮（不見火）木香（不見火）白茯苓（去黑皮）藿香（去土、梗）甘草（炙）、
各一兩　乾葛（剉）二兩上為粗末。每服一錢，水一小盞，煎至半盞，去滓，
通口服，不拘時，更量兒大小加減，渴甚者並煎，任意飲之。</p>
<h2>〔續添諸局經驗秘方〕</h2>
<h3>全蠍觀音散</h3>
<p>治證與前觀音散同。
石蓮肉（炒，去心）白扁豆（炒）人參各二兩半　神曲（炒）二兩　全蠍　羌活、
天麻（去苗）防風（去苗）木香（炮）白芷　甘草（炙）黃耆（捶扁，蜜刷，炙）、
各一兩　茯苓（去皮）一兩半上為細末。嬰兒一字，二、三歲半錢，四、
五歲一錢，用水一盞或半盞，棗子半個或一個，同煎至七分，去滓服，不拘時候。</p>
<h3>鎮心至寶丹</h3>
<p>治小兒一切驚風搐搦，壯熱涎多，魚口鴉聲，眼睛直視。
天南星（煨）白附子（炮）雄黃（研）乾蠍各半兩　白僵蠶（去絲、嘴，炒）、
郁金各一兩　龍腦（研）麝香（研）各二錢半　辰砂（研）一分　膩粉二錢、
滑石（末）二兩上為細末，煉蜜為圓，如皂莢子大，金、銀箔為衣。每服一圓，
食後，臨臥薄荷湯下。常服鎮心神，涼咽膈。</p>
<h3>小黃連阿膠圓</h3>
<p>治小兒乳食無度，冷熱不調，下痢赤白，或如魚腦，白多赤少，後重腹痛，
煩渴引飲，小便不利，便圊頻數，食減少力。肉豆蔻　茯苓（去皮）訶子（炮，
去核）各一兩　黃連（去鬚，微炒）二兩上為細末，用阿膠一兩醋煎溶，搜為圓，
如粟米大。每服一歲兒十粒至十五粒、二十粒，用溫飲下，隨乳亦得，
更量歲數加減服，不計時候。</p>
<h3>蛇頭圓</h3>
<p>治小兒急慢驚風，手足抽掣，眼睛直視，角弓反張，證候危急者。
蛇含石十個（煆三度，醋淬，卻用甘草湯煮，出酸氣，研飛，為細末）鐵膩粉、
五靈脂（酒浸，去砂）神砂（研）蠍梢　白附子（炮）郁金（炮）各二兩、
龍腦（別研）半兩　麝香（研）一兩　花蛇頭十個（酒浸，去骨，用齒並肉）、
上為細末，麵糊為圓，如雞頭大。每服一圓，薄荷自然汁磨，以井花水化開，
量兒大小加減與服。</p>
<h3>五疳消食圓</h3>
<p>治小兒五疳八痢，殺腹臟蟲，療疳勞及走馬，牙齒唇爛，肚大青筋。
此藥大能進食，悅顏色，長肌膚。麥蘗　使君子（去皮，炒）黃連（去鬚，微炒）、
橘紅（焙）草龍膽　蕪荑上等分為細末，粟米糊為圓，如粟米大。每服二、
三十圓，空心，米飲吞下，不拘時侯，量兒歲數加減。</p>
<h3>麥煎散</h3>
<p>治小兒夾驚傷寒，吐逆壯熱，表裡不解，氣粗喘急，面赤自汗，或狂言驚叫，
或不語無汗，及癮疹遍身，赤癢往來，潮熱時行，麻豆疹子餘毒未盡，渾身浮腫，
痰涎咳嗽，或變急慢驚風，手足搐搦，眼目上視，及傷風涎喘頭疼，並皆治之。
知母　地骨皮（揀淨）赤芍藥　甘草（炙）石膏　葶藶子　白茯苓（去皮）、
杏仁（去皮、尖，麩炒）人參　滑石各半兩　麻黃（去根、節）一兩半上為細末。
每服一錢，麥子煎湯調下。如初生孩兒感冒風泠，鼻塞身熱，噴嚏多啼、
每一字許，並用麥子煎湯下。</p>
<h3>辰砂茯神膏</h3>
<p>治小兒急慢驚風，潮涎搐搦，手足抽掣，心膈煩躁，及療驚啼，睡不寧貼，
腹中㽲痛。酸棗仁（淨，去殼）代赭石（燒，醋淬，研）乳香（炙，別研）、
各一兩　茯神（去木）一兩半　朱砂（研飛）半兩　麝香（研）一錢上為細末，
煉蜜圓如雞頭大。每服一圓，用金銀薄荷湯研下，更量歲數加減與服。常服鎮心、
安神、定志。此藥比他驚藥大不同，溫平不冷。</p>
<h3>秘傳神仙消痞圓</h3>
<p>治小兒一切痞疾，皆因寒溫不調，乳哺失節，或啖生冷、果子、黏食等物，
脾胃微弱，不能消化，致五臟不利，三焦壅滯，結塊腹內，堅硬如石，
或發作寒熱，有如瘧證，不能飲食，漸致羸瘦，急宜服之。斑蝥二十個（去頭、
足、翼，用糯米半升同炒，候米焦黃色為度，去米不用）巴豆（去皮，取霜）、
二十粒上先將斑蝥碾為細末、卻入巴豆霜同研令勻，用米糊為圓，如小綠豆大。
小兒三歲以前，每服三圓，五更初，茶清下，更量歲數、虛實，加減與服。
此藥神妙。</p>
<h3>小駐車圓</h3>
<p>治小兒冷熱不調，或乳哺失節，泄瀉不止，或下痢鮮血，或赤多白少，腹痛後重，
腸胃虛滑，便數頻並，減食睏倦，一切瀉痢，並宜服之。當歸（去蘆）二兩、
訶子（炮，去核）一兩　乾薑（炮）黃連（去鬚）各三分上為細末，
用阿膠一兩三分，水煎成汁，搜和為圓，如粟米大。每一歲兒服十粒至二十、
三十粒，溫飯飲下，隨乳亦得，更量歲數加減與服。</p>
<h3>銀白散</h3>
<p>治小兒百病。如慢驚搐搦，用麝香飯飲調下。急驚定後，用陳米飲調下。
驚吐不止，丁香湯調下。天柱倒，腳軟，濃米飲調下。挾驚傷寒，
薄荷蔥白湯調下。疳氣肚脹，氣急多渴，百合湯調下。渾身壯熱，面赤驚叫，
金銀薄荷湯調下，赤白痢不思乳食，薑錢三片，棗子三枚，煎湯調下。
吃食不知飢飽，不長肌肉，炒麥芽一撮，同生薑煎湯調下。暴瀉，
紫蘇木瓜湯調下。神形脫，言語不正，及大人吐瀉，藿香湯調下。諸病後無精神，
少氣力，不思食，煎生薑棗湯調下。稟受氣怯小兒，可每日一服，最妙。
升麻　知母　甘草（炙）白扁豆（炒）山藥　人參　茯苓（去皮）白朮各等分，
上為細末。每服一錢，湯使如前。當服沸湯點，不計時。</p>
<h3>蝦蟆圓</h3>
<p>治小兒五疳八痢，腹脹面黃，肌膚瘦瘁，時作寒熱，不思乳食，愛吃泥土，
揉鼻咬甲，頭髮作穗，不長肌肉，多生瘡癬，大便無時，小便如泔，哯吐乳食，
痢色無定，或吃交奶，漸黃漸瘦，變成疳疾，並宜服之。蝦蟆　使君子（炒）、
皂角（燒）各二兩　青黛二兩半　龍膽草（去草）四兩　雄黃（研，飛）、
二兩上為細末，入研藥令勻，水糊為圓，如粟米大。每一歲兒七粒，二歲十粒，
三歲二十粒，隨乳下，飯飲亦得，不計時候。</p>
<h3>磨積圓</h3>
<p>治小兒臟腑怯弱，內受積冷，脅肋脹痛，嘔吐痰逆，腸鳴泄瀉，日夜頻並，
四肢睏倦，面無顏色，肌肉消瘦，不進飲食，及疳氣羸瘦，肚大青筋，口乾煩渴，
小便白濁，食不生肌，或發虛腫，寒熱往來，或因食甘肥，蟲動作痛，叫哭合眼，
並能治之。
乾漆（炒）丁香各一兩　青皮（去白）京三稜（炮）各六兩　蓬茂半斤
上為細末、水糊為圓，如粟米大。每二歲兒，可服五圓，淡薑湯吞下，不拘時候，
更量歲數、虛實，加減與之。</p>
<h3>龍膽圓</h3>
<p>治疳病發熱。
龍膽草（去蘆）黃連（去鬚，微炒）青皮（去白）使君子（去皮，炒）、
上等分為細末，豬膽汁和為圓，如蘿蔔子大。每服二十粒，以意加減，
臨臥熱水下。</p>
<h2>諸湯</h2>
<h3>豆蔻湯</h3>
<p>治一切冷氣，心腹脹滿，胸膈痞滯，噦逆嘔吐，泄瀉虛滑，水穀不消，睏倦少力，
不思飲食。丁香枝杖七斤　甘草（炒）十一斤　白麵（炒）六斤　肉豆蔻（麵裹，
煨）八斤上炒鹽十三斤同為末。每服一錢，沸湯點服，食前。</p>
<h3>木香湯</h3>
<p>治胸膈痞塞，心腹刺痛，脅肋脹滿，飲食減少，噫氣吞酸，嘔逆噎悶，一切氣疾，
並皆治之。木香　青皮各三斤　薑黃　麥蘗（炒）各五斤　甘草（炒）鹽（炒）、
各一十一斤　蓬茂四斤上為末，每服一錢，沸湯點服，不計時候。</p>
<h3>桂花湯</h3>
<p>治一切冷氣，心腹刺痛，胸膈痞悶，脅肋脹滿，嘔逆惡心，飲食無味。
乾薑（炮）九兩　桂心　甘草（炒）各九斤　縮砂仁三斤十四兩，
上炒鹽十四斤，同為末。每服一錢，沸湯點服，食前。</p>
<h3>破氣湯</h3>
<p>治一切冷氣，攻心。腹、脅、肋，脹滿刺痛，噫氣吞酸，嘔逆惡心，胸膈噫塞，
飲食減少。青皮（不去白）陳皮（不去白）茴香（揀炒）各十二兩　杏仁（去皮、
尖，麩炒，別搗）桂心各一斤　良薑（炒）薑黃　蓽澄茄　木香各六兩、
甘草（炒）八斤半鹽（炒）十四斤　丁香皮九兩上為末。每服一錢，沸湯點，
食前服。</p>
<h3>玉真湯</h3>
<p>治一切冷氣，痰逆惡心，胸膈痞悶，臍腹撮痛，口苦無味，飲食不美。
阿魏（麵裹，煨）茴香（揀淨，炒）各三斤　檀香一斤半　胡椒九兩　乾薑（炮）、
一斤半　杏仁（去皮、尖，麩炒，別搗）三斤十二兩　白粳米（炒）一斗六升、
白麵（炒）六兩　甘草（炒）十兩　鹽（炒）二十三斤半上為末。每服一錢，
沸湯點服，食前。</p>
<h3>薄荷湯</h3>
<p>消風壅，化痰涎。治頭昏目眩，鼻塞咽乾，心胸煩悶，精神不爽。
荊芥穗　鹽（炒）各三斤　雞蘇葉七斤半、瓜蔞根十一兩　縮砂仁三兩、
甘草（剉，炒）四斤上為末。每服一錢，沸湯點，食後服。</p>
<h3>紫蘇湯</h3>
<p>調氣利膈，消痰止嗽。治心胸煩悶，口乾多渴。
紫蘇葉六斤　烏梅（去核，微炒）九斤　甘草（炒）十斤　杏仁（去皮、尖，
麩炒，別搗）三斤上炒鹽十斤同為末。每服一錢，沸湯點服，不拘時候。</p>
<h3>棗湯</h3>
<p>治脾胃不和，乾嘔惡心，脅肋脹滿，不美飲食。
棗（去核）一斤　生薑（洗，切）五斤　甘草（炙，剉）、
三斤上三味一處拌勻，用盆器盛貯，以布蓋罨一宿，焙乾，搗為末。每服一錢，
入鹽少許，沸湯點服。常服健脾胃，順氣進食。</p>
<h3>二宜湯</h3>
<p>治冒暑引飲，冷熱不調，泄瀉多渴，心腹煩悶，痢下赤白，腹痛後重。
桂心四斤四兩　乾薑（砂炒）四斤　甘草（用砂炒）三十斤　杏仁（去皮、尖，
砂炒）四斤四兩（別研）上為末。每服一錢，沸湯點服。如傷暑煩渴，新水調下，
不計時。</p>
<h3>厚朴湯</h3>
<p>治脾胃虛泠，腹痛泄瀉，胸膈痞悶，脅肋脹滿，嘔逆惡心，不思飲食。
厚朴（去粗皮）十斤（用生薑二斤製）棗一斗六升　丁香皮八兩　甘草（炒）、
十一斤　丁香枝杖　十二兩　鹽（炒）十五斤上為末。每服二錢，水一盞，
入生薑三片，棗二個，擘破，同煎至七分，熱服。常服溫中順氣，進飲食。
每服一錢，沸湯點服，食前。</p>
<h3>五味湯</h3>
<p>溫中益氣。治胸膈痞滿，心腹刺痛，短氣噎悶，咳嗽痰唾，嘔逆惡心，不思飲食。
五味子（洗）九斤　良薑（炒）陳皮（去白）茴香（炒）各一斤半　甘草（炒）、
十七斤半　鹽（炒）二十二斤上為末，每服二錢，沸湯點服，食前。</p>
<h3>仙朮湯</h3>
<p>辟瘟疫，除寒濕，溫脾胃，進飲食。
蒼朮（去皮）四十八斤棗（去核）二斗四升　乾薑（炮）二十四兩　杏仁（去皮、
尖，麩炒，別搗）六斤　甘草（炒）十四斤　鹽（炒）二十五斤上為細末，
入杏仁和勻。每服一錢，沸湯點服，食前。常服延年，明目駐顏，輕身不老。</p>
<h3>杏霜湯</h3>
<p>調肺氣，利胸膈，治咳嗽，止痰逆。
粟米（炒）一斗六升　甘草（炒）十斤半　鹽（炒）十六斤　杏仁（去皮、尖，
麩炒，別研）十斤上為末。每服一錢，沸湯點服，不拘時。常服悅澤顏色，
光潤皮膚。</p>
<h3>生薑湯</h3>
<p>治酒食所傷，心胸煩滿，口吐酸水，嘔逆不定，飲食無味，胸膈不快。
乾生薑二斤　白麵（炒）三斤　甘草（炒）十三斤　杏仁（去皮、尖，麩炒，
別研）十斤上炒鹽二十二斤同為末。每服半錢，如茶點吃。常服一字，消食化痰，
寬利胸膈，不拘時候。</p>
<h3>益智湯</h3>
<p>治一切冷氣，嘔逆惡心，臍腹脅肋，脹滿刺痛，胸膈痞悶，飲食減少。
益智仁四斤半　京三稜（煨）一斤半　乾薑（炮）三兩　青皮　蓬莪荗、
陳皮各十二兩　甘草（炒）十五斤　鹽（炒）十六斤半上為細末。每服一錢，
沸湯點服，不拘時候。常服順氣寬中，消宿冷，調脾胃。</p>
<h3>茴香湯</h3>
<p>療元臟氣虛冷，臍腹脹滿，㽲刺疼痛，不思飲食，一切冷氣，並皆治之。
（又方見後）茴香（去土，炒）六斤　川楝子（洗，炒）陳皮各二斤　甘草（炒）、
七斤　鹽（炒）一斤　上為末。每服一錢，如茶點吃，常服溫中益氣，利胸膈，
進飲食。</p>
<h2>〔寶慶新增方〕</h2>
<h3>茴香湯</h3>
<p>治療與前茴香湯同。
白芷（不見火）肉桂（不見火）各二兩　桔梗（焙）三十兩　茴香　甘草（並炒）、
各六兩上為末。每服一錢，鹽少許，沸湯點，食前。常服寬中，益氣溫胃。</p>
<h3>檀香湯</h3>
<p>治精神不爽，頭目昏眩，心忪煩躁，志意不定。
川芎（不見火）白芷（不見火）各二兩　桔梗（焙）三十兩　檀香（不見火）、
三兩　甘草（炒）六兩上為細末。每服一錢，入鹽少許，沸湯點服。調中順氣，
安神定志，清爽頭目。縮砂湯　治一切冷氣，心腹刺痛，胸膈痞悶，脅腹脹滿，
嘔逆惡心，飲食無味，脾胃不和，酒食多傷，嘔吐不止。縮砂仁（不見火）、
甘草（炒）各十二兩（一本作各二兩）桔梗（焙）六十兩　丁香皮（不見火）、
六兩上為細末。每服一錢，入鹽少許，沸湯點服，食前。常服消滯氣，寬胸膈，
健脾胃，進飲食，止嘔吐。</p>
<h3>胡椒湯</h3>
<p>治脾胃受寒，胸膈不利，心腹疼痛，嘔逆惡心。常服溫暖脾胃，去寒順氣。
紅豆　肉桂（不見火）各一兩　胡椒六兩　乾薑（炒）三兩　桔梗（焙）三十兩、
甘草（炒）七兩上為細末。每服一大錢，入鹽少許，沸湯點服，不拘時。</p>
<h2>〔吳直閣增諸家名方〕</h2>
<h3>撾脾湯</h3>
<p>治脾胃不快，宿酲留滯，嘔吐酸水，心腹脹痛，不思飲食，傷冷泄瀉，並宜服之。
麻油四兩　良薑十五兩　茴香（炒）七兩半　甘草十一兩七錢半
上炒鹽一斤同藥炒，為細末。每服一錢，白湯點下。常服快氣，大解中酒，
美進飲食。</p>
<h3>小理中湯</h3>
<p>治脾胃不和，中寒上衝，胸脅逆滿，心腹㽲痛，飲酒過度，痰逆惡心，
或時嘔吐，心下虛脹，隔塞不通，飲食減少，短氣羸困，溫中逐水去濕。
又治腸胃冷濕，泄瀉注下，水穀不分，腹中雷鳴，霍亂吐利，手足厥泠，
胸痺心痛，逆氣結氣，並皆治之。蒼朮（米泔浸，焙）五兩　生薑五斤、
甘草（生用）十兩　鹽（炒）十五兩上剉碎同碾，淹一宿，焙乾，碾為細末。
每一錢，沸湯點，空心服。</p>
<h3>白梅湯</h3>
<p>治中熱，五心煩躁，霍亂嘔吐，口乾煩渴，津液不通。
白梅（研破）二十九斤　檀香十四兩　甘草十三斤半　鹽（炒）十五斤，
上為末。每一錢，擦生薑、新汲水下。如酒後乾噦，惡心舌澀，如茶吃。</p>
<h3>三倍湯</h3>
<p>治脾胃不和，胸膈悶滿，飲食不化，嘔逆惡心，或霍亂嘔吐，心腹刺痛，
腸鳴泄痢，水穀不分。
草豆蔻仁二兩　甘草一兩　生薑　鹽（炒）各五兩
上件拌和勻，入瓷器內淹一宿，焙乾，為末。沸湯點服。</p>
<h2>〔續添諸局經驗秘方〕</h2>
<h3>鐵刷湯</h3>
<p>治胃氣不和，心腹疼痛，飲酒過度，嘔噦惡心，脾痛翻胃，內感風泠，腸鳴泄瀉；
婦人血氣刺痛，並皆治之。香附子六兩　桔梗一斤半　甘草一斤　乾薑半斤、
肉桂（去粗皮）四兩　茴香半斤　良薑　陳皮各十二兩上除肉桂外，同炒，
為細末。每服一錢，入鹽少許，沸湯點下。常服快氣，不拘時候。</p>
<h3>快湯</h3>
<p>大治脾胃虛冷，酒食所傷，胸膈不快，嘔逆惡心，吞酸吐水，口淡舌澀，
不思飲食，並宜服之。
甘草（炙）十八兩　乾薑（炮）二斤半　粟米（炒）三十兩　桔梗（炒）三斤、
上炒鹽一百二十錢重，同為細末。每服一錢，沸湯點，食前。</p>
<h2>諸香</h2>
<h3>芬積香</h3>
<p>沉香（剉）二十五兩　箋香　檀香（剉，茶青浸，炒黃）、
甲香（炭火煮兩日，以蜜、酒煮熟）沙木炭各二十兩　丁香　藿香（葉）、
麝香（研）零陵香（葉）牙硝（研）各十兩　腦子（研）三兩　梅花腦（研）、
二兩上除研藥外，為細末，用蜜十兩煉，同研藥，常法燒。</p>
<h3>衙香</h3>
<p>甲香（製法同前）沉香（剉）箋香（剉）各六兩　腦子（研）麝香（研）各九兩、
牙硝（研）十二兩　檀香（剉）十二斤，蠟茶清炒　蜜（比香稱兩加倍用，煉，
和香）上為末，入研藥，用蜜搜和令勻，如常法燒。</p>
<h3>降真香</h3>
<p>紫檀香（剉）三十兩（建茶末一兩，湯調濕，拌勻，慢火炒，勿焦、未氣盡為度）、
白茅香（細剉）三十兩　青州棗二十個（擘破，水二大升，煮變色，炒色變，
揀去棗及黑不用）十五兩　紫潤降真香（剉）四十兩　黃熟香（剉）三十兩、
焰硝（湯化，飛去滓，熬成霜）半斤　粉草（剉）五兩　瓶香二十兩、
麝香末十五兩　甘松（揀淨）丁香皮　霍香各十兩　龍腦二兩　箋香（剉）、
三十兩上為末，入研藥，煉蜜搜和，如常法燒。玄參（揀淨）各五兩　香白芷、
藿香（剉）各三兩　香附子（揀淨）甘松（揀淨）各十兩　麝香末半斤。
清遠香　降真香（紫藤者）零陵香　茅香各六兩、丁香皮。
上為末，煉蜜搜和，用如常法。</p>
